Κυρίες και κύριοι συνάδελφοι, αρχίζει η συνεδρίαση. Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Καλωσορίζουμε τον κύριο Υπουργό. Και λόγω προσωπικής φιλίας δεν ακυρώθηκαν οι ερωτήσεις. Πρώτη και τελευταία φορά, λόγω φιλίας προσωπικής. Την επόμενη φορά αυτό ξεχνιέται και κυρίως για τους συναδέλφους που περιμένουν να πάρουν τις απαντήσεις τους. Με κοινή συναίνεση των συναδέλφων, λόγω κωλύματος που έχει ο συνάδελφος κ. Βασίλειος Κεγκέρογλου, από έσχατος έσεται πρώτος.
Το λέει και η Αγία Γραφή.
Και η Αγία Γραφή, ναι. Αρχίζουμε με την τρίτη υπ' αριθμ. 1331/31-3-2015- το λέω και για εσάς, κύριε Υπουργέ, για να βρείτε τα χαρτιά σας - ερώτηση του Βουλευτή Ηρακλείου του Πανελληνίου Σοσιαλιστικού Κινήματος κ. Βασιλείου Κεγκέρογλου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τις αποζημιώσεις των απαλλοτριωθέντων ακινήτων. Θα απαντήσει ο Αναπληρωτής Υπουργός κ. Χρήστος Σπίρτζης. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Είναι μια ερώτηση, οφείλω να πω, που απαντήθηκε - εκπρόθεσμα βεβαίως. Όμως, δεν είναι το τυπικό της εκπρόθεσμης που με οδήγησε στο να ζητήσω να συζητηθεί, αλλά η ουσία, αφού με τις απαντήσεις που μου κοινοποιήθηκαν τόσο από το Υπουργείο Δικαιοσύνης όσο και από τη Γενική Διεύθυνση Υποστήριξης, τη Διεύθυνση Απαλλοτριώσεων κ.λπ., δεν δίνεται απάντηση ή τουλάχιστον λύση στο θέμα το οποίο θέτω. Να πούμε, λοιπόν, το περιεχόμενο της ερώτησης και του προβλήματος. Οι απαλλοτριώσεις, όπως γνωρίζουμε όλοι, συντελούνται και στη συνέχεια με δικαστικές αποφάσεις πρωτοδικείου και εν συνεχεία εφετείου καθορίζονται οι τιμές μονάδος, προκειμένου να καταβληθούν οι αποζημιώσεις στους δικαιούχους πρώην ιδιοκτήτες των ακινήτων που απαλλοτριώθηκαν. Το πρόβλημα είναι ότι ενώ παίρνει την απόφαση το πρωτοδικείο με μια συγκεκριμένη τιμή μονάδας να καταβληθεί ένα ποσό στον δικαιούχο με βάση αυτή την τιμή μονάδας, έρχεται στη συνέχεια το εφετείο - το οποίο μπορεί να γίνει μετά από ένα, δύο, τρία, τέσσερα και βάλε χρόνια, ανάλογα με τις αναβολές που θα δοθούν, ανάλογα με την, εν πάση περιπτώσει, κατάσταση που επικρατεί στο συγκεκριμένο εφετείο - και κρίνει την τιμή μονάδας όχι με βάση τα δεδομένα την εποχή που έγινε η απαλλοτρίωση ή την εποχή που εκδόθηκε η πρωτόδικη απόφαση, αλλά με τα δεδομένα κατά τον χρόνο που έρχεται να αποφασίσει. Όταν λοιπόν, μετά από τρία χρόνια - να πάρουμε έναν μέσο όρο - έρχεται να αποφασίσει το εφετείο με την οικονομική συγκυρία που έχουμε τώρα - ενώ είχαμε συνηθίσει να ανεβαίνουν οι τιμές, οι τιμές τώρα έχουν πέσει κατακόρυφα - έχουμε αποφάσεις εφετείων σε όλη την Ελλάδα με πολύ χαμηλές τιμές μονάδας. Αυτό σημαίνει τι; Ζητούνται επιστροφές τεράστιων ποσών από ανθρώπους που είτε αυτά τα χρήματα τα έχουν επενδύσει είτε τα έχουν χάσει λόγω του ότι όλο το προηγούμενο διάστημα η κρίση τούς οδήγησε να αναπληρώσουν άλλες απώλειες εισοδήματος. Καλούνται σήμερα να επιστρέψουν χρήματα, γιατί υπάρχει αυτό το θέμα. Το ερώτημα δεν είναι αν θα παρέμβει το Υπουργείο Δικαιοσύνης. Το Υπουργείο Δικαιοσύνης μου απαντάει ότι δεν παρεμβαίνει στον καθορισμό της τιμής μονάδας. Όχι, δεν είναι αυτό το θέμα. Το ερώτημα είναι αν το νομικό πλαίσιο τροποποιηθεί, βελτιωθεί, ούτως ώστε η απόφαση που θα εκδίδεται από το εφετείο, όσο κι αν καθυστερήσει αυτό, να μην είναι στις τιμές που έχει εκείνη τη μέρα το ακίνητο, αλλά την ημέρα που ο άνθρωπος το έχασε. Και το έχασε από τη στιγμή που αυτό διατέθηκε στο δημόσιο έργο, που έγινε ή κατά τον χρόνο της πρωτόδικης απόφασης. Αυτή είναι η ουσία του θέματος. Θα ήθελα αν υπάρχει η διάθεση από τον Υπουργό, να μας το πει και να βρούμε λύση σε αυτό το μεγάλο θέμα, το οποίο ουσιαστικά προέκυψε λόγω του ότι υποτιμώνται πλέον οι τιμές. Ευχαριστώ.
Θερμή παράκληση στους συναδέλφους να κρατάμε τον χρόνο, γιατί είναι είκοσι δύο οι ερωτήσεις. Κύριε Υπουργέ, έχετε τον λόγο για τρία λεπτά.
Κύριε Κεγκέρογλου, φίλε Βασίλη, ισχύουν όλα αυτά που είπες. Ισχύουν όμως και τα αντίθετα. Σε άλλες εποχές, δηλαδή, που η οικονομία δεν ήταν έτσι, είχαμε τιμές απαλλοτριώσεων πολλαπλάσιες, πάλι για τον ίδιο λόγο καθυστερήσεων - και όχι μόνο - από τη χρονική στιγμή που γίνονταν οι απαλλοτριώσεις. Εδώ, λοιπόν, πρέπει να πάμε σε μια άλλη λογική των απαλλοτριώσεων και των αντικειμενικών αξιών, σε ένα άλλο σύστημα και στον καθορισμό των τιμών ζώνης. Αυτό είναι μια εργασία που είχε ξεκινήσει πριν δύο χρόνια. Δεν έγινε. Ξέρετε τις αιτίες και τους λόγους. Απ' ό,τι γνωρίζω, το Υπουργείο Οικονομικών έχει προχωρήσει σε μια τέτοια διαδικασία αυτή τη στιγμή, για να έχουμε νέες αντικειμενικές αξίες παντού και να είναι εξορθολογισμένες. Εδώ, όμως, πρέπει να κάνουμε κι ένα άλλο σύστημα, συγκεκριμένο και με διαφάνεια, σε σχέση με τις απαλλοτριώσεις. Δεν είναι δυνατόν, με το σύστημα που έχουμε σήμερα, να καθυστερούν και τα έργα. Ήδη στα έργα που τρέχουν εδώ και μια δεκαετία έχουμε πάρα πολύ μεγάλες καθυστερήσεις και δεν έχουν συντελεστεί όλες οι απαλλοτριώσεις. Δεύτερον, δεν μπορούμε να έχουμε προϋπολογισμό σοβαρό για τις απαλλοτριώσεις, που είναι επίσης σημαντικό θέμα. Και, τρίτον, δεν είναι δυνατόν και οι πολίτες, που μέρος της περιουσίας τους απαλλοτριώνεται για να γίνουν αυτά τα έργα υποδομής, να είναι στον αέρα και να μη γνωρίζουν ακριβώς τι θα πάρουν και να έχουμε όλες αυτές τις χρονικές καθυστερήσεις. Τώρα στο συγκεκριμένο, προφανώς, το να έρθουμε με μια νομοθετική ρύθμιση και να αλλοιώσουμε την απόφαση του δικαστηρίου, το ξέρεις καλύτερα από εμένα ότι μπαίνει και θέμα συνταγματικότητας αυτής της διάταξης. Αυτό που πρέπει να δούμε - και θα το δούμε, είναι δέσμευση - είναι ο τρόπος που θα επιστραφούν αυτά τα χρήματα στο ελληνικό δημόσιο, ώστε να διευκολυνθούν οι πολίτες και να μπορούν να αντεπεξέλθουν.
Ευχαριστούμε, κύριε Υπουργέ. Κύριε Κεγκέρογλου, έχετε τον λόγο για τη δευτερολογία σας για τρία λεπτά.
Ευχαριστώ, κύριε Πρόεδρε. Κύριε Υπουργέ, δεν ζητώ παρέμβαση στα δικαστήρια και αλλοίωση των δικαστικών αποφάσεων σε καμμιά περίπτωση. Οι δικαστικές αποφάσεις λαμβάνονται με βάση το νομικό πλαίσιο, το Σύνταγμα και τους νόμους του κράτους. Και η διαμόρφωση διαφορετικού νομικού πλαισίου θα διορθώσει τα πράγματα. Επομένως, αυτό το οποίο ζητάω είναι κάτι συγκεκριμένο, θα σας το προτείνω κι ελπίζω ότι θα εξεταστεί. Είναι, βεβαίως, σε σχέση με μια κατεστημένη κατάσταση. Πολύ σωστά είπατε ότι όλα τα χρόνια ανέβαιναν οι τιμές, οπότε δεν ενοχλούσε κανέναν το ότι καθυστερούσε το δικαστήριο, Μάλλον μπορεί να την προκαλούσαν κιόλας την καθυστέρηση, για να παίρνουν παραπάνω. Αλλά είναι διαφορετικοί οι άνθρωποι και οι πολίτες που πήραν εκείνα τα χρήματα από αυτούς που τώρα τα χάνουν. Είναι τελείως διαφορετικοί. Άρα δεν είναι θέμα μέσου όρου και ισορροπίας. Χρειάζεται, λοιπόν, μια επαναστατική λύση. Και θα μου επιτρέψετε, μιας και είδα και τη φωτογραφία με τον Άρη Βελουχιώτη, να σκεφτούμε ποια θα είναι εκείνη η τολμηρή λύση που πρέπει να δώσουμε σήμερα, όχι μεταθέτοντας το πρόβλημα στο μέλλον. Γιατί κάτι τέτοιο κατάλαβα από την τοποθέτησή σας, «θα το αφήσουμε στο μέλλον» και «βλέπουμε», «η ζωή θα δώσει τη λύση», «ξέρετε δεν παρεμβαίνουμε στα δικαστήρια». Λοιπόν, θέλει τόλμη. Η τόλμη, λοιπόν, τι λέει σήμερα; Αλλάζουμε με μια διαταξούλα αυτό το οποίο λέει ο νόμος, ότι αν παρέλθει ένας χρόνος από την πρωτόδικη απόφαση, τότε αποφασίζει το δικαστήριο με βάση τις συνθήκες κατά την ημερομηνία διεξαγωγής του εφετείου και όχι κατά τον χρόνο του πρωτοδικείου ή τον χρόνο που συντελέστηκε η απόφαση. Αυτό να αλλάξει και να είναι σύμφωνα με τα ισχύοντα κατά την έκδοση της πρωτόδικης απόφασης ή της συντέλεσης της απαλλοτρίωσης. Και αυτό από δω και πέρα θα είναι εσαεί, κάτι το οποίο θα είναι δίκαιο και για το κράτος και για τον πολίτη. Και το δεύτερο, σε αυτούς που ήδη έχουν υποστεί αυτήν τη βλάβη να μην τους ζητάτε, σύμφωνα με τον ΚΕΔΕ τα λεφτά, ως αχρεωστήτως καταβληθέντα, δήθεν πως έκαναν οι άνθρωποι απατεωνιά. Δεν έκαναν απατεωνιά. Τους είπε το κράτος ότι τα παίρνετε αυτά τα λεφτά και τους τα έδωσε και μετά, επειδή το ίδιο το κράτος δημιούργησε αυτές τις συνθήκες μείωσης των τιμών, έρχεται και τους λέει «φέρτε τα τώρα πίσω σύμφωνα με ΚΕΔΕ», δηλαδή εννοώ σε σύντομο χρόνο κ.λπ.. Να δοθεί ιδιαίτερη βαρύτητα στο να γίνει μια μακροχρόνια ρύθμιση - μακροχρόνια το τονίζω - ούτως ώστε να έχουν τη δυνατότητα να τα επιστρέψουν σε όσους δεν μπορεί να γίνει κάτι, που έπαθαν τη ζημιά δηλαδή μέχρι τώρα. Αλλά, γι' αυτούς που από δω και πέρα μπορεί να αλλάξει η κατάσταση δίνοντας μια οριστική λύση, νομίζω ότι πρέπει να το κάνετε και να το τολμήσετε, κύριε Υπουργέ, αλλιώς μη φωτογραφηθείτε ξανά με τον Βελουχιώτη.
Τώρα ο Βελουχιώτης, τέλος πάντων… Κύριε Υπουργέ, έχετε τον λόγο.
Βασίλη, πρέπει τον Βελουχιώτη έτσι να τον συγκινήσεις. Γιατί εκεί που τον έμαθα τον Βελουχιώτη, πρέπει να τον έμαθες κι εσύ. Μην τον ξεχνάς, λοιπόν, τόσο εύκολα. Δεύτερον, προφανώς δεν πρόκειται να απολογηθώ για τις διατάξεις που έχουμε βρει. Γιατί όμως μπήκε αυτή η διάταξη; Καλό θα είναι να ερωτηθεί ο Υπουργός που έβαλε αυτήν τη διάταξη, να μας πει γιατί την έβαλε. Εγώ έχω ένα σημείωμα από τη Διεύθυνση Νομοθετικού Συντονισμού και Καλής Νομοθέτησης - πρέπει να το έχετε - , που καταλήγει ως εξής: «Σημειώνεται ότι η ανατροπή δικαστικών αποφάσεων με νομοθετική ρύθμιση κινείται στα όρια της συνταγματικότητας». Αυτό που ζητάτε εσείς είναι προφανές. Είναι, επίσης, προφανές όμως ότι το θεσμικό έλλειμμα που έχουμε στον προσδιορισμό των εμπορικών και αντικειμενικών αξιών σε κάθε χρονική στιγμή είναι αυτό που με εύκολο τρόπο οι προηγούμενες κυβερνήσεις το ξεπερνούσαν με τέτοιες νομοθετικές ρυθμίσεις. Πώς μπορεί κάποιος να βρει τι ίσχυε στη συγκεκριμένη περιοχή πριν δύο χρόνια και τι εμπορικές αξίες είχαμε πριν δύο χρόνια, όταν δεν έχουμε ένα πραγματικό σύγχρονο σύστημα που να προσδιορίζει σε όλη την Ελλάδα ποιες είναι οι εμπορικές αξίες, ποιες είναι οι αντικειμενικές αξίες, ποιες είναι οι εύλογες αξίες, που είναι και το ζητούμενο, αυτήν τη στιγμή που ζούμε, πριν έναν χρόνο, πριν δύο και πριν δέκα χρόνια; Έπρεπε, λοιπόν, να πηγαίναμε στο παρελθόν σε έναν εξορθολογισμό όλης αυτής της κατάστασης, που θέλει δουλειά βεβαίως για να γίνει. Δεν γίνεται ούτε με νόμους ούτε με λόγια. Γίνεται με συγκεκριμένα παρατηρητήρια, με συγκεκριμένη δειγματοληψία, με συγκεκριμένο σύστημα. Επομένως αυτή είναι μία λύση, η οποία θέλει πάρα πολλή δουλειά και θέλει και χρόνο για να γίνει. Με την ερώτηση που κάνετε, πρέπει να αντιμετωπίσουμε ένα κοινωνικό φαινόμενο που έχει δημιουργηθεί στους συγκεκριμένους συμπολίτες μας και πρέπει να αντιμετωπιστεί και με νομοθετικό τρόπο, εφόσον κινείται στα όρια της συνταγματικότητας, αλλά και με μια ευαισθησία στο πώς θα μπορέσουν αυτοί οι άνθρωποι να αντεπεξέλθουν σε όποιο κόστος έχει τεθεί από τη δικαστική απόφαση. Αυτό, βεβαίως, θα το κοιτάξουμε, αλλά δεν μπορούμε να δεσμευτούμε αν δεν κινείται στο όριο της συνταγματικότητας. Σε αυτό που πρέπει να δεσμευτούμε - και δεσμευόμαστε - είναι να δημιουργήσουμε ένα σύστημα που οι αξίες θα είναι καταγεγραμμένες σε όλη την Ελλάδα για να μην έχουμε τέτοιες επιπτώσεις.
Ο κύριος Υπουργός είναι πρακτικός άνθρωπος. Ελπίζω να βρεθεί λύση που να αρέσει, φίλε Βασίλη, και στους φίλους του Βελουχιώτη και στους μη φίλους του Βελουχιώτη. Υπάρχουν και οι άλλοι, να αφορά όλους. Καταλάβατε; Συνεχίζουμε με την πρώτη με αριθμό 299/2-6-2015 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Οικονομίας, Υποδομών, Ναυτιλίας και Τουρισμού, σχετικά με πρωτοβουλίες για την προστασία των πολιτών από την ακτινοβολία των κεραιών κινητής τηλεφωνίας. Θα απαντήσει ο Αναπληρωτής Υπουργός Οικονομίας, Υποδομών, Ναυτιλίας και Τουρισμού κ. Χρήστος Σπίρτζης. Για όλες τις αστικές περιοχές είναι ιδιαιτέρου ενδιαφέροντος η ερώτηση του συναδέλφου και με ενδιαφέρει και προσωπικά. Μόλις προχθές σας κατέθεσα αναφορά για το ίδιο θέμα για τον Δήμο Χολαργού - Παπάγου. Κύριε Βουλευτά, έχετε τον λόγο για δύο λεπτά.
Ευχαριστώ, κύριε Πρόεδρε. Όπως είπατε, πρόκειται για ένα σοβαρό θέμα που αφορά πάρα πολλές περιοχές, πυκνοκατοικημένες περιοχές της Αττικής, όπως βόρεια προάστια, όπου υπάρχουν συγκεκριμένες κινητοποιήσεις - Μαρούσι, Μελίσσια, Αγία Παρασκευή, Χολαργός - αλλά και άλλες περιοχές, ακόμα και περιφερειακές πόλεις, όπως το Αγρίνιο. Έχω να αναφέρω δύο χαρακτηριστικά παραδείγματα. Κάτοικοι του Αμαρουσίου προχώρησαν σε μια μεγάλη κινητοποίηση αντίδρασης κατά της εγκατάστασης μιας ακόμα κεραίας κινητής τηλεφωνίας, στο δώμα πολυκατοικίας επί της οδού Ηρακλείου 41 και Μεγάλου Αλεξάνδρου, της εταιρείας «WIND», η οποία είναι καμουφλαρισμένη σε καπνοδόχο. Με την κινητοποίηση αυτήν εναντιώθηκαν και σε άλλη δρομολογημένη τοποθέτηση δεύτερης κεραίας της «COSMOTE», στην ταράτσα πολυκατοικίας στην οδό Λέκκα 33. Και οι δύο βρίσκονται πολύ κοντά σε σχολεία, παιδικούς σταθμούς και παιδικές χαρές. Άλλη χαρακτηριστική περίπτωση είναι στον Δήμο Αγίας Παρασκευής, όπου πάλι κινητοποιήθηκαν οι κάτοικοι. Πρόκειται για μία κεραία κινητής τηλεφωνίας στη θέση Θήρας 2 και Ολυμπίας, στο Κοντόπευκο Αγίας Παρασκευής. Στην περιοχή αυτή υπάρχουν τρία σχολεία, υπάρχει η πλατεία, υπάρχει σχολικό συγκρότημα δευτεροβάθμιας εκπαίδευσης κωφών - βαρήκοων Αγίας Παρασκευής, που οι διευθυντές με επιστολή τους εκφράζουν την ανησυχία και τις επιφυλάξεις τους για την επίπτωση της ισχυρής ηλεκτρομαγνητικής ακτινοβολίας της κεραίας επί των κοχλιακών εμφυτευμάτων πολλών μαθητών τους. Αυτά είναι συγκεκριμένα ζητήματα. Λόγω, λοιπόν, της άναρχης αδειοδότησης κεραιών κινητής τηλεφωνίας, που, σύμφωνα με τον νόμο Βορίδη, έχουν ανύπαρκτες ή υποτυπώδεις περιβαλλοντικές μελέτες και χωρίς συνολική χωροθέτηση, ώστε να καλύπτεται ορθολογικά ο χώρος του αστικού ιστού, δεκάδες κεραίες λειτουργούν και συνεχίζουν να εγκαθίστανται, θέτοντας σε κίνδυνο την υγεία και την ποιότητα ζωής των κατοίκων των πόλεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Υπουργέ, ερωτώ αν προτίθεστε να προχωρήσετε άμεσα σε νομοθετικές πρωτοβουλίες τροποποίησης του θεσμικού πλαισίου, με γνώμονα τη θωράκιση της ασφάλειας και της υγείας των πολιτών, δηλαδή χαμηλότερα όρια εκπομπής ισχύος, ανάλογα με τον μέσο όρο στις χώρες της Δυτικής Ευρώπης, τις αποστάσεις από τα σχολεία, τους χώρους συνάθροισης του κοινού και λιγότερες, νέες, όχι τόσο επιβλαβείς, τεχνολογίες εκπομπής. Και αν προτίθεστε να προχωρήσετε σε χωρικό σχεδιασμό της εγκατάστασης κεραιών κινητής τηλεφωνίας, με ένα πυκνότερο δίκτυο, αλλά με μικρότερη ισχύ και με νέες τεχνολογίες, με τις μικρότερες επιπτώσεις στην υγεία των κατοίκων, αλλά και με σεβασμό της αισθητικής του αστικού τοπίου.
Κύριε συνάδελφε, ολοκληρώστε, σας παρακαλώ.
Γιατί πολλές φορές στον ίδιο χώρο εγκαθίστανται τρεις διαφορετικές κεραίες, ενώ θα μπορούσε να γίνει μια συνεννόηση των εταιρειών και να υπάρχει μόνο μία. Ευχαριστώ.
Ο κύριος Υπουργός έχει τον λόγο για τρία λεπτά.
Κύριε Δημαρά, έχει γίνει στο παρελθόν μεγάλη συζήτηση για τα θέματα της ηλεκτρομαγνητικής ακτινοβολίας. Δυστυχώς, σε έναν ακόμη τομέα η προχειρότητα του χωρικού σχεδιασμού, η επιμέρους και αντιφατική νομοθεσία, οι γραφειοκρατικές διαδικασίες, το έλλειμμα ενημέρωσης και μια διαβούλευση κουτσουρεμένη, για τα μάτια του κόσμου, στο παρελθόν, έχουν δημιουργήσει μια ακόμα εκρηκτική κατάσταση στην κοινωνία και ένα γκρίζο τοπίο για τις εταιρείες που δραστηριοποιούνται στον κλάδο. Για ενημέρωσή σας, υπάρχουν σήμερα τρεις χιλιάδες εκκρεμείς αδειοδοτήσεις από τους παλιούς σταθμούς δράσης, που είχαν μπει στην αρχή. Αναμένονται έξι με επτά χιλιάδες νέες αιτήσεις αδειοδότησης, προκειμένου να αναβαθμιστούν οι υπάρχουσες σε τεχνολογία 4G, κάτι που έχει αποφασιστεί. Οι φορείς που εμπλέκονται στην αδειοδότηση σήμερα είναι: Η ΕΕΤΤ, που είναι γνωστή, η Εθνική Επιτροπή Ατομικής Ενέργειας, οι πολεοδομίες, οι διευθύνσεις περιβάλλοντος των περιφερειών, οι διευθύνσεις δασών των αποκεντρωμένων διοικήσεων, η Υπηρεσία Πολιτικής Αεροπορίας και οι εφορίες του Υπουργείου Πολιτισμού. Η ΕΕΤΤ σήμερα δίνει περίπου εκατό εγκρίσεις τον μήνα. Επομένως, με τους ρυθμούς αυτούς, μέχρι την καταληκτική ημερομηνία που είχε βάλει η προηγούμενη νομοθεσία για την 30η Οκτωβρίου 2015 θα υπολείπονται δυόμισι χιλιάδες κεραίες - σταθμοί βάσης - μη αδειοδοτημένες. Οπότε, όπως καταλαβαίνετε, - αυτό γίνεται κάθε φορά - θα ζητηθεί παράταση, ώστε να μπορεί να λειτουργήσει η κινητή τηλεφωνία, χωρίς να έχουν εξεταστεί ούτε οι περιβαλλοντικές επιπτώσεις ούτε η χωροθέτηση ούτε τίποτα τέτοιο. Τα συσσωρευμένα προβλήματα που σας προανέφερα, η κακή λειτουργία της ΕΕΤΤ και μια πολιτική των προηγούμενων κυβερνήσεων, που πετούσαν αρμοδιότητες από τα Υπουργεία σε άλλους φορείς αντί να αντιμετωπίσουν στην ουσία το πρόβλημα και να θέσουν καθαρούς κανόνες προς όλους, οδήγησαν και αυτό τον τομέα στη σημερινή κατάσταση. Είναι, λοιπόν, επιτακτική ανάγκη να προχωρήσουμε σε νομοθετικές πρωτοβουλίες, αλλά και σε δράσεις που θα εξορθολογήσουν όλο το σύστημα αδειοδότησης και των σταθμών βάσης κινητής τηλεφωνίας και όλων των υπόλοιπων δραστηριοτήτων, τους κανόνες λειτουργίας τους, το σύστημα ελέγχου και που θα διασφαλίζουν προφανώς την υγεία των πολιτών. Συγκεκριμένα, σε συνεργασία με το Υπουργείο Παραγωγικής Ανασυγκρότησης, θα δούμε τον χωρικό σχεδιασμό των εγκαταστάσεων - γιατί δεν είναι μόνο θέμα του δικού μας Υπουργείου - των σταθμών βάσης κινητής τηλεφωνίας. Επίσης, με το ίδιο Υπουργείο, θα δούμε την περιβαλλοντική αδειοδότηση και τον εξορθολογισμό του νόμου περί προστασίας των δασών του 2014, που εμπεριέχει τελείως αντιφατικές διατάξεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Άρα με το συναρμόδιο Υπουργείο έχουμε τουλάχιστον τρία θέματα, γι' αυτό και δεν μπορεί να είναι αμεσότατη η νομοθετική παρέμβαση που μπορεί να έρθει στη Βουλή. Σε συνεργασία τώρα με το Υπουργείο Πολιτισμού, πρέπει να δούμε τις θέσεις και τους όρους εγκατάστασης στις περιοχές που έχουμε προστασία για λόγους πολιτιστικής κληρονομιάς, στα ιστορικά κέντρα, σε αρχαιολογικές περιοχές κ.λπ.. Εδώ, λοιπόν, δεν μπορούμε να έχουμε δογματισμούς. Έχουμε συγκεκριμένα χαρακτηριστικά που μας δίνει η τεχνολογία. Άρα εδώ πρέπει να δούμε και τους νέους όρους, σε συνεργασία με την ΚΕΔΕ, τις κινήσεις πολιτών και τις εταιρείες κινητής τηλεφωνίας, για την εξέταση των ορίων εκπομπής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Κατά τη γνώμη μου θα πρέπει μέσα σε αστικές περιοχές να πάμε σε χαμηλότερα όρια, αλλά να εξετάσουμε ανά περίπτωση ποιες είναι εκείνες οι δεσμεύσεις και από το Υπουργείο Πολιτισμού και από το πρώην ΥΠΕΚΑ, όπου θα δούμε τα όρια εκπομπής όχι γενικά οριζόντια σε όλη τη χώρα, αλλά ανάλογα με τη συγκεκριμένη περιοχή.
Κύριε Υπουργέ, σας παρακαλώ ολοκληρώστε στη δευτερολογία, διότι δεν γίνεται. Σας είπα ότι είναι να συζητηθούν είκοσι δύο ερωτήσεις.
Ολοκληρώνω, κύριε Πρόεδρε. Θα ολοκληρώσω με το Εθνικό Παρατηρητήριο Ηλεκτρομαγνητικών Πεδίων - είναι δέσμευση να το επεκτείνουμε - που θα έχει ως ρόλο τον συνεχή, διαρκή έλεγχο των ορίων ασφαλούς έκθεσης του κοινού και τη διαρκή ενημέρωση κάθε πολίτη, ώστε να υπάρχει κοινωνικός έλεγχος και ένα κράτος που θα αποδεικνύει καθημερινά προς τον πολίτη ότι τηρούνται τα όρια και η νομοθεσία και προφανώς ο σεβασμός στην υγεία του.
Κύριε Δημαρά, έχετε τον λόγο για τρία λεπτά.
Όπως σωστά εντοπίσατε, κύριε Υπουργέ, πρέπει να αλλάξει ο νόμος και πρέπει να απλουστευθούν και οι διαδικασίες. Δεν μπορεί τόσοι συναρμόδιοι φορείς να αποφασίζουν για ένα απλό θέμα. Δεν τελειώνουμε ποτέ έτσι και δημιουργούνται κάθε μέρα καινούργιες καταστάσεις αυθαίρετων τοποθετήσεων κεραιών και το πράγμα περιπλέκεται. Γιατί όταν έχεις να αντιμετωπίσεις υπάρχουσα κατάσταση δεν είναι σαν το να προλαβαίνεις μία κατάσταση. Έχετε καταλάβει το πρόβλημα. Θα πρέπει να βρούμε τους τρόπους να τελειώνουμε πολύ σύντομα, για να προστατευθεί η υγεία, ιδιαίτερα των νέων παιδιών στα σχολεία, που ξέρουμε ότι είναι πιο ευάλωτα σε αυτές τις νέες τεχνολογίες. Νομίζω ότι θα τα πάμε καλά. Όλοι αγρυπνούμε, για να προχωρήσουμε και σύντομα.
Κύριε Υπουργέ, πριν σας δώσω τον λόγο, κατά παρέκκλιση θα ήθελα να σας ρωτήσω αν μπορείτε να απαντήσετε σε δύο πράγματα συμπληρωματικά στην πολύ ωραία ερώτηση του συναδέλφου: Πρώτον, αν θα σας απασχολήσει, αφού θα πάτε σε αναθεώρηση της νομοθεσίας, πρόστιμο στον ιδιοκτήτη του ακινήτου που, ενώ ξέρει ότι δεν υπάρχουν οι προϋποθέσεις, δέχεται την κεραία. Γιατί, για εμένα, εκεί είναι το κουμπί της ιστορίας. Εγώ, που δέχομαι να βάλω παράνομη κεραία, ξέρω ότι αν με πιάσουν θα φάω πρόστιμο και θα πληρώσω. Δεύτερον - εξ εμπειρίας τώρα σας το λέω - πολλές φορές οι δήμοι δεν μπορούν να αντεπεξέλθουν στα έξοδα - γιατί τα πληρώνουν οι δήμοι - και ξέρετε ότι είναι κοστοβόρο θέμα το να κατεβάσεις κεραία. Και δεν είναι ότι δεν θέλουν. Αδυνατούν, δεν έχουν τα χρήματα. Άρα, επειδή είπατε και για την ΚΕΔΕ πολύ σωστά, πρέπει με το Υπουργείο Εσωτερικών να λυθεί και αυτό το θέμα. Σας ευχαριστώ για την κατά παρέκκλιση παρέμβαση. Έχετε τον λόγο, κύριε Υπουργέ.
Ευχαριστώ, κύριε Πρόεδρε. Θα πω δυο λόγια, δεν θα φάω όλο τον χρόνο, για να καταλάβουμε όλοι ακόμα περισσότερο τι γινόταν μέχρι σήμερα γενικότερα κι όχι μόνο για το συγκεκριμένο θέμα. Το λέω επ' αφορμή αυτού. Υπήρχε πρόβλεψη συνεγκατάστασης των εγκαταστάσεων των εταιρειών κινητής τηλεφωνίας, η οποία προβλεπόταν στο άρθρο 30 του ν. 3431/2006. Αυτό, προφανώς, μείωνε και τον αριθμό κεραιών και σταθμών που θα υπήρχαν σε κάθε περιοχή. Η συνεγκατάσταση καταργήθηκε με τον ν. 4070/2012, ως μνημονιακή υποχρέωση, και μαζί καταργήθηκε και ο Κανονισμός της ΕΕΤΤ του 2008 και του 2010, που έβαζε τους όρους και τους κανόνες για να υπάρχει η συνεγκατάσταση. Έψαξα να βρω την αιτιολογική έκθεση αυτής της κατάργησης. Δεν υπάρχει. Πραγματικά, δεν υπάρχει τίποτα. Ούτε μία γραμμή ούτε μία λέξη. Δεύτερον, η αρμοδιότητα αδειοδότησης των σταθμών κινητής τηλεφωνίας, σύμφωνα με τον ν. 2075/1992, μέχρι το 2000 ανήκε στο Υπουργείο Υποδομών. Στη συνέχεια, υπεκφεύγοντας οι προηγούμενες κυβερνήσεις τη μετέφεραν στην εκπληκτική ΕΕΤΤ. Θα σας δώσω και το σημείωμά της όπου αυτοαναγορεύεται ως ανεξάρτητη αρχή, αντί για ρυθμιστική αρχή με ανεξάρτητη λειτουργία, που αυτή τη στιγμή δεν είναι καν με ανεξάρτητη λειτουργία, με όλα αυτά που έχει κάνει όλα αυτά τα χρόνια. Δεν υπάρχει, λοιπόν, κανένας κανόνας λογικής ή νομοθεσίας που να υπαγορεύει το να δίνεται η αρμοδιότητα αδειοδότησης σε μία ρυθμιστική αρχή. Δεν υπάρχει. Άλλα έπρεπε να κάνει η ΕΕΤΤ. Προφανώς όλα αυτά μπαίνουν στο συνολικό πλαίσιο για ένα ενιαίο σύστημα αδειοδοτήσεων όλων των δραστηριοτήτων της χώρας. Και αυτό θα έρθει σύντομα να νομοθετηθεί στο Κοινοβούλιο. Κύριε Πρόεδρε, έχετε απόλυτο δίκιο. Το κράτος όφειλε να επιβάλλει πρόστιμο στον ιδιοκτήτη του ακινήτου, εφόσον όμως πρώτα το κράτος όριζε πού επιτρέπεται και πού όχι. Δεν υπάρχει αυτό. Για τη συντριπτική επιφάνεια της χώρας δεν υπάρχει το τι επιτρέπεται να κάνουμε και τι όχι. Είναι επίσης προφανές ότι η αδυναμία κατεδαφίσεων από τους δήμους - παρ' ότι μεταφέρθηκε η αρμοδιότητα εκεί - οφείλεται στο ότι δεν μεταφέρθηκαν πόροι και για τις κεραίες και για όλα τα υπόλοιπα που τους έχουν στείλει. Αυτά πρέπει να αντιμετωπιστούν. Η ΕΕΤΤ έχει έσοδα, έχει πάρα πολλά έσοδα και μπορούν να προβλεφθούν και άλλα, να προβλέπεται δηλαδή ότι όταν ένας σταθμός είναι παράνομος, να υπάρχει από εκεί πόρος στον δήμο για να κατεδαφίζεται. Θα έρθουν σύντομα αυτά.
Ευχαριστούμε πολύ. Κύριε Υπουργέ, με δική μου πρωτοβουλία - επειδή είμαστε δύο όλοι και όλοι οι Αντιπρόεδροι και δεν θα έχω προλάβει να κατέβω από το Βήμα - εισηγούμαι να αναβληθεί η συζήτηση της δικής μου επίκαιρης ερώτησης για την επόμενη Δευτέρα, γιατί δεν γίνεται διαφορετικά, παρ' ότι διαισθάνομαι ότι θα είχατε να μου πείτε καλά νέα. Πρόκειται για την πρώτη με αριθμό 1642/8-4-2015 ερώτησή μου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τη διαδικασία αδειοδότησης υπαίθριων χώρων στάθμευσης στο ιστορικό κέντρο της Αθήνας. Διευκολύνεται έτσι κι η διαδικασία. Υποθέτω ότι συμφωνείτε, κύριε Υπουργέ.
Βεβαίως.
Ωραία. Ακολουθεί η τέταρτη με αριθμό 276/26-5-2015 επίκαιρη ερώτηση πρώτου κύκλου της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την αναβάθμιση και τον εκσυγχρονισμό του αεροδρομίου των Ιωαννίνων. Στην επίκαιρη ερώτηση θα απαντήσει ο Αναπληρωτής Υπουργός κ. Σπίρτζης. Τον λόγο έχει η κ. Μάρκου.
Σας ευχαριστώ πολύ, κύριε Πρόεδρε. Κύριε Υπουργέ, οι εργασίες αναβάθμισης του αεροδρομίου των Ιωαννίνων ξεκίνησαν το 2007. Μετά από πέντε παρατάσεις αναμένεται η ολοκλήρωση τον Φεβρουάριο, εκτός απροόπτου βέβαια. Το βασικό πρόβλημα, όμως, παραμένει η εγκατάσταση των απαραίτητων οργάνων προσέγγισης και αναγκαίων ραδιοβοηθημάτων, που θα επιτρέψουν στο αεροδρόμιο να αποκτήσει απαραίτητη τυπική αξιοπιστία και να ενταχθεί στους διεθνείς προορισμούς. Όλοι γνωρίζουμε τις ιδιαίτερες καιρικές συνθήκες της περιοχής και κυρίως την ομίχλη που οδηγεί σε πολλές ακυρώσεις πτήσεων. Αυτό, λοιπόν, είναι και το θέμα. Από την κατάθεση της ερώτησης, βέβαια, μέχρι σήμερα γνωρίζω ότι υπήρχαν κάποιες εξελίξεις και μία πρόταση της ΥΠΑ υπό τη νέα ηγεσία, για να λυθεί επιτέλους το πρόβλημα, και θα ήθελα να ενημερώσετε την Εθνική Αντιπροσωπεία. Το δεύτερο θέμα για το οποίο ζητάμε ενημέρωση είναι η επικαιροποίηση του master plan του έργου. Από το 2007 μέχρι σήμερα οι συνθήκες έχουν αλλάξει. Οι πτήσεις που γίνονται πλέον στο αεροδρόμιο των Ιωαννίνων είναι μόνο από Αθήνα προς Ιωάννινα και από Ιωάννινα προς Αθήνα, καθώς έχουμε αφ' ενός την καινούργια Εγνατία οδό και έχουν καταργηθεί οι πτήσεις από και προς Θεσσαλονίκη και αφ' ετέρου με την ολοκλήρωση της Ιόνιας Οδού θα έχουμε σαφώς λιγότερες πτήσεις. Θα ήθελα να μας ενημερώσετε τι θα γίνει με αυτό το θέμα. Ήδη ο Δήμος Ιωαννιτών κάνει κάποιες οχλήσεις στην ΥΠΑ, αλλά απαντήσεις δεν έχουμε πάρει ακόμη. Το αεροδρόμιο των Ιωαννίνων είναι το μοναδικό στην Ήπειρο και οποιοσδήποτε στρατηγικός σχεδιασμός για την ανάπτυξη της περιοχής οφείλει να το συμπεριλαμβάνει και να υπάρχει βέβαια και η αναβάθμιση της λειτουργίας του και η απευθείας σύνδεση με νέους προορισμούς στο εξωτερικό, συμβάλλοντας έτσι ουσιαστικά με αυτόν τον τρόπο στην τουριστική ανάπτυξη της περιοχής και στην τόνωση της τοπικής οικονομίας. Παρακαλώ ενημερώστε μας για το τι ακριβώς γίνεται με το αεροδρόμιο των Ιωαννίνων. Ευχαριστώ.
Ευχαριστώ, κυρία Μάρκου. Τον λόγο έχει ο κύριος Υπουργός.
Κυρία Μάρκου, σας δίνω την απάντηση της Υπηρεσίας Πολιτικής Αεροπορίας - δεν ξέρω αν την έχετε πάρει - από την οποία θα βγάλετε χρήσιμα συμπεράσματα για το πώς λειτούργησε και πώς λειτουργεί μέχρι σήμερα η Υπηρεσία Πολιτικής Αεροπορίας. [[Στο σημείο αυτό ο Αναπληρωτής Υπουργός Οικονομίας, Υποδομών, Ναυτιλίας και Τουρισμού κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δυστυχώς η πολιτική απαξίωσης και της Υπηρεσίας Πολιτικής Αεροπορίας και των αεροδρομίων της χώρας είναι πλέον κοινός τόπος όλων των Ελλήνων και όσων επισκέπτονται τα ελληνικά αεροδρόμια, είτε είναι Έλληνες είτε όχι, όσων είναι χρήστες. Σε αυτό το πλαίσιο το βάρος του Υπουργείου, της Κυβέρνησης και της νέας διοίκησης που τοποθετείται τις προσεχείς ημέρες - δεν έχει ολοκληρωθεί η διαδικασία - είναι πάρα πολύ μεγάλο, ιδιαίτερα μέσα στη σημερινή οικονομική συγκυρία. Ο διοικητής της ΥΠΑ απαντά - σας τα διαβάζω από μέσα, για να καταλάβετε - : «Με βάση τα συμφωνηθέντα στη σύσκεψη εργασίας, η οποία διενεργήθηκε την 14η Νοεμβρίου 2014 με τη συμμετοχή του τότε Υπουργού και του τότε Υφυπουργού, η Υπηρεσία μας έχει εκκινήσει τη διερεύνηση όλων των τεχνικών δυνατοτήτων βελτίωσης από πλευράς συστημάτων και υποδομών για την υποστήριξη ή τον σχεδιασμό νέων διαδικασιών, σε συνεργασία με το EUROCONTROL». «Συγκεκριμένα: Η Υπηρεσία μας ήδη προβαίνει σε αναθεώρηση υφιστάμενων προδιαγραφών για την εγκατάσταση συστήματος GBAS CAT I στον Κρατικό Αερολιμένα Ιωαννίνων, με παράλληλη εξέταση της δυνατότητας προδιαγραφής συστήματος GBAS CAT II» κ.λπ.. «Ο καθορισμός της τάξης μεγέθους του κόστους της μελέτης «διαδικασιών και εμποδίων» για την υλοποίηση νέων διαδικασιών προβλέπουμε ότι θα κατατεθεί μετά την ολοκλήρωση της διαχείρισης από το EUROCONTROL. Εκτιμάται ότι αυτό θα ολοκληρωθεί εντός του 2015». Όπως καταλαβαίνετε από την απάντηση, από τη σύσκεψη στις 14 Νοεμβρίου του 2014 μέχρι σήμερα δεν έχει γίνει τίποτα. Συνεχίζει στις απαντήσεις: «Από πλευράς τεχνικών έργων επισημαίνουμε ότι το έργο «Επέκταση Κτηρίου Αεροσταθμού, δαπέδου στάθμευσης αεροσκαφών» κ.λπ. «εκτελείται με μέριμνα του φορέα κατασκευής ΕΥΔΕ/ΚΣΣΥ/ΤΚΕ Πρέβεζας. Το έργο τελεί σε διακοπή εργασιών λόγω λήξης περιβαλλοντικής αδειοδότησης έργων και εκκρεμεί η έκδοση νέας υπουργικής απόφασης από το ΥΠΑΠΕΝ, με κίνδυνο διάλυσης της εργολαβίας». Συνεχίζει, λοιπόν, ο διοικητής της ΥΠΑ να μας λέει, σε σχέση με την πρώτη ερώτησή σας, ότι «όλα είναι μια χαρά, μην ανησυχείτε, θα γίνουν». Δηλαδή, έληξε η περιβαλλοντική αδειοδότηση που έπρεπε η ΥΠΑ να έχει προβλέψει να έχει ανανεωθεί, κοντεύει να φύγει ο ανάδοχος από εκεί γι' αυτό το λόγο, αλλά είναι μια χαρά όλα! Στη δεύτερη ερώτησή σας απαντά ότι «Σε σχέση με τις προοπτικές του ΚΑΙΩΠ σημειώνεται ότι το εγκεκριμένο master plan του αεροδρομίου, που εκπονήθηκε από το Αριστοτέλειο Πανεπιστήμιο Θεσσαλονίκης τον Δεκέμβριο του 1999, έχει βασισθεί στις δόκιμες μεθόδους και τεχνικές που προβλέπονται…». Στη συνέχεια «Ανεξαρτήτως των ανωτέρω, η από μέρους της ΥΠΑ αρωγή των τοπικών κοινωνιών σε ζητήματα δικής μας αρμοδιότητας είναι συνεχής, σταθερή και δεδομένη. Εξίσου βέβαιο και απαραίτητο, όμως, είναι να συμμετέχουν ενεργά και να συνεργάζονται οι τοπικές αρχές και οι φορείς, ώστε αφ' ενός να τεκμηριώνονται οι αιτούμενες παρεμβάσεις και αφ' ετέρου να εξασφαλίζεται το καλύτερο δυνατό αποτέλεσμα» λέει ο διοικητής της ΥΠΑ. «Εν προκειμένω, επισημαίνουμε ότι ο Δήμος Ιωαννίνων δεν έχει μέχρι σήμερα παρουσιάσει μελέτη με συγκεκριμένα στοιχεία και τεκμηριωμένες μελλοντικές προοπτικές αεροπορικής κίνησης και ανάπτυξης, ούτως ώστε να αξιολογηθούν αρμοδίως και βάσει αυτών να προγραμματιστούν οι περαιτέρω ενέργειες της πολιτείας». Δηλαδή, κατά τον διοικητή της ΥΠΑ φταίει ο δήμαρχος, προφανώς γιατί δεν ανήκει στην παράταξή του.
Από τον Νοέμβριο μέχρι σήμερα…
Ναι.
Κυρία Μάρκου, μετά θα έχετε τον λόγο. Τελειώστε, κύριε Υπουργέ, σας παρακαλώ.
Τι θα γίνει μελλοντικά; Το πρώτο που θα γίνει, κυρία Μάρκου, είναι ότι τις επόμενες ημέρες τοποθετείται στην ΥΠΑ νέα διοίκηση. Το πρώτο της μέλημα θα είναι ο ηλεκτρονικός εξοπλισμός της ΥΠΑ και ιδιαίτερα τα ραδιοβοηθήματα, με τα οποία αρχίζουμε να έχουμε προβλήματα σε όλη τη χώρα σε πολλά αεροδρόμια και τρέχουμε για να διασωθούν, το απαιτούμενο προσωπικό και οι κρίσιμες εγκαταστάσεις, για να σταματήσει η περαιτέρω απαξίωση και της Υπηρεσίας Πολιτικής Αεροπορίας και των αεροδρομίων από τη σταθερή πολιτική απαξίωση των προηγούμενων κυβερνήσεων. Σας ευχαριστώ.
Δεν νομίζω ότι το έγγραφο της ΥΠΑ συνιστά απάντηση. Εν πάση περιπτώσει. Κυρία Μάρκου, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Κύριε Υπουργέ, λυπάμαι που θα το πω, αλλά δυστυχώς δεν πήρα καμμία απάντηση, γιατί αφ' ενός το γνωρίζουμε ότι από πέρυσι τον Νοέμβριο δεν έχει γίνει τίποτα σε ό,τι έχει να κάνει με την ΥΠΑ, αλλά θα ήθελα να μου πείτε εσείς τι θα κάνετε από εδώ και πέρα και εσείς αν θα αναγκάσετε την ΥΠΑ να πάρει τα μέτρα που πρέπει. Σε ό,τι έχει να κάνει με το master plan νομίζω ότι είναι αστείο να το συζητάμε, όταν εσείς ο ίδιος είπατε ότι είναι ένα master plan το οποίο είχε γίνει το 1999. Επίσης, όταν μιλάμε για περιφερειακές υποδομές πρέπει πάντα να εξετάζουμε και τη σκοπιμότητα και τις ιδιαίτερες συνθήκες τής κάθε περιοχής. Θέλω να πω ότι οι κάτοικοι της Ηπείρου δεν θέλουν απλώς ένα αεροδρόμιο για να το κοιτάνε, θέλουν ένα αεροδρόμιο που θα τους εξυπηρετεί αφ' ενός, αλλά θα είναι και παράγοντας ανάπτυξης και θα φέρει επισκέπτες στην περιοχή, εισοδήματα και δουλειές. Είναι αστείο το 2015 να λέμε ότι δεν υπάρχουν λύσεις προσέγγισης για τα Γιάννενα, τη στιγμή που υπάρχουν διεθνή αεροδρόμια, σε πολύ πιο δυσπρόσιτες περιοχές, όπως για παράδειγμα στις Άλπεις ή άλλες πόλεις με το ίδιο πρόβλημα, όπως είναι το Γκέτεμποργκ, όπου πρόσφατα αναβαθμίστηκε το σύστημα του αεροδρομίου και γίνεται προσγείωση με ορατότητα διαδρόμου στα πενήντα μέτρα. Σας έχω και το σχετικό δελτίο Τύπου, αν ενδιαφέρεστε, από το αεροδρόμιο του Γκέτεμποργκ. Το καταθέτω στα Πρακτικά. [[Στο σημείο αυτό η Βουλευτής κ. Αικατερίνη Μάρκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προφανώς υπάρχουν λύσεις και πολλές πρακτικές σε άλλες χώρες και τεχνογνωσία. Για παράδειγμα - αυτό έχει να κάνει με ό,τι μου είπατε για τον Δήμο Ιωαννιτών - το σύστημα GBAS ήταν πρόταση του δήμου, την οποία δεν δέχθηκε η ΥΠΑ. Αυτό είναι η απάντηση που σας δίνω σε αυτό που μου είπατε. Επίσης, σύμφωνα με την ενημέρωση που έχω λάβει τελευταία, η ένταξη του αεροδρομίου σε ευρωπαϊκό πρόγραμμα απαιτεί τα αεροσκάφη να διαθέτουν το ανάλογο σύστημα. Αυτό είναι θετικό. Σκοπός όμως είναι να το έχει και το αεροδρόμιο το ανάλογο σύστημα. Επίσης, είναι σημαντικό να αναφέρουμε ότι μέχρι στιγμής έχουν ξοδευτεί από τον εθνικό προϋπολογισμό 20 εκατομμύρια ευρώ και αυτά τα χρήματα πρέπει να πιάσουν τόπο και να δοθούν για ουσιαστικούς λόγους και όχι για έργα βιτρίνας του αεροδρομίου. Παρακαλώ, θα ήθελα, λοιπόν, να μου πείτε συγκεκριμένα ποιο θα είναι το χρονοδιάγραμμα, ποιο θα είναι το κόστος για την τοποθέτηση συστημάτων προσέγγισης και πώς επηρεάζεται η συνολική παράδοση του έργου. Με απλά λόγια, πότε θα μπορεί το αεροδρόμιο των Ιωαννίνων να λειτουργήσει ως διεθνές; Σας ευχαριστώ πολύ.
Κύριε Υπουργέ, επειδή ξέρω τις ευαισθησίες σας, λάβετε υπ' όψιν σας ότι είναι και εθνικοί πλέον οι λόγοι για το αεροδρόμιο Ιωαννίνων μετά από τις τελευταίες δηλώσεις αυτού του τύπου, του κ. Έντι Ράμα. Μόνο στο Ρίο - Αντίρριο δεν είπε ότι φτάνει η Αλβανία! Κύριε Υπουργέ, έχετε τον λόγο.
Κυρία Μάρκου, μάλλον δεν με καταλάβατε. Το ξαναλέω: Με αυτή τη διοίκηση της ΥΠΑ η Κυβέρνηση δεν μπορεί να κάνει τίποτα. Με αυτά που έχει κάνει η συγκεκριμένη διοίκηση της ΥΠΑ, όποιος και να ήταν κυβέρνηση δεν θα μπορούσε να κάνει τίποτα. Θα σας πω ένα χαρακτηριστικό παράδειγμα: Υπάρχουν δύο αεροσκάφη της ΥΠΑ που μπορούν να ελέγξουν και να σετάρουν τα ραδιοβοηθήματα. Και τα δύο είναι εκτός λειτουργίας. Και δεν είναι εκτός λειτουργίας τώρα, αλλά είναι εκτός λειτουργίας επί μήνες τώρα. Δρούμε, λοιπόν, πυροσβεστικά σε κάθε τι που «σκάει» σε σχέση με τη λειτουργία της Υπηρεσίας Πολιτικής Αεροπορίας και των αεροδρομίων από ελλείψεις που η προηγούμενη κυβέρνηση και η συγκεκριμένη διοίκηση δεν έχει προβλέψει να καλυφθούν. Αυτό ισχύει για όλα τα αεροδρόμια της χώρας, για όλα. Πάμε τώρα στο συγκεκριμένο αεροδρόμιο. Στο συγκεκριμένο αεροδρόμιο, όπως ξέρετε, είχαμε λόγω καταγωγής, ίσως, κάποιων Υπουργών και όχι λόγω εθνικών θεμάτων, όπως συμβαίνει συνήθως με τα δημόσια έργα της χώρας, υπερδιαστασιολογήσεις. Ένα αεροδρόμιο, δηλαδή, που το επιδοτούμε για να πηγαίνει μια πτήση την ημέρα έχει σχεδιαστεί για πολύ μεγαλύτερο φορτίο. Αυτό θα ήταν κατανοητό, εάν ήμασταν σε άλλες εποχές, όχι σε εποχές κρίσης. Αυτό έφερε ως αποτέλεσμα - για να σας πω και το ιστορικό - ο διαγωνισμός του έργου να διενεργηθεί στις 19-6-2006, ενώ η σύμβαση υπογράφηκε τον Νοέμβριο του 2006 με συνολικό ποσό 25 εκατομμύρια. Το αρχικό αντικείμενο του έργου ήταν προϋπολογισμού 52 εκατομμυρίων και έχουν μέχρι σήμερα πληρωθεί και υλοποιηθεί 22 εκατομμύρια. Το έργο δεν θα είχε κανένα πρόβλημα, αν δεν είχε αμελήσει η Υπηρεσία Πολιτικής Αεροπορίας και αν είχε μεριμνήσει εγκαίρως για να μη λήξει η περιβαλλοντική αδειοδότηση του έργου. Με ρωτάτε τι θα κάνουμε. Το πρώτο που θα κάνουμε είναι αυτό που εκκρεμεί εδώ και πάρα πολλά χρόνια - δεν είναι ένας χρόνος, αλλά είναι περισσότερα χρόνια - και έχει να κάνει με τα ανταλλακτικά των ραδιοβοηθημάτων και με τα ίδια τα ραδιοβοηθήματα. Η νέα διοίκηση της ΥΠΑ, σε συνεργασία με το Υπουργείο, θα μεριμνήσει να μπουν. Είναι το πρώτο της μέλημα. Επίσης, είναι και η πιστοποίηση της λειτουργίας τους. Σήμερα γίνεται εκ των ενόντων αυτό το πράγμα, με πάρα πολλές βοήθειες και όχι μόνο μέσα από την Υπηρεσία Πολιτικής Αεροπορίας, προκειμένου να μην κλείσουμε αεροδρόμια όταν πέφτει το φως της ημέρας. Δεν μπορώ να σας πω «τότε θα κάνουμε αυτό το πράγμα», αν δεν τελειώσουμε πρώτα με τις διαδικασίες αντικατάστασης της συγκεκριμένης διοίκησης. Προφανώς, κύριε Πρόεδρε, και για εθνικούς λόγους το αεροδρόμιο των Ιωαννίνων πρέπει να έχει όλα αυτά τα βοηθήματα και άλλα πράγματα. Και όχι μόνο για το αεροδρόμιο των Ιωαννίνων, αλλά θα πρέπει να διασφαλιστούν τα ίδια πράγματα, αν προχωρήσει ο διαγωνισμός για την ιδιωτικοποίηση των αεροδρομίων, σε όλα τα υπόλοιπα περιφερειακά αεροδρόμια που παίζουν τη δική τους σημασία στους εθνικούς λόγους που όλοι ξέρουμε, και να μην απομειωθούν οι υπηρεσίες της Υπηρεσίας Πολιτικής Αεροπορίας και ο έλεγχός τους. Ευχαριστώ.
Ευχαριστούμε και τον Υπουργό και την κυρία συνάδελφο. Θα συζητηθεί τώρα η πέμπτη με αριθμό 242/19-5-2015 επίκαιρη ερώτηση δεύτερου κύκλου του Βουλευτή Β' Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τους Υπουργούς Οικονομίας, Υποδομών, Ναυτιλίας και Τουρισμού και Παραγωγικής Ανασυγκρότησης, Περιβάλλοντος και Ενέργειας, σχετικά με τη μελέτη διευθέτησης - οριοθέτησης του μεγάλου ρέματος της Ραφήνας. Κύριε Δημαρά, έχετε τον λόγο για δύο λεπτά.
Ευχαριστώ, κύριε Πρόεδρε. Θέλω να διευκρινίσω ότι είμαι Βουλευτής του ΣΥΡΙΖΑ συνεργαζόμενος με τους Οικολόγους Πράσινους και γι' αυτό επιτρέψτε μου...
Εγώ διαβάζω τι γράφει το κείμενο.
Ναι, κύριε Πρόεδρε, απλώς ήθελα να το πω.
Καλώς κάνετε τη διευκρίνιση, για να γραφτεί στα Πρακτικά, αλλά το κείμενο αυτό γράφει.
Γι' αυτό, λοιπόν, να δικαιολογήσετε την ευαισθησία μου σε πολλά περιβαλλοντικά θέματα που φέρνω. Εδώ με αφορμή το μεγάλο ρέμα της Ραφήνας, όπως λέγεται, πρέπει να σκεφτούμε κάποτε στα σοβαρά πώς μεταχειριζόμαστε όλα τα ρέματα. Ειδικά στην Αττική, επειδή υπήρξα περιφερειακός σύμβουλος Αττικής, έχω δει πώς έχουμε κακομεταχειριστεί τα ρέματα. Η συνήθης συμπεριφορά μας απέναντι στο φυσικό περιβάλλον, στα παρόχθια οικοσυστήματα των ρεμάτων είναι να τα καλύπτουμε με τσιμέντο, να τα κάνουμε αγωγούς ή στις καλύτερες περιπτώσεις να τα αφήνουμε ανοιχτά στο πάνω μέρος ή να χρησιμοποιούμε κάποια συρματοπλέγματα και κροκάλες. Θα σας φέρω, λοιπόν, εδώ το συγκεκριμένο παράδειγμα του μεγάλου ρέματος της Ραφήνας, γιατί πρόκειται για ένα από τα λίγα, ελεύθερα ακόμη, ρέματα και πρόκειται να συμβούν στη συνέχεια πράξεις της διοίκησης που κακοποιούν το τοπίο. Το μεγάλο ρέμα της Ραφήνας είναι ένα από τα λίγα ρέματα της Αττικής που παραμένουν ανοιχτά, χαρακτηρισμένο ως ιδιαίτερου περιβαλλοντικού ενδιαφέροντος. Το ζήτημα της συνολικής διαχείρισης του ρέματος θα πρέπει να απαντηθεί σε λογικές προστασίας και ανάδειξης του οικοσυστήματος και της υψηλής περιβαλλοντικής και αισθητικής αξίας. Στο πρόσφατο παρελθόν εξελίχθηκαν έντονα πλημμυρικά φαινόμενα κατά μήκος της κοίτης του ρέματος και κύρια αιτία των φαινομένων είναι οι ανθρωπογενείς παρεμβάσεις και καταπατήσεις, όπως η άναρχη δόμηση και οι αυθαίρετες κατασκευές στην κοίτη, η εκτροπή τμήματος της λεκάνης του Ποδονίφτη με τα έργα που έγιναν για την Αττική Οδό χωρίς καμμία μελέτη στη Ραφήνα, η διάβρωση των εδαφών της Πεντέλης λόγω των πυρκαγιών και μείωσης της δασοκάλυψης. Μόνο κατά τις πυρκαγιές του Αυγούστου του 2009 εκτιμάται ότι κάηκε έκταση που αγγίζει το 30% της συνολικής έκτασης της λεκάνης του ρέματος. Συνεχής κίνδυνος για το οικοσύστημα του ρέματος είναι - εκτός από τις γνωστές απειλές των μπαζωμάτων και των καταπατήσεων - οι κατά καιρούς παρεμβάσεις της πολιτείας για τη συντήρηση και τον καθορισμό της κοίτης, που γίνεται με απαράδεκτο τρόπο, βάζοντας μπουλντόζες αντί να το προφυλάξουν λίγο. Συγκεκριμένα, λοιπόν, οι μπουλντόζες της Περιφέρειας Αττικής, που είναι ο υπεύθυνος φορέας για τη συντήρηση και τη λειτουργία του ρέματος, κόβουν τα καλάμια, αποψιλώνουν την παρόχθια βλάστηση και δημιουργούν παράλληλα τοπικά, αποσπασματικά έργα δήθεν αποκατάστασης της κοίτης, που απλά μετατοπίζεται…
Κύριε συνάδελφε, στη δευτερολογία τα υπόλοιπα.
Ολοκληρώνω, κύριε Πρόεδρε. Θα διατυπώσω μόνο τις δύο ερωτήσεις. Ερωτάσθε, κύριε Υπουργέ: Προτίθεστε να ελέγξετε τη μελέτη διευθέτησης και οριοθέτησης του μεγάλου ρέματος της Ραφήνας, για να μην επαναληφθούν αυτές οι κακές μελέτες που γίνονται παντού στα ρέματα, γιατί υπάγεται σε μία διαδικασία και έχει γίνει διαγωνισμός για τη μελέτη του ρέματος; Δεύτερον, ερωτάσθε αν θα ενεργήσετε, ώστε να ματαιωθεί η ανασταλείσα από τη συγκροτημένη πρωτοβουλία των κατοίκων παρέμβαση Περιφέρειας Ανατολικής Αττικής με συρματοκιβώτια στο σημείο εκβολής και αν θα πάρετε μέτρα για την περιβαλλοντική και αισθητική ανάδειξη του δέλτα, που ήταν - και είναι ακόμα - ένα οικοσύστημα. Και υπάρχουν διαθέσεις πλέον από τον δήμο και το λιμάνι να επεκταθεί και να καταργήσουν και το υπάρχον δέλτα…
Με συγχωρείτε, κύριε συνάδελφε. Μη με φέρνετε σε δύσκολη θέση.
…ώστε να γίνει αποκατάσταση.
Καλωσορίζω και την πάντα συνεπή κ. Βαλαβάνη, που είναι παρούσα πριν από την ώρα της. Κύριε Υπουργέ, έχετε τον λόγο.
Κύριε Δημαρά, ένα σχόλιο για το θέμα της επίκαιρης ερώτησης που μιλάει για αλλαγή σχεδιασμού του μεγάλου ρέματος της Ραφήνας. Δεν μπορεί να υπάρξει αλλαγή σχεδιασμού, γιατί ως σήμερα δεν υπήρξε σχεδιασμός για να υλοποιηθεί η αλλαγή του. Κανένας σχεδιασμός, δυστυχώς. Το μόνο που υπήρξε ήταν ολιγωρία, για να υπάρξει σχεδιασμός. Αυτό που θέλω να σας ενημερώσω είναι ότι στο πλαίσιο των αρμοδιοτήτων του Υπουργείου - γιατί εμπλέκονται και άλλα Υπουργεία σε όλο αυτό - για τα μεγάλα έργα εθνικού επιπέδου που είναι ειδικά και σημαντικά, προχωρήσαμε σε διεθνή διαγωνισμό με ανοιχτή διαδικασία και ανατέθηκε η μελέτη. Ο διαγωνισμός έγινε τον Οκτώβριο και υπάρχει ανάδοχος. Αυτή τη στιγμή εκκρεμεί - μάλιστα προκηρύχθηκε πριν από λίγες μέρες - η διαδικασία ελέγχου από το Ελεγκτικό Συνέδριο και η υπογραφή της σύμβασης. Πιστεύουμε και εκτιμούμε ότι μέχρι το τέλος του Ιουλίου θα έχει υπογραφεί. Αυτό είναι για να γίνει η μελέτη και να προβλεφθούν και όλα αυτά που ρωτάτε. Αν θέλετε πιο συγκεκριμένα, μπορώ να σας καταθέσω το υπηρεσιακό σημείωμα για να έχετε μία πλήρη εικόνα. Όμως, να ξεχωρίσουμε μερικά πράγματα. Είναι ένα πολύ σημαντικό ρέμα. Σε αυτό συμβάλλουν τα ρέματα της νότιας Πεντέλης, τα ρέματα του βορείου τμήματος του ανατολικού Υμηττού μέχρι την Παιανία και νότια τα ρέματα της πεδιάδας των Σπάτων. Το ρέμα της Ραφήνας αποτελεί ένα από τα λίγα ρέματα της Αττικής που παραμένουν ανοιχτά. Είναι χαρακτηρισμένο ως ιδιαίτερου περιβαντολογικού ενδιαφέροντος και η διευθέτησή του αποσκοπεί - όπως πρέπει να αποσκοπεί - στην επίλυση χρόνιων πλημμυρικών προβλημάτων. Συνεπώς η διευθέτησή του κρίνεται πολύ μεγάλης σημασίας. Το αντικείμενο τής προς ανάθεση σύμβασης τα περιλαμβάνει όλα, καθώς και αναλυτικά τις μελέτες. Προφανώς πρέπει ο μελετητής να έρθει σε συνεργασία και με τον Οργανισμό Λιμένος Ραφήνας και με τον Δήμο Ραφήνας, διότι προβλέπεται η κατασκευή μαρίνας κοντά στην εκβολή του ρέματος. Συνεπώς θα πρέπει να είναι ενήμεροι οι μελετητές και να έχουν υπ' όψιν τους τον σχεδιασμό, το master plan του λιμένος Ραφήνας. Επίσης, σκοπός της μελέτης είναι η επικαιροποίηση του υδρολογικού μοντέλου και η κατά το δυνατόν ακριβής επαλήθευση του πλημμυρικού φαινομένου, ώστε να προκύψει η πλέον πρόσφορη από πλευράς ασφάλειας, οικονομίας, αλλά κυρίως περιβαντολογικών επιπτώσεων λύση, σύμφωνα με τις υποδείξεις ΕΥΔΕ - ΥΠΕΚΑ, που είναι η αρμόδια υπηρεσία για την περιβαντολογική αδειοδότηση του έργου. Μετά την ολοκλήρωση της μελέτης - ως στοιχείο σας το λέω - θα προωθηθεί σχετικό αίτημα για τη χρηματοδότηση του σημαντικού αντιπλημμυρικού έργου της Αττικής, που ο εκτιμώμενος προϋπολογισμός του πρέπει να είναι, κατά τη γνώμη μας, πάνω από τα 100.000.000 ευρώ. Δηλαδή, δεν είναι ένα μικρό έργο. Είναι ιδιαίτερο έργο. Ευχαριστώ πολύ.
Κύριε Δημαρά, έχετε τον λόγο για τη δευτερολογία σας.
Όπως προείπα, κύριε Υπουργέ, το θέμα είναι να αλλάξουμε το μοντέλο που γίνονται οι μελέτες. Γιατί όταν μελετούμε τα ρέματα, θα πρέπει να δούμε ίσως και μικρά φράγματα ανάσχεσης. Το μοντέλο του Γλέζου που εφήρμοσα είναι ένα πολύ καλό μοντέλο. Γιατί εκτός του ότι περιορίζει τα πλημμυρικά φαινόμενα την ώρα της καταιγίδας, εμπλουτίζει και τον υπόγειο υδροφόρο ορίζοντα με νερά. Πρέπει να διατηρείται ο υπόγειος υδροφόρος ορίζοντας. Επομένως δεν είναι ανάγκη να προβαίνουμε σε έργα πολύ μεγάλου κόστους τόσων πολλών εκατομμυρίων, αρκεί να γίνονται σωστά οι μελέτες και αντί να παίρνουμε μέτρα για όλο το μήκος της κοίτης των ρεμάτων, μπορούμε να δούμε τα τοπικά σημεία, εκεί που έχουν γίνει αυθαιρεσίες συνήθως και που πλημμυρίζουν, ακριβώς λόγω του ότι η κοίτη στενεύει στα συγκεκριμένα σημεία και η ποσότητα των ροών δεν χωράει. Και εδώ πρέπει να δούμε κάποτε και μια διάσταση αυτών που αυθαιρετούν και που κάνουν αυθαίρετες κατασκευές ή ρίχνουν μπάζα μέσα στα ρέματα. Πρέπει να υπάρχουν κάποιες συνέπειες. ΄Οχι να προστατεύουμε μόνο τις περιουσίες, αλλά να ζητάμε και τις ζημίες που οι ίδιοι προκαλούν με τις ενέργειές τους στους άλλους πολίτες που χάνουν τις περιουσίες τους ή ακόμα και στο δημόσιο συμφέρον. Επομένως επιμένω ότι πρέπει να ξαναδούμε το μοντέλο που διενεργούνται οι μελέτες για τα ρέματα και το φυσικό περιβάλλον γύρω από αυτά.
Και επ' ευκαιρία του ρέματος της Ραφήνας και άλλων ρεμάτων και όχι μετά να παρακολουθούμε το σόου στην τηλεόραση. Κύριε Υπουργέ, θέλετε να απαντήσετε;
Μία λέξη θα πω μόνο. Η αναγκαιότητα κατασκευής του έργου και στο ρέμα Ραφήνας και γενικότερα προκύπτει και από περιβαλλοντικούς λόγους, αλλά κυρίως από τη διαχρονική συμπεριφορά του συγκεκριμένου ρέματος σε πλημμυρικά επεισόδια. Το κύριο πρόβλημα που αντιμετωπίζει σήμερα το ρέμα Ραφήνας είναι ότι το μεγαλύτερο μέρος του δεν διαθέτει διαμορφωμένη διατομή και στην έξοδο η διευθετημένη με σκυρόδεμα διατομή πρέπει να επανεξεταστεί. Αυτό είναι το μόνο σίγουρο. Το ρέμα έχει διαμορφωμένη κοίτη επί τέσσερα χιλιόμετρα περίπου ανάντι της εκβολής. Το τμήμα αυτό διέρχεται ως επί το πλείστον μέσα από κατοικημένη περιοχή του Δήμου Ραφήνας, που αυτό το επιβαρύνει και πολύ. Τώρα, γιατί δεν έχει γίνει οριοθέτηση του ρέματος, όχι μόνο του συγκεκριμένου, κύριε Δημαρά, αλλά και όλων των υπολοίπων; Τα ξέρετε. Είναι καταπατήσεις, είναι συγκεκριμένα συμφέροντα, είναι μεγάλα έργα που έχουν γίνει, για τα οποία βολεύει να υπάρχει μια χύμα κατάσταση χωρίς σχεδιασμό, για να κάνει ο καθένας ό,τι τον βολεύει. Και ερχόμαστε τώρα εκ των υστέρων, προφανώς να αντιμετωπίσουμε όλη αυτή την κατάσταση. Θεωρώ, όπως θα δείτε και από το σημείωμα της Υπηρεσίας, που θα σας δώσω, ότι οι μελέτες που έχουν προβλεφθεί είναι τόσες πολλές και το τι ζητούν περιγράφεται τόσο αναλυτικά, που όλα αυτά τα θέματα που θέσατε θα περιληφθούν και θα αντιμετωπιστούν.
Ευχαριστώ, κύριε Υπουργέ. Να μη μείνουμε στις μελέτες μόνο. Προχωρούμε στη δέκατη υπ' αριθμόν 230/18-5-2015 επίκαιρη ερώτηση δεύτερου κύκλου της Βουλευτού Α΄ Θεσσαλονίκης του Ποταμιού κ. Χριστίνας Ταχιάου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τον κίνδυνο απένταξης του μετρό της Θεσσαλονίκης από την ευρωπαϊκή χρηματοδότηση. Είναι μία εξαιρετικά ενδιαφέρουσα επίκαιρη ερώτηση. Έχετε τον λόγο για δύο λεπτά, κυρία Ταχιάου.
Σας ευχαριστώ πολύ, κύριε Πρόεδρε. Κύριε Υπουργέ, η κατασκευή του μετρό Θεσσαλονίκης είναι το πιο σημαντικό έργο από πλευράς υποδομών, προκειμένου η πόλη να γίνει σύγχρονη με σαφή αναπτυξιακό ορίζοντα. Η έναρξη του έργου έγινε το 2006. Μέχρι σήμερα η πόλη είναι ένα απέραντο εργοτάξιο και όπως όλοι γνωρίζουμε, το έργο όχι μόνο δεν έχει ολοκληρωθεί εντός του χρονοδιαγράμματος - το 2012- αλλά έχει σταματήσει, κινδυνεύει να μην ολοκληρωθεί - δεν ξέρουμε τι θα γίνει με αυτό - αλλά και να απενταχθεί από τα ευρωπαϊκά κονδύλια και να αναγκαστεί η χώρα μας να επιστρέψει το ιλιγγιώδες ποσό των 500 εκατομμυρίων ευρώ σε μια τέτοια συγκυρία. Μία σειρά από πολύ σοβαρά προβλήματα έχει προκληθεί στην πόλη από όλη αυτήν την κατάσταση. Να μιλήσουμε τώρα για το πιο πρόσφατο παράδειγμα, το οποίο είναι η παύση λειτουργίας του αρχαιολογικού τμήματος, η έναρξη των υπαλλήλων του σε καθεστώς εκ περιτροπής εργασίας, σύμφωνα με το οποίο υποχρεώνονται να εργάζονται μόνο μία φορά την εβδομάδα. Είναι οι τελευταίοι των «Μοϊκανών» υπαλλήλων. Σήμερα μάλιστα, επρόκειτο να απολυθούν, όμως τους ανακοινώθηκε ότι βρέθηκε κάποιο μικρό κονδύλιο και θα συνεχίσουν για ένα μικρό ακόμη χρονικό διάστημα, δύο ή τρεις εβδομάδες και βλέπουμε τι γίνεται μετά. Ίσα - ίσα να φαίνεται ότι δεν έχουν σταματήσει οι εργασίες. Οι δυσκολίες είναι πολλές και γνωστές: από δυσχέρειες στις απαλλοτριώσεις, από εμπλοκή εκτέλεσης ακόμη των υπουργικών αποφάσεων που αφορούν την τύχη των αρχαιοτήτων στον σταθμό Βενιζέλου, την έλλειψη συνεννόησης ανάμεσα στην κοινοπραξία και την «ΑΤΤΙΚΟ ΜΕΤΡΟ». Έχουν υποστεί ζημιά τεράστια εκατοντάδες καταστηματάρχες και δεν έχει ληφθεί καμμία σοβαρή πρόνοια από πλευράς πολιτείας γι' αυτούς τους ανθρώπους. Η Κυβέρνηση, και αυτή, απλώς παρακολουθεί την παρούσα κατάσταση και δεν συντονίζει τη συνέχιση του έργου ως θα όφειλε. Όλο αυτό είναι μία έλλειψη πολιτικής βούλησης, η οποία οδηγεί το έργο στην οριστική του παύση. Σαν συνέπεια, εκτός του ότι θα υπάρχουν τα γνωστά κυκλοφοριακά προβλήματα, εκτός του ότι θα έχουμε τα θέματα ανεργίας, εκτός του ότι θα εξακολουθήσουν οι άνθρωποι αυτοί να έχουν χάσει τα καταστήματά τους, τις δουλειές τους κ.λπ., το κυριότερο είναι ότι η Θεσσαλονίκη χάνει την ευκαιρία να γίνει μία σύγχρονη πόλη και μία μητρόπολη των Βαλκανίων, κάτι το οποίο είναι απαραίτητο. Η Θεσσαλονίκη δεν έχει μέσα μαζικής μεταφοράς. Έχει ένα λεωφορείο και αυτό σε μία περίοδο κιόλας που αυξάνεται ο τουρισμός της. Εάν δείτε ποτέ τουρίστα μέσα στο λεωφορείο, ελάτε να μου το πείτε. Δεν υπάρχει κανένας τουρίστας. Το ακόμη πιο σοβαρό πρόβλημα, το οποίο προέκυψε το τελευταίο διάστημα, όπως έγινε γνωστό από τον Τύπο, είναι ότι εστάλη από την Κομισιόν στις 9 Απριλίου μία πολύ αυστηρή επιστολή προς το Υπουργείο που έλεγε «Κύριοι, τι γίνεται με το θέμα του μετρό; Θέλουμε εξηγήσεις. Γιατί βρίσκεται σε αδιέξοδο;». Η Κομισιόν έστειλε και δεύτερη επιστολή αργότερα, στις 19 του μηνός, η οποία δεν ξέρουμε τι απέγινε. Απ' ό,τι λέγεται πάντως, απ' ό,τι γράφεται κι απ' ό,τι λένε κοινοτικές πηγές, είναι πολύ πιθανόν, πρώτον, να έρθουν κλιμάκια της Κομισιόν εδώ, στη Θεσσαλονίκη, να πάνε στα εργοτάξια να δουν τι ακριβώς γίνεται με το έργο. Το «εδώ» είναι, επειδή παρασύρθηκα, εννοώ στη Θεσσαλονίκη. Υπάρχει, επίσης, σοβαρός κίνδυνος απένταξης, όπου θα πρέπει να επιστρέψουμε χρήματα. Ερωτάται, λοιπόν, ο κύριος Υπουργός: Κατ' αρχάς, τι έχει γίνει το τελευταίο χρονικό διάστημα; Διότι, αφότου κατατέθηκε η ερώτηση, μέχρι σήμερα έχουν υπάρξει κάποιες εξελίξεις. Ποιο είναι το χρονοδιάγραμμα; Ποιος είναι ο σχεδιασμός; Τι πρόκειται να γίνει με το έργο; Υπάρχει πολιτική βούληση; Κι αν υπάρχει πολιτική βούληση, επί της ουσίας, τι πρόκειται να γίνει; Ευχαριστώ πολύ.
Το «εδώ» μία χαρά το είπατε, κυρία συνάδελφε. Η Θεσσαλονίκη ενδιαφέρει όλη την Ελλάδα. Ήταν και η πόλη της νιότης μου. Ενώνω τη φωνή μου, κύριε Υπουργέ, με της κ. Ταχιάου.
Κι εγώ ενώνω τη φωνή μου με της κ. Ταχιάου.
Θα το δούμε στην πράξη πόσο την ενώνετε.
Κατ' αρχάς, θα ήθελα να καταθέσω στα Πρακτικά για ενημέρωση του Κοινοβουλίου την απάντηση και της «ΑΤΤΙΚΟ ΜΕΤΡΟ» και της υπηρεσίας για τυπικούς λόγους. [[Στο σημείο αυτό ο Αναπληρωτής Υπουργός Οικονομίας, Υποδομών, Ναυτιλίας και Τουρισμού κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από εκεί και πέρα, το έργο του μετρό της Θεσσαλονίκης αποτελεί πραγματικά ένα έργο πρότυπο για το πώς δεν πρέπει να γίνονται τα έργα. Στην ίδια κατηγορία είναι η πλειοψηφία των έργων που ξεκίνησαν με αυτούς τους όρους επί υπουργίας του κ. Σουφλιά και κρατούν ακόμη και σήμερα όμηρο όλη την Ελλάδα. Στη συνέχεια έχουμε κι άλλη επίκαιρη ερώτηση από άλλον Βουλευτή για έργα ίδιας κατηγορίας. Θα πρέπει να τα εντάξουμε κάποια στιγμή και να βγάλουμε ένα σύγγραμμα. Τι να πρωτοπούμε γι' αυτό το έργο; Αυτό το έργο ξεκίνησε να δημοπρατηθεί ως συγχρηματοδοτούμενο το ΄92 και όχι το 2006. Στη συνέχεια, κατοχυρώθηκε το ΄99. Το 2002 έληξε η σύμβαση παραχώρησης και μετά ήρθε η λύση του 2006. Το 2004 στην πραγματικότητα επαναδημοπρατήθηκε σαν δημόσιο έργο.
Για τις εργασίες είπα ότι ξεκίνησαν το 2006.
Ναι, ναι, το 2006 κατοχυρώθηκε στην κοινοπραξία. Φτάσαμε, λοιπόν, να έχουμε ένα έργο που η σύμβασή του έγινε το 2006 να ανέρχεται στα 900.000.000 ευρώ. Προβλεπόταν τα αρχαιολογικά έργα να τελειώσουν σε έναν χρόνο και με προϋπολογισμό 15.000.000 ευρώ. Αυτή τη στιγμή τα έργα αρχαιολογίας έχουν ξεπεράσει τα 140.000.000 ευρώ περίπου κι έχει ο θεός! Και το έργο, αν βρούμε λύση, θέλει άλλα έξι χρόνια περίπου, για να ολοκληρωθεί. Υπάρχουν διεκδικήσεις από την κοινοπραξία 670.000.000 ευρώ στα 900.000.000 ευρώ που είναι η σύμβαση και έχουμε κλείσει τον δέκατο χρόνο ήδη. Έχει υλοποιηθεί το 55% των έργων πολιτικού μηχανικού και 0% των ηλεκτρομηχανολογικών έργων. Βέβαια, όσοι έχουν εμπλακεί σε αυτό το έργο κάνουν και δηλώσεις: «Τι θα κάνετε;». Αγωνιούν κιόλας. Τι έχουν κάνει και πού έχουν φτάσει το έργο και την πόλη και την κοινωνία της Θεσσαλονίκης δεν το βλέπει κανείς. Τώρα, τι έχουμε κάνει; Έχουμε κάνει αρκετές συναντήσεις. Δυστυχώς, η κοινοπραξία ακόμη και στις δεσμεύσεις που πήρε σ' αυτές τις συναντήσεις σε σχέση με τους εργαζόμενους, δεν είναι συνεπής. Έχει οριστεί μία επιτροπή, η οποία ξεκίνησε την προηγούμενη εβδομάδα τις συνεδριάσεις της με χρονικό ορίζοντα δεκαπέντε έως είκοσι ημερών, για να σταματήσει όλο αυτό το γαϊτανάκι των εβδομήντα διαιτησιών που έχουν κάνει αίτηση να γίνουν και να βρεθεί μία οριστική λύση, χωρίς να ανατραπεί η υπάρχουσα σύμβαση, αλλά με το να μπορέσει και ο εργολήπτης - αντί για έξι χρόνια θα έχει ένα έργο δεκαέξι χρόνια - να καλύψει τα πάγια έξοδα που προβλέπονται από τη νομοθεσία και να απεμπλακεί το έργο. Αυτό κάνουμε αυτήν τη στιγμή, κυρία Ταχιάου, κι ελπίζω σε μία βδομάδα με δέκα μέρες να έχουμε μια ευτυχή κατάληξη σε αυτές τις διαπραγματεύσεις, για να μην αναγκαστούμε να πάμε σε άλλες λύσεις, που επί της ουσίας θα έχουμε αρκετές καθυστερήσεις. Όμως, το ότι στάλθηκε μία επιστολή για το έργο - καλά έκανε η Ευρωπαϊκή Επιτροπή γιατί κάνει τη δουλειά της - δεν σημαίνει και απένταξη του έργου. Η κατασκευή του μετρό Θεσσαλονίκης χρηματοδοτείται από πόρους τριών προγραμματικών περιόδων. Πιο συγκεκριμένα: Η βασική γραμμή του μετρό Θεσσαλονίκης είναι μεγάλο έργο κι έχει συγχρηματοδοτηθεί από το Γ΄ ΚΠΣ και από το ΕΣΠΑ ως έργο - γέφυρα, σύμφωνα με τις σχετικές ιδρυτικές αποφάσεις της Ευρωπαϊκής Επιτροπής και βάσει των αντίστοιχων αιτήσεων επιβεβαίωσης χρηματοδοτικής ενίσχυσης για τις δύο προγραμματικές περιόδους. Έχει διασφαλιστεί η συνέχεια της συγχρηματοδότησής του ως έργο phasing από πόρους του ΕΣΠΑ 2007-2013 και του ΕΣΠΑ 2014-2020, με ανάλογη σχετική εγκριτική απόφαση της Ευρωπαϊκής Επιτροπής για την προγραμματική περίοδο 2007-2013, καθώς και με τη συμπερίληψή του στον κατάλογο μεγάλων έργων του εγκεκριμένου επιχειρησιακού προγράμματος 2014-2020 «ΥΜΕΠΕΡΑΑ». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Επομένως, θα συνεχίσει να χρηματοδοτείται από πόρους του ΕΣΠΑ 2014-2020 ως έργο phasing, σύμφωνα με την σχετική εγκριτική απόφαση της Ευρωπαϊκής Επιτροπής βάσει της αντίστοιχης αίτησης επιβεβαίωσης χρηματοδοτικής ενίσχυσης.
Τα άλλα στη δευτερολογία.
Αυτό δε που θα κινδυνεύσει είναι αν δεν επιταχύνουμε κι εμείς τις διαδικασίες είτε για να βρούμε λύση με την κοινοπραξία είτε για να πάμε σε μία άλλη λύση που δεν την ευχόμαστε.
Κυρία Ταχιάου, έχετε τον λόγο για τη δευτερολογία σας.
Από την τελευταία φράση σας, κύριε Υπουργέ, συνάγω ότι μου λέτε τι θα πρέπει να κάνετε; Κάντε το! Βεβαίως, αν δεν βρείτε λύση, ναι, το έργο κινδυνεύει, όπως είπατε.
Θα το κάνουμε.
Το να βρείτε λύση, όμως, είναι ζήτημα πολιτικής απόφασης, εξαρτάται από εσάς και από τις δικές σας ενέργειες. Πάμε τώρα στο ότι ναι, το ξέρουμε το ιστορικό του έργου του μετρό. Γνωρίζουμε ποια είναι τα προβλήματα, γνωρίζουμε ότι δεν έχει προχωρήσει το έργο, αλλά παίρνουμε καμμία πραγματική απάντηση, δηλαδή, δεν έχω καλυφθεί σε τίποτα. Να πιστέψω ότι έχετε τις καλύτερες των προθέσεων για την υλοποίηση του έργου, αν και από την πλευρά τη δική σας, της παράταξης από την οποία είναι η Κυβέρνηση και είσαστε Υπουργός της, έχει ακουστεί και το να σταματήσει το έργο, να κλείσουμε την τρύπα, να γίνει επαναφορά των πραγμάτων στην προτέρα κατάσταση, κάτι το οποίο είναι και αδύνατο να γίνει. Εν πάση περιπτώσει, θέλουμε μια σαφή δήλωση ότι το έργο αυτό θα γίνει. Δεν συζητάμε τίποτε άλλο. Είπατε ότι η Κομισιόν έστειλε μια επιστολή και ότι δεν σημαίνει αυτό απένταξη. Πάρα πολύ ωραία. Εμείς όμως τι κάναμε; Μας λέει η Κομισιόν ότι «εδώ κινδυνεύετε». Δεν μας απαντήσατε τι της απαντήσατε. Λέει: «Θα στείλω στη Θεσσαλονίκη ανθρώπους, εμπειρογνώμονες, να έρθουν να διαπιστώσουν τι συμβαίνει και να δουν εάν οι εργασίες είναι αυτές, οι οποίες περιγράφονται». Γιατί, από ό,τι γνωρίζουμε υπάρχει και μια τέτοια αμφιβολία. Επίσης, βγήκαν και κάποια δημοσιεύματα, τα οποία λένε ότι προκειμένου να δοθούν δάνεια από την Ευρωπαϊκή Τράπεζα Επενδύσεων για το μετρό της Θεσσαλονίκης μπήκε ως εγγύηση η περιουσία του μετρό της Αθήνας, κάτι το οποίο είναι ένα καινούργιο σκηνικό. Δεν έχω καλυφθεί σε τίποτα από αυτά. Το ζήτημα δεν πρόκειται να λυθεί ούτε στις αίθουσες των δικαστηρίων ούτε στις εβδομήντα διαιτησίες, όπως είπατε, ούτε στα τραπέζια των συζητήσεων, εάν είναι ατέρμονες αυτές οι συζητήσεις. Πρέπει να δρομολογηθούν οι απαραίτητες ενέργειες από τα εμπλεκόμενα Υπουργεία, αλλά πρέπει να υπάρχει ένα σχέδιο και ένα πάρα πολύ αυστηρό χρονοδιάγραμμα, το οποίο δεν φαίνεται από κάπου να υπάρχει. Υπάρχει γενικώς ένα «θα κάνουμε», αλλά δεν υπάρχει ούτε κάποια σαφής έκφραση βούλησης ούτε κάποιο σχέδιο. Όταν ξεκίνησαν οι εργασίες στο μετρό, το βλέπαμε όλοι στην πόλη σαν παράγοντα μελλοντικής ευημερίας, σαν ένα εργαλείο το οποίο θα φέρει πραγματικά ανάπτυξη στην περιοχή. Σήμερα, όμως, είναι μια ωρολογιακή βόμβα στα θεμέλια. Η πόλη είναι πληγωμένη, είναι μια ανοιχτή πληγή. Θα επηρεάσει τη ζωή εκατομμυρίων πολιτών και δεν μπορούμε να καταλάβουμε πραγματικά αυτήν τη στιγμή ποιες είναι οι κινήσεις, οι οποίες θα οδηγήσουν σε μια λύση. Σαφείς κινήσεις, όμως, και σε ένα πάρα πολύ σαφές χρονοδιάγραμμα. Γνωρίζουμε τα προβλήματα που υπάρχουν και πόσο έχουν καθυστερήσει. Από εδώ και πέρα, όμως, είναι απαραίτητο να βρεθεί μια λύση. Σε αυτό το θέμα θα ήθελα να επανέλθω και θα έχω και αίτημα κατάθεσης εγγράφων, κύριε Υπουργέ, συντόμως. Ευχαριστώ.
Και εγώ ευχαριστώ, κυρία Ταχιάου. Κύριε Υπουργέ, έχετε τον λόγο.
Το εύχομαι να το κάνετε αυτό. Πραγματικά το εύχομαι. Κυρία Ταχιάου, τι δεν έχετε καταλάβει; Δεν εξαρτάται από εμάς. Δεν το έχετε καταλάβει αυτό. Εάν εξαρτιόταν μόνο από εμάς, θα το είχαμε λύσει. Το ελληνικό δημόσιο και σε αυτό το έργο και στα υπόλοιπα που σας είπα και στους αυτοκινητόδρομους είναι δεσμευμένο με συγκεκριμένες συμβάσεις. Δεν κάνει, λοιπόν, ό,τι θέλει το ελληνικό δημόσιο. Και δεν έχουμε μπει ακόμη στην επαναστατική περίοδο μη δέσμευσης από συμβάσεις. Σιγά σιγά μπορεί να μπούμε και σε αυτή. Εγώ δηλαδή δεν το αποκλείω, με αυτές τις συμβάσεις που έχουμε. Αλλά από την άλλη πλευρά δεν πρόκειται να ενδώσουμε. Και θα σας παρακαλέσω πάρα πολύ, επειδή σας σέβομαι, να μην «….» το παιχνίδι όσων θέλουν μέσω της κοινωνίας, της πόλης και των εργαζομένων να πιέσουν την Κυβέρνηση, προκειμένου να έχουμε τις μέγιστες δυνατές διεκδικήσεις και οφέλη από μια γρήγορη εκκίνηση άρον - άρον του έργου, τα προβλήματα του οποίου εκκρεμούν σχεδόν είκοσι χρόνια. Δηλαδή, τι θα λέγατε; Να πηγαίναμε να πούμε «πάρτε 670 εκατομμύρια που διεκδικείτε και λύθηκαν όλα αύριο»;
Αυτός είναι σαφής υπαινιγμός, όμως. Φοβάμαι ότι θα ζητήσω τον λόγο επί προσωπικού.
Όχι, δεν είναι υπαινιγμός!
Κυρία Ταχιάου, το έχω σημειώσει. Δεν ήθελα να διακόψω, αλλά αφού έγινε, θέλω να πιστεύω, κύριε Υπουργέ, ότι τη λέξη «….» τη βάζετε εντός εισαγωγικών.
Ναι, προφανώς.
Γιατί, έτσι όπως το είπατε, έχει δίκιο η κυρία Ταχιάου.
Επαναδιατυπώνω, λοιπόν.
Κύριε Πρόεδρε, σε κάθε περίπτωση, ζητώ τον λόγο επί προσωπικού.
Δεν είχα σκοπό να σας θίξω, κυρία Ταχιάου. Θέλω, όμως, να το καταλάβετε αυτό, επειδή σε πάρα πολλά έργα πιέζεται η Κυβέρνηση τώρα να βρει μια λύση, γιατί απολύουν τους εργαζόμενους. Δεν είναι το μόνο έργο που απολύουν εργαζόμενους. Οι εκπρόσωποι της κοινοπραξίας είχαν δεσμευτεί σε εμένα - και ήταν μπροστά άλλοι δέκα άνθρωποι - όσο κρατούν οι διαπραγματεύσεις αυτές να μην απολύσουν κόσμο. Και απέλυσαν την άλλη στιγμή! Λοιπόν, δεν θα πάμε σε μια λογική, επειδή απολύουν κόσμο ή επειδή πιέζουν την κοινωνία της Θεσσαλονίκης και έχουμε μία πόλη μπάχαλο μια δεκαετία τώρα, να βρούμε άρον - άρον λύση αύριο, προκειμένου να υποκύψουμε στις πάρα πολύ μεγάλες διεκδικήσεις που έχει και το έργο αυτό και τα άλλα ομοειδή έργα στην Παραϊόνια Οδό - θα τα πούμε και στη συνέχεια - μέσα από μια διαδικασία συνεχούς χρονοτριβής. Σας λέω, λοιπόν, ότι αυτό που έχουμε κάνει είναι ότι ξεκινήσαμε την προηγούμενη εβδομάδα διαπραγματεύσεις μαζί τους. Ορίστηκε επιτροπή και το χρονοδιάγραμμα είναι να ολοκληρώσει τις εργασίες της σε δεκαπέντε ημέρες. Αν καταλήξουμε σε συμφωνία γι' αυτά που προβλέπονται από το νόμο και τη σύμβαση που έχει η συγκεκριμένη κοινοπραξία, έχει καλώς, συνεχίζεται το έργο. Αν δεν καταλήξουμε, θα πάμε σε άλλες λύσεις. Τι άλλο να σας πούμε;
Κύριε Πρόεδρε,…
Κυρία Ταχιάου, θα σας παρακαλέσω, μετά τη δήλωση του Υπουργού ότι δεν είχε πρόθεση να σας θίξει και δεύτερον ότι θα διαγραφεί από τα Πρακτικά η λέξη «….» - ούτε καν σε εισαγωγικά - να μου επιτρέψετε να συνεχίσω, γιατί είμαστε πιεσμένοι. Πρέπει να προσέχουμε, όταν απευθυνόμαστε σε οποιονδήποτε συνάδελφο και Υπουργό και ιδιαίτερα σε μια νεοεκλεγείσα συνάδελφο.
… (Δεν ακούστηκε)
Πάμε στην ενδεκάτη με αριθμό 246/19-5-2015 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την επικινδυνότητα του εθνικού δικτύου Αντιρρίου - Ιωαννίνων και Αμφιλοχίας - Λευκάδας - Πρέβεζας. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, για ακόμα μια φορά το Κομμουνιστικό Κόμμα Ελλάδας φέρνει στη Βουλή και τονίζει την επικινδυνότητα του οδικού δικτύου Αντίρριο - Ιωάννινα και Αμφιλοχία - Λευκάδα - Πρέβεζα. Είναι ένας δρόμος ο οποίος είναι κατασκευασμένος πάνω από μισό αιώνα πριν. Πρόκειται πραγματικά για έναν δρόμο καρμανιόλα. Σε μία απόσταση διακοσίων πενήντα και πλέον χιλιομέτρων δεν υπάρχει πουθενά διαχωριστικό διάζωμα. Οι γραμμές που υπήρχαν στο κέντρο του δρόμου και στις δύο άκρες έχουν σβηστεί, με αποτέλεσμα να γίνεται όλο και πιο επικίνδυνος. Είναι ένας δρόμος μέσω του οποίου επικοινωνούν επτά νομοί - Αιτωλοακαρνανία, Πρέβεζα, Ιωάννινα, Άρτα, Θεσπρωτία - και δύο τουριστικά νησιά του Ιονίου, η Κέρκυρα και η Λευκάδα. Επίσης, μέσω αυτού του δρόμου, μέσω της Εγνατίας οδού, επικοινωνεί τα τελευταία χρόνια και η Πελοπόννησος με τα Βαλκάνια. Κύριε Υπουργέ, πραγματικά το πέρασμα από αυτόν το δρόμο είναι ένας πραγματικός Γολγοθάς. Μπαίνει σε άμεσο κίνδυνο η σωματική ακεραιότητα επιβατών και όσων τον διέρχονται. Με τα πασαλείμματα - επιτρέψτε μου την έκφραση - που γίνονται τα τελευταία χρόνια, όχι μόνο δεν επιδιορθώνεται ο δρόμος, αλλά παραμένει επικίνδυνος, όπως ανέφερα. Η ερώτηση είναι συγκεκριμένη, κύριε Υπουργέ: Τι μέτρα θα πάρετε για τη συντήρηση του συγκεκριμένου οδικού δικτύου, για την ασφάλεια των διερχόμενων οδηγών και επιβατών; Και μην μας πείτε, κύριε Υπουργέ, ότι θα γίνει η Ιόνια Οδός, το τμήμα Αμβρακία - Άκτιο. Έχουμε εξελίξεις στις οποίες θα αναφερθώ στη δευτερολογία μου. Ότι θα γίνει το οδικό δίκτυο, το ακούν χρόνια οι κάτοικοι της δυτικής Ελλάδας. Θα πάει πολύ μακριά η υπόθεση της κατασκευής αυτού του οδικού άξονα. Κύριε Υπουργέ, σας ρωτάμε και θέλουμε να απαντήσετε συγκεκριμένα τι μέτρα θα πάρετε, γιατί, όπως ανέφερα πρόκειται για δρόμο - σφαγείο, αλλά και αν ακόμα γίνει ο οδικός άξονας και της Ιονίας Οδού και το τμήμα Αμβρακία - Άκτιο, θα εξακολουθήσουν μεγάλα τμήματα του υπάρχοντος οδικού δικτύου να τα αξιοποιούν οι κάτοικοι της περιοχής και ιδιαίτερα φτωχών περιοχών και δεκάδων χωριών που μένουν έξω από κάθε επικοινωνία, γιατί δεν υπάρχουν κόμβοι όπου να μπαίνουν σε αυτά τα οδικά δίκτυα. Γι' αυτό, κύριε Υπουργέ, επιμένουμε η απάντηση να είναι συγκεκριμένη. Τι μέτρα θα πάρετε άμεσα, τώρα, γιατί έχουμε θρηνήσει - θα αναφερθώ και στη συνέχεια - δεκάδες νεκρούς σε αυτό το οδικό δίκτυο - καρμανιόλα;
Κύριε Υπουργέ, έχετε τον λόγο.
Κύριε Μωραΐτη, όντως ο δρόμος αυτός βρίσκεται σε μια περιοχή που το οδικό δίκτυο είναι στην κατάσταση που περιγράψατε. Και δεν είναι το μόνο. Οπουδήποτε έχουμε εκκρεμή έργα - ιδιαίτερα στους μεγάλους αυτοκινητόδρομους - έχουμε την ίδια κατάσταση. Μας ρωτάτε τι θα κάνουμε. Κατ' αρχάς, στην ερώτησή σας αναφέρεστε και σε ένα τμήμα που είναι στην Ιόνια Οδό. Εκεί δεν μπορούμε να κάνουμε κάτι άλλο. Θα καλυφθεί από τις εργασίες της Ιονίας Οδού. Έχουμε και άλλα τμήματα, τα οποία έχουν δημοπρατηθεί. Ευτυχώς που συνέπεσε και η ερώτηση της κ. Ταχιάου πριν. Είναι στην ίδια κατηγορία με το μετρό Θεσσαλονίκης. Τι έχει γίνει εκεί; Για τα τέσσερα έργα που έχουν γίνει, έχουμε διεκδικήσεις. Και μάλιστα οι διεκδικήσεις είναι όπως αριθμούνται τα έργα, περίπου αναλογικά. Στο πρώτο έργο είναι 5,1 εκατομμύρια, στο δεύτερο είναι 5,2 εκατομμύρια, στο τρίτο 5,3 εκατομμύρια και στο τέταρτο είναι 5,4 εκατομμύρια. Να σας ενημερώσω ότι είναι στην κατηγορία έργων «Γιώργος Σουφλιάς». Το πρώτο έργο έχει υλοποιηθεί στο 49% και πρέπει να τελειώσει στις 16-6-2015. Το δεύτερο έργο έχει υλοποιηθεί στο 37% και πρέπει να τελειώσει στις 16-12-2015. Το τρίτο έργο έχει υλοποιηθεί στο 35% και έπρεπε να τελειώσει στις 8-6-2015. Το τέταρτο έργο έχει υλοποιηθεί στο 52% και έπρεπε να τελειώσει στις 13-12-2015. Τι συγκεκριμένο κάνουμε; Το συγκεκριμένο που κάνουμε είναι, στα έργα που έχουν σταματήσει και έχουν συγκεκριμένο πρόβλημα και δεν ανταποκρίνεται ο εργολήπτης, να ακολουθηθεί πλέον μία άλλη γραμμή του ελληνικού δημοσίου και να προχωρήσουν οι διαδικασίες έκπτωσης και όπου ανταποκριθεί, να συνεχιστεί το έργο. Και εκεί έχουμε τα ίδια φαινόμενα με απολύσεις εργαζομένων, διεκδικήσεις κ.λπ., όπως με το μετρό. Για να μην καθυστερώ και τον κύριο Πρόεδρο λόγω του φόρτου, θα σας δώσω και τα έγγραφα των υπηρεσιών για το τι έχει ήδη προγραμματιστεί σε σχέση με συγκεκριμένα κομμάτια του οδικού δικτύου, που δεν περιλαμβάνονται σε αυτά τα έργα, για διαπλατύνσεις και βελτίωση των υπαρχόντων δρόμων. Σας τα δίνω για να έχετε μία πλήρη εικόνα τι γίνεται όσον αφορά όλες τις περιοχές που αναφέρετε, γιατί πρόκειται για όλη σχεδόν τη δυτική Ελλάδα, με εξαίρεση την Πελοπόννησο.
Κύριε Μωραΐτη, έχετε τον λόγο.
Κύριε Υπουργέ, δεν απαντήσατε στο συγκεκριμένο ερώτημα. Εν πάση περιπτώσει, καλά κάνατε και θέσατε το ζήτημα για να πούμε τι ακριβώς συμβαίνει αυτήν τη στιγμή. Το υπάρχον οδικό δίκτυο, του οποίου τα χρονοδιαγράμματα δεν πρόκειται να τηρηθούν - γιατί ιδιαιτέρως για τον άξονα της Αμβρακίας έπρεπε να είχε τελειώσει το 2013- σας λέμε ότι είναι το νέο πέταλο του Μαλιακού. Αυτό ακριβώς είναι αυτή η περιοχή. Δεν ξέρω ποιος σας έδωσε αυτά τα στοιχεία. Με στοιχεία της Tροχαίας ξέρουμε ότι από τα πέντε πιο επικίνδυνα σημεία του πανελλαδικού οδικού δικτύου, τα τρία σημεία είναι εκεί. Είναι τα σημεία που είναι έξω από το Αντίρριο μέχρι το Μεσολόγγι, έξω από την Αμφιλοχία, στο Μενίδι λίγο πριν την Άρτα, όπως επίσης και όλος ο οδικός άξονας από την Αμφιλοχία μέχρι την Πρέβεζα και τη Λευκάδα. Πριν λίγες ημέρες, κύριε Υπουργέ, είχαμε ανατροπή λεωφορείου του ΚΤΕΛ έξω από τα Γιάννενα, δυστυχώς με ελαφρά τραυματίες …
Ευτυχώς, με ελαφρά τραυματίες. Το λέω επειδή κρατιούνται Πρακτικά. Δυστυχώς το ατύχημα, ευτυχώς με ελαφρά τραυματίες.
Ναι, κύριε Πρόεδρε, ευτυχώς εννοούσα. Να διορθωθεί. Σε ό,τι αφορά τις εργολαβίες στην περιοχή, αυτήν τη στιγμή που μιλάμε, κύριε Υπουργέ, έχουμε απόλυση εκατό εργαζομένων με Κυβέρνηση ΣΥΡΙΖΑ - ΑΝΕΛ, όπου δεν θα υπήρχαν ομαδικές απολύσεις. Πριν λίγες ημέρες οι εργαζόμενοι ήρθαν σε επαφή μαζί σας. Τους είχατε υποσχεθεί ότι μέχρι τις 30 Μαΐου, αν η κατασκευάστρια εταιρεία δεν ανταποκριθεί στις υποχρεώσεις, θα παρθούν μέτρα. Στο πρώτο δεκαήμερο του Ιουνίου δεν πάρθηκαν μέτρα. Αντί για απάντηση, έχουμε απόλυση εκατό εργαζομένων. Υπάρχουν απλήρωτοι εργαζόμενοι και στις τέσσερις εργολαβίες. Υπάρχει τσάκισμα των εργασιακών σχέσεων, εντατικοποίηση της δουλειάς, απαξίωση της εργατικής δύναμης και παντελής έλλειψη μέτρων υγιεινής και ασφάλειας, για να μην αναφέρω ότι είχαμε και θανατηφόρα δυστυχήματα σε αυτό το έργο. Το έργο έπρεπε να έχει τελειώσει το 2013, με τις πλάτες των προηγούμενων κυβερνήσεων. Δυστυχώς, βλέπουμε ότι και σήμερα συμβαίνει το ίδιο, ότι υπάρχει μία ανοχή απέναντι στην κατασκευάστρια εταιρεία. Εμείς λέμε καθαρά πως όσο χαρίζετε στους κατασκευαστικούς ομίλους και τους κάνετε δώρα, τόσο τους ανοίγει η όρεξη και ζητούν όλο και περισσότερα. Είναι αλήθεια αυτό που είπατε ότι πράγματι ζητούν πάνω από 5 εκατομμύρια σε κάθε εργολαβία. Εμείς δεν είπαμε να υποκύψετε. Είπαμε να ληφθούν μέτρα τώρα κι όχι μόνο σε ό,τι αφορά την αποπεράτωση των έργων, αλλά και σε ό,τι αφορά και τις συνθήκες εργασίας. Διότι μιλάμε για 60% μείωση των μισθών και των μεροκάματων από όταν έγιναν οι εργολαβίες. Οι μισθοί των χειριστών οδηγών ήταν τότε περίπου στις 2.000 ευρώ και σήμερα είναι 600 και 800 ευρώ, κύριε Υπουργέ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εμείς λέμε καθαρά ότι δεν συντηρούνται σήμερα οι δρόμοι και επανέρχομαι στο ερώτημα της επίκαιρης ερώτησης. Δεν υπάρχουν υποδομές στις μεταφορές και τις μετακινήσεις, που να υπηρετούν τις λαϊκές ανάγκες. Διότι προτεραιότητα έχουν οι ανάγκες και τα κέρδη των μονοπωλιακών ομίλων και η μεταφορά των προϊόντων τους. Αυτή είναι η πραγματικότητα, κύριε Υπουργέ, και όχι οι ασφαλείς δρόμοι για τα λαϊκά στρώματα. Τους νέους οδικούς άξονες - κι αν γίνουν - θα τους χρυσοπληρώσουν τα λαϊκά στρώματα. Σήμερα, αυτήν τη στιγμή που μιλάμε, έχουμε διόδια σε αυτούς τους δρόμους - καρμανιόλα, πηγαίνοντας από Πρέβεζα στην Αθήνα και γυρίζοντας, πάνω από 50 ευρώ. Επομένως, τα λαϊκά στρώματα πληρώνουν αυτούς τους δρόμους και την κατασκευή τους μέσα από τη φοροληστεία και τα τέλη κυκλοφορίας, αλλά και με τα διόδια, τα οποία έχουν παραχωρηθεί στις κατασκευάστριες εταιρείες. Εμείς λέμε καθαρά ότι για να γίνει η μεταφορά λαϊκό δικαίωμα, πρέπει οι κάτοικοι της περιοχής να βγάλουν συμπεράσματα, να παλέψουν για οδικούς άξονες που πραγματικά θα υπηρετούν τις ανάγκες. Και να απαντήσετε συγκεκριμένα, κύριε Υπουργέ. Εγώ έθεσα το ζήτημα ότι μεγάλα τμήματα και ολόκληρες κωμοπόλεις δύο και τριών χιλιάδων κατοίκων μένουν έξω από αυτό το δίκτυο, αν και όποτε αυτό κατασκευαστεί. Σήμερα, όμως, είναι ένα δίκτυο καρμανιόλα. Επισκεφθήκατε την Άρτα, απ' ό,τι ξέρω, και περάσατε από αυτό το οδικό δίκτυο.
Κύριε συνάδελφε, τελειώνετε παρακαλώ.
Ολοκληρώνω, κύριε Πρόεδρε. Αν δεν γίνει συντήρηση, αυτός ο δρόμος πραγματικά θα είναι σφαγείο για τους διερχόμενους. Ευχαριστώ.
Θα μου επιτρέψει ο συνάδελφος να πω ότι οι ασφαλείς δρόμοι αφορούν και τα έντεκα εκατομμύρια των Ελλήνων και τους επισκέπτες αυτής της χώρας, όχι μόνο τα λαϊκά στρώματα, αλλά και τα μη λαϊκά στρώματα.
Ας πούμε τα δεκάμισι.
Κύριε Υπουργέ, έχετε τον λόγο.
Κύριε Μωραΐτη, θα συμφωνούσα μαζί σας, αλλά σε κάποια σημεία έχετε απόλυτο άδικο.
Αυτή είναι η πραγματικότητα. Σήμερα είναι εκατό απολυμένοι.
Καμμία ανοχή δεν υπάρχει από αυτήν την Κυβέρνηση στους συγκεκριμένους και γενικότερα, σε όσους έχουν τέτοιου είδους συμπεριφορές. Κι έχουμε μια ιδιαίτερη ευαισθησία να το λέτε αυτό και μέσα στο Κοινοβούλιο. Πού την είδατε την ανοχή; Έχουμε συναντηθεί με τους συγκεκριμένους εργαζόμενους. Εγώ έχω συναντηθεί δυο φορές με όλα τα σωματεία.
Πριν μια ώρα απολύθηκαν, κύριε Υπουργέ!
Ναι, ακούστε με λίγο.
Σας ακούω.
Λοιπόν, δυο φορές τουλάχιστον έχω συναντηθεί εγώ, έχει ενδιαφερθεί προσωπικά ο κ. Σκουρλέτης, ο Υπουργός Εργασίας, και είμαστε σε συνεχή επικοινωνία με τις επιθεωρήσεις εργασίας εκεί.
Δεν υπάρχουν. Είναι διαλυμένες.
Θα με ακούσετε λίγο.
Κύριε Μωραΐτη, δεν σας διέκοψε, σας άκουσε.
Έχουμε ένα εργασιακό πλαίσιο από τις προηγούμενες κυβερνήσεις που έχει διαλυθεί και παρά ταύτα, έχουμε κρατήσει λογαριασμούς, επειδή είναι απλήρωτοι εργαζόμενοι, προκειμένου να διερευνήσουμε τι έχει αποδοθεί στους εργαζόμενους που έπρεπε και τι όχι, με δική μου εντολή. Και έχουν ξεκινήσει στα δύο έργα διαδικασίες για να ξεκινήσουν οι διαδικασίες έκπτωσης. Πού την είδατε την ανοχή, για να τη δούμε κι εμείς; Πού την είδατε την ανοχή; Στα υπόλοιπα που έχουν να κάνουν με τους αυτοκινητόδρομους και τα μεγάλα έργα παραχωρήσεων, η κατάσταση αυτή είναι σχεδόν σε όλη την Ελλάδα όπου υπάρχει τέτοιο έργο. Έχουμε πει στη Βουλή εκατό φορές και δημόσια ότι σε λίγες ημέρες θα έχουμε ολοκληρώσει το νέο μοντέλο που θέλουμε, που δεν το πιστεύουμε κιόλας με αυτόν τον τρόπο που έγιναν αυτές οι δημοπρατήσεις, αλλά δεν είμαστε διατεθειμένοι και από την άλλη πλευρά να βάλουμε τον ελληνικό λαό να πληρώσει δισεκατομμύρια περισσότερα από ό,τι θα του κοστίσει να ολοκληρωθούν τα έργα. Παλεύουμε, λοιπόν, μέσα στη δέσμευση που έχει το ελληνικό δημόσιο από τις υπάρχουσες συμβάσεις να αλλάξουμε και να πάμε πρώτον, σε ένα δίκαιο τρόπο του τι θα πληρώνει ο καθένας και δεύτερον, σε μια πολύ μεγάλη μείωση των διοδίων από τις υπάρχουσες παραχωρήσεις, σε ένα άλλο σύστημα που θα χρεώνεται η χιλιομετρική απόσταση - και όχι αυτό που έχουμε σήμερα με τα μετωπικά διόδια - σε ένα σύστημα που να μπορούν οι περιοχές που δεν έχουν ασφαλείς διελεύσεις, να το χρησιμοποιούν ελεύθερα, στο πλαίσιο του δήμου, και να έχουν και συγκεκριμένο αριθμό ελεύθερης πρόσβασης στη συνέχεια που θα γίνουν τα έργα και ούτω καθεξής. Πού είδατε ότι έχουμε δείξει ανοχή ή ότι καθόμαστε με σταυρωμένα χέρια; Γίνονται αυτά τα πράγματα μέσα σε ένα και σε ενάμιση μήνα με αυτά που έχουμε βρει και με το πλαίσιο που έχουμε; Ευχαριστώ, κύριε Πρόεδρε.
Κύριε Υπουργέ, με τη δική μου συναίνεση, η επόμενη επίκαιρη ερώτηση για λόγους ανωτέρας βίας, όπως είπα στους συναδέλφους, μεταφέρεται για την ερχόμενη Δευτέρα, ελπίζω όχι τελευταία στη σειρά. Αυτό δεν σας αφορά. Σας ευχαριστούμε πολύ για την παρουσία σας. Επειδή ο κ. Μωραΐτης αυτά που λέει τα εννοεί, ψάξτε να δείτε - όχι αν λέει αλήθεια, αλήθεια λέει - αυτό που είπε, ότι απελύθησαν πριν λίγο εργαζόμενοι. Ελέγξτε τι συνέβη.
Πριν μια ώρα, κύριε Πρόεδρε.
Πριν μια ώρα. Ελέγξτε το.
Το ξέρω…
Εισερχόμαστε στις ερωτήσεις αρμοδιότητας της Αναπληρώτριας Υπουργού Οικονομικών κ. Νάντιας Βαλαβάνη, την οποία ευχαριστούμε για την έγκαιρη προσέλευση, όπως πάντα. Βλέπω και τον κ. Δρίτσα. Ισχύει το ίδιο και για τον κ. Δρίτσα. Πατώντας πάνω στην έμφυτη ευγένεια του κ. Γεράσιμου Γιακουμάτου, ο κ. Θεοχάρης, ο οποίος έχει μια επείγουσα δουλειά και πρέπει να φύγει γρήγορα από τη Βουλή, ζήτησε να αντιστρέψουμε λίγο τη σειρά. Προχωρούμε, λοιπόν, κυρία Υπουργέ στη συζήτηση της δέκατης όγδοης με αριθμό 236/19-5-2015 επίκαιρης ερώτησης του Βουλευτή Β' Αθηνών του Ποταμιού κ. Θεοχάρη (Χάρη) Θεοχάρη προς τον Υπουργό Οικονομικών, σχετικά με την παράταση της προθεσμίας εφαρμογής του άρθρου 15 του ν. 4321/2015 για την εφάπαξ εξόφληση μέρους της οφειλής με έκπτωση. Κύριε Θεοχάρη, έχετε τον λόγο.
Ευχαριστώ, κύριε Πρόεδρε. Ευχαριστώ και το συνάδελφο για τη βοήθεια που μου έδωσε να προταχθεί η ερώτησή μου. Κυρία Υπουργέ, έχουν ήδη γίνει πάρα πολλές βελτιώσεις στις νομοθετικές παρεμβάσεις που έχουν γίνει για τη ρύθμιση των εκατό δόσεων και από εσάς και από τον αρμόδιο Υπουργό, τον κ. Σκουρλέτη, για τα θέματα των ασφαλιστικών ταμείων. Παρ' όλα αυτά, βλέπουμε ότι υπάρχουν ακόμα αρκετά προβλήματα συνολικά με τα έσοδα, τα οποία δεν πάνε καλά, αλλά και με τα ληξιπρόθεσμα. Μπορώ να αναφερθώ αργότερα στα στοιχεία που δημοσιεύονται, εξάλλου, από τη Γενική Γραμματεία Δημοσίων Εσόδων. Όπως και εσείς βέβαια και ο Υπουργός προχθές την Παρασκευή στην ενημέρωση που μας έκανε, αναφέρθηκε στο ζήτημα και μας είπε ότι έχουν ενταχθεί στη ρύθμιση επτακόσιες εβδομήντα τέσσερις χιλιάδες οφειλέτες, με συνολικό ρυθμιζόμενο ποσό της τάξης των 5,65 δισεκατομμυρίων και έχουν ήδη εισπραχθεί 368 εκατομμύρια. Νωρίτερα, άλλα στοιχεία δημοσιευμάτων μιλούσαν για λιγότερα ποσά, αλλά ενδεχομένως αυτό να είναι ένα θέμα του χρονικού σημείου στο οποίο είχαν παρθεί τα στοιχεία. Μιλούσαν τότε για 3,5 δισεκατομμύρια ενταγμένα. Παρ' όλα αυτά, θυμίζω ότι έχω κάνει και ερώτηση από τις 27-3-2015 σε σχέση με τα στοιχεία της έκτακτης ρύθμισης - εξπρές που έγινε πριν ξεκινήσει αυτή η ρύθμιση. Θυμίζω ότι ήταν η τροπολογία που κατατέθηκε με το νομοσχέδιο της ανθρωπιστικής κρίσης και θα παρακαλούσα να απαντηθεί και αυτή, διότι δεν έχουμε πάρει ακόμα απάντηση για τα αποτελέσματα της εκούσιας καταβολής των ληξιπρόθεσμων οφειλών και ενδεχομένως θα την επανακαταθέσω ως επίκαιρη ερώτηση. Θα ήθελα, όμως, να μας βοηθήσετε και να μας πείτε γιατί δόθηκε αυτή η παράταση και αντίστοιχα ο κ. Στρατούλης την έδωσε νομοθετικά για λόγους πληθώρας αιτημάτων. Συνεπώς, θα θέλαμε να μάθουμε αν πραγματικά υπάρχει αυτή η πληθώρα αιτημάτων και πόσα ήταν τα εκκρεμή αιτήματα των οφειλετών για τη χρήση της δυνατότητας του άρθρου 15 του ν. 4321 έως την 29-4-2015 και ειδικότερα πόσα από αυτά τα αιτήματα αφορούσαν την κατηγορία των οφειλετών άνω του 1 εκατομμυρίου ευρώ. Επίσης θα ήθελα να ρωτήσω ποιος είναι ο αριθμός των οφειλετών που έχουν κάνει χρήση της εν λόγω διάταξης, των οφειλετών που εξ αυτών ήταν ήδη σε ρύθμιση, του εισπραχθέντος ως δημοσίου εσόδου ποσού των δύο προαναφερθεισών κατηγοριών οφειλετών, καθώς και του ποσού που τελικώς διαγράφηκε συνολικά μεν, γιατί ξέρουμε ότι αυτές οι ρυθμίσεις είναι γενναιόδωρες και διαγράφουν πάρα πολλά από τα πρόστιμα - όλα ενδεχομένως σε κάποιες περιπτώσεις - και τις προσαυξήσεις. Τι ποσό, λοιπόν, διαγράφηκε συνολικά μεν για όλους τους οφειλέτες, ειδικότερα δε κατ' αντιστοιχία για την κατηγορία των οφειλετών άνω του 1 εκατομμυρίου; Ευχαριστώ.
Η κ. Βαλαβάνη έχει τον λόγο.
Κύριε συνάδελφε, όταν αναφερθήκαμε σε σωρεία αιτημάτων που οδήγησαν στην παράταση μέχρι τις 26 Μαΐου και στη συνέχεια μέχρι την οριστική λήξη της ρύθμισης έως εκατό δόσεις που θα είναι στις 26 Ιουνίου, μιλούσαμε για τηλεφωνήματα, e - mail, κ.λπ. που βομβάρδιζαν εκείνη την περίοδο το Υπουργείο. Τα νούμερα που μπορώ να σας δώσω είναι τα εξής: Στις 29 Απριλίου 2015 είχαν κάνει ήδη χρήση του άρθρου 15, που είναι η μερική προκαταβολή που σβήνει άλλο τόσο ποσό από προσαυξήσεις - μόνο προσαυξήσεις, καθώς εδώ δεν υπάρχει θέμα συμβεβαιωμένου φόρου - για ποσά πάνω από 200 ευρώ. Με βάση τα τελευταία στοιχεία που έχω και αφορούν το Σάββατο 6-6-2015- όμως, από τις τράπεζες είναι τρεις εργάσιμες ημέρες πίσω - έχουν μπει σήμερα σαράντα πέντε χιλιάδες εξήντα τρεις συνολικά και απ' αυτούς ήταν στη ρύθμιση το 21%, δηλαδή εννιά χιλιάδες οκτακόσιοι πέντε. Ήταν σε προηγούμενες ρυθμίσεις και πέρασαν σ' αυτή.
Τι είπατε για τις 29 Απριλίου 2015, επειδή δεν άκουσα;
Στις 29-4-2015 ήταν είκοσι επτά χιλιάδες εξακόσιοι ογδόντα επτά άνθρωποι οι οποίοι είχαν μπει στη ρύθμιση του άρθρου 18 για τη μερική προκαταβολή, ενώ στις 6-6-2015 ήταν σαράντα πέντε χιλιάδες. Απ' αυτούς ήταν σε προηγούμενη ρύθμιση - σε οποιαδήποτε προηγούμενη ρύθμιση - το 21% και είχαν μεταπηδήσει σ' αυτή τη ρύθμιση, δηλαδή εννέα χιλιάδες οκτακόσιοι πέντε. Μέχρι τις 6-6-2015- πάντα, λέω, με διαφορά τρεις εργάσιμες μέρες από την άποψη των τραπεζών - είχαν εισπραχθεί ως προκαταβολές 45,5 εκατομμύρια ευρώ, ενώ είχαν ρυθμιστεί συνολικά 571 εκατομμύρια ευρώ. Αυτό το ποσό στις 29-4-2015 ήταν 362 εκατομμύρια ευρώ. Για πάνω από ένα εκατομμύριο αυτοί που μπήκαν στη ρύθμιση, φυσικά πρόσωπα ή επιχειρήσεις, είναι δεκαέξι. Ως μετρητά, δηλαδή σαν μερική προκαταβολή, εισπράχθηκε κάτι παρακάτω από ένα εκατομμύριο. Τι ποσό διαγράφηκε συνολικά; Για ρύθμιση περίπου κάτι παραπάνω από μισό δισεκατομμύριο ευρώ διαγράφηκαν 37 εκατομμύρια ευρώ συνολικά. Στους οφειλέτες που είναι πάνω από ένα εκατομμύριο, διαγράφηκαν 808.000 ευρώ.
Μόνο στη Μύκονο, κυρία Υπουργέ, διαγράφησαν 2,5 εκατομμύρια ευρώ από συγκεκριμένη επιχείρηση.
Τα έχετε μπερδέψει. Αναφέρεστε στα συμβεβαιωμένα…
Μη διακόπτετε, κύριε συνάδελφε. Κυρία Υπουργέ, συνεχίστε, σας παρακαλώ.
Είναι άλλο αυτό. Αυτό είναι το άρθρο 15 με τη μερική καταβολή. Στη μερική καταβολή του άρθρου 15 δεν συμπεριλαμβάνονται συμβεβαιωμένοι φόροι. Συμβεβαιωμένοι φόροι μπαίνουν μόνο για τη χρήση στο άρθρο 1 με παράλληλη χρήση βέβαια και των εκατό δόσεων. Θα ήθελα, επίσης, να πω και δύο λόγια για το πώς έχει πάει συνολικά, επειδή είναι κάμποσος καιρός από τότε που το είπαμε. Θα ήθελα να πω κατ' αρχάς ότι το νούμερο που έδωσε ο Πρωθυπουργός ήταν σωστό, αλλά συμπεριελάμβανε μέσα και τις ανοιχτές ρυθμίσεις που ξέρουμε ότι δεν κλείνουν πάντα. Οι κλειστές και επικυρωμένες αιτήσεις την ίδια ημερομηνία που έγινε η συζήτηση, δηλαδή με ημερομηνία Σαββάτου αλλά με τρεις μέρες πάλι λόγω των τραπεζών, ήταν εξακόσιες πενήντα χιλιάδες. Αφορούσαν ρυθμιζόμενο κεφάλαιο, μαζί με τις προσαυξήσεις και τα τοκοχρεολύσια της ρύθμισης, ύψους 4,135 δισεκατομμυρίων. Το 20% αυτού του ποσού προέρχεται από παλαιότερες ρυθμίσεις. Βλέπουμε, δηλαδή, μια σταθερότητα. Εισπράχθηκαν συνολικά, ως μετρητά, 368 εκατομμύρια και μαζί με τα 147 εκατομμύρια της ρύθμισης εξπρές των οκτώ ημερών του Μαρτίου μέχρι στιγμής έχουμε ξεπεράσει σε μετρητά το μισό δισεκατομμύριο. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Αναπληρώτριας Υπουργού]] Οι συνολικές εισπράξεις, μαζί με αυτά της ρύθμισης εξπρές για το 2015, από τα μέχρι τώρα ρυθμισμένα σε μετρητά είναι 933 εκατομμύρια και με αυτά ρυθμίζονται και φτάνουν μέχρι το 2023 που κλείνει με 234 εκατομμύρια. Ξαναλέω, με βάση ό,τι έχει κλείσει μέχρι στιγμής.
Κυρία Υπουργέ, τα υπόλοιπα στη δευτερολογία σας.
Να πω ότι η ανταπόκριση είναι πραγματικά πέρα από κάθε προσδοκία, γιατί με αυτά τα αποτελέσματα είναι απολύτως θεμιτό να υπολογίσουμε ότι θα μπορέσουμε να ξεπεράσουμε τα 5 δισεκατομμύρια μέχρι να κλείσει η ρύθμιση.
Λόγω του ενδιαφέροντος, σας άφησα διπλάσιο χρόνο, αν και πρακτικά νομίζω ότι τέτοιου είδους ερωτήσεις, ακόμα και για τον κύριο Θεοχάρη που αυτά τα παίζει στα χέρια, είναι καλύτερο να είναι γραπτές. Που να συγκρατήσετε τόσα νούμερα! Έχετε τον λόγο, κύριε Θεοχάρη.
Ευτυχώς, έχουμε ανακαλύψει τα στυλό και έτσι τα σημειώνω λίγο. Κάνω μια προσπάθεια. Από όσα μας είπατε, κυρία Υπουργέ - και σας ευχαριστώ πολύ για όλα αυτά τα στοιχεία που μας δώσατε - , περίπου χαρίζετε όσα εισπράττετε σε σχέση με το άρθρο 15. Χαρίζετε λίγο λιγότερα, είναι η αλήθεια. Διαγράψατε 37 εκατομμύρια για να μπορέσετε να εισπράξετε 45 ή, αντίστοιχα, σε πάνω από 1 εκατομμύριο διαγράψατε οκτακόσιες χιλιάδες, για να μπορέσετε να εισπράξετε λίγο λιγότερο από 1 εκατομμύριο. Άρα, ενδεχομένως, γύρω στο 80% με 90% του τι εισπράττετε. Διότι με αυτή τη ρύθμιση του άρθρου 15 διαγράφεται το ανάλογο του ποσού το οποίο δίνει ο οφειλέτης. Είναι προφανές ότι υπάρχει και περισσότερη οφειλή, μεγαλύτερη, η οποία και αυτή θα ρυθμιστεί. Όμως, δεν είναι σίγουρο με αυτή τη ρύθμιση. Ίσα - ίσα η δυνατότητα να τη ρυθμίσεις σε δόσεις είναι ολόιδια. Το κομμάτι που αφορούσε το άρθρο 15, είναι μόνο η λεγόμενη «προκαταβολή» που θα μπορούσε να δώσει κάποιος για να επιταχύνει τη μείωση του ποσού αυτού. Άρα, βλέπουμε ότι αυτήν τη στιγμή έχουμε φτάσει σε ένα στάδιο όπου τα οικονομικά, τα έσοδα του δημοσίου είναι σε τέτοια τραγική κατάσταση που είναι αναγκασμένο σχεδόν να χαρίζει 1 ευρώ για κάθε ευρώ το οποίο ελπίζει να εισπράξει από τέτοιου είδους ρυθμίσεις. Και αυτό νομίζω ότι αποδεικνύει αρκετά πράγματα για το ότι όσο πιο χαλαρά κάνουμε - και βλέπουμε ότι ως τώρα η πρακτική που έχετε είναι κάθε μήνα, στη λήξη του, να έρχεστε είτε με νομοθετικές διατάξεις είτε με νομοθετικές διατάξεις και υπουργικές αποφάσεις αμέσως μετά, και να παρατείνετε για τον επόμενο μήνα τις ρυθμίσεις των οφειλών - αυτό δημιουργεί - και έχει αρχίσει ήδη να συμβαίνει - ένα ζήτημα κουλτούρας πληρωμής από τους φορολογουμένους. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Και δεν είναι μόνο αυτό. Είναι προφανές ότι από το γεγονός πως η Κυβέρνηση μπορεί να παρατείνει - και μάλιστα εις τους αιώνες των αιώνων, όπως μας είπε ο Πρωθυπουργός προχθές - αυτού του είδους τα προβλήματα της διαπραγμάτευσης και τη συνεχή διαπραγμάτευση, θα δημιουργηθούν μεγάλα προβλήματα με τις εισπράξεις. Εξάλλου, ήδη αρχίζουμε να μιλάμε - το βλέπουμε και σε δημοσιεύματα, αλλά και στην ομιλία της Παρασκευής από τον Αρχηγό της Αξιωματικής Αντιπολίτευσης - για υστέρηση εσόδων ύψους 2 δισεκατομμυρίων. Τα στοιχεία του Απριλίου έλεγαν ότι τα φορολογικά έσοδα είναι στα μείον 884 εκατομμύρια. Εάν έχει προστεθεί και άλλο 1 δισεκατομμύριο σε αυτά, μιλάμε για 2 δισεκατομμύρια υστέρηση εσόδων το Μάιο. Αυτό δημιουργεί μεγάλα προβλήματα. Είχαμε ξαναμιλήσει μαζί. Είχαμε την ευκαιρία να μιλήσουμε σε επίκαιρη ερώτηση. Οι λογιστές ζητάνε παρατάσεις. Το Ε5 δεν έχει ακόμα ανοίξει. Η υστέρηση στα νομικά πρόσωπα μόνο το Μάιο, σύμφωνα με πληροφορίες, είναι 550 εκατομμύρια. Αυτό δημιουργεί μεγάλα προβλήματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχω εδώ δημοσιεύματα που λένε ότι μόνο ένας στους δέκα έχει υποβάλλει δήλωση. Μας είχατε πει τότε ότι θα κάνετε καλύτερη συνεργασία με τους λογιστές. Οι λογιστές, λοιπόν, ζητάνε παρατάσεις. Και αυτό, τη στιγμή που κάνουμε την πιο κρίσιμη διαπραγμάτευση, θα δημιουργήσει προβλήματα. Δείτε, σας παρακαλώ, όλα αυτά τα ζητήματα - και τα ζητήματα των ρυθμίσεων, αλλά και τα συνολικά ζητήματα των εσόδων - ώστε να μην έχουμε χειρότερες καταστάσεις. Σας ευχαριστώ.
Κυρία Υπουργέ, έχετε τον λόγο.
Κύριε Θεοχάρη, πραγματικά έχουμε εντελώς διαφορετική λογική και στάση. Εγώ θεωρώ ότι πρόκειται για ανθρώπους οι οποίοι στην πολύ μεγάλη τους πλειοψηφία - μιλάμε για εξακόσιες πενήντα χιλιάδες ανθρώπους και δυνητικά πάνω από επτακόσιες χιλιάδες, θα κλείσουμε σίγουρα πάνω από επτακόσιες χιλιάδες - είναι άνθρωποι ταλαιπωρημένοι και αιχμάλωτοι στα δεσμά των 3.000 ευρώ και 5.000 ευρώ. Όταν, λοιπόν, αυτοί δεν καταφέρνουν να ανταποκριθούν στην αποπληρωμή τέτοιων χρεών, καταλαβαίνετε τι σημαίνει αυτό για την καθημερινή τους ζωή. Εξάλλου, επειδή έχετε χρηματίσει και Γενικός Γραμματέας Δημοσίων Εσόδων, δεν μπορώ να φανταστώ ότι η κατάσταση είναι χειρότερη σήμερα. Πιθανόν και να είναι. Πάντως, κάθε πρωί που μπαίνω ή βγαίνω από το Υπουργείο, με σταματάει κόσμος που έρχεται στη Γενική Γραμματεία Δημοσίων Εσόδων και η μία ιστορία είναι χειρότερη από την άλλη και ο ένας πραγματικά πιο απελπισμένος από τον άλλον. Αυτή είναι μια πραγματικότητα στην οποία δεν μπορούμε να κλείσουμε τα μάτια μας. Διαφορετικά, θα είναι σαν να είμαστε πραγματικά ανάλγητοι. Ταυτόχρονα, σε μια εποχή που χρειάζονται έσοδα για το κράτος, το να εισπράξουμε φέτος πάνω από 1 δισεκατομμύριο - θα το ξεπεράσει - και να έχουμε μια ρύθμιση περισσότερο από 5 δισεκατομμύρια για τα επόμενα χρόνια, νομίζω ότι είναι κάτι που πρέπει να το εκτιμήσουμε. Νομίζω ότι εμείς τουλάχιστον το εκτιμούμε.
Κυρία Υπουργέ, χαρίστε τα όλα! Δεν υπάρχει πρόβλημα. Εγώ θα τα ψηφίσω.
Κοιτάξτε, κύριε Θεοχάρη. Όσον αφορά την κουλτούρα, αυτό που λένε οι έξω ότι πριν απ' όλα πρέπει να υπάρξει φορολογική συνείδηση, είναι κάτι πάρα πολύ σωστό. Όμως, για να το βάλεις αυτό πρώτο - το έχω πει ξανά αυτό, αλλά νομίζω ότι δεν θα κουραστώ να το λέω - θα έπρεπε να ήμασταν όπως το 2000, όπου τα ληξιπρόθεσμα στο δημόσιο ήταν 4,7%. Όταν τα ληξιπρόθεσμα στο δημόσιο είναι 40%, όπως είναι σήμερα, το να λες «να πληρώσουν όλοι, τελεία, δεν με ενδιαφέρει τίποτα», είναι σαν να γυρνάς και να κοιτάς τον τοίχο. Αυτό, όμως, δεν σημαίνει ότι δεν πρέπει να βοηθήσουμε αυτούς που προσπαθούν πραγματικά για να ανταποκριθούν. Εγώ έχω πει - και θα το κάνουμε στο φορολογικό νομοσχέδιο για το έτος 2015- θα υπάρξει ένα μπόνους τέτοιο που να αισθανθούν, εν πάση περιπτώσει, πως το γεγονός ότι κάνουν όλη αυτήν την προσπάθεια, εκτιμάται και από την πολιτεία. Θα ήθελα τέλος, να κάνω μια έκκληση. Πρώτον…
Ελπίζω, κυρία Υπουργέ, το μπόνους να είναι σημαντικό, πάνω από 2%. Μιλάμε για μπόνους.
Ναι, κύριε Πρόεδρε. Επίσης, θα διατηρηθεί το υπάρχον 2%. Αυτό είναι προεξοφλητικό επιτόκιο και αντιστοιχεί με 6%. Δεν είναι μικρό, δηλαδή. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Επαναλαμβάνω, λοιπόν, ότι θα ήθελα να κάνω μια έκκληση: Να μπουν όσο το δυνατόν περισσότεροι στη ρύθμιση μέχρι 26 Ιουνίου που τελειώνουμε. Επίσης, θα ήθελα να κάνω και μια προειδοποίηση, την οποία είπα στην αρχή, αλλά τη λέω ξανά τώρα που φτάνουμε στο τέλος, γι' αυτούς τους περίφημους μεγάλους οφειλέτες άνω του 1 εκατομμυρίου. Ξέρετε ότι στη ρύθμιση έχουν μπει περίπου εκατόν τριάντα. Παρ' όλο, λοιπόν, που δεν μου αρέσει ούτε να απειλώ ούτε να λέω μεγάλα λόγια, προειδοποίησα - και θέλω να το επαναλάβω ξανά - ότι υπάρχουν εξίμισι χιλιάδες οφειλέτες, φυσικά πρόσωπα και επιχειρήσεις, που είχαν μια μοναδική ευκαιρία να ενταχθούν στη ρύθμιση. Για όσους από αυτούς - που είναι το 99,9% - δεν το έκαναν και δεν θα το κάνουν μέσα στις επόμενες δεκαεπτά, δεκαοκτώ μέρες μέχρι τη λήξη, θα υπάρξουν πολύ σοβαρές συνέπειες, όσο σοβαρές μπορεί να είναι αυτές οι συνέπειες. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Αναπληρώτριας Υπουργού]] Θα ήθελα, τέλος, να κάνω - και με αυτό τελειώνω - μια έκκληση στη φορολογική διοίκηση. Δεν μπορέσαμε, δυστυχώς, να συνεννοηθούμε όσο χρειαζόταν στη βάση - εκεί που είναι το πιο σημαντικό κύτταρο - στις ΔΟΥ, με αποτέλεσμα να υπάρχουν χιλιάδες κατασχέσεις λογαριασμών, ενώ μπαίναμε στη ρύθμιση. Και παρ' όλο που φτάσαμε να νομοθετήσουμε πριν από τρεις εβδομάδες για να μπορέσουν να ενταχθούν στη ρύθμιση αυτοί που ήθελαν και δεν μπόρεσαν γιατί έγινε κατάσχεση των λογαριασμών τους, τα αποτελέσματα είναι μάλλον φτωχά. Θέλω να ζητήσω από τους εφοριακούς, που πραγματικά σήμερα δοκιμάζονται σε πολύ άσχημες συνθήκες δουλειάς και πρέπει να έχουν πολύ μεγάλη υπομονή και που παράλληλα έχουν πλάνα γι' αυτό, για τις κατασχέσεις, μέχρι να τελειώσει η ρύθμιση, να δείξουν ανοχή στους ανθρώπους που είναι οφειλέτες μέχρι 3.000 μέχρι 5.000 ευρώ και να μη συνεχίσουν να παγώνουν ανθρώπους που μπορούν να μπουν, που πασχίζουν να μπουν στη ρύθμιση και να αξιοποιήσουν τις νομοθετικές ρυθμίσεις που υπάρχουν, ώστε εάν αυτό γίνει και εμφανιστεί ο άνθρωπος και θέλει να μπει στη ρύθμιση, να τον βοηθήσουν αντί πολλές φορές να φεύγει άπραγος μετά από πολλές προσπάθειες οι οποίες δεν μπόρεσαν να καρποφορήσουν.
Σας ευχαριστώ πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και έξι εκπαιδευτικοί συνοδοί τους από το 4ο Δημοτικό Σχολείο Καλαμαριάς Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Εισερχόμαστε τώρα στη δεύτερη με αριθμό 306/2-6-2015 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Οικονομικών, σχετικά με τη μετατροπή των φορολογικών συντελεστών στις δωρεές για ανθρωπιστικούς σκοπούς. Εξαιρετικά ενδιαφέρουσα ερώτηση, κατά την άποψή μου. Στην επίκαιρη ερώτηση θα απαντήσει η Αναπληρώτρια Υπουργός Οικονομικών κ. Βαλαβάνη. Ορίστε, κύριε Γιακουμάτο, έχετε τον λόγο.
Αξιότιμε κύριε Πρόεδρε της Βουλής, κύριε Κακλαμάνη, δεν το πίστευα στα μάτια μου όταν διάβασα στην καταγγελία της Ομοσπονδίας Φορτηγών Αυτοκινητιστών Ελλάδος Οδικών Εμπορευματικών και Επιβατικών Μεταφορών (Ο.Φ.Α.Ε.). Μού ήταν αδύνατον! Εάν εγώ έχω ψηφίσει τέτοιο νόμο, ζητάω συγγνώμη και δεν νομίζω ότι και ο νομοθέτης του ν.2961 είχε προβλέψει αυτήν την κατάφωρη αδικία, την αναλγησία! Ενώ είχαμε εννέα αγνοούμενους - εάν δεν κάνω λάθος - στο «NORMAN ATLANTIC» που οι δυστυχισμένοι πήγαν να καούν όλοι, αυτές οι οικογένειες με την ευαισθησία που διακρίνει τους φορτηγατζήδες έδωσαν μια επιταγή 1.000 ευρώ. Τη μία οικογένεια τη γνωρίζω. Έχει τρία παιδιά και δεν έχει άλλους πόρους. Και ενώ έκαναν αυτήν τη φιλότιμη προσπάθεια σε ένδειξη κοινωνικής αλληλεγγύης, πήγε η εφορία και ζητάει, κυρία Βαλαβάνη, 400 ευρώ. Έλεος! Και δεν είναι μόνο αυτό, κύριε Πρόεδρε, δεν είναι μόνη αυτή η περίπτωση. Δεύτερη περίπτωση: Σε φοιτητή, κυρία Βαλαβάνη, που πήρε υποτροφία από τη Eurobank 800 ευρώ, πάει ο έφορος και του ζητάει 320 ευρώ πίσω, δηλαδή το 40%. Αυτό είναι αδιανόητο! Και μιλάω για οικογένειες που είναι κάτω από τα όρια της φτώχειας. Τρίτον, κύριε Κακλαμάνη: Διατελέσατε και δήμαρχος στην Αθήνα. Έρχεται ο δήμος και λέει: Αυτόν τον άστεγο παρ' τον στο ξενοδοχείο δωρεάν. Δεν έχει να πληρώσει αποδεδειγμένα. Είναι άστεγος. Χωρίς ούτε ένα ευρώ εισόδημα. Τον παίρνει το ξενοδοχείο και πάει η εφορία και του κόβει αυτοπαράδοση όσο θα πλήρωνε κανονικά εάν έμενε και πλήρωνε και ΦΠΑ. Και λες: Δηλαδή τιμωρείται σήμερα η φιλανθρωπία; Τιμωρείται η ιδιωτική πρωτοβουλία που ασχολείται με το κράτος - πρόνοιας; Κυρία Βαλαβάνη, είναι εξοργιστικό! Ξέρετε για τι ποσά μιλάμε; Μιλάμε για ποσά μηδαμινά. Δηλαδή, για τις ιστορίες που σας λέω σήμερα, το κράτος είναι να εισπράξει 4.000 ευρώ. Το ερώτημα, κυρία Βαλαβάνη, είναι το εξής: Είστε τεσσερισήμισι μήνες Κυβέρνηση. Έχετε παρελθόν. Μικρό, αλλά έχετε. Είναι δυνατόν; Μία υπόθεση της λίστας Λαγκάρντ είναι εκατομμύρια ευρώ. Μία υπόθεση! Και δεν φθάνει αυτό, αλλά προκαλούμε, κιόλας, αυτούς τους δυστυχισμένους ανθρώπους, λέγοντάς τους ότι «Θα δηλώσεις τα λεφτά που έχεις κλέψει και δεν έχεις φορολογηθεί στην εφορία» - όσοι δεν έχουν φορολογηθεί, γιατί δεν είναι όλοι - και με 15% στα νομιμοποιώ. Και μην τα φέρεις στην Ελλάδα. Ε, αυτό είναι δύο μέτρα και δύο σταθμά. Δεν περίμενα ποτέ από μια Κυβέρνηση της Αριστεράς, η οποία επικαλείται ότι είναι Αριστερά, με τέτοια «ευαισθησία» να αντιμετωπίζει τέτοια θέματα. Έλεος!
Κυρία Υπουργέ, έχετε τον λόγο.
Συμφωνώ απολύτως, όχι στο συμπέρασμά σας, αλλά στην κριτική που κάνετε γύρω από τα συγκεκριμένα ζητήματα, κύριε Γιακουμάτο, με μια μικρή διόρθωση: Ότι όλο αυτό το νομοθετικό πλαίσιο είναι αποτέλεσμα του Κώδικα Φορολογίας Εισοδήματος, του καινούργιου, που ψηφίστηκε το καλοκαίρι του 2013 και…
Το είπα. Δεν το προέβλεψε ο νομοθέτης, κυρία Βαλαβάνη.
Κύριε Γιακουμάτο, όχι δεν το προέβλεψε. Το προέβλεψε αρνητικά.
Θα σας απαντήσω.
Προέβλεψε να συμβαίνει αυτό. Θα σας πω ότι είναι απαράδεκτο πραγματικά να φορολογείται ως δωρεά με 40% ένα βοήθημα αλληλεγγύης, σαν αυτό της Ομοσπονδίας Φορτηγών Αυτοκινητιστών στις οικογένειες του «NORMAN ATLANTIC». Και θα συμφωνήσω, επίσης, θα συμφωνήσω ότι είναι καταστροφικό να φορολογούνται τόσο υψηλά ιδρύματα που πραγματικά υποκαθιστούν κοινωνικές λειτουργίες του κράτους, όπως είναι για παράδειγμα τα Παιδικά Χωριά SOS, όπως είναι τα ιδρύματα Καλοκαιρινού που έχουν το μοναδικό γηροκομείο που υπάρχει στο Ηράκλειο κ.λπ.. Βέβαια, πρέπει να σας πω σε σχέση με τις φοιτητικές υποτροφίες ότι δεν φορολογούνται από αυτό το ίδιο το νομοθετικό πλαίσιο του 2013- αυτές τις οποίες χορηγεί το δημόσιο - όπως και τα τιμητικά βραβεία που παρέχει το δημόσιο, όπως αναφέρεται και στην ΠΟΛ 1094 της 17ης Απριλίου 2015 της Γενικής Γραμματείας Δημοσίων Εσόδων.
Όχι. Ιδιώτης. Η τράπεζα είναι ιδιωτικός φορέας. Και σας είπα και για την τράπεζα.
Σχετικά με το «NORMAN ATLANTIC» πρέπει να σας πω ότι διάβασα σε μια εφημερίδα σήμερα ότι για το θέμα αυτό αντί να μιλάμε με τη Γενική Γραμματέα Δημοσίων Εσόδων, αλληλογραφούμε. Αυτό, βέβαια, δεν έχει καμμία σχέση με την πραγματικότητα. Όταν, όμως, υπάρχει ένα θέμα σοβαρό και διαφορετικές ερμηνείες, βοηθάει η καταγραφή των απόψεων για να ξεκαθαρίσουμε τι θα κάνουμε. Προσωπικά, θεωρούσα ότι η περίπτωση του «NORMAN ATLANTIC» καλύπτεται από την ΠΟΛ που προανέφερα και η οποία στο άρθρο 5 χαρακτηρίζει όχι δωρεές, αλλά βοηθήματα τα χρηματικά ποσά που καταβάλλονται σε ευπαθείς κοινωνικές ομάδες και τα οποία δεν φορολογούνται. Διαβάζω το άρθρο 5: «Tα χρηματικά ποσά που καταβάλλονται ως οικονομική ενίσχυση - βοήθημα σε ευπαθείς κοινωνικές ομάδες, ηλικιωμένους, άτομα με ψυχωτικές παθήσεις, αστέγους, απόρους, άτομα με ειδικές ανάγκες κλπ. από το δημόσιο ή από άλλους δημόσιους ή ιδιωτικούς φορείς, δεν εμπίπτουν σε καμμία κατηγορία εισοδήματος του άρθρου 7 και επομένως, δεν φορολογούνται». Υπήρξε, ωστόσο, μια άλλη άποψη από μεριάς της Γενικής Γραμματείας Δημοσίων Εσόδων, η άποψη ότι χρειάζεται νομοθετική ρύθμιση και δεν καλύπτεται από αυτό. Και αυτό θα κάνω. Μέσα στις επόμενες μέρες, αυτήν την εβδομάδα θα κατατεθεί στη Βουλή ένα πολύ μίνι σχέδιο νόμου με διάφορες φορολογικές ρυθμίσεις. Εκεί θα υπάρχει και μια διάταξη, στην οποία θα κατονομάζεται τόσο το βοήθημα των αυτοκινητιστών στις οικογένειες των θυμάτων του «NORMAN ATLANTIC», όπως και οποιαδήποτε άλλα βοηθήματα προς αυτές τις οικογένειες μέσα στο επόμενο εξάμηνο, με καταληκτική ημερομηνία την 31η Δεκεμβρίου 2015, ως αφορολόγητα. Βέβαια, αυτό θα πρέπει να θεωρηθεί σαν μια ευκαιρία να επιδειχτεί έμπρακτη κοινωνική αλληλεγγύη από πολύ ευρύτερα τμήματα, πέρα από τους συναδέλφους των αδικοχαμένων ανθρώπων στο ναυάγιο.
Νομίζω θα έχετε ομόφωνη στήριξη στη Βουλή. Μην ξεχάσετε, κυρία Υπουργέ, όμως, ότι σπανίως το δημόσιο τώρα δίνει βραβεία και υποτροφίες. Άρα, να συμπεριληφθούν - όπως είπε και ο κ. Γιακουμάτος - και οι ιδιωτικοί φορείς. Κύριε Γιακουμάτο έχετε τον λόγο.
Κυρία Βαλαβάνη, εγώ να δεχθώ ότι ο ν. 2961- όπου πρόκειται μετά για κώδικα φορολογικών διατάξεων - έχει ξεφύγει. Ο νομοθέτης δεν είχε στο νου του αυτές τις περιπτώσεις. Κακώς, αλλά δεν τις είχε. Ζήτησαν συγγνώμη αν το ήξεραν; Το ζήτημα, όμως, είναι ότι σε λίγες μέρες, όπως είπατε, θα νομοθετήσετε. Και μας είπατε τα μισά, δηλαδή όταν η δωρεά θα πάει ως βοήθημα, δεν θα φορολογείται. Έτσι λέτε.
Το βοήθημα δεν φορολογείται.
Βοήθημα. Όταν είναι δωρεά, όπως είναι αυτό εδώ, θα θεωρηθεί βοήθημα. Αυτό, όμως, θέλει νομοθετική ρύθμιση. Και σας το λέω ξεκάθαρα για να μην πελαγοδρομείτε μεταξύ Γραμματείας Φορολογικών Εσόδων και Υπουργείου Οικονομικών και Υπουργού - Υπερυπουργού κ. Βαρουφάκη. Ο νόμος 2961, άρθρο 44, παράγραφος 2 λέει ξεκάθαρα: «Η αιτία δωρεάς υπολογίζεται αυτοτελώς με συντελεστή 40%». Αυτό πρέπει να αλλάξετε. Εδώ να βάλετε, λοιπόν, όρια. Βάλτε 2.000, 3.000. Διότι ο νόμος αυτός είχε πρόθεση - και είναι σωστός - εκεί που γίνονταν όλες οι μαϊμού δωρεές και απέφευγαν φόρους οι εύποροι, οι λεφτάδες, να τους πιάσει, να μην υπάρχει αυτό το παράθυρο. Αυτό είναι άλλο και το βοήθημα - όπως θέλετε πείτε το - είναι άλλο. Θέλει, όμως, νομοθετική ρύθμιση. Επ' ευκαιρία, κυρία Υπουργέ, ας προσθέσω και κάτι. Επειδή είχα διατελέσει τριάμισι χρόνια στο ΙΚΑ και είχα να εισπράξω χρέη βεβαιωμένα - είναι δική μου θέση, κύριε Πρόεδρε, αλλά ας το σκεφθούν οι συνάδελφοι, ας το σκεφθεί και η Κυβέρνηση - οι οριζόντιες ρυθμίσεις δεν έχουν ποτέ μέλλον. Ποτέ! Μπαίνει, ρυθμίζει η κ. Βαλαβάνη - για τα 5 δισεκατομμύρια που θα εισπράξετε - και μετά δεν μπορεί να πληρώσει τα τρέχοντα - εκεί είναι το πρόβλημα - και βγαίνει από τη ρύθμιση. Άρα, θα έπρεπε να κοιτάξετε λιγάκι μήπως γίνεται και κατά περίπτωση, πάνω από 30.000 ή μέχρι 30.000- καλά λέτε - σε εκατό, εκατόν πενήντα δόσεις, ό,τι μπορεί η φτώχεια για να διευκολυνθεί. Σε αυτό συμφωνώ μαζί σας. Όμως, για πάνω από 30.000 είχα κάνει πράξη. Και σας λέω ότι στις 31-12-1993- κοιτάξτε τον προϋπολογισμό του ΙΚΑ - άφησα 19 δισεκατομμύρια δραχμές πλεόνασμα στο ΙΚΑ για πρώτη φορά. Πάρτε τους προϋπολογισμούς να τους δείτε. Σας το λέω σαν πρόταση για να το συζητήσετε και να το δεχθείτε. Είχα κάνει, λοιπόν, Επιτροπή Αναστολών, κύριε Πρόεδρε, με το διοικητή του ΙΚΑ, το γενικό διευθυντή του ΙΚΑ, τον τμηματάρχη επί οικονομικών, εκπρόσωπο της ΓΣΕΕ, εκπρόσωπο τον εργοδοτών και βλέπαμε κάθε περίπτωση ξεχωριστά και ρυθμίζαμε ανάλογα με τις δυνατότητες της επιχείρησης. Είναι πολύ σημαντικό αυτό. Δείτε την Επιτροπή Αναστολών, διότι ο νόμος αυτός ρυθμίζει και ξερυθμίζει. Εύχομαι να βγει η αισιοδοξία σας αληθινή. Φοβάμαι, όμως, πάρα πολύ, διότι έτσι έπαθε και ο κ. Παπανδρέου, διότι του είχε πει η κ. Κατσέλη ότι είχε λεφτά να εισπράξει και τα λεφτά αυτά, τα χρεοκοπημένα χρέη του δημοσίου και του ΙΚΑ, είναι τα κλωστήρια Αιγαίου, είναι επιχειρήσεις που έχουν πτωχεύσει και δεν υπάρχει φράγκο. Γι' αυτό, κυρία Βαλαβάνη, προσέξτε λιγάκι, γιατί πρόκειται για τα οικονομικά της χώρας. Προσέξτε μην την πάθουμε όπως την πάθαμε με τη συμφωνία.
Ορίστε, κυρία Υπουργέ, έχετε τον λόγο.
Κύριε Γιακουμάτε, μπορεί να είναι στο ίδιο νομοσχέδιο, αλλά, όπως ξέρετε, τα χρέη προς τα Ταμεία Κοινωνικής Ασφάλισης ρυθμίζονται από τον Αναπληρωτή Υπουργό κ. Στρατούλη.
…(Δεν ακούστηκε)
Στο πλαίσιο του Υπουργικού Συμβουλίου εννοούσε.
Μια γνώμη σας είπα. Την άποψή μου.
Συνυπάρχουμε στο ίδιο νομοσχέδιο. Το θέμα των δωρεών εγώ είμαι αποφασισμένη να το αλλάξω, γιατί θεωρώ ότι όχι μόνο το 40% για όσους δεν έχουν στενή συγγενική σχέση είναι εντελώς ανάλγητο, αλλά και τα άλλα που είναι χαμηλότερα. Δηλαδή, γιατί ένας πατέρας που δίνει στα ενήλικα παιδιά του - τα οποία μπορεί να είναι άνεργα - χρήματα για να μπορέσουν να ζήσουν, να πρέπει να πληρώσει 10%, από τη στιγμή που είναι ήδη φορολογημένος γι' αυτά τα χρήματα και γίνεται διπλή φορολόγηση;
Εγώ θα το στηρίξω. Συμφωνώ.
Ή αν εγώ δώσω, ας πούμε, σ' έναν αδελφό ή σε μια αδελφή, να πρέπει να πληρωθεί το 20%, το 1/5…
Σε ό,τι αφορά την φτώχεια είμαστε μαζί σας. Για τη φιλοξενία των απόρων δεν ακούω.
Εντάξει, αφήστε την Υπουργό να ολοκληρώσει. Μπορεί να το πει.
Κοιτάξτε, δεν είμαι νομικός και δεν θέλω να ρισκάρω, αλλά θα σας έλεγα ότι απ' αυτό που διάβασα - το απόσπασμα της ΠΟΛ - που κατ' αρχάς θα έλεγα ότι θα μπορούσε να χωρέσει χωρίς να χρειάζεται νομοθετική ρύθμιση και το θέμα του «NORMAN ALTANTIC». Θα δείτε ότι υπάρχει μέσα ρητή αναφορά σε άστεγους και μιλάει για βοηθήματα σε άστεγους.
Εάν φιλοξενήσει, κυρία Βαλαβάνη.
Δεν είναι πρακτική βοήθεια το να δώσεις στέγη; Δεν είναι μια πρακτική βοήθεια, η οποία αποτιμάται σε χρήμα;
Του δίνει παράβαση η εφορία και το γράφει.
Είστε παλιός εσείς. Ξέρετε τη διαδικασία.
Του δίνει παράβαση!
Το ξέρω, το κατάλαβε. Αφήστε να απαντήσει.
Θέλω να διευκολύνω. Δίνει παράβαση η εφορία σε άστεγο που το ξενοδοχείο τον φιλοξενεί δωρεάν.
Στον ξενοδόχο εννοεί δίνει παράβαση.
Το κατάλαβα. Εγώ με ένα θέμα έχω πρόβλημα που αναφερθήκατε και εσείς προηγουμένως και σε αυτό θεωρώ ότι είχε κάτι να δώσει το 2013- εν μέρει - η αλλαγή που έγινε σε σχέση με τις δωρεές, αλλά όχι σε αυτά τα επίπεδα, στο γεγονός ότι υπήρχε μια ολόκληρη ιστορία όπου υπήρξε αύξηση με πάρτι εκατομμυρίων προσωπικού πλουτισμού μελών μη κυβερνητικών οργανώσεων και έπρεπε να είναι ο νομοθέτης προσεκτικός. Γι' αυτόν τον λόγο θα πρέπει να είμαστε πολύ προσεκτικοί - και δεν θεωρώ ότι μπορούσε να γίνει μέσα σε λίγες μέρες - στο πώς θα αλλάξουμε το θέμα των δωρεών, γιατί δεν αρκεί να μειώσουμε τα ποσοστά. Πρέπει να εξασφαλίσουμε παράλληλα ότι αυτό δεν θα οδηγήσει ξανά στη γνωστή κατάσταση.
Ακραία φτώχεια. Να βάλετε ποσό. Δεν μπορεί να είναι πάνω από 500-600 ευρώ το μήνα.
Ενδιαφέρουσα η ερώτηση και η απάντηση. Εδώ είμαστε. Προχωρούμε στη δέκατη έβδομη με αριθμό 225/18-5-2015 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τους Υπουργούς Οικονομικών και Εθνικής Άμυνας, σχετικά με τις υποδομές της Σχολής Θετικών Επιστημών του Πανεπιστημίου Θεσσαλίας. Θα απαντήσει η Αναπληρώτρια Υπουργός Οικονομικών κ. Νάντια Βαλαβάνη. Κύριε Σταϊκούρα, έχετε τον λόγο.
Κυρία Υπουργέ, γνωρίζετε πολύ καλά ότι η δυνητική θετική συμβολή της εκπαίδευσης, της έρευνας και τεχνολογίας και της καινοτομίας για την ολιστική και βιώσιμη ανάπτυξη της χώρας αλλά και όλων των περιφερειών είναι επιστημονικά τεκμηριωμένη. Πιστεύω ότι όλοι συμφωνούμε ότι και η Περιφέρεια Στερεάς Ελλάδος και ο πυρήνας της, δηλαδή η ευρύτερη περιοχή της Λαμίας, δεν πρέπει και δεν μπορεί να αποτελεί εξαίρεση υπό την έννοια να στερείται αυτών των κρίσιμων παραγόντων. Πριν από περίπου τρία χρόνια, στο πλαίσιο του σχεδίου «Αθηνά», η κατάργηση του Πανεπιστήμιου Στερεάς Ελλάδος με έδρα τη Λαμία, στο οποίο λειτουργούσαν δύο τμήματα, στη Λαμία και στη Λειβαδιά, αντισταθμίστηκε με την ίδρυση της Σχολής Θετικών Επιστημών του Πανεπιστημίου Θεσσαλίας με έδρα τη Λαμία. Στο πλαίσιο αυτό, κυρία Υπουργέ, στη σχολή λειτουργούν - όπως γνωρίζετε - δύο τμήματα, αυτά της «Πληροφορικής με Εφαρμογές στη Βιοϊατρική» και της «Πληροφορικής». Ενώ από τις αρχές του τρέχοντος έτους λειτουργεί και Διατμηματικό Μεταπτυχιακό Πρόγραμμα Σπουδών, με γνωστικό αντικείμενο «Πληροφορική και Υπολογιστική Βιοϊατρική». Επίσης, η Περιφέρεια Στερεάς Ελλάδος εντάχθηκε - δομικά - πολύ πρόσφατα στον εθνικό χάρτη έρευνας - καινοτομίας. Είναι δεδομένο όμως ότι η αναγκαία προώθηση της ποιότητας της πανεπιστημιακής εκπαίδευσης στην πατρίδα μας απαιτεί, πέραν του ακαδημαϊκού προσωπικού, και τη διαμόρφωση άμεσα όλων των κατάλληλων υλικοτεχνικών υποδομών. Προς αυτήν την κατεύθυνση, από το τέλος του 2013, αναλήφθηκαν συγκεκριμένες πρωτοβουλίες από τα Υπουργεία Οικονομικών και Εθνικής Άμυνας, για την παραχώρηση συγκεκριμένης έκτασης στη Λαμία για την κατασκευή κτηριακών υποδομών για την πανεπιστημιακή εκπαίδευση, την Έρευνα και την Καινοτομία. Οι προϋποθέσεις που είχε θέσει το Υπουργείο Εθνικής Άμυνας είχαν καλυφθεί πλήρως από το Υπουργείο Οικονομικών. Για την προώθηση αυτού του εγχειρήματος υπήρχε συνεργασία από το Πανεπιστήμιο Θεσσαλίας και από το Δήμο Λαμιέων. Η οριστική μεταβίβαση του σχετικού τεμαχίου γης, το οποίο είχε αξιολογηθεί ως το σχετικά καταλληλότερο για τη χρήση που προανέφερα, έφτασε στο τέλος του, μετά και την αποδοχή της κατανομής μεταξύ του Πανεπιστημίου Θεσσαλίας και του Δήμου Λαμιέων. Έτσι, ο Δήμος Λαμιέων και το Πανεπιστήμιο Θεσσαλίας από 24 Απριλίου του 2015 αποδέχονται την παραχώρηση έκτασης 105.420,40 τ.μ. από το Ταμείο Εθνικής Άμυνας, καθώς και τον επιμερισμό αυτής μεταξύ του Δήμου Λαμιέων ως ενδιάμεσου για την κατασκευή υποδομών για έρευνα καινοτομία και του Πανεπιστημίου Θεσσαλίας για την κατασκευή υποδομών για τη Σχολή Θετικών Επιστημών. Πρόσφατα, λίγες μέρες δηλαδή αργότερα απ' αυτήν την κατανομή, στις 29 Απριλίου, υπήρξε επιστολή του υπογράφοντος σήμερα την επίκαιρη ερώτηση προς το Γενικό Γραμματέα Δημόσιας Περιουσίας του Υπουργείου Οικονομικών για την επίσπευση των διαδικασιών. Με την ολοκλήρωση αυτής της διαδικασίας εκτιμώ ότι προωθείται αποφασιστικά η πρωτοβουλία, αναφορικά με την αντιμετώπιση του πράγματι διαχρονικού ελλείμματος υποδομών για την πανεπιστημιακή εκπαίδευση στη Λαμία, την έδρα της Περιφέρειας Στερεάς Ελλάδος. Κύριε Υπουργέ, κατόπιν αυτών και με την εκτίμηση πως συμπίπτουμε στην πολιτική αντίληψη αλλά και πρακτική ότι τα θέματα που μόνο οφέλη εισφέρουν στην πορεία της χώρας πρέπει να κλείνουν τάχιστα, σας ερωτώ πότε ακριβώς θα ολοκληρωθεί η διαδικασία παραχώρησης της εν λόγω έκτασης. Σας ευχαριστώ πολύ.
Κυρία Βαλαβάνη, έχετε τον λόγο.
Κύριε συνάδελφε, πραγματικά αισθάνομαι πολύ άβολα απαντώντας σας γιατί αισθάνομαι, απ' όσο έψαξα το ζήτημα, ότι θα έπρεπε να είχατε απευθύνει αυτή την ερώτηση στο Υπουργείο Παιδείας πριν από το Υπουργείο Οικονομικών. Κάπως τελικά το κάρο είναι πιο μπροστά από το άλογο, παρά το άλογο πιο μπροστά από το κάρο. Η απάντηση του πότε θα ολοκληρωθεί η παραχώρηση του χώρου που με ρωτάτε θα μπορούσε να είναι πολύ εύκολη. Θα μπορούσε πραγματικά, πάρα πολύ γρήγορα σήμερα να ολοκληρωθεί, αφού καταβλήθηκε από το Γενικό Λογιστήριο του Κράτους ποσό 950.000 ευρώ στο Υπουργείο Εθνικής Άμυνας για το κόστος μετεγκατάστασης του τμήματος του στρατοπέδου στις 15 Απριλίου 2015 και αφού υπέγραψαν ότι κάνουν δεκτή την παραχώρηση της χρήσης από το Υπουργείο Εθνικής Άμυνας ο Δήμαρχος Λαμίας και ο Πρύτανης του Πανεπιστημίου Θεσσαλίας στις 24 Απριλίου φέτος, όπως ήδη αναφέρατε και ο ίδιος. Η γη ανήκει στο Υπουργείο Οικονομικών και είχε παραχωρηθεί για χρήση στο στρατό για στρατόπεδο. Βρήκαμε και τον αριθμό βιβλίου καταγραφής στη δημόσια περιουσία. Θα σας έλεγα, λοιπόν, αν ήταν διαφορετική η κατάσταση, πως το μόνο που μένει είναι η συγκρότηση της Τοπικής Επιτροπής Δημοσίων Κτημάτων, πράγμα που είναι θέμα λίγων εβδομάδων, δηλαδή άμεσα. Ένα κομμάτι από την έκταση προορίζεται για τη δημιουργία ερευνητικού κέντρου από το Δήμο Λαμίας. Η απόφαση πάρθηκε με το ν. 4310/2014 με το άρθρο 13α. Μαθαίνω ότι σε σχέδιο νόμου του Υπουργείου Παιδείας, που θα κατατεθεί στη Βουλή τις επόμενες εβδομάδες αυτό το άρθρο καταργείται, επειδή για δημιουργία ερευνητικών κέντρων και ινστιτούτων πρέπει να προηγείται οικονομοτεχνική μελέτη, μελέτη σκοπιμότητας και βιωσιμότητας και έκθεση συμβατότητας με το στρατηγικό και αναπτυξιακό σχεδιασμό. Σ' αυτές τις μελέτες, οι οποίες απ' ό,τι φαίνεται δεν υπάρχουν, πρέπει να φαίνεται καθαρά ποια κοινωνικοοικονομική ανάγκη εξυπηρετείται από την ίδρυση του φορέα, που δεν καλύπτεται από ήδη υπάρχοντες επιστημονικούς φορείς. Οι μελέτες αυτές πρέπει να έχουν επίσης την έγκριση του αρμόδιου Υπουργού, δηλαδή του Αναπληρωτή Υπουργού Έρευνας και Τεχνολογίας, του κ. Φωτάκη. Απ' ό,τι φαίνεται, δεν έχει γίνει συνεννόηση μαζί του. Δεύτερον, η Σχολή Θετικών Επιστημών στη Λαμία, η οποία ιδρύθηκε το 2013, αν δεν κάνω λάθος, είναι μια σχολή χωρίς τα κλασσικά αντικείμενα μιας σχολής θετικών επιστημών, με δυο σχολές Πληροφορικής και Πληροφορικής με Εφαρμογές στη Βιοϊατρική, αποκομμένες από το υπόλοιπο σώμα του Πανεπιστημίου Θεσσαλίας και συγγενείς μεταξύ τους. Υπάρχει σημαντικό πρόβλημα, σε σχέση με το ότι δεν υπάρχει στρατηγική μελέτη για την ανάπτυξή τους. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΛΕΞΙΟΣ ΜΗΤΡΟΠΟΥΛΟΣ]] Δηλαδή, τελειώνει ο δεύτερος χρόνος από την ίδρυση της συγκεκριμένης Σχολής και δεν υπάρχει καθόλου προσωπικό - έρχονται από το Βόλο και από τη Λάρισα για να κάνουν τα μαθήματα - και θα υπάρξει πολύ σοβαρό πρόβλημα του χρόνου, που είναι πάρα πολλά τα μαθήματα, σε σχέση με τα πρώτα δύο χρόνια. Το Πανεπιστήμιο Θεσσαλίας απ' ό,τι μου λένε - γιατί μου έκανε εντύπωση και πήρα και τηλέφωνα, επειδή πραγματικά βρέθηκα σε δύσκολη θέση και μίλησα με μέλη του πρυτανικού συμβουλίου - είναι ήδη σε τέσσερις νομούς και πόλεις και θεωρούν εξαιρετικά αμφίβολο ότι μπορεί να υποστηρίξει στρατηγικά αυτά τα δύο τμήματα. Οι λειτουργικές πιστώσεις είναι ελάχιστες αυτά τα δύο χρόνια και δεν επαρκούσαν ούτε τα προηγούμενα χρόνια. Στο Εθνικό Πρόγραμμα Δημοσίων Επενδύσεων του Υπουργείου Παιδείας υπάρχει ενταγμένο έργο εδώ και μια δεκαετία για δημιουργία κτηριακών εγκαταστάσεων σε αυτόν το χώρο για το Πανεπιστήμιο Θεσσαλίας από το 2005 μέχρι το 2008 με δύο εκατομμύρια, τα οποία δεν απορροφήθηκαν, και από το 2009 μέχρι το 2014 με ενάμισι εκατομμύριο, που είχε επίσης μηδέν απορρόφηση. Και είναι αμφίβολο το αν θα υπάρξει επανένταξη για το 2015. Μετά από όλα αυτά, θα σας έλεγα ότι, πριν καταλήξουμε για το πότε μπορεί να ολοκληρωθεί η παράδοση του χώρου, θα πρέπει να απευθυνθείτε στο Υπουργείο Παιδείας. Και εγώ θα έλεγα επίσης ότι και ο Δήμος Λαμιέων και το Πανεπιστήμιο Θεσσαλίας θα πρέπει να συζητήσουν με το Υπουργείο Παιδείας και αντίστοιχα με τον Αναπληρωτή Υπουργό Έρευνας και Τεχνολογίας, ώστε να δούμε πώς διαμορφώνονται με ρεαλιστικό τρόπο τα πράγματα και τι μπορεί να γίνει. Ευχαριστώ.
Ευχαριστούμε την κ. Βαλαβάνη. Κύριε Σταϊκούρα, έχετε τον λόγο, παρακαλώ.
Κυρία Υπουργέ, άκουσα με πολλή προσοχή και ενδιαφέρον την τοποθέτησή σας. Είναι προφανές και πρόδηλο ότι διαφωνώ και στη βάση της τοποθέτησής σας. Πρώτα απ' όλα, είπατε να απευθυνθούμε στο Υπουργείο Παιδείας, αλλά εσείς τοποθετηθήκατε επί θεμάτων του Υπουργείου Παιδείας, ενώ το ερώτημα αφορά αποκλειστικά το Υπουργείο Οικονομικών και μια προεργασία, που έγινε σε συνεργασία με το Υπουργείο Εθνικής Άμυνας τα δύο τελευταία χρόνια. Διαφωνώ με την άποψη, την οποία εκφράσατε για τη χρησιμότητα, την αναγκαιότητα ύπαρξης Σχολής Θετικών Επιστημών ουσιαστικά στη Λαμία, στην περιφέρεια Στερεάς Ελλάδος, διότι έχω διαφορετική προσέγγιση από σας απ' ό,τι φαίνεται για τη δυνητική θετική συμβολή της έρευνας, της καινοτομίας, της εκπαίδευσης και της ανάπτυξης για την ολιστική και βιώσιμη ανάπτυξη - όπως είπα στην πρωτολογία μου - όχι μόνο της χώρας, αλλά και των περιφερειών. Επί του θέματος, είναι γνωστό ότι το διαχρονικό έλλειμμα υποδομών αποτέλεσε βασική αιτία αυτής της ισχνής συμμετοχής της Περιφέρειας Στερεάς Ελλάδος και ειδικότερα της Λαμίας στο χάρτη της πανεπιστημιακής εκπαίδευσης της χώρας, με δυσμενείς συνέπειες για την πορεία της. Τα χρήματα που είπατε από το Πρόγραμμα Δημοσίων Επενδύσεων δεν αφορούν το χώρο για τον οποίο συζητάμε σήμερα. Είμαι βέβαιος - ή ήμουν βέβαιος μέχρι να τοποθετηθείτε - ότι ως οικονομολόγος συμμερίζεστε τη θέση της οικονομικής επιστήμης ότι η εκπαίδευση, η έρευνα και η τεχνολογική ανάπτυξη και η καινοτομία αποτελούν τους βασικούς θεσμικούς μηχανισμούς προώθησης της βιώσιμης ανάπτυξης, της απασχόλησης και της κοινωνικής συνοχής, ότι παράγουν και διαχέουν ποικιλίες ωφελειών και θετικών εξωτερικοτήτων, με θετικές επιδράσεις σε όλες τις πτυχές της ζωής. Η πολιτεία έχει χρέος, αλλά και όφελος να δημιουργήσει στην Περιφέρεια Στερεάς Ελλάδος - και κατ' αρχάς στην έδρα της, τη Λαμία - τις προϋποθέσεις για να λειτουργήσουν με αποτελεσματικότητα και ποιότητα οι σχετικές δομές, σε αντίθεση με αυτό που υποστηρίξατε. Αντιλαμβάνομαι, κυρία Υπουργέ, τις δυσκολίες της τρέχουσας κατάστασης και τα προβλήματα που έχετε να αντιμετωπίσετε, όχι μόνο στο Υπουργείο αυτό, αλλά συνολικά ως Κυβέρνηση. Τα αντιμετωπίσαμε κι εμείς, ξέρετε, τα προηγούμενα δυόμισι χρόνια, όταν μάλιστα είχαμε παραλάβει πολύ δυσμενέστερη κατάσταση. Κατά τη διάρκεια, όμως, αυτής της περιόδου στο πλαίσιο του εφικτού, σε αντιδιαστολή με αυτά που είπατε, εξασφαλίστηκαν οι βασικές προϋποθέσεις για την άμεση λειτουργία της Σχολής Θετικών Επιστημών στη Λαμία, έγιναν οι απαραίτητες μεταβολές στα ποσοστά διάθεσης του προϋπολογισμού, ώστε να επιχορηγηθεί άμεσα το Πανεπιστήμιο Θεσσαλίας, έγιναν αποσπάσεις εκπαιδευτικών δευτεροβάθμιας εκπαίδευσης στη Σχολή Θετικών Επιστημών, έγινε συμπληρωματική κατανομή πιστώσεων για την πρόσληψη διδασκόντων ως συμβασιούχων ορισμένου χρόνου στη Σχολή Θετικών Επιστημών, ενισχύθηκε η Σχολή με νέα μέλη ΔΕΠ, δημιουργήθηκαν πρόσθετες κτηριακές υποδομές στον υπάρχοντα χώρο, αλλά και οι προϋποθέσεις - που είναι το αντικείμενο της σημερινής ερώτησης - για πληρέστερες, καλύτερες υλικοτεχνικές υποδομές σε άλλο χώρο. Κυρία Υπουργέ, θεωρώ - και θέλω να το γνωρίζετε - ότι οι κοινωνικές και πολιτικές δυνάμεις της περιοχής στηρίζουν καθολικά και σθεναρά τη στρατηγική ένταξης της Στερεάς Ελλάδος, καταρχήν στην έδρα της, τη Λαμία, σταδιακά και ισότιμα, με τις έδρες των άλλων περιφερειών στον εθνικό χάρτη της τριτοβάθμιας εκπαίδευσης, της έρευνας και τεχνολογικής ανάπτυξης και της καινοτομίας. Σας ζητώ να κάνουμε όλοι μαζί αυτό το νέο αποφασιστικό βήμα. Σας ευχαριστώ πολύ.
Ευχαριστούμε, κύριε Σταϊκούρα. Επιθυμεί η κυρία Υπουργός να προσθέσει κάτι;
Μάλιστα, κύριε Πρόεδρε. Ευχαριστώ. Είπα ότι νιώθω άβολα, επειδή όπως καταλαβαίνετε αναγκάστηκα να μπω - και να το ψάξω κιόλας, για να δω τι γίνεται - σε χωράφια άλλου Υπουργείου, πράγμα που δεν θα το έκανα, σε καμμία περίπτωση. Στο ερώτημα, όμως: «Πότε θα ολοκληρωθεί», αν δεν υπήρχε κανένα άλλο πρόβλημα, η απάντηση θα ήταν: «Μέσα σε λίγες εβδομάδες». Επειδή ακριβώς ανακάλυψα ότι υπάρχουν όλα αυτά τα προβλήματα, γι' αυτό δεν μπορούσα - χωρίς να κάνω αναφορά για να εξηγήσω - να λέω «μέσα σε μερικές εβδομάδες», όπως θα έλεγα σε άλλη περίπτωση. Θέλω να πω ακόμα ότι αυτά που είπα δεν έχουν σχέση με τις δυσκολίες της τρέχουσας κατάστασης. Το θέμα είναι αν είναι σωστό και πολύ περισσότερο από την άποψη του ερευνητικού κέντρου, αλλά και από την άποψη του ότι πρέπει να εξασφαλίζεται ότι οι πανεπιστημιακές σχολές έχουν τους αναγκαίους πόρους και έχουν το αναγκαίο προσωπικό και έχουν τις αναγκαίες συνθήκες, ώστε να μπορούν τα παιδιά πραγματικά να μάθουν. Απ' ό,τι έμαθα από το Όργανο Διοίκησης του Πανεπιστημίου της Θεσσαλίας, υπάρχει ένα μέλος ΔΕΠ, κανένας καθηγητής και είναι όλοι μεταφερόμενοι και με ρώτησαν με δέος τι θα γίνει του χρόνου. Γι' αυτό νομίζω ότι όλα αυτά είναι ζητήματα, που πρέπει να αντιμετωπιστούν σε μια προοπτική, πολύ περισσότερο όταν μιλάμε αυτήν τη στιγμή για τη δημιουργία ενός πανεπιστημιακού campus, που πρέπει όμως για να φτιαχτεί - και να πάρουμε πραγματικά απόφαση να φτιαχτεί - να έχει αντανάκλαση στη μελλοντική προοπτική της περιοχής. Αυτό δεν μπορεί το Υπουργείο Οικονομικών να το εξασφαλίσει. Είναι μια συζήτηση που πρέπει να γίνει με το Υπουργείο Παιδείας.
Ευχαριστούμε, κυρία Υπουργέ και εσάς, κύριε Σταϊκούρα. Θα αναπτυχθεί η δέκατη ένατη με αριθμό 251/20-5-2015 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την ολοκλήρωση εκκρεμών φορολογικών ελέγχων. Θα απαντήσει η Αναπληρώτρια Υπουργός Οικονομικών κ. Νάντια Βαλαβάνη. Κύριε Καμμένο, έχετε τον λόγο.
Ευχαριστώ, κύριε Πρόεδρε Κυρία Υπουργέ, εισέρχομαι στο γνωστό θέμα σχετικά με την ολοκλήρωση των εκκρεμών φορολογικών ελέγχων και ειδικότερα στις περιπτώσεις προσαύξησης περιουσίας από αδήλωτα εισοδήματα. Κυρία Υπουργέ, με βάση πληροφορίες που δημοσιεύονται στα μέσα μαζικής ενημέρωσης, αλλά και τίθενται σε γνώση μου, υπάρχει πολύ μεγάλος αριθμός διαβιβασθέντων φορολογικών υποθέσεων, πληροφοριακών εκθέσεων ελέγχου εισοδήματος των ετών 2011, 2012, 2013, 2014 από περιφερειακές διευθύνσεις του ΣΔΟΕ, που αφορούν σε προσαύξηση περιουσίας από αδήλωτα εισοδήματα, πλήρως στοιχειοθετημένες από την επεξεργασία αναλυτικών κινήσεων τραπεζικών λογαριασμών, προκειμένου να αποτυπωθεί το ύψος της διαφυγούσας φορολογητέας ύλης, κατά περίπτωση και να ερευνηθεί η αξιοποίησή τους κατά τη διαδικασία επιλογής, προς έλεγχο υποθέσεων από τις αρμόδιες υπηρεσίες της Γενικής Γραμματείας Δημοσίων Εσόδων. Σύμφωνα με ανεπιβεβαίωτες πληροφορίες, η σχετική ενδεικτική λίστα που αποστάλθηκε στις αρχές του 2014 από την Περιφερειακή Διεύθυνση ΣΔΟΕ Αττικής για τα έτη 2012-2013 περιλαμβάνει περίπου εκατόν πενήντα υποθέσεις ύψους 120 εκατομμυρίων ευρώ περίπου. Οι υποθέσεις αυτές, με βάση τις παραπάνω πληροφορίες, στη συντριπτική τους πλειοψηφία δεν έχουν προχωρήσει σε τελικό έλεγχο, με αποτέλεσμα τεράστια απώλεια εσόδων του δημοσίου. Κατόπιν των ανωτέρω και με την κοινή λογική, ερωτάσθε, κυρία Υπουργέ: Έχετε ελέγξει πόσες είναι αυτές οι περιπτώσεις των εκκρεμών υποθέσεων μέχρι και 30-4-2015 που αφορούν τις περιπτώσεις προσαύξησης περιουσίας, όπως περιγράφω πιο πάνω; Δεύτερον, σε ποιο στάδιο βρίσκονται οι σχετικοί τελικοί φορολογικοί έλεγχοι των υποθέσεων αυτών; Πότε αναμένεται να ολοκληρωθούν; Πώς μπορούν να επιταχυνθούν, ώστε να ολοκληρωθούν το συντομότερο δυνατόν, δηλαδή να έχουμε τη φορολογητέα ύλη αποδιδόμενη στο δημόσιο μέχρι τέλος του 2015; Πού ακριβώς οφείλεται η καθυστέρηση ολοκλήρωσης των ελέγχων; Είναι θέμα έλλειψης προσωπικού, μη επαρκούς αποτελεσματικής οργάνωσης, έλλειψης μέσων, ελλιπούς λανθασμένης μεθοδολογίας ή κάτι άλλο; Αν είναι κάτι από τα παραπάνω, πώς προβλέπετε να ξεπεραστούν αυτά τα εμπόδια; Αν είναι θέμα προσωπικού - θα συντμήσω λίγο την τέταρτη ερώτηση - γιατί δεν κάνουμε - όπως το ονομάζω - μία «φοροελεγκτική κινητικότητα»; Εφόσον το Υπουργείο σας και η Κυβέρνησή μας έχει ως πρώτιστο στόχο τα έσοδα και επειδή χρειαζόμαστε την άμεση επάνδρωση όλων των φοροελεγκτικών μηχανισμών, γιατί δεν προχωρούμε σε μία κατ' εξαίρεση φοροελεγκτική κινητικότητα απ' όλα τα Υπουργεία, έτσι ώστε να μπορέσουμε να έχουμε τα έσοδα που χρειαζόμαστε στο 2015; Τέλος, στην αξιολόγηση και προτεραιοποίηση των παραπάνω ελέγχων αξιοποιείται πλήρως τη σύστημα «ELENXIS», ώστε να κατατάσσονται οι υποθέσεις αυτές από την κορυφή στον πίνακα ελέγχων; Ευχαριστώ πολύ.
Ευχαριστούμε, κύριε συνάδελφε. Η Αναπληρώτρια Υπουργός Οικονομικών κ. Νάντια Βαλαβάνη έχει τον λόγο.
Αγαπητέ κύριε συνάδελφε, έως τις 30-4-2015 διαβιβάστηκαν από την Ειδική Γραμματεία του ΣΔΟΕ στις αρμόδιες ΔΟΥ και στα κεντρικά ελεγκτικά κέντρα της Γενικής Γραμματείας Δημοσίων Εσόδων πεντακόσιες ενενήντα επτά περιπτώσεις προσαύξησης περιουσίας από αδήλωτα εισοδήματα. Οι αρμόδιες υπηρεσίες της Γενικής Γραμματείας Δημοσίων Εσόδων πρέπει να εκδώσουν σήμερα τις οικείες καταλογιστικές πράξεις, σε όσες περιπτώσεις εκπληρώνονται οι προβλέψεις του άρθρου 25 του ν. 4321 της 21ης Μαρτίου 2015, ώστε αυτές να αποτελέσουν εκθέσεις ελέγχου ή να εκδώσουν άμεσα εντολή ελέγχου για όσες δεν έχει υπάρξει, για παράδειγμα, ακρόαση του ενδιαφερόμενου, δεν είναι δηλαδή ολοκληρωμένες. Δεν υπάρχει εικόνα για τα ποσά, τα οποία έχουν εισπραχθεί συνολικά από τις υπηρεσίες, επειδή οι ΔΟΥ που έχουν αναλάβει να διεκπεραιώσουν είναι διάσπαρτες σε όλη την Ελλάδα. Η Γενική Γραμματεία Δημοσίων Εσόδων, όμως, θα συγκεντρώσει αυτά τα στοιχεία και θα σας τα γνωστοποιήσει. Σε σχέση με το θέμα των προτεραιοτήτων, φυσικά χρησιμοποιείται και το «ELENXIS», αλλά θα έλεγα ότι είναι πιο πολύπλοκα τα κριτήρια. Υπάρχει ένα matrix, με βάση τις διάφορες λίστες από τις οποίες προκύπτουν το ποιοι βρίσκονται σε όλες, άρα είναι φανερό ότι έχουν προτεραιότητα. Υπάρχει προσπάθεια που γίνεται για τη δημιουργία ενός τύπου ηλεκτρονικού καταθεσιολόγιου γι' αυτούς οι οποίοι έχουν σχετικά υψηλές καταθέσεις. Αυτήν την εβδομάδα πρόκειται να προωθηθεί απόφαση Υπουργού για τη Β΄ φάση της ομάδας εργασίας για το μητρώο τραπεζών που θα δώσει τη δυνατότητα αυτό να έχει ολοκληρωθεί με τη βοήθεια και της Ένωσης Ελληνικών Τραπεζών και της Τράπεζας της Ελλάδος, να μπορέσει να υπάρξει ένα σχετικά πλήρες ηλεκτρονικό αρχείο από το φθινόπωρο. Θα έλεγα, επίσης, ότι μέσω του «αυτόματου» - με πολλά εισαγωγικά, γιατί δεν υπάρχει τέτοιος - ηλεκτρονικού ελέγχου, θα μπορέσει να υπάρξει μια εξελιγμένη επιχειρησιακή διαδικασία, που να περιορίζει διαχρονικά τη φοροδιαφυγή και τη διαφθορά. Ένα δεύτερο θέμα είναι η ενιαία οργάνωση του συνόλου του φοροελεγκτικού μηχανισμού για τη διενέργεια όσο πιο ομοιόμορφων και αποτελεσματικών ελέγχων. Ένα τρίτο στοιχείο, που είναι πια συνείδηση του συνόλου - νομίζω - του φοροελεγκτικού μηχανισμού, είναι ότι πρέπει να υπάρξει μια ορισμένη ανασύσταση στοιχείων ελέγχου, να μην γυρίσουμε στο παρελθόν. Δεν μπορεί, όμως, να μην υπάρχουν βιβλία, για παράδειγμα, και ουσιαστικά να μην υπάρχει η δυνατότητα στον προληπτικό έλεγχο, παρά μόνο να είναι στημένο το συνεργείο απ' έξω ή να υπάρχουν σημασμένα με κάποιον τρόπο δελτία αποστολής, που να μην μπορούν να χρησιμοποιηθούν έτσι που με το ίδιο δελτίο αποστολής να μεταφέρονται συνεχείς παρτίδες εμπορευμάτων. Επίσης, πρέπει να αντιμετωπιστεί - και υπάρχουν κάποιες σκέψεις γι' αυτό - και νομοθετικά το θέμα με τα παρένθετα πρόσωπα, που, όπως ξέρετε, είναι μεροκαματιάρηδες, φτωχοί άνθρωποι, πολλοί από αυτούς είναι ακόμα και πολιτικοί πρόσφυγες, που έχουν χαρτιά ώστε να μπορούν να μένουν στην Ελλάδα, και στους οποίους όταν γίνει ένας έλεγχος, μπαίνουν αυτά τα τερατώδη πρόστιμα του ΚΒΣ, τους κυνηγάνε, αυτοί δεν έχουν έτσι κι αλλιώς, και αν είναι και ξένοι, τους φυγαδεύουν και ουσιαστικά, τελειώνει εκεί η ιστορία. Θα ήθελα να πω σε αυτήν την κατεύθυνση ότι στο πλαίσιο των προληπτικών ελέγχων φέτος και επειδή ακριβώς υπάρχει έλλειψη προσωπικού σε όλες τις βαθμίδες - για τα ζητήματα του φοροελεγκτικού μηχανισμού θα μιλήσω στη δευτερολογία μου - υπάρχει απόφαση να υπάρξουν μεικτά συνεργία από αυτούς τους ένα, δυο ανθρώπους από το ΣΔΟΕ, που μπορούν να βγουν με αστυνομικούς, με την οικονομική αστυνομία εκεί που υπάρχει ακόμη και με τους ελάχιστους στην επαρχία υπαλλήλους δημόσιας περιουσίας. Ο καθένας από αυτούς δεν μπορεί να κάνει έλεγχο στο αντικείμενό του, αλλά όλοι μαζί μπορούν να συγκροτούν αξιοπρεπή πενταμελή ή εξαμελή συνεργεία και να κάνουν όσο γίνεται τη δουλειά τους.
Ευχαριστούμε, κυρία Υπουργέ. Κύριε συνάδελφε, έχετε τον λόγο.
Κυρία Υπουργέ, ευχαριστώ πάρα πολύ για την απάντησή σας. Χαίρομαι ιδιαίτερα για τις λεπτομέρειες που δώσατε, γιατί καταλαβαίνω ότι τεχνοκρατικά «το έχουμε το θέμα», για να το πω λαϊκά, και ελπίζω να λειτουργήσουν τα συστήματα το συντομότερο. Μία πρώτη ερώτηση ήταν αν υπάρχει συμβατότητα των συστημάτων, του «ELENXIS», του «TAXIS»ή του νέου «TAXIS», στις διασταυρώσεις, γιατί γνωρίζω ότι τα πεδία είναι πολλά και είναι πάρα πολύ καλά φτιαγμένα, αλλά δεν ξέρω αν υπάρχει συμβατότητα για να μπορέσουμε να βγάλουμε τις λίστες κατά προτεραιότητα, όπως πρέπει. Η δεύτερη ερώτηση έχει να κάνει με το εξής. Έχω στα χέρια μου μια μικρή ανάλυση για τις θέσεις και τις ελλείψεις της Αρχής Καταπολέμησης Νομιμοποίησης Εσόδων από Εγκληματικές Δραστηριότητες και Χρηματοδότηση Τρομοκρατίας κ.λπ.. Έχω πλήρη ανάλυση. Το σύνολο των θέσεων που προβλέπονται είναι πεντακόσιες είκοσι πέντε, των ενεργών μέχρι και τα μέσα του 2013, των οποίων έχω την ανάλυση, είναι διακόσιες εβδομήντα τέσσερις και αυτό έχει να κάνει με την προηγούμενη κυβέρνηση. Απλώς, θέλω να δω πού βρισκόμαστε σήμερα. Δεν περιμένω να απαντήσετε, γιατί δεν ήταν μέρος της ερώτησής μου, μόνο αν το γνωρίζετε. Είναι, όμως, σημαντικό να αναφέρουμε για τα Πρακτικά ότι η υπηρεσία - επαναλαμβάνω - καταπολέμησης του μαύρου χρήματος λειτουργεί με υστέρηση εκατόν πενήντα ενός υπαλλήλων και από την υστέρηση αυτή, από τους εκατόν πενήντα έναν υπαλλήλους που λείπουν, οι ενενήντα επτά είναι πανεπιστημιακής εκπαίδευσης, δηλαδή είναι αυτοί που στην ουσία είναι να βγάλουν τη δουλειά. Δηλαδή, το 64% αυτών που λείπουν είναι αυτοί οι οποίοι μπορούν να κάνουν και τη δουλειά. Από το σύνολο των υπηρετούντων σήμερα υπαλλήλων μόλις οι εκατόν εξήντα αποτελούν ελεγκτικό δυναμικό, δηλαδή το 58%. Στην ουσία, έχουμε πολλούς υπαλλήλους, αλλά μας λείπουν οι πανεπιστημιακής εκπαίδευσης ή μάλλον, μας έλειπαν, αφού τα στοιχεία αφορούν το 2013. Από αυτούς που έχουμε, περίπου το 60% είναι αυτοί που κάνουν τους ελέγχους και το 40% είναι αυτοί που κάθονται ή κάνουν μια άλλη δουλειά. Διότι για τη δουλειά των εσόδων, των ελέγχων για να φέρουμε έσοδα στο δημόσιο, πρέπει, κατά τη γνώμη μου, να είναι ανάποδα τα ποσοστά, να είναι πολύ περισσότεροι αυτοί που κάνουν τους ελέγχους και από αυτούς που λείπουν να είναι λιγότεροι διοικητικοί και περισσότεροι πανεπιστημιακοί, έτσι ώστε να μπορέσουμε να φέρουμε τα επιθυμητά αποτελέσματα, διότι γι' αυτά ελεγχόμαστε στο τέλος της ημέρας. Όσον αφορά το αν θα φέρουμε ισοδύναμα ή μη ισοδύναμα, καλύτερα να μην μπω τώρα στο θέμα της διαδικασίας, που μας βάζουν και οι θεσμοί αυτές τις ημέρες. Κλείνοντας, θα ήθελα να πω ότι αυτά που έχουν πέσει στα χέρια μου και όσα μου έχουν πει, σε σχέση με τα 120 εκατομμύρια, από περίπου εκατόν πενήντα υποθέσεις, φαντάζομαι ότι είναι μέρος της λίστας των πεντακοσίων ενενήντα επτά, που μου αναφέρατε. Θα ήθελα να κάνουμε το καλύτερο δυνατό από κοινού και ό,τι βοήθεια θέλετε μπορώ να σας την παράσχω, έτσι ώστε να έχουμε τα έσοδα φέτος για να βοηθήσουμε και το δημόσιο, σε σχέση με τη δύσκολη κατάσταση που βρίσκεται στις διαπραγματεύσεις με τους θεσμούς. Ευχαριστώ πολύ.
Ευχαριστούμε τον κύριο συνάδελφο. Κυρία Υπουργέ, έχετε τον λόγο.
Κάθε βοήθεια είναι δεκτή, από κάθε άποψη πραγματικά. Θα ήθελα να πω ότι υπάρχει συμβατότητα. Αυτό που δεν υπάρχει και χρειάζεται ανάμεσα στα συστήματα που αναφέρετε είναι η επικαιροποίηση. Χρειάζεται να πέσουν χρήματα - γιατί έχουν πάρα πολλά χρόνια να πέσουν χρήματα - έτσι ώστε όλα αυτά τα πληροφοριακά συστήματα να μην λειτουργούν αποκλειστικά στηριγμένα στις τεράστιες προσπάθειες που κάνουν λίγες δεκάδες άνθρωποι που ασχολούνται με την πληροφορική και οι οποίοι, μπορώ να σας πω, δουλεύουν σχεδόν όλα τα Σαββατοκύριακα. Μόνο αν έχει κανένα τριήμερο δεν έρχονται. Τους βρίσκεις και στις δέκα και στις έντεκα και στις δώδεκα το βράδυ, καθημερινά. Είναι πολύ εύκολο, δηλαδή, να συνεννοηθούμε και να τους βρούμε, δυστυχώς. Κάνουν μία υπεράνθρωπη δουλειά, η οποία όμως δεν αρκεί. Χρειάζεται να πέσουν χρήματα για να μπορέσουν να γίνουν πολύ πιο ασφαλή όλα αυτά τα συστήματα, τα οποία κυριολεκτικά λειτουργούν όλα αυτά τα χρόνια με μπαλώματα. Δηλαδή εξασφαλίζουμε - αυτό κάνουμε κι εμείς μέχρι τώρα - ένα μικροποσό εδώ κι ένα μικροποσό εκεί, για να μπορέσει να ανοίξει η ρύθμιση, να μπορέσουν να ανοίξουν οι φορολογικές δηλώσεις κ.λπ.. Δεν μπορεί να πάει πολύ μακριά. Θα ήθελα να σας πω σχετικά με το ποια είναι η κατάσταση με το προσωπικό. Κατ' αρχάς, είναι κυριολεκτικά ματωμένος όλος ο φοροελεγκτικός μηχανισμός. Έχουν περάσει όλες οι μνημονιακές πολιτικές από πάνω του. Οδηγήθηκαν χιλιάδες άνθρωποι, βίαια, σε πρόωρη συνταξιοδότηση, πέρα από αυτούς που θα έβγαιναν έτσι κι αλλιώς φυσιολογικά, με αποτέλεσμα να μην υπάρχει πουθενά στοιχειωδώς αρκετός χρόνος για τίποτα. Ούτε στις ΔΟΥ, ούτε στα τελωνεία ούτε στο ΣΔΟΕ ούτε στην Αρχή Καταπολέμησης Μαύρου Χρήματος που αναφέρατε ούτε στους οικονομικούς εισαγγελείς. Υπάρχει γενικά μια φοβερή κατάσταση. Είναι χαρακτηριστικό ότι απέναντι σε αυτές τις χιλιάδες ανθρώπους που εγκατέλειψαν το Υπουργείο Οικονομικών μέσα στα τελευταία χρόνια, οι περισσότεροι εκ των οποίων ήταν έμπειροι, το 2013 έγιναν εκατόν ογδόντα έξι προσλήψεις από την ΙΚ 2013 του ΑΣΕΠ, το 2014 έγιναν διακόσιες οκτώ προσλήψεις και υπολείπονται ακόμα άλλες ογδόντα για φέτος και από το 2014 που δεν έγινε, μεταφέρθηκε πριν από δεκαπέντε μέρες και έγινε η γνωστή προκήρυξη των τετρακοσίων εξήντα πέντε θέσεων από μεριάς της Γενικής Γραμματείας Δημοσίων Εσόδων, κατευθείαν από την αγορά εργασίας. Φέτος δεν έχουν ανοίξει ακόμα οι πιστώσεις για το 2015. Προβλέπονται τριακόσιοι όλοι - όλοι - περισσότεροι απ' ό,τι στα προηγούμενα χρόνια - και αν προστεθούν και οι τετρακόσιοι εξήντα πέντε από την αγορά εργασίας. Το θέμα, όμως, είναι ότι αν υποτεθεί πως τετρακόσιοι εξήντα πέντε είναι αποκλειστικά για τις ανάγκες της Γενικής Γραμματείας Δημοσίων Εσόδων, δηλαδή για τις ΔΟΥ και τα τελωνεία κυρίως και για τα πληροφοριακά συστήματα εκεί, από τους τριακόσιους θα πρέπει να πάνε εκατό στο ΣΔΟΕ, όπως ζητάει, θα πρέπει να πάνε εκατό με εκατόν πενήντα, τουλάχιστον, στους οικονομικούς εισαγγελείς - πρέπει να σας πω ότι ζητούν περίπου διπλάσιους - και βέβαια, πρέπει να υπάρξουν και κάποιοι κεντρικά, για τη Γενική Γραμματεία Πληροφοριακών Συστημάτων και πιθανότατα και για τις άλλες κεντρικές υπηρεσίες του Υπουργείου. Δηλαδή, θέλω να πω ότι παρ' όλο που φέτος θα προσληφθούν πολύ περισσότεροι ελεγκτές απ' ότι τα προηγούμενα χρόνια και πάλι η κατάσταση, σε σχέση με τις ανάγκες, είναι πραγματικά πολύ άσχημη. Το χειρότερο είναι ότι, μέχρι να μπορέσουν να ολοκληρωθούν οι διαδικασίες του ΑΣΕΠ - που δεν είναι καινούργιοι οι διαγωνισμού, είναι το να πάρουν τα παιδιά που είχαν περάσει και περιμένουν χρόνια τώρα να τα πάρουμε, επειδή υπάρχουν ρυθμοί, που είναι δύσκολο να παραβιαστούν, αλλά πρέπει να κάνουμε όλοι μία προσπάθεια να τους αλλάξουμε - είναι φανερό ότι ουσιαστικά αυτά τα νούμερα δεν θα μπορέσουν να έρθουν πριν από το φθινόπωρο, στην καλύτερη περίπτωση. Αυτό αφήνει ένα πολύ μεγάλο ερωτηματικό για το επόμενο χρονικό διάστημα.
Θα αναπτυχθεί η πέμπτη με αριθμό 701/45/11-3-2015 ερώτηση και αίτηση κατάθεσης εγγράφων του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Οικονομικών, σχετικά με την απογραφή και τη δημοσιοποίηση των μισθωμένων ακινήτων του δημοσίου και τη λήψη μέτρων για τον περιορισμό του κόστους από μισθώσεις κτηρίων. Στην ερώτηση θα απαντήσει η Αναπληρώτρια Υπουργός κ. Νάντια Βαλαβάνη. Τοn λόγο έχει ο κ. Δημαράς.
Ευχαριστώ, κύριε Πρόεδρε. Κυρία Υπουργέ, εκτός από το να μαζεύουμε έσοδα με τη μεγάλη προσπάθεια που γίνεται σε αυτό τον τομέα, πρέπει να προσπαθήσουμε να μειώσουμε και τη δαπάνη του κράτους. Το κόστος μίσθωσης των ακινήτων που χρησιμοποιεί το δημόσιο είναι πολύ μεγαλύτερο από τις σημερινές μισθωτικές αξίες αντίστοιχων ακινήτων. Στο παρελθόν είχε απασχολήσει τον Τύπο η σπατάλη που γίνεται για τις μισθώσεις κτηρίων, τη στιγμή που δεν είναι λίγα τα κτήρια του δημοσίου που μένουν αναξιοποίητα. Ενδεικτικά αναφέρουμε δύο πρόσφατα παραδείγματα. Πιο γνωστή είναι η περίπτωση κτηρίου 32.000 τμ. του Υπουργείου Υγείας που απασχολεί δεκαπέντε άτομα και στοιχίζει 3,5 εκατομμύρια έως 4 εκατομμύρια ευρώ, όπως γνωστοποίησε στα ΜΜΕ ο Υπουργός Υγείας κ. Κουρουμπλής. Στην ίδια λογική και ο Αναπληρωτής Υπουργός κ. Μάρδας ο οποίος αναφέρθηκε πριν λίγο καιρό στον Τύπο σε κτήριο της «Enterprise Greece», που κοστίζει στο δημόσιο 400.000 ευρώ, κοινόχρηστα και ενοίκια, ενώ υπάρχει ιδιόκτητο κτήριο στη Ηλιούπολη που δεν χρησιμοποιείται. Ερωτώ εάν το Υπουργείο έχει επεξεργαστεί σχέδιο για τη μείωση του λειτουργικού κόστους των υπηρεσιών του δημοσίου, με τη χρήση κτηρίων που ανήκουν στο δημόσιο ή και την εξεύρεση μισθωμένων ακινήτων, με λιγότερο κόστος. Ζητώ να κατατεθεί στη Βουλή μια πλήρης κατάσταση όλων των ακινήτων που μισθώνει το δημόσιο, Υπουργεία και αποκεντρωμένες διοικήσεις, για να υπάρχει διαφάνεια και συγκριτικός έλεγχος. Στην κατάσταση αυτή πρέπει να περιλαμβάνονται τα στοιχεία των ακινήτων, η διεύθυνση, οι επιφάνειες των χώρων κατά επίπεδο (υπόγειο, ισόγειο, όροφοι κ.λπ.) η συνολική επιφάνεια χώρων κυρίας χρήσεως, όπως και χωριστά η συνολική επιφάνεια των κοινοχρήστων, το έτος αποπεράτωσης του κάθε κτηρίου, η εξέλιξη των ποσών που στοιχίζει στο δημόσιο μέχρι σήμερα το κάθε κτήριο και - θα έλεγα - ποιοι εισηγήθηκαν τις διάφορες μισθώσεις. Γιατί θα σας πω στη δευτερολογία μου τι έχω δει στην Περιφέρεια Αττικής - που υπήρξα περιφερειακός σύμβουλος - σε αντίστοιχες περιπτώσεις μισθωμένων κτηρίων όπου πληρώναμε πολλαπλάσια και - πολλές φορές τρεις και τέσσερις φορές περισσότερο - από τις εμπορικές αξίες μισθωμάτων των κτηρίων. Παρακαλώ, λοιπόν, γι' αυτά.
Ευχαριστούμε, κύριε Δημαρά. Τον λόγο έχει η κυρία Υπουργός.
Κύριε συνάδελφε, συμφωνώ απολύτως ότι η σπατάλη που γίνεται για ενοίκια κτηρίων που μισθώνει το δημόσιο για τις υπηρεσίες του, όταν υπάρχουν άδεια κτήρια, έτοιμα για στέγαση ή περίπου έτοιμα - τουλάχιστον ένας αριθμός απ' αυτά - που ανήκουν στο δημόσιο, είναι απερίγραπτη και από πολιτικής και από οικονομικής άποψης. Βέβαια, σε αυτή την περίπτωση δεν ανήκει το ουσιαστικά άδειο κτήριο του Υπουργείου Υγείας με τα δεκαπέντε άτομα σε κάποιες δεκάδες χιλιάδες τετραγωνικά μέτρα και ενοίκιο 3 εκατομμύρια ευρώ το χρόνο, που γνωστοποίησε ο Υπουργός Υγείας στον Τύπο και αναφέρεται στην ερώτησή σας. Αυτό το κτήριο, καθώς και το άδειο αλλά πλήρως ανακαινισμένο κτήριο του «Κεράνη» στον Πειραιά, είναι οι πιο ακραίες περιπτώσεις, του πιο ακραίου σκανδάλου ιδιωτικοποιήσεων της προηγούμενης περιόδου. Είναι δύο από τα είκοσι οχτώ κτήρια του δημοσίου, ανάμεσά τους το Υπουργείο Δικαιοσύνης, Πολιτισμού, Εσωτερικών, Υγείας και Παιδείας, δεκατρία κτήρια ΔΟΥ, το κτήριο της ΓΑΔΑ και του Αρχηγείου της Αστυνομίας στη Θεσσαλονίκη, που το Νοέμβριο του 2013 πωλήθηκαν σε δύο ομάδες με τη μέθοδο του «Sale and Lease Back», η μια ομάδα στην «ΠΑΝΓΑΙΑ» της Εθνικής, που ανήκει σε ισραηλινών συμφερόντων fund με έδρα το Άμστερνταμ και η άλλη στην Eurobank Properties, που ανήκει κατά πλειοψηφία στη «Fairfax». Γιατί είναι το πιο καραμπινάτο πολιτικό σκάνδαλο; Για πολλούς λόγους, που δεν είναι της ώρας, αλλά πριν απ' όλα, γιατί κτήρια που στέγαζαν δωρεάν Υπουργεία, ΔΟΥ, Αρχηγεία της Αστυνομίας κ.λπ. πωλήθηκαν αντί 261 εκατομμυρίων ευρώ, δηλαδή, 960 ευρώ το τετραγωνικό μέτρο και κατατέθηκαν στον λογαριασμό των δανειστών για το χρέος στην Τράπεζα της Ελλάδος και έτσι το ελληνικό δημόσιο βρέθηκε με υποχρέωση να πληρώνει 30 εκατομμύρια το χρόνο επί είκοσι χρόνια εγγυημένο νοίκι, δηλαδή, συνολικά 600 εκατομμύρια ευρώ συν την ασφάλιση, συν την τακτική συντήρηση των κτηρίων γι' αυτά τα είκοσι χρόνια. Έτσι, τώρα συνεχίζει να πληρώνει 6 εκατομμύρια το χρόνο για τον άδειο «Κεράνη» και το σχεδόν άδειο κτήριο του Υπουργείου Υγείας είτε γεμάτα είτε άδεια χωρίς κανένα επιχειρηματικό ρίσκο και με τεράστια απόδοση για τους νέους αγοραστές. Και είναι τέτοια η κατάσταση που, όταν πέρυσι τον Ιούνιο εμφανίστηκαν οι δύο εταιρείες στο Υπουργείο Οικονομικών για να εισπράξουν τα πρώτα νοίκια τους δεν υπήρχε καν κονδύλι για τα είκοσι οκτώ κτήρια στον κρατικό προϋπολογισμό και για το υπόλοιπο 2014 το Υπουργείο Οικονομικών πλήρωνε τα νοίκια από τα αποθεματικά του. Αυτή η παραβίαση του προϋπολογισμού δεν ενόχλησε τότε κανέναν απ' όσους σήμερα φωνάζουν επειδή δεν προβλεπόταν κονδύλι για την επαναπρόσληψη των σχολικών φυλάκων ή των καθαριστριών. Αν η ιστορία των είκοσι οκτώ ακινήτων είναι μια ιστορία πολιτικής αυτοκτονίας τον καιρό των μνημονίων, το κτήριο στην Ηλιούπολη που δεν προορίζεται να στεγάσει το «Enterprise Greece», αλλά τις συγχωνευμένες σε μία πρώην ΔΟΥ Ηλιούπολης και Αργυρούπολης, που σήμερα εξακολουθούν να στεγάζονται σε δύο χωριστά κτήρια, με συνολικό ετήσιο μίσθωμα 280.000 ευρώ, είναι μία ιστορία κλασικής παθογένειας του ελληνικού δημόσιου. Πρόκειται για ένα κτήριο με δύο πτέρυγες που στέγαζαν τον Οργανισμό Προώθησης Εξαγωγών, τον ΟΠΕ, τον οποίο έκλεισε η προηγούμενη κυβέρνηση, σε οικόπεδο που ανήκει στην ΕΤΑΔ και είχε παραχωρηθεί στον ΟΠΕ για την οικοδόμηση του κτηρίου του. Σε μια απ' αυτές τις πτέρυγες θα έπρεπε να έχει μεταφερθεί από πέρυσι η ενιαία πλέον ΔΟΥ. Αυτό δεν έχει γίνει δυνατό, επειδή ο εκκαθαριστής του ΟΠΕ αρνείται να μεταφερθεί από τον πέμπτο όροφο της αριστερής πτέρυγας στο δεύτερο όροφο της απέναντι πτέρυγας. Παράλληλα, σε άλλο τμήμα του κτηρίου που πρόκειται να μεταστεγαστεί η ΔΟΥ κατέχουν γραφεία, μετά από δωρεάν παραχώρηση από τον ΟΠΕ, πριν τη θέση του σε εκκαθάριση, διάφοροι σύνδεσμοι, όπως ο Ελληνικός Σύνδεσμος Αποσταγμάτων Οινοπνευματωδών ποτών, Εθνική Οργάνωση Αμπέλου και Οίνου, Ελληνίδες του Κρασιού και άλλοι, που αρνούνται να αποχωρήσουν. Σήμερα βρίσκεται σε εξέλιξη η διαδικασία της διοικητικής αποβολής τους. Καταθέτω, για να το πάρετε και εσείς και να το έχουν υπόψη τους και όποιοι άλλοι συνάδελφοι το επιθυμούν, σαράντα εννέα σελίδες με το σύνολο των μισθωμένων από το Υπουργείο Οικονομικών κτηρίων της κεντρικής διοίκησης. Δεν είναι όλα τα στοιχεία τα οποία ζητάτε, όμως, τα περισσότερα και αυτά που δεν είναι, δεν είναι δυνατό, γιατί δεν μπορούν να συγκεντρωθούν. Είναι όπως ακριβώς βγαίνουν μέσα από το μηχανογραφικό σύστημα που τα παρακολουθεί. Περιλαμβάνουν το όνομα της υπηρεσίας που στεγάζεται, τη διεύθυνση, την ημερομηνία έναρξης του τρέχοντος συμβολαίου, την ημερομηνία λήξης του, το εμβαδόν και το μηνιαίο μίσθωμα κατά το 2011 που έγινε η πρώτη μείωση διά νόμου, το 2012 που έγινε η δεύτερη μείωση διά νόμου και το σημερινό μίσθωμά τους. [[Στο σημείο αυτό η Αναπληρώτρια Υπουργός Οικονομικών κ. Όλγα - Νάντια Βαλαβάνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνολικά, πρόκειται για χίλια επτακόσια ενενήντα πέντε κτήρια που στεγάζουν συνολικά χίλιες επτακόσιες ογδόντα επτά διαφορετικές δημόσιες υπηρεσίες, δηλαδή περίπου χίλιες οκτακόσιες υπηρεσίες σε χίλια οκτακόσια κτήρια. Το 2011, πριν την πρώτη μείωση, πληρώνονταν γι' αυτά 109 εκατομμύρια ευρώ το χρόνο και σήμερα, μετά από τις δύο διαδοχικές μειώσεις, πληρώνονται 84 εκατομμύρια ευρώ το χρόνο. Είναι ένα πάρα πολύ σημαντικό ποσό, όταν πολύ περισσότερο υπάρχουν κτήρια που, ένα μέρος τουλάχιστον απ' αυτά, θα μπορούσε να στεγάσει τις αντίστοιχες υπηρεσίες. Για την πολιτική μας για τον περιορισμό αυτής της κατάστασης θα αναφερθώ στη δευτερολογία μου.
Ευχαριστούμε, κυρία Υπουργέ. Τον λόγο έχει ο κ. Δημαράς.
Σας ευχαριστώ πάρα πολύ, κυρία Υπουργέ. Όπως καταλαβαίνετε, πρόκειται για ένα μεγάλο θέμα και πιθανώς και ένα μεγάλο σκάνδαλο. Έζησα στην Περιφέρεια Αττικής και είχα κάνει μια αντίστοιχη ερώτηση τότε στον Περιφερειάρχη και όταν μου δόθηκαν οι καταστάσεις, επειδή ως μηχανικός ξέρω από ακίνητα, διαπίστωσα ότι για ακίνητα που εάν μισθώνονταν εκείνη την περίοδο δεν θα έπιαναν παραπάνω από 10, 12 χιλιάδες τον μήνα, η Περιφέρεια πλήρωνε 67 χιλιάδες τον μήνα. Για άλλα ακίνητα, συγκεκριμένα στους Αμπελοκήπους, σε μεγάλα κτήρια, όπου η μισθωτική αξία ήταν 10 ευρώ το τετραγωνικό μέτρο, η Περιφέρεια και η Αποκεντρωμένη Διοίκηση πλήρωνε 32 ευρώ το τετραγωνικό μέτρο και αυτό μετά τις μειώσεις. Πριν τις μειώσεις του 20% και ξανά 20% πλήρωνε πάνω από 52 ευρώ το τετραγωνικό μέτρο, δηλαδή πέντε φορές παραπάνω. Κι εδώ νομίζω ότι είναι οικονομικό, πολιτικό και ηθικής τάξεως ζήτημα, κάποιοι ακόμα να κερδοσκοπούν σε βάρος του δημοσίου συμφέροντος και του ελληνικού λαού. Γιατί ξέρουμε ότι υπήρχαν στημένοι διαγωνισμοί, φωτογραφικές διατάξεις κατά τη μίσθωση των κτηρίων. Και δεν δικαιολογούνται εδώ, διαφορετικά, τέτοιες μεγάλες διαφορές μεταξύ των μισθωτικών αξιών και των πραγματικών εμπορικών αξιών. Δυστυχώς, όμως, και σήμερα ακόμα, όπως ξέρω επειδή παρακολουθούσα την κατάσταση, και η Περιφέρεια Αττικής πληρώνει κτήρια με τριπλάσιο ή τετραπλάσιο μίσθωμα. Δηλαδή κάτι πρέπει να κάνουμε για να σταματήσει αυτή η διαδικασία. Όπως έγιναν οι μειώσεις 20% και 20% τότε, δυο φορές, πρέπει κάτι να κάνουμε για να επανεξετάσουμε την κάθε μίσθωση. Και βεβαίως ξέρω αυτό, που για μένα είναι σκάνδαλο, το ότι δόθηκαν με leasing ακίνητα που μέσα σε λίγα χρόνια παίρνουν τα χρήματά τους πίσω με αποδόσεις πάνω από 11% τον χρόνο, εξασφαλισμένα και τα χρήματά τους σε ακίνητη περιουσία, όταν οι αντίστοιχες αποδόσεις είναι της τάξεως του 3% -4%. Επομένως, αυτό το θέμα που συζητάμε νομίζω ότι είναι το μεγαλύτερο θέμα της ημέρας. Πρέπει να το αντιμετωπίσουμε, για να μάθει κι ο κόσμος τι γινόταν και τι πρέπει να γίνει, για να σταματήσουν αυτά τα φαινόμενα, γιατί πήραμε ως Κυβέρνηση, ως κόμματα που στηρίζουμε την Κυβέρνηση, μια εντολή, να σταματήσει η διαπλοκή, να σταματήσει η κλοπή του δημόσιου χρήματος. Κι ίσως πρέπει να ελέγξουμε όχι μόνο τα οικονομικά μεγέθη, αλλά να δούμε και ποιοι εισηγήθηκαν αυτές τις μισθώσεις, γιατί δεν ξέρει κάθε φορά ο αντίστοιχος που τις υπογράφει πάντα ποιοι τις εισηγήθηκαν, εκεί που είναι βεβαίως κραυγαλέες, μεγάλες οι διαφορές. Σας ευχαριστώ πάρα πολύ.
Ευχαριστούμε, κύριε Δημαρά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και δύο εκπαιδευτικοί από το 1ο Δημοτικό Σχολείο Γιαννιτσών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρία Υπουργέ, έχετε τον λόγο.
Ευχαριστώ, κύριε συνάδελφε. Για μια πολιτική, ώστε όσο το δυνατόν περισσότερες δημόσιες υπηρεσίες να στεγάζονται σε όσο το δυνατόν περισσότερα κατάλληλα και σε καλή κατάσταση δημόσια κτήρια, πρέπει να ξέρουμε δύο πράγματα. Το ένα περίπου το ξέρουμε, είναι αυτό που κατέθεσα: Να ξέρουμε δηλαδή με σχετική ακρίβεια, τουλάχιστον ως προς το οικονομικό κόστος, τι μισθώνουμε. Δεν ξέρουμε όμως τι κατέχουμε, δηλαδή δεν είναι καταγραμμένο το σύνολο, και μάλιστα τόσο συστηματικά όσο χρειάζεται, των ακινήτων κυριότητας του δημοσίου. Με άλλα λόγια, το κράτος δεν γνωρίζει ακριβώς τι έχει στην κυριότητά του και σε ποια κατάσταση βρίσκονται όλα τα ακίνητά του. Αυτήν τη στιγμή βρίσκεται σε εξέλιξη και αναμένεται περί τα τέλη αυτής της χρονιάς να ολοκληρωθεί το πρόγραμμα των ψηφιακών υπηρεσιών δημόσιας περιουσίας και εθνικών κληροδοτημάτων, με το οποίο θα είναι δυνατή πλέον η καταγραφή κι η διαρκής ενημέρωση - γιατί αν δεν κάνεις διαρκή ενημέρωση δεν έχεις κάνει κάτι - του μητρώου ακίνητης περιουσίας του δημοσίου. Με αυτόν τον τρόπο το δημόσιο θα έχει τη δυνατότητα, ανά πάσα στιγμή, να γνωρίζει τι κατέχει και να το χρησιμοποιεί προς όφελός του. Ωστόσο, αυτή η καταγραφή, πέρα από το να ολοκληρωθεί με επιτυχία αυτό το πρόγραμμα ψηφιακών υπηρεσιών δημόσιας υπηρεσίας, προϋποθέτει τη συνεργασία και το συντονισμό πάρα πολλών φορέων του δημοσίου, Υπουργείων, νομικών προσώπων δημοσίου δικαίου, ΟΤΑ, νομικών προσώπων ιδιωτικού δικαίου, στα οποία είναι μέτοχος το Ελληνικό Δημόσιο. Το Υπουργείο Οικονομικών παρέλαβε μια άκρως προβληματική κατάσταση και θεωρούμε ότι είναι δύσκολο, ό,τι και αν κάνουμε - και κάνουμε διάφορα πράγματα αυτή την περίοδο - , να μπορέσει πραγματικά κανείς με το ριζικό τρόπο που χρειάζεται, να αντιμετωπίσει αυτό το πρόβλημα, αν δεν έχει αποκτήσει εικόνα του τι διαθέτει στην κατοχή του από την άποψη της δημόσιας περιουσίας. Δεύτερον, πολλά ακίνητα του δημοσίου, που θα μπορούσαν να στεγάσουν υπηρεσίες, γιατί είναι σε κατάλληλα σημεία και έχουν το ανάλογο εμβαδόν κ.λπ., είναι σε τραγική κατάσταση από άποψη συντήρησης και απαιτούνται μεγάλα ποσά για την αποκατάσταση και τη συνακόλουθη στέγαση υπηρεσιών του δημοσίου. Το Υπουργείο Οικονομικών επεξεργάζεται και θα έχει σύντομα έτοιμο ένα ολοκληρωμένο σχέδιο εξεύρεσης οικονομικών πόρων και διοχέτευσής τους στη συντήρηση ακινήτων του δημοσίου, ώστε να είναι εφικτή η άμεση μεταστέγαση υπηρεσιών του δημοσίου και η συνακόλουθη εξοικονόμηση πόρων από τον περιορισμό των μισθωμένων ακινήτων. Τέλος, σε σχέση με τα είκοσι οκτώ ακίνητα, να πω ότι αυτή τη στιγμή βρίσκεται σε εξέλιξη - έχει ξεκινήσει πριν από τις εκλογές, αλλά σήμερα συνεργαζόμαστε και δίνουμε όποια στοιχεία μπορούμε να βρούμε, σε σχέση με αυτά που μας ζητά - έρευνα της Εισαγγελέως Διαφθοράς, της κ. Τριανταφύλλου, δικαστική διερεύνηση δηλαδή για το θέμα των είκοσι οκτώ ακινήτων του δημοσίου που πουλήθηκαν με τη μέθοδο του «sale and lease back». Και ευελπιστούμε ότι θα υπάρξουν αποτελέσματα, απ' όπου θα μπορέσουμε να βγάλουμε συμπεράσματα για την πολιτική γενικότερα του Ελληνικού Δημοσίου απέναντι στη δημόσια περιουσία. Σας ευχαριστώ.
Σας ευχαριστούμε, κυρία Υπουργέ. Με εσάς τελειώσαμε σήμερα. Πριν αναπτυχθούν οι τρεις επίκαιρες ερωτήσεις που απευθύνονται προς τον κ. Θεόδωρο Δρίτσα, θα αναγνώσω τις ματαιωθείσες επίκαιρες ερωτήσεις. Η τρίτη με αριθμό 289/29-5-2015 επίκαιρη ερώτηση πρώτου κύκλου του Βουλευτή Αχαΐας του Λαϊκού Συνδέσμου - Χρυσή Αυγή κ. Μιχαήλ Αρβανίτη προς τον Υπουργό Εθνικής Άμυνας, σχετικά με τις τουρκικές παραβιάσεις του εναερίου χώρου και των ελληνικών χωρικών υδάτων δεν θα συζητηθεί λόγω κωλύματος Υπουργού. Η έκτη με αριθμό 287/29-5-2015 επίκαιρη ερώτηση πρώτου κύκλου του Βουλευτή Ευβοίας των Ανεξαρτήτων Ελλήνων κ. Νικολάου Μαυραγάνη προς τον Υπουργό Εθνικής Άμυνας, σχετικά με την επαναλειτουργία του εργοστασίου «ΗΛΕΚΤΡΟΜΗΧΑΝΙΚΗ ΚΥΜΗΣ ΕΠΕ», την ένταξη αυτού στη διοικητική δομή του Υπουργείου Εθνικής Άμυνας και την επανεκκίνηση της τοπικής οικονομίας, δεν θα συζητηθεί λόγω κωλύματος Υπουργού. Η έβδομη με αριθμό 292/2-6-2015 επίκαιρη ερώτηση πρώτου κύκλου του Βουλευτή Αιτωλοακαρνανίας του Πανελληνίου Σοσιαλιστικού Κινήματος κ. Δημητρίου Κωνσταντόπουλου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την πορεία των συμβάσεων ΣΔΙΤ (Συμπράξεις Δημοσίου - Ιδιωτικού Τομέα) για τη διαχείριση των απορριμμάτων, δεν θα συζητηθεί μετά από συνεννόηση του ερωτώντος Βουλευτή με τον αρμόδιο Υπουργό. Η τρίτη με αριθμό 277/27-5-2015 επίκαιρη ερώτηση δεύτερου κύκλου του Βουλευτή Ηρακλείου του Ποταμιού κ. Σπυρίδωνος Δανέλλη προς τον Υπουργό Εθνικής Άμυνας, σχετικά με την ανάγκη άμεσης πρόσληψης επιτυχόντων του ΑΣΕΠ για την κάλυψη των αναγκών της Ελληνικής Αεροπορικής Βιομηχανίας (ΕΑΒ), δεν θα συζητηθεί λόγω αναρμοδιότητας. Η τέταρτη με αριθμό 303/2-6-2015 επίκαιρη ερώτηση δεύτερου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Εσωτερικών και Διοικητικής Ανασυγκρότησης, σχετικά με τη λήψη μέτρων για την αντιπυρική προστασία της χώρας, δεν θα συζητηθεί λόγω κωλύματος Υπουργού. Η έκτη με αριθμό 219/14-5-2015 επίκαιρη ερώτηση δεύτερου κύκλου του Βουλευτή Β' Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την προκλητική ενέργεια Σκοπιανών στη Φλώρινα, δεν θα συζητηθεί λόγω κωλύματος Υπουργού. Η ένατη με αριθμό 234/18-5. - επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εξωτερικών, σχετικά με τις διμερείς σχέσεις με όμορες χώρες και την ανακήρυξη της Ελληνικής Αποκλειστικής Οικονομικής Ζώνης, δεν θα συζητηθεί λόγω κωλύματος Υπουργού. Η δέκατη πέμπτη με αριθμό 168/28-4. - επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τους Υπουργούς Εξωτερικών και Επικρατείας, σχετικά με την «εκχώρηση του ονόματος της Μακεδονίας μας στους σκοπιανούς», δεν θα συζητηθεί λόγω κωλύματος Υπουργού. Τέλος, η δεύτερη με αριθμό 1116/24-3-2015 ερώτηση του Βουλευτή Β΄ Αθηνών του Λαϊκού Συνδέσμου Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με πρωτοσέλιδο της τουρκικής εφημερίδας «Aydinlik» ότι «η Τουρκία προχώρησε σε σύσταση επιτροπής για τη διεκδίκηση δεκαέξι ελληνικών νησιών», δεν θα συζητηθεί ωσαύτως λόγω κωλύματος Υπουργού. Εισερχόμαστε τώρα στις επίκαιρες ερωτήσεις προς τον κ. Θεόδωρο Δρίτσα. Πρώτα θα αναπτυχθεί η πέμπτη με αριθμό 302/2-6-2015 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τα προβλήματα στις ακτοπλοϊκές συγκοινωνίες της Λήμνου και του Αγίου Ευστρατίου. Στην ερώτηση θα απαντήσει ο Αναπληρωτής Υπουργός κ. Θεόδωρος Δρίτσας. Κύριε Τάσσο, έχετε τον λόγο.
Ευχαριστώ, κύριε Πρόεδρε. Στην προχθεσινή του ομιλία στη Βουλή ο Πρωθυπουργός Αλέξης Τσίπρας δήλωσε, για άλλη μια φορά, την αφοσίωσή του στην ευρωπαϊκή ιδέα και τη διάθεσή του για έναν συμβιβασμό. Η ευρωπαϊκή ιδέα ,βέβαια, συνοψίζεται σε τρεις λέξεις: Μεγιστοποίηση του κέρδους - και ό,τι αυτό συνεπάγεται σε μισθούς και συντάξεις πείνας των 200-300 ευρώ, σε πειθήνιους και υποταγμένους εργαζόμενους, σε φοροληστεία, ειδικά μέσω των πιο άδικων και ληστρικών έμμεσων φόρων, όπως ο ΦΠΑ, σε μόνιμες και ασυνταγματικά κατοχυρωμένες φοροαπαλλαγές για το μεγάλο κεφάλαιο, όπως οι πενήντα έξι συνταγματικά κατοχυρωμένες φοροαπαλλαγές για τους εφοπλιστές, που αντιστοιχούν σε 10 δισεκατομμύρια ευρώ το χρόνο αλλά και οι επιδοτήσεις που πάλι για τους εφοπλιστές αντιστοιχούν σε 100 εκατομμύρια ευρώ το χρόνο για τις άγονες γραμμές. Οι γραμμές αυτές λέγονται άγονες, επειδή λόγω της μικρής αγοράς είναι άγονες υψηλής κερδοφορίας, ειδικά τους χειμερινούς μήνες, για τους εφοπλιστές. Γιατί αν η ύπαρξη καθημερινής σύνδεσης με αξιόπλοα σύγχρονα πλοία, με φθηνά εισιτήρια είναι πέραν της βασικής ανάγκης μετακίνησης επιβατών και εφοδιασμού με προϊόντα και θέμα απώλειας εσόδων, λόγω της τουριστικής περιόδου το καλοκαίρι, η έλλειψή τους κατά τη χειμερινή περίοδο είναι θέμα επιβίωσης για τους κατοίκους των νησιών αυτών. Είναι το ευρωπαϊκό ιδεώδες και το νομοθετικό πλαίσιο που απορρέει από αυτό, που επιτρέπει σε υπέργηρα και υποσυντήρητα πλοία άνω των τριάντα πέντε ετών - τύπου «ΤΑΞΙΑΡΧΗ» ή «ΕΞΠΡΕΣ ΠΗΓΑΣΟΣ» που από την περασμένη Πέμπτη αντικατέστησε τον «ΤΑΞΙΑΡΧΗ» στη γραμμή Λαύριο - Άγιος Ευστράτιος - Λήμνος - Καβάλα - , με συχνές βλάβες, καθυστερήσεις και μεγάλους κινδύνους για την προστασία της ανθρώπινης ζωής στη θάλασσα να δρομολογούνται σε άγονες αλλά και μη άγονες γραμμές, με κριτήριο, βέβαια, πάντα το κέρδος και όχι την κάλυψη της ανάγκης επικοινωνίας των κατοίκων των νησιών αυτών. Η κατεύθυνση για τη νομική λύση του θέματος με την έκπτωση της «ΝΕΛ» και την τρίμηνη σύμβαση με το «ΕΞΠΡΕΣ ΠΗΓΑΣΟΣ» δεν δίνει οριστική λύση στο πρόβλημα, αφού όλο το νομοθετικό πλαίσιο που δίνει το δικαίωμα στις εφοπλιστικές εταιρείες να δρομολογούν υπέργηρα πλοία όποτε θέλουν και με όποιες τιμές εισιτηρίων θέλουν, να πληρώνουν όποτε θέλουν και όσο θέλουν τους ναυτεργάτες, παραμένει. Η ελπίδα βρίσκεται στους συντονισμένους αγώνες των νησιωτών και των ναυτεργατών. Η πάλη για αποκλειστικά κρατικό ενιαίο φορέα μεταφορών με κριτήριο την ικανοποίηση των σύγχρονων λαϊκών αναγκών και όχι τα συμφέροντα των εφοπλιστών παραμένει επίκαιρη. Ρωτάμε, λοιπόν, τι θα κάνετε για την απρόσκοπτη καθημερινή σύνδεση της Λήμνου και του Αγίου Ευστρατίου με την κεντρική και βόρεια Ελλάδα καθώς και με τα άλλα νησιά του Βορείου Αιγαίου για όλη τη διάρκεια του χρόνου, για την επαναφορά του δρομολογίου της Θεσσαλονίκης, για τη μείωση των εισιτηρίων και των άλλων οχημάτων κατά 50%, για την παροχή δωρεάν εισιτηρίων για άνεργους, για ειδικές τιμές για ευαίσθητες κοινωνικές ομάδες (φοιτητές, συνταξιούχους, ΑΜΕΑ), για την άμεση καταβολή των δεδουλευμένων μισθών σε όλους τους ναυτεργάτες και σε όλους τους εργαζόμενους, για την υπεράσπιση και εφαρμογή των συλλογικών συμβάσεων εργασίας των ναυτεργατών, για την κατάργηση του αφορολόγητου των εφοπλιστών - φορολογία των διανεμόμενων και αδιανέμητων κερδών του μεγάλου κεφαλαίου με 45% - , αποκλειστικά δημόσια ασφαλή λιμάνια και αεροδρόμια στην υπηρεσία του λαού και κατάργηση των νόμων που ιδιωτικοποιούν τα λιμάνια, τα ναυπηγεία, τα αεροδρόμια. Στη δευτερολογία μου θα αναφερθώ και στο ζήτημα που έχει γίνει τώρα με τα πλοία που είναι δεμένα στο Λαύριο - τώρα τελευταία ο «ΤΑΞΙΑΡΧΗΣ» - και στη Δραπετσώνα, αλλά και στη Σάμο.
Ευχαριστούμε, κύριε συνάδελφε. Ο Υπουργός κ. Θεόδωρος Δρίτσας έχει τον λόγο.
Ευχαριστώ, κύριε Πρόεδρε. Κύριε συνάδελφε, με την ερώτησή σας - και ιδιαίτερα με τον τρόπο που την αναπτύξατε - ανοίξατε πάρα πολλά θέματα. Πράγματι, ο Άγιος Ευστράτιος και η Λήμνος το τελευταίο διάστημα ταλαιπωρήθηκαν υπέρμετρα - οι κάτοικοι τους, οι επισκέπτες τους, οι νησιώτες - , γιατί ακριβώς η εταιρεία και το πλοίο που εξυπηρετούσε τη γραμμή Λαυρίου - Αγίου Ευστρατίου - Λήμνου, με τελικό προορισμό την Καβάλα, δεν ανταποκρίθηκε στις συμβατικές της υποχρεώσεις για μεγάλο χρονικό διάστημα. Σας βεβαιώνω ότι από τη μεριά του Υπουργείου εξαντλήθηκαν όλες οι δυνατότητες σε ένα πλαίσιο που είναι, όπως σε ένα βαθμό το περιγράψατε - θα προσθέσω και θα περιγράψω κι εγώ - , σχεδόν απαγορευτικό για εναλλακτικές λύσεις τώρα. Οι μονόδρομοι και τελικά η κατάληξη, όπως εξελίχθηκαν τα πράγματα, της έκπτωσης από τη σύμβαση της συγκεκριμένης εταιρείας για να είναι αδιαμφισβήτητης υπαιτιότητας, έπρεπε ακριβώς να καλυφθούν με τη διαδικασία που ακολουθήθηκε σε βάρος, για πολύ μεγάλο διάστημα, των νησιωτών, τις διαμαρτυρίες των οποίων απολύτως κατανοούσαμε και κατανοούμε. Φαίνεται ότι τώρα, με αυτούς τους όρους που περιγράψατε και για το επόμενο διάστημα θα ομαλοποιηθούν τα πράγματα και η Γραμμή Λαυρίου - Αγίου Ευστρατίου - Λήμνου - και με τρεις φορές την εβδομάδα με ελεύθερη δρομολόγηση προς την Καβάλα, γιατί το πρώτο τμήμα είναι επιδοτούμενο - θα γίνεται κανονικά. Η Λήμνος, βέβαια, έχει κι άλλες συνδέσεις, αλλά δεν έχει νόημα τώρα να το περιγράψουμε με λεπτομέρειες, γιατί ο χρόνος θα εξαντληθεί. Κύριε συνάδελφε, πράγματι, ο ν. 2932/2001 απελευθέρωσε την ακτοπλοΐα στο πλαίσιο και των ευρωπαϊκών οδηγιών και των ευρωπαϊκών πλαισίων. Όχι όμως ότι και πριν είχαμε ιδανικές συνθήκες. Αυτή είναι η εξέλιξη, όχι αυτής καθ' αυτής της ευρωπαϊκής ιδέας. Ευρωπαϊκή ιδέα σημαίνει επαναφορά και επανακατάκτηση των παραδόσεων του κοινωνικού κράτους, της δημοκρατίας, της δικαιοσύνης αυτών που συγκρότησαν την Ευρώπη και την ευρωπαϊκή ιδέα. Αυτό που περιγράφετε είναι η εξέλιξη του νεοφιλελεύθερου καπιταλισμού και μάλιστα σε κρίση και άκρατο ανταγωνισμό. Είναι και στην Ελλάδα και στην Ευρώπη. Είναι και στην Αφρική, είναι και στην Ασία, είναι παντού. Συγκοινωνία είναι η ακτοπλοΐα και κάλυψη κοινωνικής ανάγκης. Όντως, χρειαζόμαστε ένα άλλο πλαίσιο από αυτό που έχει ήδη εξαντλήσει τα όριά του σε μεγάλο βαθμό. Προϊόν άκρατου ανταγωνισμού είναι η μείωση του ακτοπλοϊκού στόλου, η συγκέντρωση της ακτοπλοϊκής δραστηριότητας όλο και σε λιγότερα χέρια, η μεταφορά μεγάλου μέρους του διευθυντικού και σχεδιαστικού δικαιώματος για την ακτοπλοΐα σε τράπεζες - εξέλιξη των τελευταίων ετών πολύ κρίσιμη και σημαντική - , η ανεργία των ναυτικών, η απλήρωτη ναυτική εργασία από εταιρείες που ολοένα και μπαίνουν σε κρίση μέσα από αυτόν τον άκρατο ανταγωνισμό και φυσικά πολλά νησιά χωρίς σωστή κάλυψη δρομολογιακή - ακτοπλοϊκή. Όντως, χρειάζεται επανασχεδιασμός και επανακαθορισμός των κανόνων για όλα αυτά. Σε αυτήν τη φάση, εμείς προσπαθούμε να κρατήσουμε τα μπόσικα, που λένε. Είναι υποχρέωσή μας να λύσουμε τα ζητήματα όπως προκύπτουν μέσα σε αυτές τις δυνατότητες, όσο μπορούμε διευρύνοντάς τες. Θα μιλήσω στη δευτερολογία μου για τα υπόλοιπα θέματα, γιατί έχω ξεπεράσει πολύ το χρόνο. Σε κάθε περίπτωση, η απλήρωτη ναυτική εργασία για το Υπουργείο και για την Κυβέρνηση είναι απαράδεκτο φαινόμενο και το παλεύουμε με τα όπλα που έχουμε καθημερινά και έντονα, χωρίς δραστικά αποτελέσματα - είναι αλήθεια - μέχρι στιγμής, ιδιαίτερα σε ό,τι αφορά κάποιες από τις ακτοπλοϊκές εταιρείες. Η μείωση των εισιτηρίων, για πρώτη φορά φέτος, στις επιδοτούμενες δημοσίου συμφέροντος γραμμές επετεύχθη. Κατά 2,6%, ναι, αλλά πέρσι, επίσης είχαμε τη δυνατότητα αυτή, όμως, η περσινή κυβέρνηση δεν τα μείωσε. Προσέξτε! Αυτό είναι πάλι, βάσει του θεσμικού πλαισίου, αδύνατο να επιβληθεί στις ελεύθερες γραμμές, εκτός και αν διαμορφωθεί και αποδειχθεί και τεκμηριωθεί από την αντίστοιχη αρχή η ύπαρξη καρτέλ. Δεν θα μείνουμε απαθείς και στα φαινόμενα καρτέλ. Να είστε βέβαιος. Προς αυτή την κατεύθυνση και μέτρα υπάρχουν για τις εκπτώσεις σε ευπαθείς ομάδες του πληθυσμού και φυσικά πρέπει και ο καθένας να διεκδικεί τα δικαιώματά του αλλά κι εμείς να ελέγχουμε κατά πόσον οι ισχύουσες ρυθμίσεις εφαρμόζονται. Γιατί υπάρχουν τέτοιες δυνατότητες. Σταματώ εδώ και θα επανέλθω στη συνέχεια.
Ευχαριστώ, κύριε Υπουργέ. Παρακαλώ όλους σας για την τήρηση του χρόνου από εδώ και πέρα, γιατί με πληροφόρησαν εδώ οι συνάδελφοι της Γραμματείας ότι όπως πάμε, θα καταλήξουμε στις 00.30΄-01.00΄η ώρα σήμερα. Κύριε συνάδελφε, έχετε τον λόγο.
Κύριε Υπουργέ, το ευρωπαϊκό ιδεώδες, όπως το περιγράψατε, σταματάει εκεί που αρχίζει το ιδεώδες του κέρδους. Όλα - οι ανθρώπινες αξίες και όλα αυτά - σταματούν εκεί. Και η Ευρωπαϊκή Ένωση είναι ένωση καπιταλιστικών χωρών. Και αυτό που κυριαρχεί είναι η προάσπιση του κέρδους και τίποτα άλλο. Το μόνο κριτήριο που εφαρμόζεται από τους εφοπλιστές για να δρομολογήσουν πλοία σε οποιαδήποτε γραμμή είναι αν θα έχουν υψηλή κερδοφορία. Αν δεν έχουν υψηλή κερδοφορία, δεν κάνουν τέτοια δρομολόγια. Επομένως, αυτή είναι η Ευρωπαϊκή Ένωση, είναι ένωση καπιταλιστικών χωρών και το κριτήριο για κάθε ανθρώπινη δραστηριότητα είναι το κέρδος. Τώρα, θα αναφερθώ εκτενέστερα σε αυτό το θέμα που έθιξα προηγουμένως με τα αυτά τα πέντε πλοία της NEL, το «ΜΥΤΙΛΗΝΗ», που είναι δεμένο στο Καρλόβασι από τις 20 Μαΐου, το «ΘΕΟΦΙΛΟΣ», το «EUROPEAN EXPRESS» και το «AQUA JEWEL», που βρίσκονται στον μόλο της Δραπετσώνας από τις 2 Ιουνίου, και τον «ΤΑΞΙΑΡΧΗ», που προστέθηκε τώρα στο Λαύριο από τις 4 Ιουνίου, όπου εκεί υπάρχουν απλήρωτοι ναυτεργάτες, που όχι μόνον είναι απλήρωτοι, αλλά δεν διασφαλίζεται η ενδιαίτησή τους, με σοβαρούς κινδύνους για την ασφάλεια της ανθρώπινης ζωής, του πλοίου και της λιμενικής εγκατάστασης. Και ρωτάω γιατί δεν εφαρμόζεται ο νόμος περί εγκατάλειψης, ώστε το ΝΑΤ να προχωρήσει άμεσα στην κατάσχεση και τον πλειστηριασμό των πλοίων αυτών, για να πάρει τα χρήματα που θα καταβάλει στους απλήρωτους ναυτεργάτες. Τώρα, όσον αφορά τους ελέγχους της αξιοπλοΐας των πλοίων και την έκδοση των σχετικών πιστοποιητικών, αυτή πρέπει να γίνεται με κρατική ευθύνη και τη συμμετοχή των ναυτεργατών - των ναυτεργατικών σωματείων - που θα ενισχύουν την προστασία της ανθρώπινης ζωής στη θάλασσα. Πρέπει να καταργηθεί το άρθρο 82 του ν. 4316/2014, που επιτρέπει στα υπέργηρα - υποσυντήρητα άνω των τριάντα πέντε χρόνων πλοία να εκτελούν ταξίδια στην ακτοπλοΐα, παρότι παραβιάζουν κατάφωρα και αυτούς ακόμα τους ανεπαρκείς κανόνες αξιοπλοΐας, θέτοντας σε αυξημένους κινδύνους τη ζωή επιβατών και ναυτεργατών. Αυτή η αντιναυτεργατική, αντιλαϊκή πολιτική της Κυβέρνησης ΣΥΡΙΖΑ - ΑΝΕΛ βρίσκεται στην ίδια ρότα με την πολιτική των προηγουμένων κυβερνήσεων, Νέας Δημοκρατίας και ΠΑΣΟΚ, και αφήνει τα νησιά χωρίς πλοία, τους ναυτεργάτες χωρίς δουλειά, δημιουργώντας μεγάλα προβλήματα τόσο στη μετακίνηση των επιβατών όσο και στον εφοδιασμό των νησιών μας με προϊόντα. Η κατάργηση του καμποτάζ και ο υποτιθέμενος ανταγωνισμός δεν οδήγησε σε φθηνότερα εισιτήρια. Το αντίθετο έκανε: Ακριβότερα εισιτήρια και χειρότερες συγκοινωνίες. Επομένως, αυτό το παραμύθι περί ανταγωνισμού, που θα οδηγήσει στη μείωση των τιμών και σε καλύτερες υπηρεσίες, δεν ισχύει. Άρα, η ζωή επιβεβαιώνει ότι όσο διατηρείται η εξουσία της αστικής τάξης και όσο τα πλοία είναι στα χέρια των εφοπλιστών, όσο η ανάπτυξη της οικονομίας και της ναυτιλίας έχει κριτήριο το κέρδος, τα νησιά θα παραμένουν χωρίς καράβια και οι ναυτεργάτες χωρίς μισθούς. Και αυτό το ευρωπαϊκό ιδεώδες, στο οποίο η Κυβέρνηση δίνει καθημερινούς όρκους πίστης, όπως βέβαια έδιναν και οι προηγούμενες κυβερνήσεις και δίνουν όλα τα κόμματα του ευρωμονόδρομου και του καπιταλιστικού τρόπου ανάπτυξης, δεν οδηγεί στην κάλυψη των αναγκών των κατοίκων των νησιών αυτών. Όπως δήλωσε σήμερα ο Υπουργός Πληροφόρησης κ. Σακελλαρίδης, η Κυβέρνηση επιδιώκει μια συμφωνία, που να καλύπτει και τις δύο πλευρές, που σημαίνει ότι η συμφωνία αυτή θα είναι ακόμα χειρότερη από τις ήδη αντιλαϊκές προτάσεις της Κυβέρνησης. Επομένως, ο όποιος συμβιβασμός δεν μπορεί παρά να είναι ανάμεσα στη δήθεν λογική και ρεαλιστική πρόταση της Κυβέρνησης και την ονομαζόμενη παράλογη και μη ρεαλιστική πρόταση των θεσμών, δηλαδή της τρόικας. Στην πράξη, θα είναι ανάμεσα σε δύο αντιλαϊκές προτάσεις. Αυτό που προσπαθείτε να κάνετε - και σε ένα μεγάλο βαθμό το πετύχατε - είναι να κάνετε το λαό συνένοχο στην αντιλαϊκή συμφωνία που θα υπογράψετε, που θα μειώσει ακόμα περισσότερο τα εισοδήματα και τα δικαιώματά του χωρίς καμμία προοπτική επανάκτησης των απωλειών της πενταετίας και πολύ περισσότερο, χωρίς καμμία προοπτική απόκτησης εισοδημάτων ικανών για την κάλυψη των σύγχρονων αναγκών του. Είναι κάτι, που βέβαια δεν μπορεί να γίνει στα πλαίσια της Ευρωπαϊκής Ένωσης και του καπιταλιστικού τρόπου ανάπτυξης και απαιτεί κατάργηση των μνημονίων, των δανειακών συμβάσεων και των τετρακοσίων εφαρμοστικών νόμων, απειθαρχία στην εφαρμογή και πάλι για την κατάργηση όλων των αντιλαϊκών μέτρων που μειώνουν μισθούς και συντάξεις, επιβάλλουν αβάσταχτη φορολογία και καταργούν θεμελιακά εργασιακά και ασφαλιστικά δικαιώματα. Απαιτεί πραγματική και ψευδεπίγραφη ρήξη με την Ευρωπαϊκή Ένωση, που συνοψίζεται σε έξοδο από την Ευρωπαϊκή Ένωση, μονομερή διαγραφή του χρέους και κοινωνικοποίηση των βασικών και συγκεντρωμένων μέσων παραγωγής, όπως και των πλοίων.
Σας ευχαριστούμε, κύριε συνάδελφε. Οι μνημονιακοί νόμοι μέχρι αναλήψεως νέας Κυβέρνησης ήταν πεντακόσιοι δύο, να ξέρετε. Επειδή άκουσα και τον κύριο Γραμματέα σας προχθές. Ήταν πεντακόσιοι δύο. Ορίστε, κύριε Υπουργέ, έχετε τον λόγο.
Ωραία, θα το διορθώσουμε.
Κύριε συνάδελφε, σεβαστή η άποψή σας, αλλά φοβάμαι ότι υπερβάλλετε. Το κοινωνικό κράτος και ο σοσιαλισμός δεν είναι ένα πακέτο που το παίρνεις και το βάζεις στη θέση ενός άλλου. Η ζωή είναι περίπλοκη και πολύ ζωντανή. Τώρα αν αυτό σάς έκανε μέσα σε πέντε μήνες να βγάλετε το συμπέρασμα ότι η Κυβέρνηση ΣΥΡΙΖΑ - ΑΝΕΛ είναι μια αντιλαϊκή, αντεργατική κυβέρνηση, δικαίωμά σας να τα εκτιμάτε, αλλά δεν βοηθάτε ούτε τους νησιώτες, ούτε την ακτοπλοΐα, ούτε τους εργαζόμενους σ' αυτήν.
Νομίζω η πράξη το δείχνει.
Αυτές είναι σκληρές μάχες, αλλαγής συσχετισμών, διαμόρφωσης προϋποθέσεων. Εάν ο ΣΥΡΙΖΑ και η Κυβέρνησή του δεν πετύχει αυτούς τους στόχους, αυτό σημαίνει ότι θα έχει ηττηθεί, κύριε συνάδελφε. Αυτό είναι μια τεράστια διαφορά. Εσείς πάρτε τις ευθύνες σας.
Εγώ δεν βλέπω να διαπραγματεύεστε.
Προχωρώ, παρακαλώ. Έχει σημασία, για να είναι βάσιμη η συζήτηση για την ακτοπλοΐα, να μιλήσουμε για ακτοπλοΐα που ελέγχεται από τους ιδιώτες. Κυρίως όμως, όταν μιλήσουμε για το δημόσιο σχεδιασμό - και θα το κάνουμε πολύ σύντομα - , να μιλήσουμε για σταθερές, βιώσιμες γραμμές σύμφωνα με τις ανάγκες. Πράγματι, αυτός είναι ένας επανασχεδιασμός αλλά…
Και εσείς πιστεύετε ότι αυτό μπορεί να γίνει στα πλαίσια του καπιταλιστικού συστήματος;
Δυο λεπτά. Όταν προτάσσετε το «απρόσκοπτη», βεβαίως να είναι απρόσκοπτη, θα συμφωνήσουμε. Το «καθημερινή» για κάθε νησί πώς προκύπτει, κύριε συνάδελφε; Βλέπετε ότι δεν έχετε σχεδιασμό; Πρέπει να τα προσέξετε αυτά. Λέω τώρα ότι δεν υπάρχει νόμος που εμείς θα ενεργοποιήσουμε για την εγκατάλειψη. Αυτό ενεργοποιείται από τους ίδιους τους εγκαταλειμμένους ναυτικούς και ήδη το κάνουν και το Υπουργείο έρχεται και συνηγορεί, όταν αρμόδια επιτροπή που συμμετέχει η ΠΝΟ και υπηρεσιακοί παράγοντες παίρνει τις δηλώσεις των ναυτικών, γνωμοδοτεί ότι όντως έτσι είναι κι έρχεται ο Υπουργός και πράγματι επιβεβαιώνει με απόφασή του και δρομολογείται η διαδικασία για να πληρωθούν τρεις μήνες μέσω ΝΑΤ. Προσέξτε, είναι ατελής κι αυτή η διαδικασία, γιατί το ΝΑΤ εξαντλεί τα αποθέματα του σχετικού κεφαλαίου. Κι αν συνεχιστεί αυτό δεν θα μπορεί να ανταποκριθεί. Πρέπει να έρθει το δημόσιο, λοιπόν, να ενισχύσει το ΝΑΤ σ' αυτή την κατεύθυνση. Και μετά θα απαλλαγούν οι ασυνεπείς πλοιοκτήτες; Δεν πρέπει να απαλλαγούν. Πρέπει να έχουμε μέτρα δέσμευσης. Όλα αυτά δεν υπάρχουν. Είναι πιο περίπλοκο, κύριε συνάδελφε. Βοηθήστε να ξεφύγουμε από τις ευκολίες, γιατί είναι σοβαρά ζητήματα. Μη μου απαντάτε, σας δίνω εγώ την απάντηση. Έχουμε έτοιμη τη νομοθετική ρύθμιση, την έχουμε εξαγγείλει. Κάποιες παρατάξεις, φιλικές και σε εσάς, την απέρριψαν ασυζητητί για κατοχύρωση της δυνατότητας να μη δίνεται συνέχιση αδειών δρομολόγησης, αν δεν έχουν πληρωθεί οι εργαζόμενοι. Είναι μια διαδικασία που στο επόμενο διάστημα θα μας μας δοθεί η δυνατότητα να τη συζητήσουμε. Απερρίφθη ως απαράδεκτη.
Έτσι ξεκομμένα;
Με κάποια επιχειρήματα, προφανώς. Αλλά αντιλαμβάνεστε πόσο μακριά είμαστε από μια μηδενιστική προσέγγιση.
Ότι είμαστε μακριά αυτό είναι σίγουρο. Δεν υπάρχει αμφιβολία.
Θέλω να σας πω, κύριε συνάδελφε, ότι υπάρχουν ακτοπλοϊκές συνδέσεις που εξυπηρετούνται επαρκώς και υπάρχουν ζητήματα με τις τιμές, με το ένα ή με το άλλο. To ζήτημα του σχεδιασμού για να καλυφθούν οι δρομολογιακές συνδέσεις με βάση τις ανάγκες, αλλά και με βιώσιμες συνδέσεις και τα πειράματα των εταιρειών λαϊκής βάσης ή των δημοτικών επιχειρήσεων δυστυχώς κατέρρευσαν, μέσα από αυτή την υπονόμευση του ανταγωνισμού.
Ακριβώς αυτό λέμε, ότι στο πλαίσιο αυτού του συστήματος δεν μπορεί να υπάρξει κάλυψη αναγκών.
Πρέπει, λοιπόν, κύριε συνάδελφε, να ενισχύσουμε τη δυνατότητα και το κράτος να έχει όπλα και οι κοινωνίες να έχουν όπλα, που δεν τα έχουν.
Όταν δεν κατέχουν τα μέσα παραγωγής, προφανώς και δεν τα έχουν!
Θα ήταν πολύ καλύτερο, από αυτήν την καταιγιστική και μηδενιστική κριτική σας, να βοηθήσετε προς αυτή την κατεύθυνση.
Ζωντανέψτε κι άλλο τον διάλογο!
Ευχαριστώ.
Κι εμείς σας ευχαριστούμε, κύριε Υπουργέ και κύριε Τάσσο. Θα συζητηθεί τώρα η όγδοη με αριθμό 241/19-5-2015 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τα ζητήματα της ακτοπλοϊκής σύνδεσης Σάμου, Ικαρίας και Φούρνων με τον Πειραιά και άλλους προορισμούς. Θα απαντήσει ο Αναπληρωτής Υπουργός Οικονομίας, Υποδομών, Ναυτιλίας και Τουρισμού κ. Θεόδωρος Δρίτσας. Κύριε Σεβαστάκη, έχετε τον λόγο.
Ευχαριστώ πολύ. Κύριε Υπουργέ, αυτή την ώρα οι ναυτεργάτες του πλοίου «ΜΥΤΙΛΗΝΗ», που είναι αγκυροβολημένο στο Καρλόβασι της Σάμου, βρίσκονται στις σκοτεινές καμπίνες και κοιμούνται, αφού δεν μπορούν πλέον να φιλοξενηθούν σε ξενοδοχεία. Επίσης σιτίζονται από το Γηροκομείο Σάμου, αφού, ως γνωστόν, βρίσκονται σε επίσχεση εργασίας μαζί με τους συναδέλφους τους σε άλλα μέρη της Ελλάδας, γιατί η ΝΕΛ έχει καταρρεύσει. Το Πάσχα το νησί Φούρνοι ανάμεσα στη Σάμο και στην Ικαρία έμεινε χωρίς επισκέπτες, γιατί η εταιρεία «HELLENIC SEAWAYS» δεν μπόρεσε να βάλει ένα έκτακτο δρομολόγιο, ώστε να καλύψει την ανάγκη κατά την περίοδο των εορτών. Το Επιμελητήριο Σάμου έχει κοινοποιήσει μια επιστολή του που απευθύνεται προς εσάς, με την οποία γνωστοποιεί ότι συχνότατα στο πλοίο «ΜΥΚΟΝΟΣ» δεν φορτώνονται τα φορτηγά με προμήθειες για το νησί της Σάμου, αφού οι ενδιάμεσοι σταθμοί, οι οποίοι εξυπηρετούνται με πολλά δρομολόγια τη μέρα, δεν επιτρέπουν τη φόρτωση των φορτηγών. Την καταθέτω για τα Πρακτικά. [[Στο σημείο αυτό ο Βουλευτής κ. Δημήτριος Σεβαστάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πολλά διάσπαρτα περιστατικά, τα οποία θα αναπτύξω στη δευτερολογία μου λίγο εκτενέστερα, μας δείχνουν ότι, ενώ υπάρχει πολιτική βούληση από την πλευρά του Υπουργείου, υπάρχει μια αδυναμία, λόγω έλλειψης θεσμικού πλαισίου, να παρεμβαίνει το Υπουργείο διορθωτικά, είτε στις αυθαιρεσίες των ακτοπλοϊκών εταιρειών είτε στα πολλαπλά εργασιακά προβλήματα που αναδύονται στο εσωτερικό των εταιρειών. Το ερώτημά μου, λοιπόν, είναι: Πότε θα συγκροτηθεί ο Δημόσιος Φορέας Θαλάσσιων Συγκοινωνιών; Πότε θα οργανωθεί ένα καινούργιο κανονιστικό πλαίσιο, ώστε αυτά που περιγράψατε και στις προηγούμενες απαντήσεις προς τους συναδέλφους, αλλά και αυτά που περιγράφω και εγώ στην επίκαιρη ερώτησή μου, να μπορέσουν να επιλυθούν, δηλαδή το κανονιστικό πλαίσιο να είναι τέτοιο που να επιτρέπει στο Υπουργείο να παρεμβαίνει διορθωτικά και βελτιωτικά;
Ευχαριστούμε, κύριε Σεβαστάκη. Κύριε Υπουργέ, έχετε τον λόγο.
Κύριε συνάδελφε, ευχαριστώ και εσάς για την επίκαιρη ερώτηση. Τα θέματα που θέσατε δεν συγκλίνουν όλα σε μια κοινή απάντηση. Μερικές δυσλειτουργίες σε σχέση με τη σύνδεση των Φούρνων ήταν όντως κατά την περίοδο του Πάσχα απόρροια των πολύ άσχημων καιρικών συνθηκών. Μην ξεχνάτε ότι αυτό αναστάτωσε όλο το Αιγαίο. Υπήρχαν και προβλήματα που δεν θα έπρεπε να υπάρχουν. Συμφωνώ σε αυτό. Παρ' όλα αυτά, αναστατώθηκαν όλες οι συνδέσεις γιατί τη Μεγάλη Πέμπτη και τη Μεγάλη Παρασκευή είχαν απαγορευτικό, κάτι που - πώς να το κάνουμε; - είναι πέρα από κάθε δυνατότητα. Με πολύ μεγάλο ενδιαφέρον για την ερώτησή σας, σας βεβαιώνω ότι η ερώτησή σας έδωσε το ερέθισμα σε σχέση με το εάν φορτώνονται ή δεν φορτώνονται τα φορτηγά. Περιμένω τις απαντήσεις. Μόλις τις έχω, θα σας τις δώσω. Μπορεί να συνέβη τη μια μέρα, να μη συνέβη την άλλη. Θέλω ολοκληρωμένη και σίγουρη απάντηση από εκεί από όπου πρέπει να έρθει στο Υπουργείο η απάντηση αυτή και θα την έχετε. Από εκεί και πέρα, πράγματι οι εργαζόμενοι στο πλοίο «ΜΥΤΙΛΗΝΗ», που είναι εγκαταλελειμμένο στη Σάμο γιατί έχει βλάβη, είχαν κηρύξει - ως είχαν δικαίωμα - επίσχεση εργασίας. Τώρα πια βρίσκονται μπροστά σε ακόμα δυσκολότερες συνθήκες, γιατί το τελευταίο διάστημα αναπτύχθηκε ένα κίνημα αλληλεγγύης - το ενθάρρυνε και το Υπουργείο, να είστε βέβαιος - και σε μεγάλο βαθμό οι προηγούμενες μέρες ήταν κάπως πιο υποφερτές για τις δυσκολίες που οι άνθρωποι αυτοί αντιμετωπίζουν. Σήμερα αυτή η δυνατότητα δεν υπήρχε και όντως τα πράγματα γίνονται πιο δύσκολα. Παρ' όλα αυτά οι περισσότεροι πλέον έχουν κάνει δήλωση εγκατάλειψης και πολύ γρήγορα θα κινηθούν οι διαδικασίες εκείνες που περιέγραψα προηγουμένως, οι οποίες δεν λύνουν γενικώς το πρόβλημα, αλλά τουλάχιστον θα απελευθερώσουν αυτούς τους ανθρώπους από την ομηρία τους, θα τους δώσουν τη δυνατότητα να αναζητήσουν αλλού δουλειά, θα εισπράξουν αυτοί ένα μέρος των δεδουλευμένων τους και φυσικά θα μείνει ανοικτή η διεκδίκηση και από την πλευρά του κράτους προς την κατεύθυνση της πλήρους δικαίωσής τους. Αυτό δεν αφορά μόνο τους ναυτικούς του πλοίου «ΜΥΤΙΛΗΝΗ». Υπάρχουν και άλλα πλοία της ίδιας εταιρείας, που βρίσκονται στον Πειραιά, στον μόλο της Δραπετσώνας και αλλού. Δημόσιος Φορέας Θαλασσίων Συγκοινωνιών. Όντως είναι προεκλογική μας εξαγγελία και προγραμματική μας δέσμευση και έχουμε μιλήσει ήδη γι' αυτό. Οι προεργασίες γίνονται. Είχαμε δημοσιοποιήσει την αρχική μας πρόθεση να ανοίξουμε αυτόν τον διάλογο μετά το Πάσχα. Αξιολογήσαμε ότι είναι καλύτερο να ανοίξει αυτός ο διάλογος όταν το καλοκαίρι θα φτάνει στο τέλος του, με όλα τα δεδομένα. Ο διάλογος έτσι και αλλιώς γίνεται, είναι συνεχής και καθημερινός και από τις τοπικές κοινωνίες. Δεν υπάρχει φορέας εμπλεκόμενος με την ακτοπλοΐα, που να μη θέτει το ζήτημα της ανάγκης αναμόρφωσης του θεσμικού πλαισίου. Βέβαια, δεν σημαίνει ότι όλοι εννοούν το ίδιο πράγμα. Είναι, όμως, ώριμο ζήτημα και θα γίνει συστηματικά από την επόμενη περίοδο, με έναν συστηματικό διάλογο που θα προκαλέσει επί τη βάσει συγκεκριμένων προτάσεων το Υπουργείο σε αυτήν την κατεύθυνση. Θέλω να πιστεύω ότι αυτό θα δώσει πολύ μεγάλες δυνατότητες. Εμείς έχουμε μία πρόταση. Ξέρετε, όμως, ότι, για να λειτουργήσει το σύστημα ακτοπλοϊκών συνδέσεων με αποτέλεσμα που να καλύπτει τις ανάγκες των κοινωνιών, είναι απολύτως αναγκαίο να συμμετάσχουν και εκείνες στον διάλογο αυτό και να συνδιαμορφώσουν αυτό το σχέδιο, είτε αφορά τη δική τους περιφέρεια είτε και την ευρύτερη. Σε αυτήν την κατεύθυνση κινούμαστε και πολύ σύντομα, το επόμενο διάστημα, θα έχουμε την έναρξη αυτού του συστηματικού διαλόγου. Στην επίκαιρη ερώτησή σας αναφέρεστε και στη σύνδεση επιδοτούμενων γραμμών με γραμμές εμπορικές. Ήδη συμβαίνει σε κάποιες περιπτώσεις. Είναι πραγματικά αναγκαίο να κινηθούμε σε αυτήν την κατεύθυνση. Εντάσσεται και αυτό στον σχεδιασμό που σας είπα. Πράγματι, στο πλαίσιο ενός συνολικού σχεδιασμού πρέπει να συνδυάζονται οι επιδοτούμενες γραμμές και στο επίπεδο των αφίξεων και αναχωρήσεων με τις ελεύθερες γραμμές και σε κάποιες περιπτώσεις να αποτελούν και συνέχεια των λεγόμενων «ελεύθερων» γραμμών. Αυτά είναι στους σχεδιασμούς μας. Έχουμε κάνει επιμέρους παρεμβάσεις σε αυτό το επίπεδο, αλλά είναι ενδεικτικές. Μόνο στον συνολικό σχεδιασμό μπορούν να ιδωθούν στο σύνολό τους. Ευχαριστώ.
Ευχαριστούμε, κύριε Υπουργέ. Κύριε Σεβαστάκη, έχετε τον λόγο.
Να ξεκινήσω ανάποδα, δίνοντας ορισμένα στοιχεία από σχετική επιστολή του Επιμελητηρίου Σάμου, η οποία απευθύνεται προς εσάς, και την οποία θα καταθέσω. Σύμφωνα, λοιπόν, με αυτά τα στοιχεία, με το νέο πρόγραμμα δρομολογίων, που εγκρίθηκαν από το ΣΑΣ, προκύπτει ότι το δρομολόγιο Πειραιάς - Σάμος με το πλοίο «ΜΥΚΟΝΟΣ» τη Δευτέρα αναχωρεί στις 7.55΄ και το πλοίο «ΡΟΔΟΣ» δέκα λεπτά αργότερα. Αυτά τα πλοία θα φεύγουν άδεια από φορτία και φορτηγά, καθώς τα εμπορεύματα παραδίδονται στις μεταφορικές αργότερα το πρωί της ίδιας μέρας. Είναι ανορθολογικό σαν επιλογή. Καταθέτω την επιστολή για τα Πρακτικά. [[Στο σημείο αυτό ο Βουλευτής κ. Δημήτριος Σεβαστάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ανέφερα ότι τα φορτηγά ψυγεία και τα ξηρού φορτίου δεν φορτώνονται συχνότατα, γιατί οι ενδιάμεσοι σταθμοί που έχουν πάρα πολλά δρομολόγια - ημερησίως, όχι εβδομαδιαίως - καταλαμβάνουν ένα μέρος του πλοίου. Κάθε βδομάδα προσπαθώ ώστε να τροποποιηθεί το δρομολόγιο για τους Φούρνους και να πάει προς την Παρασκευή για να καλύπτονται τα Σαββατοκύριακα, γιατί το ζητούν οι τροφοδοτικές εταιρείες, και δεν μπορώ. Έχω δηλαδή διαπιστώσει πάρα πολλές αδυναμίες παρέμβασης και βελτίωσης και εξορθολογισμού, είτε των υφιστάμενων είτε των σχεδιαζόμενων δρομολογίων. Πολύ εντονότερα θα εντόπιζα αυτή την αδυναμία και στις εργασιακές συνθήκες που ισχύουν στο εσωτερικό των εταιρειών πια, όπως το περιέγραψα νωρίτερα με το πλοίο «ΜΥΤΙΛΗΝΗ» και την αδρανοποίησή του. Όλο αυτό, όπως και άλλα παραδείγματα που μπορεί κανείς να αλιεύσει, μας δείχνει μία θεμελιώδη αδυναμία. Πώς είναι δυνατόν, λοιπόν, το κράτος να χρηματοδοτεί εταιρείες με σοβαρές επιδοτήσεις ανά μίλι και από την άλλη πλευρά να μην μπορεί σε αντάλλαγμα να παρεμβαίνει διορθωτικά, όχι με βάση αφηρημένες επιθυμίες, αλλά με βάση τις επιθυμίες της τοπικής αγοράς και των τοπικών κοινωνιών;
Σας ευχαριστούμε, κύριε Σεβαστάκη. Κύριε Υπουργέ, θέλετε να συμπληρώσετε κάτι;
Ναι, κύριε Πρόεδρε. Κύριε συνάδελφε, γι' αυτό το συγκεκριμένο που ζητάτε τώρα, πράγματι μπορούμε να βρούμε διάφορες λύσεις ή ρυθμίσεις. Οι επιδοτούμενες συμβάσεις είναι συγκεκριμένες. Δεν είναι μία σύμβαση που αλλάζει κάθε τόσο. Προκηρύχθηκε γι' αυτό το δρομολόγιο - είτε μιλάμε για την περιοχή στην οποία αναφέρεστε είτε για κάποια άλλη - και αυτό είναι που πρέπει να εκτελεστεί. Ή υπάρχει δηλαδή στη σύμβαση το δρομολόγιο ή δεν υπάρχει. Στο πλαίσιο των αναγκών προφανώς, όταν είναι εμφανείς οι ανάγκες που δεν καλύπτονται και το Υπουργείο, καμμιά φορά και οι ακτοπλόοι κάνουν αλλαγές, για να εξυπηρετηθούν κάποιες γραμμές.
Ή δεν κάνουν.
Κάθε αλλαγή έχει μια επίπτωση κάπου αλλού. Ειδικά η γραμμή που αναφέρετε είναι μία επιδοτούμενη δρομολογιακή γραμμή, που, για να φτάσει στη Λήμνο - ορθά αναφέρθηκε στην προηγούμενη επίκαιρη ερώτηση - , κάνει είκοσι ώρες. Είναι λίγο δύσκολο, λοιπόν, να κάνεις και άλλες αλλαγές και να προκαλέσεις ακόμη μεγαλύτερες καθυστερήσεις. Σε κάθε περίπτωση, ας μην κάνουμε περιπτωσιολογική συζήτηση. Όντως, νομίζω ότι θα πρέπει να δεχθείτε ότι έγιναν προσπάθειες και για τους Φούρνους και όλο τον χειμώνα, με ειδικές και γενικότερες παρεμβάσεις. Ιδιαίτερα από τώρα που άνοιξε η καλοκαιρινή περίοδος, οι Φούρνοι έχουν καλύτερη σύνδεση ίσως από ποτέ άλλοτε…
Θα...
…σε συνδυασμό και με τη σύνδεση που έχουν τώρα πια με τη δωδεκανησιακή γραμμή. Αυτό δεν σημαίνει ότι, όσον αφορά τους Φούρνους, πρέπει να πούμε ότι είναι όλα ωραία και καλά. Θέλω να πω, όμως, ότι όλα αυτά συγκροτούν ένα σταυρόλεξο. Δεν είναι μεμονωμένα. Και θέλουν ακριβώς από τη βάση τους σχεδιασμούς, έτσι ώστε να υπάρχουν και βασικοί κορμοί και επιμέρους συνδέσεις, όχι στη βάση της επιλογής κάθε επιχειρηματικού σχεδίου μόνο, αλλά στη βάση του δημόσιου σχεδιασμού, σύμφωνα με τις ανάγκες και τις προτάσεις των τοπικών κοινωνιών. Σε αυτή την κατεύθυνση κινούμαστε. Κάθε δυσκολία ή επιμέρους παρέκκλιση την αντιμετωπίζουμε. Και το ξέρετε ότι καθημερινά ασχολούμαστε στο Υπουργείο με ό,τι μάς έρχεται, ό,τι μάς τίθεται από τους δημάρχους, τους επαγγελματικούς συλλόγους, από τους Βουλευτές και από οπουδήποτε. Πραγματικά, όμως, ένας συνολικός σχεδιασμός δεν μπορεί να γίνει έτσι άμεσα. Θα γίνει μέσα από την προετοιμασία του, όπως είπα πριν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Θα σας πω - και θα τελειώσω με αυτό, κύριε Πρόεδρε - ότι, όταν παρέλαβε η σημερινή Κυβέρνηση το Υπουργείο Ναυτιλίας - και τα άλλα Υπουργεία, αλλά θα εστιάσω σε ό,τι αφορά το δικό μας Υπουργείο - ήδη ο προγραμματισμός των δρομολογίων, των γραμμών και των συμβάσεων για το 2015-2016 είχε διανύσει το πρώτο ένα και μισό στάδιο από τα προβλεπόμενα από τη νομοθεσία, με πρώτο στάδιο τη δήλωση ελεύθερων γραμμών, επόμενο στάδιο τις αποκλειστικές γραμμές και τρίτο και τελευταίο στάδιο τις επιδοτούμενες γραμμές. Ήδη στις αρχές Φεβρουαρίου που αναλάβαμε εμείς, το πρώτο στάδιο για το 2015-2016 είχε λήξει. Αντιλαμβάνεστε, λοιπόν, ότι οι παρεμβάσεις δεν μπορεί να είναι αυτόματες. Είναι αδύνατον. Θέλει μια διαδικασία. Σε αυτή την κατεύθυνση στο μεταξύ πρέπει να αντιμετωπίσουμε κάθε επιμέρους ζήτημα.
Ευχαριστούμε, κύριε Υπουργέ και κύριε Σεβαστάκη. Απομένει να συζητηθεί μία ακόμη επίκαιρη ερώτηση που απευθύνεται προς εσάς, κύριε Υπουργέ. Είναι η δέκατη τρίτη με αριθμό 204/11-5-2015 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τους Υπουργούς Οικονομίας, Υποδομών, Ναυτιλίας και Τουρισμού και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση της ανεργίας των Ελλήνων ναυτικών. Κύριε Κούζηλε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, οι Έλληνες ναυτικοί είναι μια από τις κοινωνικές τάξεις που έχουν πληγεί από το μνημόνιο. Σύμφωνα με τα στοιχεία του ΓΕΝΕ, η ανεργία έχει φτάσει πάλι σε πολύ υψηλά επίπεδα. Τον Μάρτιο του 2013 οι άνεργοι πλοίαρχοι και μηχανικοί είχαν ξεπεράσει το 27% και το 21% αντίστοιχα. Δεν θα μιλήσω για την ποντοπόρο ναυτιλία και τα πληρώματα, γιατί δεν υπάρχουν πληρώματα, οπότε, όταν μιλώ για την ποντοπόρο ναυτιλία, μιλώ για τους αξιωματικούς. Η ανεργία αυτή αυξήθηκε μόλις σε έξι μήνες και κυρίως στην ποντοπόρο ναυτιλία πλήττει τους πλοιάρχους τάξεως Γ΄ και τους μηχανικούς τάξεως Γ΄. Το 2009 είχαμε χίλια εκατόν είκοσι ένα πλοία, το 2010 εννιακόσια εξήντα εννέα και το 2011 εννιακόσια δεκαεπτά. Είχαμε δηλαδή μια μείωση της τάξεως του 18,2%. Παράλληλα, το 76% των ελληνόκτητων πλοίων είναι υπό άλλη σημαία. Κι έρχεται ο μνημονιακός νόμος 4150/2013 για να αυξήσει την ανεργία, κυρίως στην ακτοπλοΐα, με αποτέλεσμα οι άνεργοι ναυτικοί να ξεπερνούν σήμερα τις δέκα χιλιάδες, σύμφωνα με επίσημα και ανεπίσημα στοιχεία της ΠΝΟ. Ποια μέτρα θα λάβει η Κυβέρνηση για την αντιμετώπιση της ανεργίας των Ελλήνων ναυτικών; Ευχαριστώ.
Ευχαριστούμε, κύριε συνάδελφε. Κύριε Υπουργέ, έχετε τον λόγο.
Αξίζει, πριν από οτιδήποτε άλλο, σε αυτή την περίπτωση να αναδείξουμε ένα πολύ σημαντικό ζήτημα που χαρακτηρίζει και την πραγματικότητα γύρω από το ναυτικό επάγγελμα, τη ναυτική εργασία και την ανεργία στον χώρο της ναυτικής εργασίας. Δεν υπάρχουν αδιαμφισβήτητα στοιχεία πουθενά. Σε μια χώρα ναυτιλιακή, σε μία χώρα που θριαμβεύει η ναυτιλία, που είναι ο δυναμικότερος κλάδος σε παγκόσμιο επίπεδο, οι οργανισμοί, οι ενώσεις, τα επιμελητήρια, το ΓΕΝΕ, το Υπουργείο, αδιαμφισβήτητα και πλήρη και διαρκώς παρακολουθούμενα στοιχεία για τη ναυτική εργασία δεν έχουμε. Και γι' αυτό δεν είναι τυχαίο και δεν θα τα επικαλεστώ, γιατί δεν τα εμπιστεύομαι. Δεν τα εμπιστεύομαι απολύτως. Δεν αμφισβητώ τα δικά σας στοιχεία, αλλά την ίδια στιγμή στοιχεία στο ΓΕΝΕ δείχνουν ότι τους πρώτους τέσσερις μήνες του 2015 έχουμε όχι τεράστια, αλλά σημαντική μείωση των προσφερομένων για ναυτολόγηση ναυτικών, δηλαδή του δείκτη ανεργίας σε σχέση με όλα τα προηγούμενα χρόνια. Τι να πω; Ότι κατά τη διάρκεια της διακυβέρνησης ΣΥΡΙΖΑ - ΑΝΕΛ μπορέσαμε και μειώσαμε τη ναυτική ανεργία; Δεν μπορώ να το πω, παρ' όλο που, αν μετρήσουμε τα νούμερα, αυτό φαίνεται, περίπου 15% μείωση της ανεργίας. Θα είναι αστείο να το ισχυριστώ και φυσικά δεν θα το κάνω. Επισημαίνω, όμως, αυτή την πραγματικότητα. Σε κάθε περίπτωση, δεν είναι μόνο ότι έχουμε ανεργία των ναυτικών - και έχετε δίκιο - και στους καπεταναίους πια και στους μηχανικούς, ιδιαίτερα στους τρίτους. Οι πρωτοδεύτεροι κάπως καλύπτονται και το ξέρετε, γιατί είστε στη θάλασσα. Στους τρίτους έχει αρχίσει το φαινόμενο να έχουμε και εκεί ανεργία. Ιδιαίτερα, όμως, έχουμε ανεργία στα κατώτερα πληρώματα. Από την πρώτη στιγμή και στις προγραμματικές δηλώσεις και κατά την παραλαβή - παράδοση του Υπουργείου και σε κάθε ευκαιρία, η πρώτη κίνηση που κάναμε ήταν πολιτικού χαρακτήρα, δηλαδή έκφραση μιας πολιτικής κατεύθυνσης. Καλέσαμε και τον χώρο της εργασίας και τον χώρο της εργοδοσίας και ενθαρρύνουμε άμεσα και γρήγορα την ανάπτυξη ενός διαλόγου, ώστε να επιτευχθεί η υπογραφή μιας συλλογικής σύμβασης - δεν είναι θέμα του Υπουργείου, είναι ζήτημα της εργασίας και της εργοδοσίας, αλλά εμείς το ενθαρρύνουμε πολιτικά - όχι μόνο αναφορικά με το ύψος των εισοδημάτων, των αποδοχών, των μισθών κ.λπ., αλλά αναφορικά και με τη δεσμευτική υποχρέωση της εργοδοσίας να απορροφήσει ένα σημαντικό μέρος των ανέργων ναυτικών και να ενισχύσει τις θέσεις εργασίας Ελλήνων ναυτικών και μηχανικών, καπεταναίων Γ΄ τάξεως ή κυρίως κατωτέρων πληρωμάτων, που εκεί είναι η μεγαλύτερη ανεργία. Το ενθαρρύνουμε στην κατεύθυνση της συλλογικής σύμβασης εργασίας και όχι των ατομικών συμβάσεων. Εάν δεν συμβεί αυτό για οποιονδήποτε λόγο, εκεί πράγματι υπάρχουν σκέψεις και λύσεις που αναφέρονται στις οργανικές συνθέσεις των πλοίων. Όμως και εκεί χρειάζεται σοβαρή συζήτηση. Και εκεί χρειάζονται βήματα στην κατάλληλη στιγμή, σωστά προετοιμασμένα και μέσα από τη συγκεκριμένη, οργανωμένη και σχεδιασμένη παρέμβαση, για να έχει κανείς σωστά αποτελέσματα. Σε κάθε περίπτωση, είναι αδιανόητο η Ελλάδα, η χώρα της ναυτιλίας, η χώρα της ναυτοσύνης, να εξελίσσεται σε μία οικονομία και σε μια χώρα και σε μια κοινωνία στην οποία οι ναυτικοί αποτελούν πλέον μία πολύ πολύ μικρή κοινωνική ομάδα. Είναι αδιανόητο, διότι αυτό - το έχω πει και ξανά - δεν είναι μόνο κοινωνικά, οικονομικά, παραγωγικά απαράδεκτο, αλλά είναι και πολιτισμικά και ιστορικά απαράδεκτο. Είναι σαν αλλάζει η χώρα μας ιστορική ταυτότητα.
Επίσης, κύριε Υπουργέ, είναι αδιανόητη και η ανεκτικότητα των δανειστών. Ενώ επέβαλαν δρακόντειους νόμους καταγραφής του εργατοϋπαλληλικού δυναμικού πλην ναυτιλίας, είναι κάπως ανεκτικοί στην καταγραφή με αξιόπιστα στοιχεία και μηχανισμούς στον χώρο της ναυτιλίας. Κύριε Κούζηλε, ορίστε, έχετε τον λόγο.
Ευχαριστώ πολύ. Δεν θα σας απαντήσω σαν Έλληνας Βουλευτής. Θα απαντήσω σαν Έλληνας καπετάνιος. Το όλο πρόβλημα δημιουργείται γιατί έχει τελείως διαφορετική ιδιοσυγκρασία ο Έλληνας ναυτικός. Δεν θα πάει ποτέ να γραφτεί στο ΓΕΝΕ. Είναι πολύ δύσκολο. Συνήθως, όταν ξεμπαρκάρει, ψάχνει κατευθείαν για δουλειά. Άρα δεν πάει να γραφτεί στο ΓΕΝΕ. Γι' αυτό οι εγγραφές στο ΓΕΝΕ είναι πάρα πολύ λίγες. Από εκεί και πέρα, όμως, αυτό που είπατε για τον σωστό σχεδιασμό της οργανικής σύνθεσης πληρωμάτων είναι αλληλένδετο με την αύξηση του ίδιου του νηολογίου. Αν αυξήσουμε το νηολόγιο και αλλάξουμε και την οργανική σύνθεση των πληρωμάτων, το οποίο πιστεύω ότι πρέπει να γίνει άμεσα, μιλάμε για εξήντα χιλιάδες θέσεις εργασίας, σύμφωνα με κάποια πολύ πρόχειρα στοιχεία που έχω εγώ αυτή τη στιγμή. Άρα πιστεύω ότι προτεραιότητα του Υπουργείου θα πρέπει να είναι η αλλαγή της οργανικής σύνθεσης πληρωμάτων και η αύξηση του νηολογίου. Δεν γίνεται να έχουμε - με πολύ πρόχειρα στοιχεία - τέσσερις χιλιάδες ελληνόκτητα πλοία και να έχουμε λιγότερα από χίλια στην ελληνική σημαία. Εκεί δημιουργείται όλο το πρόβλημα. Αυτή τη στιγμή μιλάμε για πάρα πολλούς Έλληνες άνεργους ναυτικούς. Όσον αφορά τον ν. 4150/2013 για την ακτοπλοΐα, απαιτείται λύση. Ήσασταν στην αντιπολίτευση τότε που τα είχατε καταδικάσει τα συγκεκριμένα άρθρα για την ακτοπλοΐα, αν θυμάμαι καλά. Πάλι με έναν πολύ πρόχειρο υπολογισμό, θα σας πω ότι μιλάμε για περίπου εξακόσιες πενήντα θέσεις εργασίας άμεσα στην ακτοπλοΐα, αν αλλάξει ένα συγκεκριμένο άρθρο. Ευχαριστώ πολύ.
Ευχαριστούμε, κύριε Κούζηλε. Κύριε Υπουργέ, ορίστε, έχετε τον λόγο.
Κατ' αρχάς, θα ήθελα να καταθέσω στα Πρακτικά κάποια στοιχεία, για να κάνετε κι εσείς μία σύγκριση. Είμαι βέβαιος ότι όσα είπαμε προηγουμένως καλύπτουν αυτό το κενό, αλλά τα καταθέτω για να έχει κάποιος ένα δείγμα, για να μπορεί να προσεγγίσει αυτά τα ζητήματα. [[Στο σημείο αυτό ο Αναπληρωτής Υπουργός Οικονομίας, Υποδομών, Ναυτιλίας και Τουρισμού κ. Θεόδωρος Δρίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ξέρετε καλά ότι η αύξηση του νηολογίου δεν επιβάλλεται. Συνήθως, μάλιστα, επιδιώκεται - αυτή είναι η παράδοση, το συνταγματικό και το θεσμικό πλαίσιο, αλλά και η πρακτική - με παροχές και κίνητρα. Νομίζω ότι εκεί το ελληνικό κράτος πλουσιοπάροχα έχει οργανώσει παροχές και κίνητρα. Εδώ υπάρχει ένα ζήτημα. Οφείλουν οι επιχειρηματίες της θάλασσας να ανταποκριθούν σ' αυτά τα κίνητρα. Υπάρχουν πολλές απόψεις. Τις ξέρω, τις συζητώ. Δεν ενοχοποιώ κανέναν a priori, αλλά εν πάση περιπτώσει μην κυνηγάμε σημαίες ευκαιρίας. Η ελληνική σημαία, ακριβώς επειδή είναι μία ισχυρή σημαία, είναι ένα τεράστιο κίνητρο. Οι Έλληνες πλοιοκτήτες οφείλουν να αξιοποιήσουν αυτό το κίνητρο που έχει σε πολύ μεγάλο βαθμό πάρα πολλές παροχές και συνταγματικά κατοχυρωμένες και να ανταποκριθούν σ' αυτό. Θα μου πείτε ότι αυτό είναι ένα ευχολόγιο. Σε κάθε περίπτωση, όμως, δεν μπορεί να ανοίξει η συζήτηση για ακόμα περισσότερα κίνητρα και για ακόμα περισσότερες παροχές στο όνομα της αύξησης του νηολογίου. Σε καμμία περίπτωση. Αντίθετα, μπροστά είναι ανοιχτή η συζήτηση αποκατάστασης της ισορροπίας ανάμεσα σ' αυτά που το ελληνικό κράτος παραδοσιακά δίνει στους επιχειρηματίες της θάλασσας και στην ανταπόκριση που πρέπει αυτοί να αποδώσουν όχι στο κράτος, αλλά στην ελληνική κοινωνία. Οι οργανικές συνθέσεις ήδη στηρίζονται σε νομοθεσία που έχει θεσμοθετηθεί πολύ παλιά. Ο ν. 4150/2013, βέβαια, έβαλε κάποιες νέες ρυθμίσεις για κάποιες ειδικές κατηγορίες. Σε αυτή την περίοδο σας βεβαιώνω πως ό,τι καινούργιο αίτημα έρχεται για ανανέωση των μειωμένων οργανικών συνθέσεων το Υπουργείο έχει δώσει μόνο για έναν μήνα, με την υποχρέωση του αιτούντος να αποδείξει και τα ζητήματα της ασφάλειας και τα ζητήματα της επάρκειας και πολλά άλλα. Και περιμένουμε την εξέλιξη. Σε κάθε περίπτωση, αυτή η συζήτηση για τις οργανικές συνθέσεις είναι ανοικτή.
Ευχαριστούμε, κύριε Υπουργέ και κύριε Κούζηλε. Οι επόμενες επτά επίκαιρες ερωτήσεις, κύριοι συνάδελφοι, απευθύνονται στον Υπουργό κ. Γεώργιο Σταθάκη. Παρακαλούμε όλους για τήρηση του χρόνου. Θα προτάξουμε με την κατανόηση των συναδέλφων, όχι λόγω αντιπροεδρικής αλληλεγγύης, την επίκαιρη ερώτηση του κ. Κακλαμάνη, επειδή προήδρευσε τρεις ώρες προ εμού. Με την ανοχή σας και την κατανόησή σας, παρακαλώ πολύ να προταχθεί η ερώτηση του αγαπητού Προέδρου και φίλου κ. Κακλαμάνη. Συνεπώς θα συζητηθεί η τέταρτη με αριθμό 1328/100/31-3-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την ιδιωτικοποίηση του Οργανισμού Λιμένος Πειραιά (ΟΛΠ). Θα απαντήσει ο Υπουργός κ. Γεώργιος Σταθάκης. Κύριε Κακλαμάνη, έχετε τον λόγο.
Παρ' ότι, κύριε Υπουργέ, έχουν περάσει δύο μήνες από όταν κατέθεσα τη γραπτή ερώτηση, ενδεχομένως να είναι και καλή η συγκυρία, αφού από ό,τι διαβάζουμε και μαθαίνουμε είναι στα βασικά προαπαιτούμενα, αλλά και σε αυτά που έχετε δεχθεί ως Κυβέρνηση και νομίζω ότι είναι και μέσα στις σαράντα επτά σελίδες, το γενικότερο θέμα των ιδιωτικοποιήσεων, μεταξύ των οποίων περίοπτη θέση έχουν τα λιμάνια και πιο συγκεκριμένα ο Πειραιάς. Ενθυμούμαι στις 9 Φεβρουαρίου ο μόλις αποχωρήσας και παλιός συνάδελφος και φίλος κ. Δρίτσας στις προγραμματικές δηλώσεις είχε πει επί λέξει: «Εξαγγείλαμε τη δέσμευσή μας για το σταμάτημα της ιδιωτικοποίησης του ΟΛΠ και του Οργανισμού Λιμένα Θεσσαλονίκης και την κατοχύρωση του δημόσιου χαρακτήρα των λιμανιών της χώρας.». Στην ομιλία του ο κ. Πρωθυπουργός κινήθηκε στις προγραμματικές δηλώσεις περίπου στο ίδιο μήκος κύματος με τον κ. Δρίτσα, με μικρή απόκλιση, αλλά το ίδιο, πάνω κάτω, είπε. Περάσαμε μετά στο ταξίδι του Αντιπροέδρου της Κυβερνήσεως στην Κίνα και τη δήλωσή του στις 28 Μαρτίου: «Η ελληνική Κυβέρνηση θα προχωρήσει στην πώληση του πλειοψηφικού πακέτου που διαθέτει στον ΟΛΠ εντός των επόμενων εβδομάδων». Μετά έρχεται η δική σας απάντηση - από τα Πρακτικά το έχω πάρει - μέσα στη Βουλή: «Επιμένουμε - και αυτή είναι η πρόθεση - να διενεργείται η συνολική διαχείριση του λιμανιού υπό τη σκέπη του δημοσίου, ούτως ώστε να διασφαλίζεται πλήρως το δημόσιο συμφέρον.». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Για να μην πολυλογώ και αναφέρομαι σε δημοσιεύματα του Τύπου, θα ήθελα σήμερα να μου απαντήσετε με την παρρησία που σας διακρίνει και το πολιτικό θάρρος - θα έλεγα - στα εξής τρία ερωτήματα: Τελικώς θα ολοκληρωθεί η ιδιωτικοποίηση του ΟΛΠ και με ποια διαδικασία; Δεύτερον, δεσμευθήκατε ως Κυβέρνηση - γιατί δεν θυμάμαι αν είχατε πάει και εσείς στην Κίνα - για πώληση του πλειοψηφικού πακέτου στην «COSCO»; Τρίτον, ποια είναι τα συμπεράσματα της συνάντησης του Αντιπροέδρου της Κυβέρνησης και του Υπουργού Εξωτερικών με τον Αναπληρωτή Γενικό Διευθυντή Διεθνών Σχέσεων, τον κ. Shan Li, της China Development Bank, δηλαδή στην ουσία της Τράπεζας της Κίνας, που κατ' εντολή της κυβέρνησής της, πληρώνει ό,τι είναι να αγοράσουν απανταχού στον κόσμο; Θα ήθελα, λοιπόν, κατ' αρχάς, στην πρωτολογία μία ξεκάθαρη απάντηση σε αυτά τα τρία ερωτήματα.
Ελάτε, κύριε Υπουργέ, να απαντήσετε με παρρησία και με θάρρος για την ιδιωτικοποίηση του ΟΛΠ, όπως ρώτησε ο κ. Κακλαμάνης.
Κύριε Κακλαμάνη, όπως γνωρίζετε, έχει ξανασυζητηθεί στην Αίθουσα το θέμα αυτό. Το λιμάνι του Πειραιά, προφανώς, αποτελεί το στρατηγικό λιμάνι της χώρας. Η κεντρική θέση μας, η οποία παραμένει, είναι να υπάρξει ένα ενιαίο σύστημα διαχείρισης όλων των λιμανιών της χώρας, ένα ρυθμιστικό πλαίσιο δηλαδή που θα ανταποκρίνεται στα ευρωπαϊκά δεδομένα και ταυτόχρονα θα διασφαλίζει τους κανόνες και τον τρόπο λειτουργίας των λιμανιών. Σήμερα η ιδιωτικοποίηση του ΟΛΠ βρίσκεται στο επίκεντρο μιας διπλής διαπραγμάτευσης. Από τη μια μεριά, αφορά τη διαπραγμάτευση με τους ευρωπαϊκούς θεσμούς. Εμπλέκεται εκεί ακριβώς, επειδή έχει εγγραφεί ως δημοσιονομικό έσοδο στην τρέχουσα περίοδο, όπως και τα περιφερειακά αεροδρόμια. Άρα το ένα επίπεδο διαπραγμάτευσης αφορά το δημοσιονομικό σκέλος του τρέχοντος έτους, ενώ υπάρχουν και οι δύο βασικές ιδιωτικοποιήσεις - παραχωρήσεις, στις οποίες η Κυβέρνηση διαπραγματεύεται στο πλαίσιο της διαμόρφωσης μια συμφωνίας με τους εταίρους. Από την άλλη πλευρά, στις άμεσες προθέσεις μας - και αυτό είναι κάτι που έχει γίνει φανερό - υπάρχει η επαναδιαπραγμάτευση της ίδιας της σύμβασης παραχώρησης, ώστε να καταστεί περισσότερο επωφελής για τη χώρα μας και να ανταποκρίνεται καλύτερα στο δημόσιο συμφέρον. Αυτό στη συγκεκριμένη περίπτωση υποδηλώνει ότι η δεύτερη φάση - η προκήρυξη προχώρησε τμηματικά, όπως γνωρίζετε, και δεν αφορά το 67%, αλλά το 51% - θα γίνει υπό όρους πενταετίας και δημιουργίας ισχυρών επενδύσεων. Τότε μόνο θα προχωρήσει το δεύτερο στάδιο. Από την άλλη πλευρά, υπάρχουν τρεις ενδιαφερόμενοι σ' αυτή τη φάση. Προς πάσα κατεύθυνση, λοιπόν, η Κυβέρνηση εργάζεται προς την ιδέα τού να αλλάξουν σημαντικοί όροι, οι οποίοι να διασφαλίζουν καλύτερα το δημόσιο συμφέρον εντός του διαγωνισμού, χωρίς δηλαδή να ακυρωθούν οι διαγωνισμοί. Και αυτό είτε πρόκειται για εξαίρεση μέρους του λιμανιού - αν, για παράδειγμα, πρόκειται για την ακτοπλοΐα ή για κάτι άλλο - είτε για αλλαγή όρων σε πολλά θέματα που αφορούν σύνθετες πλευρές του λιμανιού, όπως τη Ναυπηγοεπισκευαστική Ζώνη και άλλες πλευρές του. Σας ευχαριστώ.
Ευχαριστούμε, κύριε Υπουργέ. Κύριε Κακλαμάνη, έχετε τον λόγο.
Κύριε Πρόεδρε, κύριε Υπουργέ, παρ' ότι τα ερωτήματα ήταν άλλα, τα αφήνω. Και ξέρετε γιατί; Διότι απόψε άκουσα επιτέλους ξεκάθαρη απάντηση ότι έχετε πάρει απόφαση να δώσετε το 51% και στα προσεχή πέντε χρόνια και το υπόλοιπο 16%. Άρα το 67% το έχει τώρα το ελληνικό δημόσιο. Σπεύδω να σας πω - και ξέρω ότι είμαι μειοψηφία μέσα στο κόμμα μου - ότι εγώ είμαι υπέρ των αποκρατικοποιήσεων σ' αυτά τα πράγματα και όχι των ιδιωτικοποιήσεων. Αυτό σημαίνει ότι δέχομαι ως πολίτης και ως πολιτικός το 49% και το μάνατζμεντ να δοθεί στον ιδιώτη και το 51% στο κράτος. Επαναλαμβάνω πως ξέρω ότι ίσως να είμαι και μονάδα μέσα στη Νέα Δημοκρατία που λέει αυτά τα πράγματα. Κλείνω την παρένθεση, για να πω και τη δική μου άποψη. Δεν θα σας ψέξω, λοιπόν, γι' αυτό. Μπορεί «να σας την είπα», αλλά ξέρω ότι το κόμμα μου συμπίπτει με αυτό το οποίο είπατε. Το 51% αμέσως και το υπόλοιπο 16% τα προσεχή πέντε χρόνια. Βεβαίως η επίσημη δήλωση του ΤΑΙΠΕΔ, την οποία έχω μπροστά μου, δεν λέει ότι κάνετε ουσιαστική διαπραγμάτευση για αλλαγή ουσιαστικών όρων. Αντίθετα, λέει επί λέξει τα εξής: «Το ΤΑΙΠΕΔ διευκρινίζει ότι δεν διαπραγματεύεται με κανέναν την αλλαγή όρων του διαγωνισμού. Το ΤΑΙΠΕΔ τηρεί απαρέγκλιτα τους όρους διαφάνειας και ίσης μεταχείρισης των επενδυτών….», γιατί ήρθαν και σας έκαναν παράπονα οι Δανοί, «…και ενημερώνει ότι επεξεργάζεται μικρής έκτασης τροποποιήσεις των όρων.». Απόψε, λοιπόν, εγώ θέλω να σας θέσω δύο επιπλέον ερωτήματα: Αυτό το 16%, πώς θα το πάρει η όποια εταιρεία πάρει το λιμάνι; Ηλίου φαεινότερο ότι θα είναι η «COSCO». Δεν θα εκτίθετο ο Αντιπρόεδρος της Κυβέρνησης να πάει στην Κίνα με πολυμελή αντιπροσωπεία. Αυτό, λοιπόν, θα γίνει μέσω αύξησης του μετοχικού κεφαλαίου, που το ελληνικό κράτος δεν θα μπορεί να παρακολουθήσει και έτσι θα πάρει το υπόλοιπο 16%; Εάν πράγματι συζητάτε τροποποίηση, βάλτε λοιπόν εδώ μέσα να είναι υποχρεωμένοι αυτοί να πληρώσουν και το μερίδιο της ελληνικής πολιτείας, του ελληνικού κράτους, ώστε τουλάχιστον να μείνουν στο 51%. Πάλι μπορούν να διοικήσουν με το 51% και όχι με το 67%. Και το δεύτερο, επειδή αυτοί οι γραφειοκράτες των Βρυξελλών μάς εγκαλούν συνέχεια και εμάς πριν και εσάς τώρα - «δεν προχωράτε τις ιδιωτικοποιήσεις, δεν προχωράτε τις ιδιωτικοποιήσεις» - ποιος είναι ο ρόλος της Κομισιόν, κύριε Υπουργέ, στην ιστορία των ιδιωτικοποιήσεων γενικότερα; Γιατί είναι ηλίου φαεινότερο ότι τον αγωγό τον σαμποτάρησε - και επί κυβέρνησης Καραμανλή και επί κυβέρνησης Σαμαρά και τώρα - η Κομισιόν, βάζοντας θέμα ότι πρέπει να είναι μέσα στην κοινοπραξία και ευρωπαϊκή εταιρεία. Το ίδιο σάς έχουν πει και για τον ΟΛΠ; Οι Δανοί που ήλθαν, ήλθαν από μόνοι τους ή ήλθαν σταλμένοι; Διότι από τη μια μάς εγκαλούν ως χώρα - και εγώ εδώ πέρα παίρνω τώρα το μέρος της Κυβέρνησης - ότι δεν προχωρούμε γρήγορα τις ιδιωτικοποιήσεις, όπως αυτοί τις εννοούν, και από την άλλη έχω την υποψία - εσείς θα μου πείτε αν είναι σωστή ή όχι - ότι βάζουν οι ίδιοι προσκόμματα εις το όνομα - υποτίθεται - των ευρωπαϊκών οικονομικών συμφερόντων. Θα ήθελα, λοιπόν, να μου απαντήσετε σε αυτά τα δύο έτσι ξεκάθαρα, όπως μου απαντήσατε και στο πρώτο, ότι ήδη το 51% το κλείσαμε και πάμε για το 67%.
Δεν αρκεστήκατε στον κεντρικό πυρήνα της ερώτησης. Ικανοποιηθήκατε από την απάντηση και τώρα το πάτε σε άλλα.
Εγώ προσωπικά, κύριε Μητρόπουλε, όχι. Το ξέρετε.
Τι θα πει τώρα ο κ. Λαπαβίτσας και ο κ. Σεβαστάκης, για να μην πω και εγώ; Ορίστε τώρα, κύριε Υπουργέ, έχετε τον λόγο.
Νομίζω ότι είναι πολύ σαφής η διάκριση, την οποία έκανα και στην πρωτομιλία μου, ανάμεσα στο τι κάνει το ΤΑΙΠΕΔ - το ΤΑΙΠΕΔ προχωράει αυτά τα οποία έχει στα χέρια του - και το τι κάνει η Κυβέρνηση, η Κυβέρνηση η οποία δεν θα έχει αυτήν την πολιτική για τον ΟΛΠ. Αυτό είναι σαφές. Ο μόνος λόγος για τον οποίο υπάρχει αυτή η εξέλιξη αφορά - επαναλαμβάνω - το γεγονός ότι αυτά ήταν από τις προηγούμενες κυβερνήσεις, είχαν προαποφασιστεί, είχαν εγγραφεί στον τρέχοντα προϋπολογισμό και υπό τους σημερινούς όρους το μόνο που κάνει η Κυβέρνηση είναι να προσπαθεί να βελτιώσει τους όρους και τις προϋποθέσεις αυτής της διαδικασίας. Οι επαφές γίνονται με όλες τις πλευρές. Όντως συναντήθηκα και με τη δανέζικη εταιρεία, η οποία ενδιαφέρεται, και γενικά έχω συναντηθεί νομίζω με όλες τις υποψήφιες εταιρείες και προσπαθούμε να δούμε υπό ποίους όρους και ποιες προϋποθέσεις ο διαγωνισμός μπορεί να πάρει - με τη συναίνεση αυτών που συμμετέχουν σε αυτή - μια τροπή, η οποία να είναι πιο φιλική σε αυτό που επιδιώκουμε εμείς ως Κυβέρνηση. Επί της αρχής θα συμφωνούσαμε σε ένα πολύ διαφορετικό μοντέλο. Τώρα, για τον ρόλο της Κομισιόν. Η Κομισιόν προφανώς και στο παρελθόν είχε διατυπώσει διάφορες σκέψεις. Το βασικό στοιχείο, με το οποίο παρενέβη η Κομισιόν, αφορά τον ρόλο και την ιδιαιτερότητα της δεσπόζουσας θέσης στις ευρωπαϊκές αγορές των λιμανιών. Αυτό δημιουργεί κάποια προβλήματα, θα έλεγα, και στις δύο εταιρείες: και στη δανέζικη εταιρεία, η οποία έχει έναν μεγάλο αριθμό ιδιωτικών λιμανιών στην Ευρώπη και εν δυνάμει και στην «COSCO», εφόσον αποκτήσει μία πιο ισχυρή θέση, που μπορεί να χαρακτηριστεί μονοπωλιακή. Αλλά αυτή είναι μία συζήτηση στην οποία, τουλάχιστον μέχρι στιγμής, η Κομισιόν είχε διατυπώσει επιφυλάξεις, τις οποίες έχει προς στιγμήν αποσύρει, απ' όσο γνωρίζω.
Ακούσαμε αποκαλυπτικά πράγματα, κύριε Υπουργέ. Η πρώτη με αριθμό 297/2-6-2015 επίκαιρη ερώτηση δεύτερου κύκλου του Βουλευτή Ημαθίας του Συνασπισμού Ριζοσπαστικής Αριστεράς κ. Κωνσταντίνου Λαπαβίτσα προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την αποτροπή της σύναψης και έγκρισης της Διατλαντικής Εταιρικής Σχέσης Εμπορίου Επενδύσεων (ΤΤΙΡ). Στην επίκαιρη ερώτηση θα απαντήσει ωσαύτως ο Υπουργός κ. Γεώργιος Σταθάκης. Ορίστε, κύριε Λαπαβίτσα, έχετε τον λόγο.
Ευχαριστώ πολύ, κύριε Πρόεδρε. Κατ' αρχάς, θα ήθελα να πω ότι είναι ιδιαίτερη χαρά για εμένα να απευθύνω την ερώτηση προς τον κύριο Υπουργό από τα έδρανα αυτά. Οι προηγούμενες ανταλλαγές μας ήταν από διαφορετικού τύπου έδρανα. Ελπίζω αυτή η ανταλλαγή να έχει κάποια από την ακρίβεια και λιγότερη από την οξύτητα των προηγουμένων. Η ερώτησή μου έχει να κάνει, όπως ήδη αναφέρθηκε, με τη Διατλαντική Εταιρική Σχέση Εμπορίου και Επενδύσεων, την περίφημη ή μάλλον περιβόητη TTIP. Ξεκινώ, λέγοντας ότι η TTIP είναι μια συμφωνία άκρως προβληματική. Κομίζω γλαύκα εις Αθήνας, είμαι βέβαιος, προς τον κύριο Υπουργό, λέγοντας αυτό. Λέω, όμως, ότι η TTIP, αυτή καθεαυτή, αποτελεί στην ουσία ένα πολιτικό εγχείρημα το οποίο στερείται οικονομικού περιεχομένου. Η συμφωνία συνδέεται άμεσα με τις διαπραγματεύσεις, στο πλαίσιο του Παγκόσμιου Οργανισμού Εμπορίου. Σκοπός της είναι η άσκηση πίεσης από τα δύο συμβαλλόμενα μέρη - τις Ηνωμένες Πολιτείες Αμερικής και την Ευρωπαϊκή Ένωση - στους άλλους σημαντικούς εταίρους του παγκόσμιου εμπορίου, τις χώρες BRICS, ώστε να προχωρήσει ο εν υπνώσει Γύρος της Ντόχα. Η συμφωνία δεν διαθέτει οικονομική ουσία, καθώς ήδη η Ευρωπαϊκή Ένωση και οι Ηνωμένες Πολιτείες Αμερικής διατηρούν τη μεγαλύτερη διμερή εμπορική σχέση παγκοσμίως. Συγκεκριμένα, οι δασμοί ανάμεσα στις Ηνωμένες Πολιτείες Αμερικής και στην Ευρωπαϊκή Ένωση είναι εξαιρετικά χαμηλοί, με αποτέλεσμα οι δύο εταίροι να αποτελούν βασικούς προορισμούς των εξαγωγών ο ένας για τον άλλο. Επίσης, δεν υπάρχουν σημαντικά εμπόδια στις άμεσες ξένες επενδύσεις, πράγμα που φαίνεται από τις εισροές του ενός εταίρου προς τον άλλο, που είναι υψηλότατες. Η οικονομική αλληλεξάρτηση των δύο περιοχών είναι τέτοια, που δεν αφήνει περιθώρια για περαιτέρω ανάπτυξη του εμπορίου και των επενδύσεων μέσω μιας συμφωνίας. Πολύ λογικά, λοιπόν, τα οικονομικά αποτελέσματα της συμφωνίας για την Ευρωπαϊκή Ένωση είναι από πενιχρά έως αμφισβητούμενα. Η Ευρωπαϊκή Επιτροπή υπερεκτιμά τα οικονομικά αποτελέσματα, είναι βέβαιο αυτό. Αντίστοιχα πενιχρά είναι και τα αναμενόμενα αποτελέσματα της TTIP για την Ελλάδα. Σε αυτό το συμπέρασμα καταλήγει και το ΚΕΠΕ σε σχετική του μελέτη. Αυτά καταδεικνύουν ότι η χώρα δεν αναμένεται να έχει οικονομικά οφέλη από τη συμφωνία. Σημαντικά οφέλη, βέβαια, δεν προκύπτουν ούτε για την Ευρωπαϊκή Ένωση. Την ίδια στιγμή η TTIP ενέχει σοβαρούς κινδύνους για τη χώρα, που σχετίζονται με την αλλαγή του κανονιστικού πλαισίου, όπως γνωρίζετε. Στον πυρήνα της έχει τη νεοφιλελεύθερη λογική και προωθεί την πάση θυσία απορρύθμιση. Ο κύριος στόχος είναι η εναρμόνιση των κανονιστικών πλαισίων της Ευρωπαϊκής Ένωσης με αυτών των Ηνωμένων Πολιτειών Αμερικής για την ενίσχυση της προστασίας των επενδυτών. Ενδεικτικά αναφέρω τους τομείς της ενέργειας, των πρώτων υλών που σχετίζονται με το εμπόριο, των κρατικών επιχειρήσεων, των δημόσιων προμηθειών και των πνευματικών δικαιωμάτων. Επιβάλλονται, επίσης, σοβαρές μεταβολές στο καθεστώς της εργατικής, κοινωνικής, καταναλωτικής και περιβαλλοντικής προστασίας, καθώς προάγουν τα συμφέροντα των επενδυτών και τη με κάθε τρόπο προστασία τους. Τελειώνω λέγοντας ότι στο πλαίσιο αυτό η επιμονή της Ευρωπαϊκής Επιτροπής στη συμπερίληψη του μηχανισμού επίλυσης διαφορών κράτους - επενδυτή, του περιβόητου ISDS, στη συμφωνία, όπως φάνηκε από έγγραφο, ένα concept paper που παρουσίασε στο τελευταίο Συμβούλιο Εξωτερικών Υποθέσεων Εμπορίου στις 7 Μαΐου του 2015, είναι η αφορμή για την επίκαιρη ερώτησή μου. Ειδικότερα, η συμπερίληψη του μηχανισμού επίλυσης διαφορών κράτους - επενδύσεων στην TTIP εισάγει την αμερικανική κουλτούρα των νομικών αξιώσεων των εταιρειών έναντι των κρατών. Ο μηχανισμός αυτός κινδυνεύει να υπονομεύσει την εφαρμογή δημόσιων πολιτικών στη βάση της λαϊκής βούλησης. Εφόσον, λοιπόν, η TTIP δεν προσφέρει ούτε στη χώρα ούτε στην Ευρώπη θετικά οφέλη και εφόσον ενέχει αυτούς τους κινδύνους, θα ήθελα να μου πείτε σε ποιες ενέργειες προτίθεστε να προβείτε, ώστε να αποτρέψετε αυτήν την αχρείαστη και επικίνδυνη εμπορική και επενδυτική συμφωνία.
Ευχαριστούμε, κύριε Λαπαβίτσα. Κύριε Υπουργέ, έχετε τον λόγο.
Σχετικά με την TTIP, όντως νομίζω ότι πρόκειται για μια συμφωνία η οποία δεν αφορά το εμπόριο. Το εμπόριο είναι ήδη απελευθερωμένο στη σχέση ανάμεσα στην Ευρωπαϊκή Ένωση και στις Ηνωμένες Πολιτείες Αμερικής. Είναι μια οικονομική συμφωνία, η οποία αφορά πολύ σημαντικά πράγματα, πολύ κρίσιμους τομείς της οικονομίας, οι οποίοι ρυθμίζονται σήμερα σε κάθε οικονομική περιοχή με έναν διαφορετικό τρόπο είτε σε ευρωπαϊκό επίπεδο - μιας και μιλάμε για την Ευρωπαϊκή Ένωση - είτε σε εθνικό επίπεδο. Αυτό το ρυθμιστικό πλαίσιο προσπαθεί να αλλάξει η TTIP. Είναι μια συμφωνία για την οποία έχουν πραγματοποιηθεί εννέα γύροι διαπραγματεύσεων ήδη. Έχει ορισμένα χαρακτηριστικά και αποτελεί αντικείμενο δριμείας κριτικής. Θα μπορούσα να κωδικοποιήσω την κριτική σε τρεις βασικές ενότητες. Η πρώτη ενότητα αφορά στο γεγονός ότι η συμφωνία αυτή γίνεται και προχωράει υπό ένα αυστηρό καθεστώς αδιαφάνειας. Δεν γνωρίζει κανείς ακριβώς τι συζητείται και σε ποιο επίπεδο. Συνεπώς η υπερβολική μυστικότητα που περιβάλλει τους διαδοχικούς γύρους διαπραγματεύσεων εγείρει θέματα διαφάνειας και του κατά πόσον οι πολίτες μπορούν να έχουν γνώση απέναντι σ' αυτήν την τόσο σημαντική συμφωνία. Το δεύτερο επίπεδο κριτικής αφορά την εισαγωγή αυτού του μηχανισμού, του ISDS, δηλαδή του τρόπου επίλυσης των διαφορών μεταξύ επενδυτή και κράτους. Αυτό είναι ένα πολύ σημαντικό θέμα που αλλάζει άρδην όλο το νομικό σύστημα που διέπει και αμφισβητεί το πιο απλό, δηλαδή τη δυνατότητα ενός κράτους ή της Ευρωπαϊκής Ένωσης να ρυθμίζει και να αλλάζει τους κανόνες με τους οποίους ρυθμίζει είτε το περιβάλλον είτε την ενεργειακή της πολιτική είτε την πολιτική της στα πνευματικά δικαιώματα είτε τα εργασιακά της ή πολλούς άλλους τομείς στους οποίους εν δυνάμει ένας ιδιώτης επενδυτής μπορεί να επικαλεστεί ότι η αλλαγή αυτών των όρων επιφέρει ζημιά στην αρχική επένδυση και να ζητήσει αποζημιώσεις. Αυτός ο ISDS, λοιπόν, η διαμάχη ανάμεσα στον ιδιώτη που θεωρεί ότι άλλαξε ένα κράτος τους όρους λειτουργίας της επένδυσής του και ζητάει αποζημίωση γι' αυτό, εισάγει μια πρωτόγνωρη για το νομικό μας σύστημα ρύθμιση, η οποία φέρει έναν ιδιώτη επενδυτή σε αντιπαράθεση με το κράτος επ' αφορμή του δικαιώματος του κράτους να νομοθετεί και να αλλάζει τα συστήματα που ρυθμίζουν διάφορους τομείς. Η τρίτη μεγάλη διαμάχη αφορά φυσικά εθνικές προτεραιότητες που έχει κάθε χώρα, γι' αυτό και η ΤTIP συναντά πολύ ισχυρές ενστάσεις από μια πληθώρα χωρών, από τις περισσότερες ευρωπαϊκές χώρες, για επιμέρους κομμάτια της συμφωνίας. Υπ' αυτό το πρίσμα κάποιος θα μπορούσε να ισχυριστεί ότι η Ελλάδα δεν αδικείται στο όνομα της ναυτιλίας. Η Γερμανία έχει ισχυρές ενστάσεις αναφορικά με τις προμήθειες του δημοσίου στις ΗΠΑ. Η Γαλλία, όπως και η Ελλάδα, έχει με τα ΠΟΠ, τα οποία στο αμερικάνικο σύστημα δεν υπάρχουν καθόλου, ούτε πρόκειται να ενταχθούν ποτέ. Είναι απόλυτοι οι Αμερικάνοι στο θέμα αυτό. Άρα έχουμε τρεις μεγάλες ενότητες κριτικής. Ομολογώ ότι αυτές διατυπώθηκαν και από τη δική μας πλευρά στη συνάντηση στις 7 Μαΐου, οπότε διατυπώσαμε ευθέως την πλήρη μας αντίθεση και στα τρία αυτά επίπεδα. Διατηρήσαμε πλήρως τις επιφυλάξεις μας για οποιαδήποτε συνέχιση αυτής της διαδικασίας, υπό τους όρους που γίνεται μάλιστα σήμερα. Θα πρέπει βέβαια να επισημάνω ότι η διαδικασία αυτή δύσκολα θα ολοκληρωθεί στο επόμενο χρονικό διάστημα. Είναι σχεδόν αδύνατον κατ' εκτίμηση να ολοκληρωθεί στην τρέχουσα προεδρία των ΗΠΑ. Σε κάθε περίπτωση, όμως, η ελληνική Κυβέρνηση πρέπει να παραμείνει σε εγρήγορση, ώστε να μην επιτραπεί σε καμμία περίπτωση χαλάρωση των ρυθμιστικών ευρωπαϊκών κανόνων μέσα σε μια ενδεχόμενη τέτοιου τύπου συμφωνία.
Ευχαριστούμε, κύριε Υπουργέ. Κύριε Λαπαβίτσα, έχετε τον λόγο για τη δευτερολογία σας.
Ευχαριστώ πολύ τον κ. Υπουργό για την πρώτη του απάντηση. Θα συνεχίσω την ερώτησή μου στην αναζήτηση λίγο μεγαλύτερης ακρίβειας. Συμφωνούμε, λοιπόν, ότι η ΤΤIP δεν έχει ουσιαστικά οικονομικά οφέλη και ενέχει σοβαρούς κινδύνους. Δεν είναι καθόλου τυχαίο ότι η Επιτροπή Νομικών Θεμάτων του Ευρωπαϊκού Κοινοβουλίου στη σχετική της γνωμοδότηση διατύπωσε την κατηγορηματική της αντίθεση στον μηχανισμό ISDS, υπενθυμίζοντας πως τα δικαστικά συστήματα, τόσο στην Ευρωπαϊκή Ένωση όσο και στις Ηνωμένες Πολιτείες της Αμερικής, λειτουργούν αποτελεσματικά. Αναφέρω πως το δεδομένο επίπεδο προστασίας των επενδύσεων στην Ευρωπαϊκή Ένωση και στις ΗΠΑ είναι πλήρως επαρκές για τη διασφάλιση βεβαιότητας δικαίου. Την προβληματική φύση του μηχανισμού αυτού επεσήμανε και η Επιτροπή Συνταγματικών Υποθέσεων του Ευρωπαϊκού Κοινοβουλίου, αναφέροντας πως ένας μηχανισμός επίλυσης διαφορών επενδυτή - κράτους που θα βασίζεται στην ιδιωτική διαιτησία ενδέχεται να υποσκάψει το δικαίωμα της Ευρωπαϊκής Ένωσης και των εθνικών, περιφερειακών και τοπικών αρχών των κρατών - μελών να προβαίνουν σε ρυθμίσεις προς το δημόσιο συμφέρον, ιδίως όσον αφορά την κοινωνική και την περιβαλλοντική πολιτική, και συνεπώς δεν θα σεβόταν το συνταγματικό πλαίσιο της Ευρωπαϊκής Ένωσης. Ποιες είναι οι συνέπειες του ISDS; Θέλω να το αναφέρω εδώ, γιατί πολλές φορές αυτά τα ζητήματα είναι λίγο αφηρημένα και βοηθάει να είμαστε συγκεκριμένοι. Πρακτικά με τον ISDS οι εταιρείες μπορούν να παρακάμπτουν τα ευρωπαϊκά δικαστήρια και να διεκδικούν μεγάλες αποζημιώσεις από κυβερνήσεις οι οποίες, νομοθετώντας δημοκρατικά με σκοπό την προστασία της υγείας, του περιβάλλοντος και της κοινωνικοοικονομικής ζωής, μπορούν να επηρεάζουν με τον έναν ή τον άλλον τρόπο τα κέρδη τους. Υπάρχει πραγματική βιομηχανία αγωγών στο θέμα αυτό. Δεν είναι θεωρητικό σχήμα, αλλά πραγματικότητα. Το 2012 η γαλλική εταιρεία «VEOLIA» προχώρησε σε αγωγή εναντίων της Αιγύπτου ενώπιον μηχανισμού σχετιζόμενου με τον ISDS. Ο λόγος ήταν η εισαγωγή του κατώτατου μισθού στην Αίγυπτο. Το 2000 η εταιρεία είχε υπογράψει συμβόλαιο για να διαχειρίζεται τα απόβλητα της Αλεξάνδρειας. Η χώρα αρνήθηκε να προχωρήσει σε αλλαγή του συμβολαίου και η εταιρεία προσέφυγε στον διαιτητικό μηχανισμό, ζητώντας αποζημίωση. Μια άλλη περίπτωση είναι η Αργεντινή. Κατά τη διάρκεια της κρίσης το 2001 η κυβέρνηση υποτίμησε το νόμισμα, όπως γνωρίζουμε, και πάγωσε τις τιμές για το νερό και την ενέργεια. Η γαλλική εταιρεία «SUEZ», που διαχειριζόταν την παροχή νερού στο Μπουένος Άιρες, άσκησε προσφυγή εναντίον της χώρας για την εφαρμογή ανώτατων ορίων στις τιμές. Το 2010 το διαιτητικό όργανο δικαίωσε την εταιρεία, η οποία στη συνέχεια διεκδίκησε αποζημίωση 1,2 δισεκατομμύριο δολάρια. Τελικά τον Απρίλιο του 2015 το ποσό που εκδικάστηκε ανήλθε στα 405 εκατομμύρια δολάρια. Μιλάμε, δηλαδή, για μεγάλα ποσά. Μιλάμε για σοβαρούς κινδύνους. Και αυτά είναι κάθε άλλο παρά μεμονωμένες περιπτώσεις. Σύμφωνα με τα στοιχεία της Διάσκεψης των Ηνωμένων Εθνών για το Εμπόριο και την Ανάπτυξη - δηλαδή του UNCTAD - , ενώ στις αρχές της δεκαετίας του '90 οι υποθέσεις ISDS ήταν μόλις μερικές δεκάδες, έως το 2013 προσέγγιζαν τις εξακόσιες. Η γειτονική Τουρκία έχει εμπλακεί σε οκτώ τέτοιες υποθέσεις, η Πολωνία σε έντεκα και η Αλβανία σε δύο. Συνεπώς, κατά την άποψή μου, η απόρριψη της TTIP και του μηχανισμού ISDS από τη χώρα μας και από μια Κυβέρνηση της Αριστεράς είναι μονόδρομος. Ερωτώ, λοιπόν: Εφόσον το Ευρωπαϊκό Κοινοβούλιο δείχνει να προβληματίζεται έντονα από αυτήν τη συμφωνία - απόδειξη αυτού ότι δεκατρείς επιτροπές του ετοίμασαν γνωμοδοτήσεις για την TTIP - και επειδή η ΤΤΙΡ πρέπει να έχει και τη δική του έγκριση, θα ήθελα να σας ρωτήσω, κύριε Υπουργέ, εάν προτίθεστε να ζητήσετε να ενημερώσετε τους Ευρωβουλευτές για τις θέσεις της χώρας μας, ώστε να αποτραπεί η έγκριση της συμφωνίας αυτής διά αυτής της οδού.
Κύριε Υπουργέ, θέλετε να συμπληρώσετε κάτι;
Δύο πολύ σύντομες πληροφορίες. Η μία είναι βεβαίως η θέση της Κυβέρνησης και η ενημέρωση της Ευρωβουλής. Η δεύτερη, όμως, είναι ο χαρακτηρισμός της συμφωνίας αυτής ως δεσμευτικής, προκειμένου να απαιτείται η επικύρωση από τα εθνικά κοινοβούλια.
Ευχαριστούμε, κύριε Υπουργέ και κ. Λαπαβίτσα. Θα αναπτυχθεί η δεύτερη με αριθμό 307/2-6-2015 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τους Υπουργούς Οικονομίας, Υποδομών, Ναυτιλίας και Τουρισμού και Πολιτισμού, Παιδείας και Θρησκευμάτων, σχετικά με την επαναφορά της ενιαίας τιμής στο βιβλίο. Θα απαντήσει ο Υπουργός Οικονομίας κ. Γεώργιος Σταθάκης. Κύριε Χατζηδάκη, έχετε τον λόγο.
Κύριε Πρόεδρε, κύριε Υπουργέ, έχω εγείρει αυτό το θέμα, διότι πραγματικά μου έχει προκαλέσει κατάπληξη η τοποθέτηση του συναρμόδιου με εσάς Αναπληρωτή Υπουργού Πολιτισμού, του κ. Ξυδάκη, για την επαναφορά της ενιαίας τιμής του βιβλίου. Δηλαδή, σκέπτεται ο Αναπληρωτής Υπουργός Πολιτισμού να απαγορεύσει και πάλι διά νόμου τις εκπτώσεις στα βιβλία. Θέλουμε στην Ελλάδα, θέλει η Κυβέρνηση ΣΥΡΙΖΑ - ΑΝΕΛ ή τουλάχιστον ο κ. Ξυδάκης ακριβά βιβλία! Δεν μπορεί να αντέξει με φθηνά βιβλία! Εξηγώ περί τίνος πρόκειται: Το 1996, η κυβέρνηση του ΠΑΣΟΚ, τότε - από την οποία προφανώς είστε επηρεασμένοι - , καθιέρωσε και στην Ελλάδα ένα καθεστώς που ισχύει σε κάποιες χώρες της Ευρώπης. Αλλά και εκεί όπου ισχύει, ισχύει με κάποιους περιορισμούς. Εδώ, όμως, ίσχυσε χωρίς κανέναν περιορισμό. Δηλαδή, αποφασίστηκε με την ενιαία τιμή του βιβλίου ο εκδότης να καθορίζει όπου θέλει την τιμή του βιβλίου και στη συνέχεια να απαγορεύεται να γίνεται έκπτωση πέραν του 10%. Υποτίθεται ότι ήταν για μία διετία για κάθε έκδοση ή ανατύπωση του βιβλίου. Αλλά οι εκδότες έκαναν εκδόσεις σε περιορισμένο αριθμό και επομένως ουσιαστικά υπήρχε η ενιαία τιμή, δηλαδή η απαγόρευση της έκπτωσης στα βιβλία γενικώς, οριζοντίως και καθέτως. Αυτό οδήγησε στο να έχουμε στην Ελλάδα με στοιχεία που είχα παρουσιάσει όταν ήμουν στη θέση σας, ακριβότερα βιβλία - μιλάω για την ίδια κατηγορία βιβλίου ή τον ίδιο τίτλο βιβλίου -25%, 30%, 40% σε σχέση με τις υπόλοιπες χώρες όπου δεν ίσχυε η ενιαία τιμή του βιβλίου. Και η ενιαία τιμή του βιβλίου δεν ισχύει σε χώρες όπως η Αμερική, ο Καναδάς, η Μεγάλη Βρετανία, η Αυστραλία, η Φινλανδία, η Σουηδία. Ήρθε η τρισκατάρατη μελέτη, η εργαλειοθήκη του ΟΟΣΑ, η οποία διαπίστωσε - με ανάλογη διαπίστωση της Επιτροπής Ανταγωνισμού ήδη από το 2009- ότι εδώ είχαμε αυτό το ιδιότυπο καθεστώς και πρότεινε την κατάργηση τιμής. Επειδή υπήρξε αντίδραση από τους εκδότες για ευνόητους λόγους και μέσα στα επιχειρήματα που επικαλέστηκαν ήταν να προστατέψουμε του νέους λογοτέχνες, εξαιρέσαμε τα λογοτεχνικά βιβλία για την πρώτη έκδοση και είπαμε «ναι, θα προστατεύονται οι νέοι λογοτέχνες». Αλλά δεν έχουμε κανέναν λόγο το σχολικό βιβλίο να το παίρνει ο γονιός πανάκριβο κ.ο.κ.. Από τότε που εφαρμόστηκε η ρύθμιση, σύμφωνα με τα δικά μου στοιχεία, έχουμε σε τίτλους ευπώλητων ιστορικών βιβλίων, δοκιμίων, μελετών, κ.λπ. εκπτώσεις 25% -30%, σε σχολικά βοηθήματα εκπτώσεις 30%, σε λογοτεχνικά βιβλία που έχουν εκδοθεί πριν από τρία, τέσσερα χρόνια εκπτώσεις 40% -50%. Ρωτάω, λοιπόν: Διαθέτετε εσείς, κύριε Υπουργέ, στοιχεία που να δείχνουν ότι οι τιμές των βιβλίων από πέρυσι που εφαρμόστηκε η ρύθμιση μέχρι φέτος δεν μειώθηκαν; Διότι εγώ δεν έχω τέτοια στοιχεία. Έχω τα αντίθετα στοιχεία. Δεύτερον, πραγματικά πείτε μου και δεν είναι καθόλου ρητορικό το ερώτημα: Τι σας έχει πιάσει στην Κυβέρνηση και θέλετε να ακριβύνετε τις τιμές των βιβλίων; Εμείς πέρυσι πήραμε αυτή την πρωτοβουλία, που ήταν υπέρ του αναγνωστικού κοινού, υπέρ των καταναλωτών, και εσείς τώρα ακούτε μόνο αυτό που λένε οι εκδότες. Και εγώ να ήμουν εκδότης αυτά θα έλεγα. Εδώ δεν είμαστε για να ακούμε επιμέρους υπερπροστατευμένες κοινωνικές ομάδες. Είμαστε για να ακούμε τον κόσμο. Εκτός αν εσείς «πρώτη φορά αριστερά» θέλετε να ακούτε τον έναν και τον άλλον που έρχεται στο γραφείο σας και δεν ακούτε την ευρεία κοινή γνώμη. Αυτό είναι το ερώτημα. Πραγματικά από την καρδιά μου βγαίνουν αυτά τα ερωτήματα. Δεν μπορώ να καταλάβω τη συλλογιστική.
Ευχαριστούμε. Κύριε Υπουργέ, κύριε συνάδελφε, έχετε τον λόγο.
Κύριε Χατζηδάκη, τα στοιχεία είναι το πρώτο δεδομένο στην απάντησή μου. Τα στοιχεία που έχω μπροστά μου είναι τα στοιχεία της ΕΛΣΤΑΤ. Καταγράφουν μείωση της τιμής των βιβλίων για τα έτη 2013 και 2014, στα οποία αναφέρεστε, τους ίδιους μήνες, τον δέκατο, τον ενδέκατο και τον δωδέκατο. Η μέση τιμή μείωσης της τιμής του βιβλίου είναι -2,4%, -2,5% και -2,5%. Από τον Ιανουάριο, δε, του 2015 μέχρι σήμερα καμμία μείωση δεν καταγράφεται από την ΕΛΣΤΑΤ. Όπως ξέρετε, απελευθερώθηκαν μόνο τα επιστημονικά και άλλα βιβλία. Τα λογοτεχνικά έμειναν στο καθεστώς της ενιαίας τιμής. Η ιδέα, λοιπόν, ότι έχουμε τεράστιες επιπτώσεις δεν ισχύουν. Δεύτερον, το καθεστώς της ενιαίας τιμής βρίσκει αντίθετους όχι μόνο τους εκδότες, αλλά το σύνολο των οργανώσεων οι οποίες ασχολούνται με το βιβλίο: οι βιβλιοπώλες, η επαρχία. Δεν υπάρχει κανένας φορέας ο οποίος να θεωρεί ότι η απελευθέρωση της αγοράς θα δημιουργούσε όφελος. Τρίτον, τα στατιστικά δεδομένα πριν από την εισαγωγή αυτής της νομοθεσίας, αναφέρομαι στην προηγούμενη περίοδο, τα προηγούμενα επτά, οκτώ χρόνια, όταν είχαμε και τη δυνατότητα να καταγράφονται οι εξελίξεις από το Κέντρο Βιβλίου, το ΕΚΕΒΙ, το οποίο υπενθυμίζω ότι η Κυβέρνησή σας κατήργησε, έδειχνε μια σταθερή μείωση της τιμής των βιβλίων, το οποίο καταδεικνύει ότι μάλλον δεν ίσχυε ότι τα βιβλία παρέμεναν εξαιρετικά ακριβά. Δεν μπορούμε να συγκρίνουμε τα βιβλία που έχουν μεταφραστικό κόστος με τις βρετανικές αγορές ή άλλες. Συνεπώς η εικόνα είναι ότι πρώτον, η τιμή των βιβλίων δεν μειωνόταν πριν εξαιτίας της ενιαίας τιμής βιβλίου. Δεύτερον, τα δεδομένα τού τι επίπτωση είχε, παραμένουν πολύ περιορισμένα και τρίτον, η ιδέα ότι η ενιαία τιμή του βιβλίου λειτουργεί όπως ξέρετε με περιορισμούς, αφορά μόνο την πρώτη έκδοση όχι το σύνολο των εκδόσεων - άρα σε ένα βιβλίο, το οποίο βγαίνει σε δεύτερη και τρίτη έκδοση δεν ισχύει η ενιαία τιμή - και ισχύει για ένα χρονικό διάστημα είκοσι τεσσάρων μηνών. Η ιδέα είναι, λοιπόν, να ακούσουμε και να ανοίξουμε τον διάλογο με όλους τους φορείς, οι οποίοι πραγματικά ενδιαφέρονται, ασχολούνται με το βιβλίο και να βρούμε τον καλύτερο δυνατό τρόπο με τον οποίο θα διατηρήσουμε και το βιβλιοπωλείο και την εκδοτική δραστηριότητα με ισχυρά κίνητρα και φυσικά τον καταναλωτή ο οποίος πρέπει να έχει πρόσβαση - αυτήν την αξία τη συμμεριζόμαστε όλοι - στο φθηνότερο δυνατό βιβλίο.
Ευχαριστούμε, κύριε Υπουργέ. Κύριε Χατζηδάκη, έχετε τον λόγο για τη δευτερολογία σας.
Κύριε Υπουργέ, ευτυχώς για μένα, δυστυχώς για σας, τη συζήτηση δεν την παρακολουθούν μόνο εκδότες, οι οποίοι έτσι κι αλλιώς με περιλούουν με διάφορα κοσμητικά επίθετα, προφανώς διότι ζημιώθηκαν με το ότι μειώθηκαν οι τιμές των βιβλίων. Αλλιώς δεν θα είχαν και κανένα λόγο να κάνουν τις επιθέσεις που μου έκαναν. Εκτός από τους εκδότες, όμως, παρακολουθούν τη συζήτηση και αναγνώστες, οι οποίοι ξέρουν ότι αυτό που είπατε για το 2% - δεν ξέρω ποια μέθοδο έχει ακολουθήσει η ΕΛΣΤΑΤ - δεν αντιστοιχεί με την πραγματικότητα. Ξέρουν ότι «Η νίκη» του Χρήστου Χωμενίδη που θεωρείται βιβλίο - ας πούμε - της χρονιάς, φέτος, κυκλοφορεί πια με έκπτωση 30%. Ξέρουν ότι «Η γιορτή της ασημαντότητας» του Κούντερα είναι με έκπτωση 30%. Ξέρουν ότι ο «Καφές στη χόβολη» της Λένας Μαντά είναι με έκπτωση 30%. Ξέρουν και το ξέρει και ο συνάδελφός σας ο κ. Κοτζιάς ότι το βιβλίο του «Πατριωτισμός και Αριστερά» πωλείται πια με έκπτωση 30%, που πριν απαγορευόταν θέλω να πω, διότι το όριο ήταν το 10%. Ξέρει ο συνάδελφός σας ο κ. Μηλιός ότι το βιβλίο του «Από την κρίση στην κυβέρνηση της Αριστεράς» πωλείται με έκπτωση 30%. Ξέρει ο Αρίστος Δοξιάδης ότι το «Αόρατο ρήγμα» που έγραψε, πωλείται κι αυτό με έκπτωση 30%. Αυτή είναι η πραγματικότητα. Κι εγώ, κύριε Πρόεδρε, θα καταθέσω στα Πρακτικά ένα κατάλογο με τρεις σελίδες με συγκεκριμένες εκδόσεις, πολιτικά, λογοτεχνικά και άλλα βιβλία, που δείχνει η λίστα αυτή του λόγου το αληθές. Αυτό που είπα εγώ στηρίζεται στην πραγματικότητα. Θα καταθέσω τη λίστα, θα τη δουν οι δημοσιογράφοι, θα τη δουν και οι αναγνώστες και μετά θα δω πώς η Κυβέρνηση θα συνεχίσει σκανδαλωδώς να καλύπτει τους εκδότες και τους πελάτες της αγνοώντας το συμφέρον των αναγνωστών. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά την προαναφερθείσα λίστα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κι επίσης έχω ένα άλλο ερώτημα, κύριε Υπουργέ. Εσείς - και μπράβο σας - ενώ ο Πρωθυπουργός ο κ. Τσίπρας εδώ το Μάρτιο έλεγε ότι εγώ υπέκλεψα δήθεν τη σφραγίδα του ΟΟΣΑ και παρουσίασα ως θέσεις του ΟΟΣΑ δικές μου προσωπικές θέσεις, ήρθατε στη συνέχεια αυτήν την υποκλαπείσα…
Την εργαλειοθήκη λέτε.
Μάλιστα, την εργαλειοθήκη. Ήρθε λοιπόν η Κυβέρνηση αυτή και υιοθέτησε την υποκλαπείσα από μένα δήθεν εργαλειοθήκη, υιοθετώντας τις προτάσεις της εργαλειοθήκης για τα μη συνταγογραφούμενα φάρμακα - που πράγματι στην Ελλάδα μεσοσταθμικά είναι 27% ακριβότερα σε σχέση με τις χώρες στις οποίες δεν έχουν απελευθερωθεί τα φάρμακα - όπως υιοθέτησε και πολλές από τις προτάσεις της εργαλειοθήκης 2 που είχε παραγγείλει η δική μας κυβέρνηση. Ενώ, λοιπόν, ερχόσαστε και ακολουθείτε τον δρόμο της λογικής προς αυτήν την κατεύθυνση, έστω κι αν στρίβετε δεξιά βγάζοντας φλας αριστερά, αυτήν την ώρα ερχόσαστε στο θέμα της ενιαίας τιμής του βιβλίου και πάτε να καταργήσετε μια πασιφανώς πετυχημένη ρύθμιση. Ακόμη και με τα δικά σας στοιχεία έχουμε πτώση της τιμής των βιβλίων, ακόμη κι αν παρουσιάζετε μικρότερη την πτώση. Λοιπόν τι θέλετε; Είστε η Κυβέρνηση που λέτε «ζήτω η ακρίβεια»; Είστε τόσο κουβαρντάδες; Αυτή είναι η προσέγγισή σας; Εγώ πραγματικά σας καλώ, έστω και την τελευταία στιγμή, να το ξανασκεφτείτε, γιατί κίνημα υπέρ της ακρίβειας είναι το τελευταίο πράγμα που πρέπει να γίνει σε αυτήν τη χώρα.
Ευχαριστούμε, κύριε Χατζηδάκη. Και εγώ έχω την αίσθηση, κύριε Υπουργέ, και ως συγγραφέας ότι είναι μεγαλύτερη η πτώση της τιμής των βιβλίων τα τελευταία χρόνια. Ορίστε, κύριε Υπουργέ, έχετε τον λόγο.
Κύριε Χατζηδάκη, νομίζω ότι ήμουν απόλυτα σαφής ότι η «ενιαία τιμή» αφορά αποκλειστικά και μόνο την πρώτη έκδοση. Από τη δεύτερη έκδοση ενός βιβλίου η τιμή είναι ελεύθερη. Συνεπώς ο χαρακτήρας και ο προσδιορισμός της «ενιαίας τιμής» προστατεύει ή ενθαρρύνει την εκδοτική δραστηριότητα.
Ναι, αλλά σας είπα για τα τρικ, κύριε Υπουργέ, που έκαναν…
Επαναλαμβάνω. Επικαλεστήκατε βιβλία τα οποία πρώτον, είναι λογοτεχνικά που έχουν «ενιαία τιμή», άρα πέφτει η τιμή τους μόνο επειδή είναι πολύ εμπορικά και έκαναν δεύτερη, τρίτη, τέταρτη έκδοση. Δεύτερον, τα επιστημονικά βιβλία, τα οποία επίσης επικαλεστήκατε, προφανώς εμπίπτουν σε μία τέτοια διαδικασία. Το θέμα, όμως, πρέπει να είναι σαφές. Εμείς κάνουμε έναν ανοικτό, δημόσιο διάλογο αυτήν τη στιγμή και δεν υπάρχει καμμία άλλου τύπου δέσμευση πέρα από τη συζήτηση που πρέπει να γίνει με πολύ πιο συγκροτημένο τρόπο για τα αποτελέσματα που είπατε και αυτά που υπονόησα εγώ, για να πάρουμε καλύτερες και πιο σωστές αποφάσεις. Τώρα, περί εργαλειοθήκης 1 και 2 μπορούμε να ανοίξουμε ένα άλλο κεφάλαιο συζήτησης, αλλά νομίζω ότι δεν είναι αυτή η κατάλληλη στιγμή για να το συζητήσουμε. Ευχαριστώ.
Ευχαριστούμε, κύριε Υπουργέ. Θα συζητηθεί η έβδομη με αριθμό 245/19-05-2015 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομίας, Υποδομών, Ναυτιλίας και Τουρισμού σχετικά με το αεροδρόμιο Χανίων. Θα απαντήσει ο Υπουργός Οικονομίας, Υποδομών, Ναυτιλίας και Τουρισμού, κ. Γεώργιος Σταθάκης. Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στις 8 Απριλίου, καταθέσαμε ερώτηση για το αεροδρόμιο Χανίων και αφορούσε την υποχρηματοδότηση του αεροδρομίου, τις ελλείψεις προσωπικού, την επέκταση του αεροσταθμού, καθώς επίσης και την επικείμενη ιδιωτικοποίηση. Η απάντηση δυστυχώς, ήταν και ανεπαρκής αλλά και αποκαλυπτική ως προς τις προθέσεις της Κυβέρνησης. Συγκεκριμένα, ως προς τις οφειλόμενες πιστώσεις των αεροδρομίων από τον κρατικό προϋπολογισμό, μας αναφέρατε ότι το παρόν οικονομικό έτος έχει πιστωθεί το αεροδρόμιο Χανίων με 500.000 ευρώ. Είναι η μισή αλήθεια. Συνήθως, η μισή αλήθεια είναι ένα ολόκληρο ψέμα. Το λέω αυτό, διότι από τα 500.000 ευρώ μόνο 35.000 ευρώ αφορούν το 2015, που ούτε και αυτά δεν μπορούν να αξιοποιηθούν λόγω της απίστευτης γραφειοκρατίας. Τα 150.000 ευρώ αφορούν περσινές οφειλές σε προμηθευτές. Τα 220.000 ευρώ ναι μεν αφορούν το φετινό καθαρισμό του αεροδρομίου, αλλά πρέπει πρώτα να πληρωθούν τα συνεργεία για τον περσινό καθαρισμό και η λαϊκή παροιμία λέει, «τι να του κάνει του κούβου το σουσάμι;». Σας ενημερώνω, λοιπόν, αν δεν το ξέρετε, ότι οι υπηρεσίες του αεροδρομίου Χανίων προχώρησαν σε πρόχειρο διαγωνισμό για την κάλυψη των φετινών προμηθευτικών αναγκών και δεν ήρθε κανένας προμηθευτής. Άγονος, λοιπόν, ο διαγωνισμός. Γιατί; Μα, τι να έρθουν να κάνουν όταν εκκρεμούν οι περσινές οφειλές. Μέσω του αεροδρομίου Χανίων διακινήθηκαν το 2014 2,5 εκατομμύρια επιβάτες και άλλοι τόσοι αναμένονται για το 2015. Τα έσοδα του 2014, το γνωστό «σπατόσημο», ήταν 15 εκατομμύρια ευρώ και με βάση το ν.3981 το 80% έπρεπε να καταβληθεί στον αερολιμένα. Αντ' αυτού, λοιπόν, τι είχαμε; Είχαμε 240.000 ευρώ για το 2014. Πρόκειται, δηλαδή, για μια παράνομη παρακράτηση των ανταποδοτικών τελών και όχι απλά παρακράτηση. Αποτελεί κλοπή που οδηγεί στη διάλυση των αεροδρομίων της χώρας, όχι μόνο των Χανίων, όλης της χώρας, γιατί όλα τα αεροδρόμια αντιμετωπίζουν αυτά τα προβλήματα. Σας ενημερώνω, λοιπόν, ότι σήμερα στην κυριολεξία τελείωσε το χαρτί υγείας. Κύριε Πρόεδρε, τι κουβεντιάζουμε στη Βουλή των Ελλήνων; Για το χαρτί υγείας ενός αεροδρομίου, δηλαδή το αυτονόητο. Υπάρχει αδυναμία συντήρησης και υποστήριξης των χώρων υγιεινής. Τα καύσιμα τελείωσαν, όπως επίσης και το φαρμακευτικό υλικό έχει τελειώσει. Υπάρχει εικόνα εγκατάλειψης στον περιβάλλοντα χώρο, αδυναμία συντήρησης του υφιστάμενου κτηρίου, αδυναμία επισκευής βλαβών που τίθεται ζήτημα ασφάλειας του αεροδρομίου. Μιλάμε για τις μεταφορικές ταινίες των αποσκευών, για τις αυτόματες πόρτες, βλάβες σε τουαλέτες, βλάβες στα ηλεκτρολογικά, να μην τα απαριθμήσουμε. Και όλα αυτά συμβαίνουν εν μέσω τουριστικής περιόδου. Το δεύτερο ζήτημα, για να κλείσω την πρωτολογία μου, αφορά την έλλειψη του προσωπικού και την ανάγκη πρόσληψης μόνιμου προσωπικού. Υπάρχουν τεράστιες ελλείψεις σε κρίσιμες ειδικότητες, όπως στο τεχνικό τμήμα. Δεν υπάρχει μηχανικός καμμίας ειδικότητας και για να γίνουν επιδιορθώσεις απαιτούνται διαγωνισμοί που αυξάνουν τόσο τον χρόνο επισκευής όσο και τις απαραίτητες δαπάνες. Η απάντηση, λοιπόν, του Υπουργείου ποια ήταν; Μία περιοδολόγηση των μέχρι σήμερα μνημονιακών μέτρων και εφαρμοστικών νόμων για να καταλήξετε σε τι; Διότι άλλα λέγατε προεκλογικά και γι' αυτό σας είχε ψηφίσει ο κόσμος, ότι θα σκίσετε τα μνημόνια με ένα νόμο. Τώρα έρχεστε να κρυφτείτε πίσω από αυτούς για να δικαιολογήσετε την άρνησή σας να ικανοποιήσετε τα επείγοντα αιτήματα των προσλήψεων προσωπικού. Τελικά πού οδηγούμαστε; Στην ιδιωτικοποίηση του αεροδρομίου Χανίων, όπως και δεκατεσσάρων αεροδρομίων σε όλη τη χώρα. Πρέπει, λοιπόν, σήμερα - γιατί είστε και Χανιώτης Υπουργός, Βουλευτής εκλεγμένος από τα Χανιά - να μας πείτε πάρα πολύ συγκεκριμένα με συγκεκριμένο χρονοδιάγραμμα πότε θα προχωρήσετε στην άμεση χρηματοδότηση του αεροδρομίου και όλων των αεροδρομίων της χώρας - για να μην αδικήσουμε κανένα αεροδρόμιο - εν μέσω τουριστικής περιόδου - μη μου πείτε για το φθινόπωρο ή το χειμώνα, τώρα είναι η τουριστική περίοδος, τώρα υπάρχει ανάγκη - έτσι ώστε να καλύψουν όλες τις λειτουργικές τους ανάγκες με γνώμονα, κατά τη γνώμη μας, την ικανοποίηση βασικών αναγκών του αεροδρομίου και των λαϊκών στρωμάτων. Επίσης, να μας πείτε αν θα προχωρήσετε κόντρα στις μνημονιακές δεσμεύσεις και υποχρεώσεις, στην πρόσληψη του αναγκαίου προσωπικού και την κάλυψη των κενών θέσεων για την εύρυθμη λειτουργία του αερολιμένα με πλήρη και σταθερή εργασία. Ευχαριστώ.
Πείτε μας, κύριε Υπουργέ, τι θα γίνει με το αεροδρόμιο της πανέμορφης πόλης των Χανίων, της πατρίδας σας; Πείτε μας. Τον λόγο έχει ο Υπουργός Οικονομίας, Υποδομών, Ναυτιλίας και Τουρισμού κ. Γεώργιος Σταθάκης.
Κατά σύμπτωση το περασμένο Σάββατο έκανα επίσκεψη στο αεροδρόμιο των Χανίων και είχαμε εκτενή συζήτηση και με τη διοίκηση και με τους εργαζόμενους. Όλοι αναγνωρίζουν ότι τα προβλήματα είναι τεράστια, τα προβλήματα όμως, όπως όλοι ξέρετε, έχουν προκύψει πρώτα απ' όλα από συσσωρευμένα χρέη. Από το 2014 και πριν είναι δεκάδες τα εκατομμύρια, τα οποία δεν έχουν καλυφθεί και τα οποία η Κυβέρνηση βρέθηκε αντιμέτωπη να πρέπει να καλύψει. Δεύτερον, οι διαδικασίες και ο τρόπος με τον οποίο λειτουργούσε και λειτουργεί το όλο σύστημα των προμηθειών έχει πάρα πολλά προβλήματα. Αυτό είναι γεγονός. Σε συνεργασία με την ΥΠΑ προσπαθούμε να βρούμε τους καλύτερους δυνατούς τρόπους να λυθούν αυτά τα προβλήματα. Τρίτον, η Κυβέρνηση προφανώς δεν μπορούσε να αντιμετωπίσει συσσωρευμένες οφειλές. Το μόνο που έκανε είναι να αναζητήσει έκτακτους πόρους για να καλυφθούν οι έκτακτες ανάγκες πριν την έναρξη της τουριστικής περιόδου, άρα άμεσα τις επόμενες εβδομάδες έγινε μία προσπάθεια και βρέθηκαν περίπου 2 εκατομμύρια ευρώ για να καλύψουν τρέχουσες ανάγκες των αεροδρομίων. Το τέταρτο σημείο αφορά την επέκταση του αεροδρομίου κι εκεί υπήρχαν προβλήματα, τα οποία οδηγούσαν πιθανόν στην παύση των εργασιών από την ανάδοχο εταιρεία. Αυτό ανακοινώθηκε με επιστολή από την εταιρεία. Έγινε μια εκτενής συζήτηση από την πλευρά μου με την εταιρεία και αποφασίσαμε να συνεχίσει απρόσκοπτα το έργο και θα διαμορφωθούν οι συνθήκες - ελπίζουμε πολύ σύντομα - αποκατάστασης της ρευστότητας και αντιμετώπισης αυτών των προβλημάτων.
Ευχαριστούμε, κύριε Υπουργέ. Κύριε Συντυχάκη, έχετε τον λόγο.
Κύριε Υπουργέ, δυστυχώς δεν απαντάτε. Και δεν απαντάτε, ακριβώς γιατί είναι αυτές οι δεσμεύσεις. Περιμένετε αυτήν την περιβόητη συμφωνία. Καμμία μονομερή ενέργεια! Έτσι και ξεφύγουμε λίγο από το πλαίσιο, ουαί και αλίμονο! Μιλήσατε, όμως, για τα συσσωρευμένα χρέη των προηγούμενων. Καμμία αντίρρηση! Εσείς οδηγείτε στην υπερσυσσώρευση των χρεών. Δηλαδή το ένα χέρι νίβει το άλλο και τα δυο το πρόσωπο! Έκτακτους πόρους 2 εκατομμύρια ευρώ για τα αεροδρόμια της χώρας! Αλήθεια, 2 εκατομμύρια; Πείτε μας πώς τα κατανείματε και τι αντιστοιχεί σε κάθε αεροδρόμιο, για να δούμε αν πραγματικά μπορούν να καλυφθούν, όχι οι στοιχειώδεις ανάγκες, τίποτα απολύτως δεν πρόκειται να καλυφθεί, με βάση τις αυξημένες ανάγκες που έχουμε σήμερα. Σε σχέση με τα άλλα ζητήματα, δεν απαντήσατε. Είναι σοβαρό το ζήτημα και θα σας πω παρακάτω τι λέγατε εσείς για τα ζητήματα της ιδιωτικοποίησης, όπως και για το τι έλεγε ο ΣΥΡΙΖΑ στα Χανιά. Όσον αφορά την επέκταση του αεροσταθμού, μας απαντήσατε στην ερώτηση τον Απρίλη κάνοντας πάλι μια διαφωτιστική περιήγηση του ιστορικού της χρηματοδότησης. Αυτά τα ξέρουμε. Πρόκειται για 110 εκατομμύρια ευρώ από το ΕΣΠΑ για την επέκταση, τον υπερδιπλασιασμό των κτηριακών εγκαταστάσεων κ.λπ.. Οι εργολαβίες σταμάτησαν. Όντως! Κατεβήκατε στα Χανιά, είχατε συνάντηση και δεσμευτήκατε ότι σήμερα θα ξεκινούσαν εργασίες. Όμως, δεν ξεκίνησαν.
Θα ξεκινήσουν αύριο, εντάξει.
Δεν ξεκίνησαν! Ενώ είναι στη φάση που είναι η εργολαβία, ενώ με χρήματα του δημοσίου κατασκευάζεται η νέα πτέρυγα, η Κυβέρνησή σας προχωρά ακάθεκτη στην ιδιωτικοποίηση. Κύριε Υπουργέ, το ζήτημα είναι ότι τα έργα αυτά θα τα καρπωθούν ιδιώτες. Είναι προίκα της συγκυβέρνησης και της Ευρωπαϊκής Ένωσης για την κερδοφορία τους, με δεδομένη την ιδιωτικοποίηση του αεροδρομίου, που έχετε ήδη δρομολογήσει στην κοινοπραξία Γερμανών - Κοπελούζου, πιθανόν και με την εμπλοκή αμερικανικών συμφερόντων, παρά τις αντίθετες προεκλογικές σας διακηρύξεις. Θα σας υπενθυμίσω, λοιπόν, τι λέγατε το Νοέμβριο, όταν ολοκληρώθηκε ο διαγωνισμός υπέρ της «FRAPORT»: «Εξαιρετικά αρνητική εξέλιξη για τις προοπτικές ανάκαμψης της ελληνικής οικονομίας». Και προσθέτατε ότι «η πώληση της δημόσιας αυτής υποδομής προσβάλλει ευθέως το δημόσιο συμφέρον». Θα σας πω, λοιπόν, τι έλεγε και ο ΣΥΡΙΖΑ, ο οποίος είχε βγει στα κάγκελα, ότι «η εκχώρηση της δημόσιας περιουσίας συνιστά ιδεολογική νεοφιλελεύθερη εμμονή και όχι ανάγκη». Αυτά τα έλεγε ο ΣΥΡΙΖΑ και κάπως έτσι πορευτήκατε αντιπολιτευτικά για να έρθετε στην Κυβέρνηση. Σήμερα, λοιπόν, τα αθετείτε όλα και έρχεστε, όχι για να ανατρέψετε την ιδιωτικοποίηση, αντιθέτως να την επισπεύσετε. Από τα προεκλογικά ψίχουλα και τα «σκίζω τα μνημόνια» περάσατε πάρα πολύ σύντομα και εύκολα σε αυτές τις καταστροφικές ασάφειες. Πουλάτε, λοιπόν, την περιουσία του ελληνικού λαού, που ο ελληνικός λαός με ιδρώτα απέκτησε αυτήν τη δημόσια περιουσία, για να ξεπληρώσετε το χρέος, για το οποίο δεν έφταιξε ο λαός αυτός, εσείς του το φορτώνετε. Θα πάρετε από αυτήν τη συμφωνία για τα αεροδρόμια 11 δισεκατομμύρια, για να τα δώσετε απευθείας στους δανειστές. Δεν πρόκειται να μπει στην τσέπη κανενός Χανιώτη, κανενός Κρητικού, κανενός Έλληνα εργαζόμενου ούτε ένα ευρώ. Εσείς μπορεί να λέτε ότι επαναδιαπραγματεύεστε. Δεν επαναδιαπραγματεύεστε τίποτα. Επί της ουσίας, ο διαγωνισμός παραμένει ως έχει, ανεξάρτητα από το αν οι όροι παραχώρησης από τα σαράντα χρόνια γίνουν τριάντα. Εν πάση περιπτώσει, «τι είχες Γιάννη, τι είχα πάντα»! Επιτρέψτε μου να πω, όμως, και να κλείσω με αυτό, ότι ήρθε ο κ. Καμμένος στα Χανιά πριν από λίγες μέρες, ο οποίος νόμιζε ότι μοίραζε καθρεφτάκια σε ιθαγενείς, και τι μας είπε; Ότι είναι κατά της ιδιωτικοποίησης του αεροδρομίου Χανίων, όχι των υπολοίπων δεκατριών. Του αεροδρομίου Χανίων! Εξ ονόματος ποιανού μιλούσε; Μήπως μιλούσε εξ ονόματος των αμερικανικών συμφερόντων και της διοίκησης της αμερικάνικης βάσης της Σούδας, καθώς οι Αμερικάνοι ενδιαφέρονται και έχουν κάθε λόγο να παρέμβουν σε αυτήν τη διαδικασία; Θα μου πείτε, «τι αμερικανικά συμφέροντα, τι γερμανικά κεφάλαια». Τον ίδιο σκοπό, την ίδια ρότα ακριβώς έχουν και οι μεν και οι δε. Ο κ. Καμμένος, όμως, ήρθε και μας είπε τα εθνικοπατριωτικά του κηρύγματα, τα εθνικιστικοπατριωτικά του συνθήματα, με αφορμή τους πεσόντες στην Κάνδανο και την ίδια στιγμή μιλούσε για εθνική κυριαρχία και ότι οι Χανιώτες θα πρέπει να είναι περήφανοι που θα αναβαθμιστεί η αμερικάνικη βάση, διότι θα προστατευθούν από τους τζιχαντιστές, όπως περήφανοι πρέπει να είναι και οι Καρπαθιώτες για τη νέα βάση, διότι θα αναπτυχθεί ο τουρισμός. Η Κυβέρνηση πρέπει να μας πει πολύ συγκεκριμένα και για τα ζητήματα της ιδιωτικοποίησης, πρέπει να μας πει πολύ συγκεκριμένα και για την αναβάθμιση της αμερικάνικης βάσης, διότι σχετίζεται και αυτό με την ιδιωτικοποίηση του αεροδρομίου. Το ΚΚΕ, κύριε Υπουργέ, έχει δηλώσει σε όλους τους τόνους ότι η λειτουργία των αερομεταφορών με ιδιωτικοοικονομικά κριτήρια, δηλαδή με γνώμονα το κέρδος, είναι άρρηκτα δεμένη με μεγάλο κόστος χρήσης των αεροδρομίων. Δηλαδή θα το πληρώσουν και οι χρήστες, αλλά θα έχουμε και απολύσεις των εργαζομένων και όσοι παραμείνουν θα είναι με νέες εργασιακές σχέσεις, οι οποίες θα είναι δυσβάσταχτες και για τους ίδιους και για τις οικογένειές τους. Η μόνη επιλογή, κύριε Υπουργέ, είναι αυτό που λέει το ΚΚΕ: Αντίθεση στην ιδιωτικοποίηση και τις συνέπειές της στον λαό, σε συνδυασμό με έναν αγώνα για τις μεταφορές, που θα αποτελούν κοινωνική και λαϊκή ιδιοκτησία. Αλλά αυτό αποτελεί πάλη για εργατική, λαϊκή εξουσία και αποδέσμευση από την Ευρωπαϊκή Ένωση, με εργατικό, λαϊκό έλεγχο. Γι' αυτό, λοιπόν, οι εργαζόμενοι των Χανίων καλά κάνουν και κινητοποιούνται, καλά κάνουν που σας τα είπαν και εσάς. Και θα χρειαστεί όλος αυτός ο κόσμος στις 11 του Ιούνη να είναι στα μεγάλα συλλαλητήρια και να δώσουν μία απάντηση απέναντι στη συμφωνία, είτε επί των προτάσεων της Κυβέρνησης είτε των τροϊκανών, των θεσμών, που κινούνται ακριβώς στην ίδια κατεύθυνση, σε βάρος του λαού.
Ευχαριστούμε, κύριε Στυντυχάκη. Κύριε Υπουργέ, θέλετε να συμπληρώσετε;
Πρώτον, να διευκρινίσω ότι σε σχέση με τις προσλήψεις, η Κυβέρνηση, παρά τους περιορισμούς, προχωράει στο διαγωνισμό του ΑΣΕΠ που είχε ολοκληρωθεί και αφορά τους ελεγκτές εναέριας κυκλοφορίας, την πλήρωση δηλαδή τριάντα δύο πολύ σημαντικών θέσεων για τη λειτουργία των αεροδρομίων. Αυτό ξέχασα να σας πω στην πρώτη απάντηση.
Αυτό προχωράει πάρα πολύ καιρό.
Ναι, αλλά τώρα προχωράει και θα υπάρξει άμεση εξέλιξη.
Το ίδιο έλεγε και η προηγούμενη κυβέρνηση.
Επανέρχομαι τώρα στο θέμα των ιδιωτικοποιήσεων. Η Κυβέρνηση έχει διατυπώσει μία σαφή και ειλικρινή θέση. Γι' αυτές που έχουν γίνει δεν μπορεί να κάνει πάρα πολλά πράγματα. Για τις δύο που είναι εν εξελίξει προσπαθεί να διαμορφώσει το καλύτερο δυνατό πλαίσιο, υπό τις σημερινές συνθήκες, υπέρ του δημόσιου συμφέροντος και δεν κάνει καμμία δέσμευση για όλες τις μελλοντικές, τις οποίες έχει αναστείλει. Δεν είναι στη συμφωνία και δεν πρόκειται να προχωρήσουν. Αυτή είναι η πολιτική μας. Υπό τις δεδομένες συνθήκες, αυτήν την πολιτική με ειλικρίνεια την εξηγούμε. Και επαναλαμβάνω ότι η επίσκεψη είχε αυτό το χαρακτήρα, να γίνει συζήτηση ακριβώς με ειλικρινή τρόπο, υπό τους δεδομένους περιορισμούς που εγείρονται υπό αυτές τις συνθήκες. Και εδώ η διαπραγμάτευση είναι διπλή. Αφορά τη συνολική διαπραγμάτευση - επαναλαμβάνω ότι είναι γραμμένα τα έσοδα από τα 1,2 δισεκατομμύρια στον τρέχοντα προϋπολογισμό - και ταυτόχρονα διαπραγμάτευση με την εταιρεία, προκειμένου να βρεθούν τρόποι διασφάλισης της δημόσιας παρουσίας στη συγκεκριμένη επένδυση. Ένα τελευταίο σημείο. Η διασφάλιση των θέσεων των εργαζομένων είναι δεδομένη υπό οποιεσδήποτε συνθήκες και αυτό κατέστη σαφές και στις συζητήσεις που κάναμε στα Χανιά το περασμένο Σάββατο.
Σας ευχαριστούμε. Θα συζητηθεί τώρα η δωδέκατη με αριθμό 187/5-5-2015 επίκαιρη ερώτηση δευτέρου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την αποκρατικοποίηση των δεκατεσσάρων περιφερειακών αεροδρομίων. Θα απαντήσει ο Υπουργός κ. Γεώργιος Σταθάκης. Κύριε Αυγενάκη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, σας παρακολουθώ όλο αυτό το διάστημα εξαιρετικά προσεκτικά. Σας έκανα αυτήν την ερώτηση δεδομένου ότι η προηγούμενη κυβέρνηση προώθησε συστηματικά - όπως γνωρίζετε - τη σταδιακή λειτουργική ανεξαρτητοποίηση δεκατεσσάρων περιφερειακών αεροδρομίων, τη μεγαλύτερη των τελευταίων ετών αξιοποίηση με μίσθωση μακράς διάρκειας, με άμεσα έσοδα 1,234 δισεκατομμύρια ευρώ και 22,9 εκατομμύρια ευρώ ετήσιο εγγυημένο μίσθωμα, με δέσμευση της κοινοπραξίας για επενδύσεις 330 εκατομμυρίων ευρώ και με χίλιες τετρακόσιες πενήντα άμεσες θέσεις εργασίας και περίπου δεκαπέντε χιλιάδες έμμεσες νέες θέσεις εργασίας. Ωστόσο η Κυβέρνηση του ΣΥΡΙΖΑ δεν έχει ξεκαθαρίσει τις θέσεις της σχετικά με το ζήτημα. Χαρακτηριστικά σας αναφέρω, αγαπητέ κύριε Σταθάκη, ότι ο κ. Βαρουφάκης, ευρισκόμενος σε αυτήν τη θέση που κάθεστε τώρα πριν δέκα περίπου μέρες ή και λιγότερο, απαντώντας σε επίκαιρη ερώτησή μου ξανά, δεν απάντησε σχεδόν τίποτα - νομίζω εσείς προεδρεύατε, κύριε Μητρόπουλε - δεν ξεκαθάρισε σχεδόν τίποτα - είναι συνηθισμένος άλλωστε σε αυτήν την τακτική - και δεν μας είπε ποια είναι η τελική επίσημη θέση της Κυβέρνησης. Σας ερωτώ, λοιπόν - εάν μπορείτε να μου απαντήσετε εσείς με σαφήνεια - ποια είναι η θέση της Κυβέρνησης - όχι εσάς προσωπικά ως πανεπιστημιακός που μας έλεγε ο κ. Βαρουφάκης τότε - αναφορικά με τη συγκεκριμένη μίσθωση μακράς διάρκειας αυτών των δεκατεσσάρων αεροδρομίων. Προφανώς η συγκεκριμένη παραχώρηση είναι μέρος της διαπραγμάτευσης, όπως άλλωστε έχουμε πλέον αντιληφθεί και όπως προείπατε. Έχετε όμως αναρωτηθεί, κύριε Σταθάκη, τι σόι διαπραγμάτευση είναι αυτή που κάνετε σχεδόν πέμπτο μήνα τώρα; Σας ενημερώνω, λοιπόν - και παρακαλώ μην αμφισβητήσετε τα στοιχεία που θα σας πω, γιατί όταν σας λέω κάτι, πάντοτε το ελέγχω και το καταθέτω με απόλυτη βεβαιότητα - ότι μόνο το μήνα Μάιο του 2015 οι αφίξεις των επισκεπτών στο αεροδρόμιο «ΝΙΚΟΣ ΚΑΖΑΝΤΑΚΗΣ» έπεσαν κατά 5,6% σε σχέση με το Μάιο του 2014. Την ίδια στιγμή η πληρότητα των ξενοδοχείων σε όλες τις τουριστικές περιοχές και στην Κρήτη κατ' επέκταση φτάνει το 60% με 80% με πολύ χαμηλότερες τιμές σε σύγκριση με πέρυσι, με πολύ χαμηλότερη ζήτηση σε σχέση με πέρυσι και το 65% των ενοικιαζόμενων δωματίων στην Κρήτη παραμένουν κλειστά. Αυτά, τα οποία μόλις σας ανέφερα αποτελούν μόνο μερικά δείγματα αυτής της φοβερής και τρομερής διαπραγμάτευσης την οποία κάνετε, τα οποία αποδεικνύουν τις σκιές στον τουριστικό χάρτη λόγω της γενικότερης ασάφειας, αστάθειας στην ελληνική οικονομία, την οποία εσείς - όχι προσωπικά - ως Κυβέρνηση προκαλείτε και που ένα μέρος είναι και δική σας αρμοδιότητα. Τι προτίθεστε να κάνετε για όλη αυτήν την κατάσταση; Αντιλαμβάνεστε τι σημαίνει αυτό για την οικονομία, την αγορά, τον τόπο μας; Κύριε Υπουργέ, την Παρασκευή 29 Μαΐου, επερωτώμενος από τη Νέα Δημοκρατία για τις υποδομές και τα περιφερειακά αεροδρόμια, μας χαρακτηρίσατε σε αυτήν την Αίθουσα κινδυνολόγους και μας ζητήσατε να σας πούμε έστω και ένα έργο - το είπατε, δεν πιστεύω να το ξεχνάτε - το οποίο έχει σταματήσει. Η διάψευσή σας, όμως, ήρθε μία μέρα μετά, το Σάββατο, που κατεβήκατε στα Χανιά, δηλαδή κατά την επίσκεψή σας στο νομό όπου εκλέγεστε. Εκεί ενημερωθήκατε ότι οι εργασίες έχουν περιοριστεί στο ελάχιστο. Την Τετάρτη 3 Ιουνίου τα έργα σταμάτησαν και ο εργολάβος προχώρησε σε δήλωση διακοπής εργασιών λόγω οφειλής 6 εκατομμυρίων ευρώ. Και σήμερα σάς ενημερώνω, κύριε Σταθάκη, ότι τα έργα σταμάτησαν και δεν επανεκκίνησαν, δεν ξαναμπήκαν μπροστά, παρά την ανακοίνωση, την οποία εκδώσατε σαν Υπουργείο ότι κατόπιν ενεργειών σας όλα τρέχουν καλώς, όλα βαίνουν καλώς και οι εργασίες προχωράνε. Ε, λοιπόν, μετά λύπης μου σάς μεταφέρω ότι δεν προχωράνε οι εργασίες. Αλλιώς, διαφορετικά, εάν έχετε κάποια άλλη εξέλιξη που εγώ αγνοώ αυτήν την ώρα, θα ήθελα με βεβαιότητα να την καταθέσετε σε αυτήν εδώ την Αίθουσα. Την ίδια στιγμή, κύριε Υπουργέ, - κρατήστε και ένα άλλο σημείο - σε προηγούμενο χρόνο, παρουσία του Περιφερειάρχη Κρήτης, του Δημάρχου Ηρακλείου και των περισσοτέρων Βουλευτών Ηρακλείου, δεσμευτήκατε εσείς και ο Αναπληρωτής Υπουργός κ. Σπίρτζης σε κατ' ιδίαν συνάντηση που είχαμε στο γραφείο σας ότι αναφορικά με το αεροδρόμιο «ΝΙΚΟΣ ΚΑΖΑΝΤΑΚΗΣ» θα συστήνατε μία επιτροπή ή μια ομάδα εργασίας, όπως την είπατε για την ακρίβεια εκείνη τη στιγμή, η οποία θα μελετούσε τα προβλήματα και θα προωθούσε λύσεις. Σας ενημερώνω, λοιπόν, ότι σήμερα δεν έχει γίνει απολύτως τίποτα και ας έχουν περάσει περίπου δύο ολόκληροι μήνες. Και σας ρωτώ: Αυτό είναι το ενδιαφέρον της Κυβέρνησης για την πολυπόθητη και πολυτραγουδισμένη Κρήτη; Για άλλη μια φορά εμφανίζεται η Κυβέρνηση και το Υπουργείο σας αφερέγγυοι απέναντι στον τόπο μας, γιατί πέρα από την ευγένεια που ομολογουμένως σας διακρίνει, εδώ ερωτάσθε και αξιολογείστε για την αποτελεσματικότητά σας. Κύριε Υπουργέ, υπάρχει μία σειρά ζητημάτων αυτήν τη στιγμή για τα οποία έχετε την αποκλειστική ευθύνη ως Υπουργός. Και δυστυχώς παρά την κρισιμότητα της περιόδου και των καταστάσεων, δεν βλέπουμε την παραμικρή πρόοδο. Πρώτον, σας ενημερώνω ότι τα χρέη των αεροδρομίων προς τους προμηθευτές αγγίζουν τα 20 εκατομμύρια. Και μέχρι στιγμής έχουν εξασφαλιστεί, όπως είπατε, για όλα τα έξοδα των περιφερειακών αεροδρομίων όλης της χώρας μόλις δύο εκατομμύρια. Και το ζητούμενο είναι τι κάνουμε από εδώ και πέρα. Την ίδια στιγμή το ένα μετά το άλλο τα περιφερειακά αεροδρόμια σταματούν να δέχονται νυκτερινές πτήσεις. Και όλα αυτά εν μέσω της τουριστικής σεζόν, επειδή τα ραδιοβοηθήματα προσέγγισης δεν έχουν ελεγχθεί, λόγω της έλλειψης διαθέσιμων πόρων. Αν δεν γνωρίζετε - και τελειώνω με αυτό, κύριε Πρόεδρε - για ποια αεροδρόμια αναφέρομαι, μπορώ κατ' ιδίαν να σας ενημερώσω. Δεν χρειάζεται τα πάντα να λέγονται δημόσια, διότι είναι και μια περίεργη και εξαιρετικά κρίσιμη περίοδος. Αντιλαμβάνεστε, κύριε Σταθάκη, ότι η πολιτική σας έχει πνίξει τη λειτουργία των αεροδρομίων;
Ευχαριστούμε, κύριε Αυγενάκη. Κύριε Υπουργέ, έχετε τον λόγο.
Να ξεκινήσω από τον τουρισμό. Νομίζω ότι τα στατιστικά στοιχεία για την τουριστική χρονιά 2015, το πρώτο τετράμηνο, εγγράφουν αύξηση στις αφίξεις 17% και οι προβλέψεις σε ετήσια βάση μιλούν για είκοσι πέντε εκατομμύρια τουρίστες. Ο μήνας Μάιος πιθανότατα να είχε μία μικρή κάμψη, καταγράφεται και αυτή, αλλά η συνολική λειτουργία του τουριστικού τομέα εμφανίζει εντυπωσιακή άνοδο για το τρέχον έτος. Δεύτερη παρατήρηση ότι οι προϋπολογισμοί των αεροδρομίων είναι οριακά μεγαλύτεροι από πέρυσι και η αναζήτηση επιπρόσθετων πόρων, αυτούς που ανέφερα απαντώντας σε άλλη ερώτηση, αφορά ακριβώς το επιπρόσθετο κομμάτι, το έκτακτο, το οποίο προσπαθήσαμε να αναζητήσουμε αυτήν τη στιγμή. Τρίτον, η επίκληση έργων τα οποία έχουν σταματήσει, παρά τα προβλήματα καθυστερήσεων, στην προηγούμενη συζήτηση ήταν δίκαιη. Διότι όντως τα έργα μπορεί να έχουν προβλήματα χρηματοδότησης, πλην όμως η Κυβέρνηση έχει κάνει πάρα πολλά βήματα προκειμένου να διασφαλίσει την ομαλή κάλυψη και άμεσα και μελλοντικά των μεγάλων έργων. Καταγράφηκε ήδη και η προσπάθεια για κινητοποίηση του μεγάλου δανείου των 270 εκατομμυρίων από την Ευρωπαϊκή Τράπεζα Επενδύσεων, η οποία έγινε με ενέργειες του Υπουργείου μας και διαφαίνεται ότι θα δώσει μια μεγάλη ανάσα στην ολοκλήρωση των μεγάλων έργων της χώρας τα οποία είναι εν εξελίξει. Άρα η ιδέα ότι η Κυβέρνηση δεν κάνει απολύτως τίποτα δεν ισχύει. Κάνει οτιδήποτε είναι δυνατόν προκειμένου να αντιμετωπιστούν τα θέματα υπό τις δεδομένες συνθήκες. Για το θέμα των αεροδρομίων επίσης και του εξοπλισμού τους έχει προχωρήσει η αναβάθμιση των συστημάτων με τη δέσμευση 8 εκατομμυρίων ευρώ για την αναβάθμιση των συστημάτων ασφάλειας των αεροδρομίων, το οποίο επίσης είναι σημαντικό έργο. Τέλος, θα έλεγα για το έργο το οποίο επικαλείστε ότι δεν ξεκίνησε σήμερα, κάντε υπομονή δυο - τρεις μέρες. Η συνάντηση που είχα με την ανάδοχο εταιρεία του έργου ήταν εποικοδομητική, απέσυρε την επιστολή αναστολής.
Δεν έχει γίνει ακόμη.
Επιτρέψτε μου. Την Παρασκευή έγινε η συνάντηση.
Σήμερα που μιλάμε δεν έχει γίνει. Μη λέτε ψέματα.
Την Παρασκευή έγινε η συνάντηση και με εγκαλείτε γιατί δεν ξεκίνησε τη Δευτέρα; Κάντε υπομονή δυο - τρεις μέρες και ελάτε την άλλη εβδομάδα να μου πείτε ότι σταμάτησε το έργο.
Θα κάνω όσο πρέπει, αλλά μη λέτε ψέματα.
Ευχαριστούμε, κύριε Υπουργέ. Κύριε Αυγενάκη, δεχθείτε το, αφού σας το λέει τώρα. Ορίστε, έχετε τον λόγο.
Κύριε Πρόεδρε, εγώ να δεχθώ οτιδήποτε πει ο κ. Σταθάκης. Άλλωστε, με καλή πρόθεση είμαστε εδώ. Αλλά δεν θα λέτε ψέματα και δεν θα κοροϊδεύετε και εμάς, αλλά και τον ελληνικό λαό και τους Χανιώτες που παρακολουθούν αυτήν την ώρα. Καμμία αίτηση δεν έχει γίνει διακοπής ή επαναλειτουργίας του εργοταξίου. Άρα όχι ψέματα. Και επίσης, για το αεροδρόμιο «ΝΙΚΟΣ ΚΑΖΑΝΤΑΚΗΣ» γιατί δεν μας απαντήσατε; Δεν σας ενδιαφέρει το δεύτερο σε αφίξεις αεροδρόμιο στη χώρα; Εσείς δεσμευτήκατε απέναντι σε επιτροπή με περιφερειάρχη, δημάρχους, τοπικούς Βουλευτές. Ποια είναι η θέση του Υπουργείου; Μας δουλεύετε δύο μήνες τώρα; Τα ερωτήματα είναι απλά. Και το άλλο σημείο είναι ότι επικαλεστήκατε κάποια στοιχεία. Είναι ψευδέστατα. Διαφορετικά, καταθέστε τα στα Πρακτικά για να τα έχω και εγώ στη διάθεσή μου για να μπορώ να τα επικαλεστώ. Αλλά τα στοιχεία, τα οποία είπατε για τον τουρισμό είναι ψευδή, δεν είναι ακριβή. Και αυτά που σας επικαλέστηκα είναι στοιχεία που επισήμως ζήτησα και πήρα. Και επίσης, σας είπα, κύριε Σταθάκη, και κάντε το αύριο το πρωί - και βάζω μάρτυρα τον κ. Μητρόπουλο, που ξέρω το ενδιαφέρον του για την Κρήτη - ότι σήμερα που συζητάμε το δεύτερο σε αφίξεις αεροδρόμιο στην Ελλάδα αμέσως μετά το «ΕΛΕΥΘΕΡΙΟΣ ΒΕΝΙΖΕΛΟΣ», που είναι το «Καζαντζάκης», έχει μείωση. Ζητήστε τα στοιχεία από την ΥΠΑ, δείτε τα και φέρτε τα εδώ. Κύριε Υπουργέ, θα μπω όμως και σε ένα άλλο θέμα που αφορά τα αεροδρόμια. Για το γνωστό κείμενο της πρότασης των θεσμών, για το οποίο γίνεται πολύς λόγος, εγώ δεν θέλω να μπω στη διαδικασία της συζήτησης, αλλά θα μπω σε ένα άλλο κείμενο. Θα μπω στο κείμενο της πρότασης που εσείς υποβάλατε στους θεσμούς, στην τρόικα δηλαδή, και που μου έκαναν ιδιαίτερη εντύπωση δύο σημεία και γι' αυτό θέλω να συζητήσουμε.
Η λέξη «τρόικα» απαλείφεται. Η Κυβέρνηση δεν δέχεται τον όρο και απαλείφεται.
Ας σβηστεί από τα Πρακτικά λοιπόν. Αλλά εσείς ειδικά, κύριε Μητρόπουλε, δεν έχετε δείξει να σας ενοχλεί η λέξη «τρόικα».
Απαλείφεται εντός Κοινοβουλίου λέμε!
Πάμε λοιπόν παρακάτω. Κύριε Σταθάκη, μιας και είπατε και λίγο πριν απαντώντας σε άλλο συνάδελφο, ότι έχει εξελιχθεί καλώς και για κάτι καινούργιο δεν το συζητάμε σε ό,τι αφορά τις ιδιωτικοποιήσεις. Πάλι ψεύδεστε. Λοιπόν, σάς λέω το εξής: Στη δική σας πρόταση που εσείς καταθέσατε στους «θεσμούς» - μην παρεξηγηθούμε - διαβάζω «Κεφάλαιο ιδιωτικοποιήσεων» και ομολογουμένως δεν περίμενα να δω ότι δίνετε γη και ύδωρ και δεν περίμενα ένα κατεβατό ιδιωτικοποιήσεων και μέσα σε αυτό βεβαίως και τα δεκατέσσερα περιφερειακά αεροδρόμια, ακριβώς όπως είχε προωθηθεί η συμφωνία από την προηγούμενη κυβέρνηση. Καταλαβαίνω ότι είναι δύσκολο να δικαιολογήσετε τη στροφή από την αριστερή ρητορική στο σκληρό σήμερα. Για την ακρίβεια, βλέπουμε όλες τις αποκρατικοποιήσεις που έχουν συμφωνηθεί με τους πιστωτές, πλην εκείνης του Ελληνικού - ελπίζω όχι γιατί θέλετε να το κάνετε σκουπιδότοπο και χωματερή - και αναφέρομαι σε μερικά σημεία. Διότι εσείς λέγατε πριν από τέσσερις μήνες, «τέρμα στις αποκρατικοποιήσεις, σταματάει η παραχώρηση των αεροδρομίων» και άλλες τέτοιες ευχάριστες στα αυτιά των ψηφοφόρων σας εξαγγελίες. Διερωτώμαι, ο κ. Πολάκης, συνάδελφός σας στα Χανιά, έχει διαβάσει αυτά περί της ολοκλήρωσης των δεκατεσσάρων και των επιπλέον ιδιωτικοποιήσεων όλων των περιφερειακών αεροδρομίων της χώρας; Εσείς δεν λέγατε ότι η κυβερνητική επιχείρηση ξεπουλήματος των αεροδρομίων της χώρας οδηγεί σε ένα εθνικό, κοινωνικό και οικονομικό έγκλημα; Εσείς δεν λέγατε ότι ο ΣΥΡΙΖΑ θα συμβάλλει με όλες του τις δυνάμεις να αποτραπεί αυτό το έγκλημα της κυβέρνησης και της τρόικα; Κύριε Σταθάκη, σας καλωσορίζουμε στην πραγματικότητα, σας καλωσορίζουμε στον κόσμο των επικερδών για το κράτος μισθώσεων και σας ευχαριστούμε που συνεχίζετε στα βήματα της προηγούμενης κυβέρνησης στον τομέα αυτό και αναφέρομαι στη συμφωνία των δεκατεσσάρων αεροδρομίων. Διότι είναι η μεγαλύτερη απόδειξη ότι τόσον καιρό τη λοιδορούσατε και υβρίζατε και τώρα έρχεστε στα λεγόμενά μας. Οφείλετε όμως να πείτε στον κόσμο που σας ψήφισε την αλήθεια, διότι αυτή τη συμφωνία, ως έχει, για τα δεκατέσσερα περιφερειακά αεροδρόμια, την έχετε συμπεριλάβει και στην πρόταση τη δικιά σας. Και βέβαια για τις ιδιωτικοποιήσεις που εσείς προτείνετε, να μας απαντήσετε παρακαλώ με ποιους όρους και με ποιες διαδικασίες θα γίνουν αυτές οι ιδιωτικοποιήσεις. Και αυτό δεν είναι στην ευχέρειά σας, είναι υποχρέωσή σας, σας θυμίζω. Κάτι ακόμα, κύριε Υπουργέ. Ο κ. Καμμένος ως κυβερνητικός εταίρος, ευρισκόμενος στα Χανιά και αναφερόμενος στο αεροδρόμιο των Χανίων, είπε έτσι αντρίκεια όπως τον χαρακτηρίζει, «το αεροδρόμιο των Χανίων δεν μπορεί να αποκρατικοποιηθεί. Θα παλέψουμε να εξαιρεθεί». Πώς μεταφράζετε, αλήθεια, αυτήν του τη δήλωση; Η ιδιωτικοποίηση αναπόφευκτα θα προχωρήσει. Τα περί πάλης των Ανεξαρτήτων Ελλήνων καλύτερα να τα αφήσουμε ασχολίαστα. Αλλά ο κ. Καμμένος, ανέξοδα κι αναρμοδίως, δηλώνει αυτό που θέλουν να ακούσουν οι ψηφοφόροι του αλλά και τα τοπικά στελέχη και οι φίλοι του κόμματός του. Εσείς ως αρμόδιος Υπουργός και Χανιώτης Βουλευτής τι κάνετε για αυτά τα λεγόμενα συναδέλφου σας Υπουργού, μέλους της Κυβέρνησης; Δυστυχώς είστε δέσμιοι της εύκολης ρητορείας που αναπτύξατε όλο το προηγούμενο διάστημα και βλέπω μετά λύπης μου ότι συνεχίζετε να κάνετε. Το δεύτερο σημείο στο οποίο θέλω να αναφερθώ σχετικά με την πρόταση της Κυβέρνησης είναι στη σελίδα 35, όσον αφορά τις εξαγωγές. Κύριε Υπουργέ, δεν αναφέρετε απολύτως τίποτα, απλώς τον τίτλο. Βάλατε έναν τίτλο και ούτε λέξη παρακάτω. Δεν έχετε σχέδιο για τις εξαγωγές; Δεν έχετε να πείτε κάτι; Για όλα τα άλλα ήσασταν λαλίστατοι, για τις εξαγωγές στην πρόταση που στείλατε στην «τρόικα - θεσμούς» βάζετε απλώς έναν τίτλο και μηδέν περιεχόμενο; Αρμοδιότητά σας είναι! [[Γέλωτες στην Αίθουσα]] Είναι για γέλια, ομολογουμένως είναι για γέλια αυτή η κατάσταση. Απορώ όμως, ειλικρινά, διότι όταν η Νέα Δημοκρατία πριν από έναν χρόνο είχε φέρει στη Βουλή για συζήτηση το σχέδιο νόμου: «Ενιαίος φορέας εξωστρέφειας», που έτυχε να είμαι και εισηγητής κι εσείς εισηγητής από πλευράς ΣΥΡΙΖΑ τότε, ένα σχέδιο νόμου που όλοι οι φορείς είχαν αναγνωρίσει τη θετική κατεύθυνση που είχε για την προώθηση των εξαγωγών, εγώ σας θυμάμαι λαλίστατο. Δεν κλείσατε το στόμα σας και καλά κάνατε τότε. Ειδικά εσείς, που ήσασταν και εισηγητής επαναλαμβάνω, είχατε διαφωνήσει και υποστηρίζατε ότι - ανέτρεξα στα Πρακτικά και το βρήκα - ότι η παρέμβαση της Κυβέρνησης έχει αποσπασματικό χαρακτήρα, αποτελεί αυτοσχεδιασμό και επανάληψη αρνητικών πρακτικών, ενώ δεν αρκεί για να δημιουργηθεί ένα νέο τοπίο εξωστρέφειας στη χώρα. Σήμερα, εσείς ως αρμόδιος Υπουργός τι μας λέτε; Τον τίτλο; Το περιεχόμενο ποιο είναι; Τίποτα; Αυτή είναι η πρότασή σας; Δεν έχετε σχέδιο για τις εξαγωγές και την εξωστρέφεια; Πώς θα δημιουργηθεί αυτό το νέο τοπίο εξωστρέφειας στη χώρα, για το οποίο μιλούσατε; Κύριε Υπουργέ, λυπάμαι που σας το λέω, αλλά βιώνετε την πλήρη αυτοακύρωσή σας συνολικά ως Κυβέρνηση και φυσικά ως κόμμα. Είναι θλιβερό. Και το πιο θλιβερό είναι ότι στις πλάτες σας έχετε τη μοίρα ενός λαού και μιας χώρας. Και αν εμείς κινδυνολογούμε, όπως μας κατηγορήσατε την προηγούμενη Παρασκευή με αφορμή την επερώτησή μας, εσείς έχετε άγνοια κινδύνου.
Κύριε Υπουργέ, θέλετε κάτι να συμπληρώσετε στον εξ Ηρακλείου συμπατριώτη σας;
Είναι πάρα πολλά τα θέματα, για να τα απαντήσω.
Σήμερα οι Ηρακλειώτες Βουλευτές σάς «πελέκησαν» κανονικά. Κύριε Υπουργέ, έχετε τον λόγο.
Θέλω να καταστήσω σαφές ότι από σπανίως έως ποτέ χρησιμοποιώ λανθασμένα στοιχεία. Για του λόγου το αληθές, για την πορεία του τουρισμού, σας παραπέμπω στην ετήσια συνέλευση του ΣΕΤΕ πριν από δέκα ημέρες, στην οποία τα στοιχεία ήταν εμφανή για την τεράστια άνοδο στον αριθμό των αφίξεων το πρώτο τετράμηνο αλλά και για τις προοπτικές και για τις προβλέψεις που γίνονται για όλη τη χρονιά.
Να τα καταθέσετε, για να τα πάρουμε και εμείς.
Το δεύτερο στοιχείο είναι το εξής: Επαναλαμβάνω ότι η πολιτική μας για τις ιδιωτικοποιήσεις είναι αυτή που διατύπωσα και στην προηγούμενη απάντηση και είναι σαφής. Έχουν αφαιρεθεί και δεν υπάρχουν περαιτέρω ιδιωτικοποιήσεις. Σας υπενθυμίζω ότι στον κατάλογο των ιδιωτικοποιήσεων που υπήρχαν στο μνημόνιο ήταν η ΔΕΗ, τα ΕΛΤΑ και πολλοί άλλοι οργανισμοί. Αυτά δεν υπάρχουν στη δική μας πρόταση, όσο και να ψάξετε. Μπαίνω στο επίμαχο θέμα των εξαγωγών. Δεν ξέρω ποια έκδοση διαρροής είχατε, σας διαβεβαιώ όμως ότι υπάρχει κείμενο για τις εξαγωγές. Η στρατηγική μας είναι δεδομένη. Αυτήν τη στιγμή έχουμε έναν σχετικά αδύναμο οργανισμό, αυτόν για τον οποίον συζητούσαμε πριν από ένα χρόνο, τον «Enterprise Greece». Αυτός χρειάζεται πάρα πολύ μεγάλη ενίσχυση, καθώς και παράλληλα άλλα εργαλεία, τα οποία αυτήν τη στιγμή συζητούμε και είναι εν εξελίξει, προκειμένου να υπάρξει μια ουσιαστική θεσμική παρέμβαση για να ενισχυθεί αυτό το σύστημα. Λίγη υπομονή ακόμα και θα δείτε ποια είναι η στρατηγική μας και σε αυτό το θέμα.
Ευχαριστούμε, κύριε Υπουργέ, κύριε Αυγενάκη. Θα συζητηθεί τώρα η δέκατη τέταρτη με αριθμό 172/30-4-2015 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τη νομοθετική κατοχύρωση των αναπηρικών συντάξεων και του ακατάσχετου πρώτης κατοικίας. Θα απαντήσει ο Υπουργός κ. Γεώργιος Σταθάκης. Κύριε Παππά, έχετε τον λόγο.
Κύριε Πρόεδρε, ας μου επιτραπεί ένα μικρό ιστορικό της εν λόγω ερώτησης. Αυτή η ερώτηση αρχικά είχε κατατεθεί προς το Υπουργείο Οικονομικών, αλλά παρέμενε αναπάντητη. Μάλιστα, οι υπηρεσίες του Υπουργείου Οικονομικών, η Γραμματεία του κ. Βαρουφάκη μάς ενημέρωσε ότι είναι αναρμόδιο το Υπουργείο Οικονομικών να απαντήσει στην εν λόγω ερώτηση. Όταν τη ρωτήσαμε: «ποιοι είναι αρμόδιοι;» Μας απάντησε: «δεν ξέρω. Δεν επιχειρείτε στο Ναυτιλίας, Τουρισμού, Υποδομών; Ή βάλτε καλύτερα και το Κοινωνικής Αλληλεγγύης, για να είστε μέσα». Αυτά τα λέω, επειδή είστε και στη Διάσκεψη Προέδρων και έχετε την εμπειρία να καταλάβετε πώς λειτουργούν το κοινοβουλευτικό παιχνίδι και οι ερωτήσεις μέσα σε αυτό το Κοινοβούλιο. Είχα βρει, μάλιστα, τον κ. Βαρουφάκη και του λέω: «τι έγινε με αυτήν την ερώτηση; Γιατί δεν μου απαντάτε;». Μου λέει: «ποια ερώτηση;». Του εξηγώ ποια ερώτηση και μου λέει: «δεν ξέρω τίποτα. Τι σας είπαν και ποιος σας είπε; Εγώ δεν ξέρω τίποτα. Θα σας στείλω e - mail και θα σας πω τι ακριβώς συμβαίνει». Ακόμη περιμένουμε το mail του κ. Βαρουφάκη. Φαίνεται, έχει μια εμπειρία στα e - mails ο κ. Βαρουφάκης. Εν πάση περιπτώσει, για να μπω στην ουσία του πράγματος, κατέληξε αυτή η ερώτηση να συζητιέται πλέον με το συνάδελφο του κ. Βαρουφάκη, τον αξιότιμο Υπουργό, τον κ. Σταθάκη. Αναφερόμαστε, λοιπόν, σήμερα με μια ερώτηση - η Χρυσή Αυγή, δι' εμού - η οποία δεν είναι ακριβώς ερώτηση, αλλά μια απαίτηση που αφορά τα άτομα με ειδικές ανάγκες και ειδικά τα άτομα που είναι σε ένδεια, που είναι άποροι και έχουν και ειδικές ανάγκες. Βέβαια αντί για την έκφραση «ειδικές ανάγκες» ίσως θα έπρεπε, για να είμαστε και πιο ακριβείς για αυτούς τους συνανθρώπους μας, να πούμε και άτομα με ειδικά προσόντα και όχι μόνο ειδικές ανάγκες. Αφορά άτομα που η φύση ή ένα ατύχημα τούς έχει στερήσει την αρτιμέλεια τη νοητική ή τη σωματική - τη σωματική αρτιότητα ας πούμε - έναντι των υπολοίπων κατ' όνομα υγιών. Ερώτηση, λοιπόν, και απαίτηση: Ζητάμε και απαιτούμε εμείς, η Χρυσή Αυγή, δι' εμού του ερωτώντος το αυτονόητο, χωρίς να ληφθεί κανένα οκ από τους θεσμούς - την τρόικα με την οποία δυστυχώς και εσείς όπως και η προηγούμενη Κυβέρνηση συνδιαλέγεστε - να κατοχυρώσετε είτε με υπουργική απόφαση είτε με νομοθετική πρωτοβουλία τις αναπηρικές συντάξεις, το ακατάσχετο των αναπηρικών συντάξεων και το ακατάσχετο των οικιών αυτών των συνανθρώπων μας. Συγκεκριμένα, για να ολοκληρώσω, κύριε Πρόεδρε, λέμε ότι η εξασφάλιση του ελαχίστου ορίου διαβίωσης για στέγη και προνοιακά επιδόματα των ΑΜΕΑ αποτελεί την ύψιστη μέριμνα του συγχρόνου κράτους δικαίου. Σήμερα, λοιπόν, βλέπουμε ότι τίποτα από όλα αυτά δεν εξασφαλίζεται για αυτούς τους συμπολίτες μας. Και παρ' όλο που υπάρχουν αυτές οι λεγόμενες κόκκινες γραμμές - αν και καταρρίπτονται μετά την συνεδρίαση της περασμένης Παρασκευής - και συγκεκριμένα υπάρχει αυτός ο συνδυασμός των κόκκινων γραμμών και της δημιουργικής ασάφειας των κόκκινων γραμμών, ζητούμε αυτό που δεν κατοχυρώνεται πλέον δυστυχώς μέχρι σήμερα νομοθετικά να κατοχυρωθεί, δηλαδή το ακατάσχετο των συντάξεων και το ακατάσχετο της πρώτης κατοικίας. Το ερώτημα - η απαίτηση θα έλεγα - είναι θα προβεί η Κυβέρνηση στη νομοθετική κατοχύρωση αυτού του ακατάσχετου για χρέη - και στο δημόσιο, ΔΕΚΟ, τράπεζες κ.λπ.; Και θα ισχύσει σε μόνιμη βάση - όχι για ένα έτος, αλλά για πάντα - το ακατάσχετο της πρώτης κατοικίας των άπορων ατόμων με ειδικές ανάγκες ή ειδικά προσόντα;
Κατά την εκφώνηση, κύριε Παππά, - φαίνεται εσείς το διατυπώσατε καλά προφορικά εδώ - ακούστηκε η διατύπωση «σχετικά με τη νομοθετική κατοχύρωση των αναπηρικών συντάξεων». Εσείς όμως ζητάτε να κατακυρωθεί το ακατάσχετο των αναπηρικών συντάξεων. Έτσι; Επειδή η εκφώνηση εδώ, αν θα δείτε, είναι διαφορετική. Κύριε Υπουργέ, έχετε τον λόγο.
Όπως γνωρίζετε, στην υπάρχουσα νομοθεσία - αναφέρομαι στον Κώδικα Είσπραξης Δημοσίων Εσόδων και τον ν.4254/2014- δεν μπορεί να γίνει κατάσχεση μισθών, συντάξεων και ασφαλιστικών βοηθημάτων που καταβάλλονται περιοδικά για ποσά μικρότερα των 1.500 ευρώ, ενώ για περιπτώσεις μεγαλύτερων ποσών η κατάσχεση μπορεί να αντιστοιχεί μόνο στο ένα τέταρτο του ποσού. Αυτό προφανώς ισχύει και για τις αναπηρικές συντάξεις. Βέβαια, είναι γεγονός, το οποίο αναγνωρίζω, ότι δεν υπάρχει θετική διάκριση υπέρ των αναπηρικών συντάξεων, όπως υπάρχει σε πολλά άλλα νομοθετήματα, όπως θα δούμε και στη συνέχεια για την προστασία της πρώτης κατοικίας. Στο συγκεκριμένο, όμως, θέμα η μόνη ευελιξία που υπάρχει επιπρόσθετα, είναι η δυνατότητα που παρέχεται στον προϊστάμενο της ΔΟΥ μετά από σχετική αίτηση του οφειλέτη να περιορίσει με αιτιολογημένη απόφαση το ποσό ή το ποσοστό κατάσχεσης που έχει επιβληθεί. Άρα αυτό είναι το μόνο επιπρόσθετο στοιχείο που δίνει τη δυνατότητα ο σημερινός νομοθέτης για μία επιπρόσθετη προστασία των ΑΜΕΑ. Σκοπεύουμε, όμως, να ενισχύσουμε περεταίρω με νομοθετικές ρυθμίσεις τα ΑΜΕΑ που βρίσκονται σε αυτήν την κατηγορία, γιατί ο νομοθέτης έτσι οφείλει να κάνει. Το ξέρει καλύτερα ο Πρόεδρος. Όσον αφορά το δεύτερο ερώτημα, όπως ξέρετε, όταν υπάρχει αναπηρία, ειδικά σε ποσοστό άνω του 67%, τα κριτήρια προστασίας της πρώτης κατοικίας αυξάνονται. Συνεπώς η προστασία της πρώτης κατοικίας προβλέπεται και θα προβλέπεται και στο νόμο που ετοιμάζουμε για την προστασία της πρώτης κατοικίας, ώστε να υπάρχουν διευρυμένα κριτήρια για τα ΑΜΕΑ. Από εκεί και πέρα, η πολιτική της προστασίας της πρώτης κατοικίας αποτελεί μέρος της πολιτικής και της συζήτησης που έχουμε κάνει και με τους θεσμούς και έχουμε καταλήξει σε μία συμφωνία, η οποία αφορά το σύνολο πλέον της διαδικασίας των διαχειρίσεων ενός πολύ λεπτού θέματος όπως είναι αυτό. Υπάρχει πάντως πρόβλεψη για την προστασία με ιδιαίτερα αυξημένους όρους για την πρώτη κατοικία των ΑΜΕΑ. Μέχρι τότε βεβαίως, υπάρχοντος νομοθετικού κενού, έχουμε διασφαλίσει με διάφορους τρόπους να μην πραγματοποιούνται πλειστηριασμοί πρώτης κατοικίας. Αυτό δεν έχει συμβεί μέχρι στιγμής.
Ευχαριστούμε, κύριε Υπουργέ. Κύριε Παππά, έχετε τον λόγο.
Ευχαριστώ, κύριε Πρόεδρε. Θα ξεκινήσω με το τελευταίο. Ο κύριος Υπουργός είπε ότι έχει διασφαλιστεί να μην γίνονται πλειστηριασμοί για την πρώτη κατοικία. Εδώ είναι ο Βουλευτής, ο συναγωνιστής κ. Λαγός, ο οποίος βρίσκεται υπό σε κατ' οίκον περιορισμό, αλλά οι συναγωνιστές της τοπικής οργανώσεως της Χρυσής Αυγής του Πειραιά βρίσκονται κάθε μέρα στα ειρηνοδικεία και στα δικαστήρια προκειμένου να συμπαρασταθούν, να αντιμετωπίσουν και να διασώσουν μάλιστα τα σπίτια ανθρώπων συνελλήνων, που είναι υπό κατάσχεση. Δεν είστε καλά πληροφορημένος πάνω σε αυτό. Επίσης, σε ό,τι αφορά τα ΑΜΕΑ, είπατε, νομίζω, αοριστολογώντας «Σκοπεύουμε…». Εμείς ζητάμε μία υπουργική απόφαση σήμερα, τώρα, αύριο το πρωί, ούτε καν νομοθέτημα. Ζητάμε μία υπουργική απόφαση για το πιο ευπαθές κομμάτι του ελληνικού λαού, που είναι οι άποροι ΑΜΕΑ, οι συνάνθρωποί μας με ειδικές ανάγκες. Αυτό σημαίνει κοινωνικό κράτος. Κοινωνικό κράτος δεν αυτό που είπατε: «Σε συνεννόηση με τους θεσμούς, θα φέρουμε το νομοθέτημα ή θα κάνουμε…». Καλές είναι οι καθαρίστριες. Καλό το «μαύρο» της ΕΡΤ που λέτε. Ψηφίσαμε κι εμείς να προσληφθούν και οι καθαρίστριες και να πάνε πίσω στις δουλειές τους και οι δημοσιογράφοι της ΕΡΤ. Εσείς όμως, αυτήν τη στιγμή για επικοινωνιακούς λόγους κοιτάτε - και μάλλον ποτίζετε κιόλας - το δένδρο, παρά το δάσος. Εμείς, λοιπόν, από αυτό το δάσος, από όλον τον ελληνικό λαό λέμε τα πιο μικρά δεντράκια, τα πιο ευπαθή, αυτά που τα βολοδέρνει ο άνεμος, τα οποία είναι τα άτομα με ειδικές ανάγκες ότι έχετε υποχρέωση - και το απαιτούμε - αύριο το πρωί να πάρετε υπουργικές αποφάσεις - δεν ξέρω ποιος θα τις πάρει, αν είναι του κ. Σταθάκη ή του κ. Βαρουφάκη ή όποιου άλλου Υπουργού - και να προστατευθούν οι συντάξεις αυτών των ανθρώπων και τα σπίτια τους. Είπατε για το ακατάσχετο. Είπατε ότι βοηθάει ο προϊστάμενος της ΔΟΥ τον άνθρωπο που έχει πρόβλημα και ειδικές ανάγκες. Δηλαδή θα βάλουμε μέσον τον προϊστάμενο της ΔΟΥ για να προστατευθεί ο αναξιοπαθής συνάνθρωπός μας; Θα φτάσουμε στο σημείο, δηλαδή, της κατάντιας που είδα πριν από λίγο στο διαδίκτυο, μία γυναίκα που πήγε το άρρωστο παιδί της στο εξωτερικό να προσκυνάει και να φιλάει το χέρι συναδέλφου σας Υπουργού; Αυτό είναι το κράτος; Αυτό είναι το κοινωνικό κράτος; Αυτό απαιτούμε, κύριε Υπουργέ. Δεν θέλω να μας απαντήσετε. Δεν χρειάζεται να δευτερολογήσετε. Θέλω να πράξετε αύριο το πρωί.
Ευχαριστούμε, κύριε Παππά. Κύριε Υπουργέ, θέλετε να συμπληρώσετε κάτι σε αυτό;
Αναφερόμενος, κατ' αρχάς, στα δικαστήρια και τις κατοικίες η τοποθέτησή μου ήταν σαφής. Αφορούσε στα στεγαστικά δάνεια για την πρώτη κατοικία. Για εμπορικούς ή άλλους λόγους, όντως γίνονται δικαστήρια, στα οποία εμπλέκεται, όμως, το εμπορικό δίκαιο και όχι τα στεγαστικά δάνεια. Επαναλαμβάνω ότι συμμερίζομαι την ιδέα ότι το πνεύμα του νομοθέτη σε όλα τα θέματα είναι να υπάρχουν ειδικά διευρυμένα όρια για τα ΑΜΕΑ. Τα ΑΜΕΑ αυτήν τη στιγμή εντάσσονται στον κανόνα με τα 1500 ευρώ ακατάσχετα σε μισθούς, συντάξεις και κάθε μορφής επιδομάτα, συν την ευελιξία που προβλέπει ο νομοθέτης. Οποιαδήποτε διεύρυνση στο πνεύμα του νομοθέτη πρέπει να την κάνουμε και θα την κάνουμε.
Ευχαριστούμε. Τελειώνουμε με την δέκατη έκτη υπ' αριθμόν 201/11-5-2015 επίκαιρη ερώτηση δευτέρου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τους Υπουργούς Οικονομίας, Υποδομών, Ναυτιλίας και Τουρισμού και Οικονομικών σχετικά με την αναμόρφωση των κανόνων λειτουργίας της «ΤΕΙΡΕΣΙΑΣ Α.Ε.», την εξεύρεση λύσης για τους επιχειρηματίες, εμπόρους και αγρότες που αδυνατούν να ανταποκριθούν στις οικονομικές υποχρεώσεις, καθώς και την εκ νέου απαγόρευση πλειστηριασμών της πρώτης κατοικίας. Στην ερώτηση θα απαντήσει ο Υπουργός Οικονομίας κ. Γεώργιος Σταθάκης. Κύριε Κόκκαλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, από το έτος 2009 η υπερχρέωση έχει αναδειχθεί ως το σημαντικότερο πρόβλημα της ελληνικής κοινωνίας. Χιλιάδες νοικοκυριά έχουν έρθει σε απόγνωση εξαιτίας και των εφαρμοζόμενων μνημονιακών πολιτικών. Το μοναδικό νομοθέτημα, το οποίο πράγματι προστατεύει τα ευάλωτα νοικοκυριά, ήταν και είναι ο ν.3869/2010. Είναι το μοναδικό νομοθέτημα σε όλη την Ευρωπαϊκή Ένωση, το οποίο προστατεύει την πρώτη κατοικία, ο γνωστός ως «νόμος Κατσέλη». Μέχρι και το 2014 είχαμε την απαγόρευση των πλειστηριασμών. Ξεκινάμε το πρώτο ερώτημα από την ερώτηση την προτελευταία. Μέχρι σήμερα δεν είναι τιμητικό για τούτη την Κυβέρνηση, ενώ ήταν στο πρόγραμμα, να μην περάσει μια τροπολογία αναστολής των πλειστηριασμών. Για ποιον λόγο; Διότι πρώτον, δεν κοστίζει τίποτα και δεύτερον, εμείς, οι οποίοι το είχαμε σημαία δεν μπορούμε, όταν επί Νέας Δημοκρατίας και επί ΠΑΣΟΚ αναστέλλονταν οι πλειστηριασμοί, σήμερα να μην μπορούμε να αναστείλουμε τους πλειστηριασμούς. Δεύτερο ερώτημα: κόκκινα δάνεια. Για να προλάβω την απάντησή σας ότι είναι στη συμφωνία και στη διαπραγμάτευση, ως Υπουργείο έχετε σχεδιάσει, έχετε μιλήσει με την Ένωση Ελληνικών Τραπεζών, με ενώσεις καταναλωτών, οι τράπεζες θέλουν τα σπίτια ή μετρητά; Σε στεγαστικό δάνειο 150.000 ευρώ με αντικειμενική αξία 80.000 ευρώ, κύριε Υπουργέ, η τράπεζα θα εισπράξει μόνο 80.000 ευρώ. Συνεπώς και να το βγάλει στον πλειστηριασμό θα εισπράξει τα μισά. Μήπως πρέπει να γίνει ένα κούρεμα; Η διαχείριση του χρέους πάνω από όλα, κύριε Υπουργέ, είναι ψυχολογική και μετά είναι νομική και οικονομική. Το να γνωρίζει ο Έλληνας πολίτης ότι η πρώτη του κατοικία δεν θα βγει σε πλειστηριασμό είναι πολύ σημαντικό. Πάνω από όλα είναι η ψυχολογία για την αγορά. Αυτό που λέτε ότι δεν γίνονται πλειστηριασμοί, εμένα προσωπικά δεν με καλύπτει. Θέλω καλύτερα να πείτε: «Δεν μπορώ να απαντήσω και δεν απαντώ», γιατί έχω ασχοληθεί πάρα πολύ με το θέμα. Η αναστολή των πλειστηριασμών δεν κοστίζει τίποτα, ούτε σε πολιτικό επίπεδο ούτε σε νομικό ούτε σε χρηματικό. Οι ίδιες οι τράπεζες θέλουν τα χρήματα. Το να αναστείλουμε αύριο το πρωί τους πλειστηριασμούς - όχι την κατάσχεση, όπως είπε ο κ. Παππάς, δηλαδή το ακατάσχετο - , το να ανασταλούν μέχρι το τέλος του έτους ή τουλάχιστον μέχρι το τέλος της διαπραγμάτευσης, δυναμώνει την ψυχολογία του Έλληνα πολίτη. Επίσης, στα κόκκινα δάνεια, ποιος είναι ο σχεδιασμός του Υπουργείου; Ποιος φορέας θα τα αναλάβει; Θα είναι δημόσιος φορέας ή θα τα αναλάβουν πάλι τράπεζες, όπως έκανε ο κ. Χατζηδάκης; Τα αγροτικά δάνεια θα συμπεριληφθούν μέσα στην επιχειρούμενη ρύθμιση; Αυτά είναι ερωτήματα, τα οποία απασχολούν χιλιάδες Έλληνες πολίτες, είτε είναι αγρότες είτε ελεύθεροι επαγγελματίες. Επίσης, σχετικά με τον «ΤΕΙΡΕΣΙΑ», παρότι είναι ανώνυμη εταιρία η «ΈΝΩΣΗ ΕΛΛΗΝΙΚΩΝ ΤΡΑΠΕΖΩΝ», τι σχεδιάζετε ως Υπουργείο; Μπορείτε να παρέμβετε για την αναμόρφωση του «ΤΕΙΡΕΣΙΑ», ο οποίος έχει επηρεάσει αρνητικά τη ραχοκοκαλιά της ελληνικής οικονομίας; Ευχαριστώ.
Ευχαριστούμε, κύριε Κόκκαλη. Κύριε Υπουργέ, έχετε τον λόγο, παρακαλώ.
Κύριε Κόκκαλη, συμμεριζόμαστε όλοι τις προθέσεις τις οποίες υπονοεί η συγκεκριμένη ερώτηση. Όμως, όπως ξέρετε όλοι, είναι αναπόσπαστο κομμάτι της συμφωνίας. Έχουν γίνει εξαντλητικές συζητήσεις γύρω από αυτό το θέμα. Νομίζω ότι διαφαίνεται ότι έχουμε καταλήξει σε μια στρατηγική, η οποία θα είναι θετική και ωφέλιμη. Θα δώσει μια απάντηση στο σύνολο των προβλημάτων που υπάρχουν. Ως γνωστόν, θα περιλαμβάνει όλα τα στοιχεία, δηλαδή και τον νόμο Κατσέλη, τον οποίο θα επιταχύνει μέσα από συγκεκριμένες προβλέψεις, μιας και σήμερα εκδικάζονται σε δεκαπέντε χρόνια οι υποθέσεις. Πρέπει να υπάρξουν διαδικασίες επιτάχυνσης και προστασίας και σωστών ρυθμίσεων και διασφαλίσεων. Άρα αυτό είναι ένα θέμα, στο οποίο θα θέλαμε να μας δώσετε λίγο χρόνο. Όταν γίνει, όπως όλοι επιθυμούμε, η συμφωνία, θα μπορέσει να διαφανεί και η συνολική στρατηγική στο συγκεκριμένο θέμα. Σε κάθε περίπτωση, ο νόμος Κατσέλη βεβαίως είναι σε ισχύ και έχουν ήδη προσφύγει σε αυτόν εκατόν εβδομήντα επτά χιλιάδες νοικοκυριά. Είναι το κατ' εξοχήν εργαλείο προστασίας αυτήν τη στιγμή. Για τα άλλα θέματα που θίξατε, ειδικά για τα θέματα του «ΤΕΙΡΕΣΙΑ», αυτός, όπως ξέρετε, είναι ιδιωτική εταιρεία και δεν εμπίπτει εύκολα στην παρεμβατικότητα της Κυβέρνησης. Πιθανόν, εάν υπάρχουν θέματα, τα οποία αφορούν θεσμικές ή άλλες πλευρές ορθής λειτουργίας, μπορούμε να είμαστε ανοικτοί σε συζήτηση. Αλλά, επί της ουσίας, είναι πολύ δύσκολη η άσκηση κάποιας συγκεκριμένης παρέμβασης. Σχετικά με τις άλλες μορφές δανείων, όπως για παράδειγμα για τα εμπορικά δάνεια, τα οποία περιέχουν την πρώτη κατοικία, θα πρέπει να δούμε πολύ λεπτομερώς πώς μπορούν να δώσουν σωστή διάσταση προστασίας στον στόχο που κεντρικά θέλουμε όλοι και που είναι η προστασία της πρώτης κατοικίας.
Ευχαριστούμε, κύριε Υπουργέ. Δώστε και εσείς λίγο χρόνο στον κυβερνητικό σας εταίρο. Ακούσατε τι είπε; Λοιπόν, μην πιέζετε!
Πολλά πράγματα είναι πολύ πιο εύκολα. Κύριε Υπουργέ, όσον αφορά την ερώτηση, τουλάχιστον στο ένα σκέλος που αφορά τον «ΤΕΙΡΕΣΙΑ», θα σεβαστώ την απάντησή σας, επειδή είναι ιδιωτική εταιρεία και δεν μπορεί να υπάρξει νομοθετική πρωτοβουλία εις βάρος της, διότι είναι ανώνυμη εταιρία. Πλην, όμως, η ερώτηση ήταν για την προστασία της πρώτης κατοικίας. Ο νόμος Κατσέλη είναι γνωστός. Η προστασία, όμως, του καταναλωτή, του δανειολήπτη είναι υπόθεση της πολιτείας και όχι της δικαιοσύνης. Δεν μπορούμε να αναγκάσουμε τον κάθε πολίτη να προσφεύγει στη δικαιοσύνη. Η προστασία της πρώτης κατοικίας είναι στα άμεσα σχέδιά σας; Άμεσα με συγκεκριμένους όρους και προϋποθέσεις;
Μπράβο, κύριε συνάδελφε! Σας συγχαίρω για το σύντομον. Κύριε Σταθάκη, έχετε τον λόγο.
Προφανώς και είναι στα άμεσα σχέδιά μας, με ισχυρά κοινωνικά κριτήρια και μεριμνώντας ,βεβαίως, από την άλλη πλευρά για τη σταθερότητα και του τραπεζικού συστήματος. Αυτήν την ισορροπία αναζητούμε. Νομίζω ότι θα την πετύχουμε. Δώστε μας λίγο χρόνο και οι εξαγγελίες μας θα υλοποιηθούν.
Σας αναγορεύσαμε εδώ ομόθυμα, ομόφωνα τον συντομότερο και ουσιαστικότερο. Σας συγχαίρουμε και σας ευχαριστούμε. Είχαμε βάλει στόχο να τελειώσουμε στις 00.00 η ώρα. Εσείς το πήγατε στις 23.50΄. Κύριοι συνάδελφοι, ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.50΄ λύεται η συνεδρίαση για την προσεχή Πέμπτη 11 Ιουνίου 2015 και ώρα 9.30΄, με αντικείμενο εργασιών του Σώματος κοινοβουλευτικό έλεγχο α) ανακοίνωση αναφορών και β) συζήτηση επικαίρων ερωτήσεων.